
lar Șeherezada îi spuse sultanului Şahriar: 


PARABOLA ADEVĂRATEI 
ŞTIINŢE A VIEŢII 


je povesteşte că într-o anume cetate, în care se 
învățau toate ştiinţele, trăia un tânăr frumos şi 
plin de sârg la învățătură. Şi, măcar că nimic nu lipsea 
fericirii vieţii sale, era pătimit de dorința de a şti tot mai 
mult. Or, i se dezvălui într-o zi, din povestirea unui 
negustor călător, că se afla într-o ţară tare depărtată un 
învăţat care era omul cel mai sfânt din Islam şi care el 
singur avea atâta ştiinţă de carte, atâta înţelepciune şi 
atâta har cât toți învățații veacului la un loc. Şi află că în- 
vățatul acela, cu toată faima lui, avea meseria de fierar, 
meserie pe care, înaintea lui, o avuseseră şi tătâne-său şi 
bunicu-său. 

Şi, dacă auzi vorbele acestea, tânărul se întoarse la el 
acasă, îşi luă papucii şi traista şi băţul, şi plecă pe dară 
din cetatea lui și dintre prieteni. Şi porni înspre ţara cea 
îndepărtată în care trăia dascălul cel sfânt, cu gândul de 
a se pune sub îndrumarea lui şi de a dobândi oleacă de 
ştiinţă şi de înțelepciune. Şi merse vreme de patruzeci 
de zile şi de patruzeci de nopţi şi, după multe primejdii 
şi osteneli, ajunse, din mila lui Allah, care îi menise bună 
tihnă, în cetatea fierarului. Şi se duse drept în sukul fiera- 
rilor şi se înfățişă dinaintea aceluia a cărui fierărie toți 
trecătorii i-o arătau. Şi, după ce îi sărută poala cămăşii, 
şezu înaintea lui, cu o înfăţişare plină de sfială. Iar fiera- 
rul, care era un om în vârstă şi cu faţa pecetluită de 
binecuvântare, îl întrebă: 

— Ce doreşti, fiul meu? 

El răspunse: 

— Doresc să învăţ ştiinţa! 

Şi covaliul, drept răspuns, îi puse în mână funia de la 
foalele covăliei şi îi spuse să tragă. Şi învățăcelul cel nou 
răspunse că ascultă şi că se supune, şi începu numaidecât 
să întindă şi iar să slăbească funia foalelor, fără a se opri, 
din ceasul când ajunsese acolo până la asfinţitul soarelui. 
Şi a doua zi îndeplini aceeaşi muncă, la fel ca şi în zilele 
următoare, vreme de săptămâni, de luni şi de un an în- 
treg, fără ca nimeni din fierărie, nici dascălul, nici ucenicii 
lui cei mulți, care fiecare avea câte o sarcină tot atâta de 
aspră ca şi a lui, să-i fi spus măcar o dată vreun cuvânt, şi 
fără ca nimeni să se plângă ori baremi să murmure din 
pricina acelei munci grele şi tăcute. Şi învăţăcelul, într-o 
zi, tare sfios, îndrăzni să deschidă gura şi să spună: 

— Învățătorul! 

Iar fierarul se opri din munca lui. Şi toţi învăţăceii, 
până peste măsură de tulburaţi, făcură la fel. Şi, în tăcerea 
din fierărie, covaliul se întoarse înspre tânăr şi îl întrebă: 

— Ce vrei? 

E] spuse: 

— Ştiinţa! 

Iar fierarul spuse: 

— Trage de funie! 

Şi fără niciun cuvânt mai mult, tânărul îşi luă iarăşi de 
la capăt munca de făurar. Şi alți cinci ani se scurseră, în 
care, de dimineață până seara, învăţăcelul trăgea funia 
foalelor, fără răgaz şi fără ca nimeni să-i spună măcar o 
dată vreo vorbă. lar dacă vreunul dintre ucenici avea tre- 
buinţă să fie lămurit în vreo pricină, de orice fel ar fi fost 
ea, îi era îngăduit să scrie o întrebare şi să dea ţidula 
dascălului, dimineaţa, când intra în fierărie. Şi meşterul, 
fără a dezvălui vreodată cele scrise, arunca hârtia în jarul 

din vatră ori, mai adesea, o punea în cuta de la turbanul 
său. Dacă arunca hârtia în foc, o făcea, fără de îndoială, 
din pricină că nu i se cădea niciun fel de răspuns. Dar 
dacă hârtia era pusă la turban, ucenicul care o dăduse 
găsea, seara, răspunsul meşterului, scris cu slove dăruite, 
pe peretele chiliei sale. 

Şi când se scurseră zece ani aşa, bătrânul fierar veni la 
tânărul învățăcel şi îl bătu pe umeri. Şi tânărul, pentru 
întâia oară, după zece ani, lăsă din mână funia covăliei. 
Şi bucurie mare pogori în el. Iar dascălul îi vorbi, zicând: 

— Fiul meu! poți să te întorci la ţara ta şi la casa ta, cu 
ştiinţa toată a lumii şi a vieţii în inima ta. Căci pe toată 
ai dobândit-o, dobândind virtutea răbdării! 

Şi îi dădu sărutul păcii. lar învățăcelul se întoarse 
luminat în ţara sa, între prietenii lui; şi îşi trăi limpede viața. 


Şi sultanul Şahriar strigă: 

— O, Şeherezada, ce minunată este pilda aceasta. Şi cât îmi 
mai dă de cugetat! 

Şi rămase cufundat un răstimp în gândurile lui. Pe urmă 
adăugă: 

— Grăbeşte-te acuma, o, Şeherezada, de-mi povesteşte 
Povestea cu Kamar şi cu mult-priceputa Halima. 

Ci Șeherezada spuse: 

Z Îngăduie-mi, o, Măria Ta, să mai amân oleacă istorisirea 
acelei poveşti; întrucât sufletul meu, în seara aceasta, nu se 
simte îndemnat înspre ea; şi îngăduie-mi mai degrabă să-ţi 
încep povestea cea mai dulce, cea mai luminoasă şi cea mai 
curată din câte ştiu! 

Şi sultanul spuse: 

— Horărât, o, Șeherezada, sunt gata să te ascult, căci şi eu 
îmi simt sufletul pornit în seara aceasta înspre lucruri voioase. 
Şi-apoi zăboveala are să-mi îngăduie a trage un folos pentru 
mine din pilda despre răbdare! 

Atunci Şeherezada spuse: 


FARIZADA CEA CU 
ZÂMBET DE TRANDAFIR 


| i s-a izvodit, o, norocitule sultan, o, dăruitule cu 
| į purtări alese, că a fost odată, în zilele de odinioară, 
e tare mult de atunci — ci numai unul Allah e Aroateştiu- 
tor! — un împărat al Persiei, pe nume Khosru Şah, pe care 
Aroatedătătorul îl dăruise cu putere, cu tinereţe şi cu fru- 
museţe, şi îi pusese în inimă atâta dor de dreptate încât, 
sub domnia lui, tigrul şi iedul umblau grumaz la grumaz 
şi se adăpau laolaltă dintr-un pârâu. Şi împăratul acela, 
căruia îi plăcea să-şi dea seama singur, cu chiar ochii lui, 
de toate câte se petreceau în cetatea sa de scaun, avea obi- 
ceiul să se preumble noaptea, străvestit în neguţător 
străin, întovărăşit de vizirul său ori de vreunul dintre 
mai-marii de la palatul lui. 

Or, într-o noapte, pe când da o raită printr-o mahala 
de oameni săraci, trecând pe o uliţă auzi nişte glasuri 
tinereşti care răzbăteau limpede până la el. Şi se apropie, 
împreună cu soţul său, de căsuţa cea umilă din care ieșeau 
glasurile acelea şi, lipindu-şi ochiul de o crăpătură a uşii, 
se uită înlăuntru. Şi zări, împrejurul unei lumini, jos, pe o 
rogojină, trei fete care, sfârşindu-şi masa, şedeau de vorbă. 
Şi cele trei fete, care semănau între ele aşa cum seamănă 
nişte surori, erau desăvârşit de frumoase. lar cea mai mică 
era vădit, şi cu mult, cea mai frumoasă dintre ele. 

Şi cea dintâi spunea: 

— Eu, surorile mele, mi-aş dori, dacă-i vorba să-mi 
spun o dorinţă, să ajung, soţia plăcintarului sultanului. 
Căci ştiţi şi voi cât de mult îmi plac mie plăcintele, mai cu 

seamă cele de foi, care se cheamă „plăcintele sultanului“. 
Şi numai baş-plăcintarul sultanului poate să le izbutească 
aşa! Ah, surorile mele, ce m-aţi mai pizmui în inima 
voastră, când aţi vedea belşugul de cofeturi alese cum îmi 
rotunjeşte şoldurile cu grăsimea lor cea albă, şi cum m-ar 
face de frumoasă, şi cum mi-ar subţia obrazul! 

Iar cea de a doua dintre fete spune: 

— Eu, surorile mele, nu râvnesc atâta de sus! Eu m-aş 
mulțumi să ajung nevasta bucătarului sultanului. Ah, ce-aş 
mai vrea! Că lucrul acesta mi-ar îngădui să-mi satur 
poftele cele înăbușite de-atâta timp de când tot jinduiesc 
să gust şi eu din cele bucate minunate din care nu se 
mănâncă decât la palat! mai cu seamă mi-ar plăcea, 
printre altele multe, tăvile alea cu castraveți umpluţi şi 
copţi la cuptor, care, numai când le văd cum trec purtate 
pe cap de slujitori, în zilele ospeţelor date de sultan, îmi 
şi simt inima plină cu totul de tulburare! Of, ce le-aş mai 
mânca! Şi n-aş uita să vă poftesc şi pe voi, din când în 
când, dacă soţul meu, bucătarul, mi-ar îngădui; da nu 
cred că mi-ar îngădui! 

Şi, după ce surorile cele două îşi mărturisiră astfel 
dorinţele, se întoarse înspre sora lor cea mezină, care sta 
tăcută, şi o întrebară, râzându-şi de ea: 

— Da tu, o, prâsleo, ce-ţi doreşti? Şi pentru ce îţi laşi 
ochii în jos şi nu spui nimic? Ci fii pe pace! îţi făgăduim că, 
atunci când o să fim soțiile celor pe care ni i-am ales, avem 
să ne străduim să te mărităm şi pe tine fie cu vreun rândaș 
de-al sultanului, fie cu vreun alt slujbaş de cinul lui, ca să 
fii şi tu totdeauna pe lângă noi! Spune, tu ce-ţi doreşti? 

Şi copila, tulburată şi înroşindu-se, răspunse cu un 
glas dulce ca o apă de izvor: 

— O, surorile mele! 

Şi nu putu să grăiască mai departe. Iar cele două fete, 
râzând de sfiala ei, atâta îi dădură ghes cu întrebările şi cu 
zeflemelile, până ce o hotărâră să vorbească. Iar ea, fără 
a-şi ridica ochii, spuse: 

- O, surorile mele, eu mi-aş dori să ajung soţia stăpâ- 
nului nostru, sultanul! Şi i-aş dărui nişte moştenitori 
blagosloviţi! Iar feciorii pe care Allah i-ar face să se nască 
din legătura noastră ar fi vrednici de părintele lor. lar 
fetiţa, pe care mi-ar plăcea s-o am dinaintea ochilor mei, 
ar fi chiar zâmbetul cerului; firele de păr de pe capul său 
ar fi de aur pe-o parte şi de argint pe cealaltă; lacrimile ei, 
dacă ar plânge, ar fi ca nişte mărgăritare curgătoare; râsul 
ei, când ar râde, ar fi ca un zuruit de dinari de aur; iar 
zâmbetele ei, numai când ar surâde oleacă, ar fi toate ca 
nişte bumbi de trandafiri care i s-ar deschide pe buze! 

Şi-aşa! 

Iar sultanul Khosru Şah şi vizirul său vedeau şi ascultau. 
Ci, temându-se să nu fie băgaţi de seamă, se hotărâră să 
plece fără a asculta mai multe. Şi Khosru Şah, veselit până 
peste poate, simţi cum i se stârneşte în suflet ispita de a 
împlini cele trei dorinţe; şi, fără a-i împărtăşi nimica din 
gândurile sale tovarăşului de drum, îi porunci să ia bine 
seama la casa aceea, ca să se întoarcă acolo a doua zi, să le 
ia pe cele trei surori şi să i le aducă la palat. Şi vizirul 
răspunse că ascultă şi că se supune, iar a doua zi alergă să 
îndeplinească porunca împărătească aducându-le pe cele 
trei surori dinaintea lui. 

Şi sultanul, care şedea în jețul său, le făcu din cap şi 
din ochi un semn care vroia să zică: „Veniţi încoace!“ Iar 
ele se duseră tremurând toate şi împiedicându-se în 
săracele lor rochii de pânză; şi sultanul le spuse, cu un 
zâmbet binevoitor: 

— Pacea să fie asupra voastră, o, fetelor! Astăzi este ziua 
ursitei voastre, adică ziua în care au să vi se împlinească 

dorinţele! Iar dorințele voastre, o, fetelor, eu le ştiu; că 
împăraţilor nimica nu le rămâne ascuns! Şi, mai întâi tu, 
cea mai mare, ai să-ţi vezi dorința cu ochii, şi căpetenia 
plăcintarilor, astăzi chiar, are să fie soţul tău. Iar tu, cea 
mijlocie, ai să-l capeți de soț pe baş-bucătarul meu! 

Şi împăratul, după ce vorbi astfel, se opri şi se întoarse 
înspre cea mai mică dintre fete care, tulburată până peste 
poate, îşi simţi inima că-i stă în loc, şi păru gata să se 
prăbuşească pe covor. Iar sultanul se ridică în picioare şi, 
luând-o de mână, o pofti să şadă lângă el, pe lavița jeţului, 
spunându-i: 

— Eşti împărăteasă! lar palatul acesta este palatul tău, 
şi eu sunt soţul tău! 

Şi cu adevărat, nunțile celor trei surori avură loc chiar în 
ziua aceea — nunta sultăniței cu o strălucire cum nu s-a mai 
pomenit, iar nunta soției bucătarului şi cea a soţiei plăcin- 
tarului după datinile de rând ale nunţilor. Încât zavista şi 
ciuda pătrunseră în inimile celor două surori mai mari; şi, 
din ceasul acela, începură să urzească pieirea surorii lor 
mai mici. Ci se feriră cu grijă să-şi dea pe faţă cele ce 
simțeau, și primiră cu mulţumire prefăcută dovezile de 
dragoste pe care sultana, sora lor, nu se precuperea să le 
arate, îngăduindu-le, împotriva obiceiurilor împărăteşti, să 
stea în preajma ei, măcar că aveau nişte cinuri atâta de 
mărunte. lar ele, departe de a fi mulțumire cu fericirea pe 
care le-o hărăzise Allah, simțeau faţă de norocul surorii 
lor mai mici chinurile cele amarnice ale urii şi ale pizmei. 

Şi nouă luni trecură aşa, după care sultana, cu ajutorul 
lui Allah, născu un făt domnesc, frumos ca un crai nou de 
lună. Iar cele două surori mai mari, care, după dorința 
sultanei, o vegheau la naştere şi țineau locul moașelor, 
departe de a fi induioşate față de bunătatea surorii lor mai 
mici şi față de frumusețea pruncului, găsiră într-un sfârşit 

prilejul pe care îl căutau de-a zdrobi inima tinerei mame. 
Luară, aşadar, copilul, pe când mama se afla încă în durerile 
facerii, îl puseră într-un coşuleț de răchită pe care îl ascun- 
seră pentru o clipită, şi în locu-i aşezară un cățeluş mort, pe 
care îl înfățişară dinaintea tuturor femeilor din palat, 
dându-l drept rod al pântecului sultanei. Iar sultanul 
Khosru Şah, la vestea aceea, se duse şi se încuie în iatacurile 
lui, nemaivroind să se îngrijească de treburile domniei. 
Iar sultăniţa se cufundă în jale, şi sufletul i se cerni, și 
inima i se zdrobi. 

Cât despre noul-născut, apoi pe acesta mătuşile lui îl 
duseră cu coșul și îl lăsară pe apa din șanțul ce curgea în 
jurul palatului. Şi ursitoarea voi ca paznicul grădinilor 
sultanului, preumblându-se de-a lungul malului acelui 
şanţ, să zărească acel coş ce se legăna pe firul apei. Şi trase 
cu o cazma coşul înspre malul pârâului, îl cercetă şi văzu 
pruncul cel frumos. Şi rămase la fel de uluit ca şi fata 
faraonului când a dat de Moise în păpuriş. 

Or, erau ani mulți de când paznicul grădinilor era în- 
surat şi de când îşi tot dorea să aibă un copil, ori chiar doi 
sau trei, care să-l binecuvânteze pe zămislitorul lor. Ci 
dorurile sale şi ale soţiei sale nu fuseseră deloc luate în 
seamă până acum de Cel Preaînalt. Şi amândoi erau 
apăsaţi de singurătatea stearpă în care trăiau. Încât, atunci 
când paznicul grădinilor îl văzu pe copilul acela, care era 
frumos fără de seamăn, îl scoase din coş şi, bucuros până 
peste poate, o luă la fugă înspre capătul grădinii unde se 
afla casa lui, şi intră în odaia neveste-sii şi, cu glas tulbu- 
rat, spuse: 

— Pacea fie asupra ta, o, fată a moşului meu! Ia uite 
darul din ziua aceasta binecuvântată, pe care ni-l trimite 
Cel Preamărinimos! Copilul pe care ţi-l aduc să ne fie ca 
un copil al nostru, aşa cum este copilul ursitoarei! 

Şi îi povesti cum îl găsise în coş, plutind pe pârâul din 
şanţuri; şi îi spuse că însuşi Allah li-l trimitea, răsplătind, 
astfel, într-un sfârşit, statornicia rugăciunilor lor. 

O, slavă lui Allah cel carele a pus simţirea de mamă în 
sânul femeilor sterpe, aşa cum a sădit în inima găinilor 
alungate din cuibarul lor pornirea de a cloci pietrele! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute şaptezeci şi cincea noapte 
Spuse: 


„«. Slavă lui Allah cel carele a pus simţirea de mamă în 
sânul femeilor sterpe, aşa cum a sădit în inima găinilor 
alungate din cuibarul lor pornirea de a cloci pietrele! 

Or, în anul următor, biata mamă, cea atât de crunt 
jefuită de fructul rodniciei ei, născu din îngăduința 
Atoatedătătorului alt băiat, şi mai frumos decât cel din- 
tâi. Însă cele două surori vegheau naşterea, cu nişte ochi 
plini de luare-aminte în afară şi plini de ură în lăuntru; 
şi fără a avea mai multă milă decât întâia oară faţă de sora 
lor şi faţă de pruncul ei, luară pe furiş copilul şi, cum 
făcuseră şi cu cel dintâi, îl lăsară într-un coş pe pârâu. Şi 
înfăţişară dinaintea palatului întreg un pisicuţ, spunând 
tuturor că îl născuse sultana. Și uluirea şi mâhnirea 
intrară în inimile toate. Iar sultanul, până peste poate de 
umilit, fără nicio îndoială că s-ar fi lăsat dus de supărare 
şi de mânie dacă nu ar fi nutrit în sufletul său virtutea 
supunerii faţă de orândele judeţului cel de nepătruns. lar 
sultana se cufundă în amărăciune şi în deznădejde, şi 
inima ei plânse toate lacrimile durerii. 

Ci cât despre copil, Allah carele veghează asupra 
soartei poruncilor, îl duse sub ochii paznicului grădinilor, 
care se preumbla de-a lungul pârâului. Şi, ca şi întâia 
oară, acesta îl mântui din ape şi îl duse soţiei lui, care îl 
îndrăgi ca pe chiar copilul ei, şi îl crescu la fel de cu grijă 
ca şi pe cel dintâi. 

Or, pentru ca dorurile drept-credincioşilor lui să nu 
rămână niciodată neîmplinite, Allah sădi sămânţa rodni- 
ciei în pântecele sultăniţei, care născu şi a treia oară. Ci 
acum născu o domniţă. lar cele două surori, pe care ura, 
departe de a se potoli, le îndemna să urzească pieirea fără 
de mântuire a mezinei lor, făcură cu fetiţa ceea ce făcuseră 
şi cu frăţiorii ei. Ci şi ea fu găsită de grădinarul cel cu inimă 
miloasă, ca şi cei doi frați împărăteşti ai ei, laolaltă cu care 
fu crescută, nutrită şi îndrăgită tare. 

Ci, de data aceasta, când cele două surori, după ce 
săvârşiră ticăloşia, arătară lumii, în locul copilei nou-năs- 
cute, un şoricuţ orb, sultanul, cu toată bunătatea lui, nu 
se putu stăpâni mai mult şi strigă: 

— Allah îmi blesteamă neamul din pricina femeii cu 
care m-am însurat! Este o pacoste pe care am luat-o ca 
mamă a urmaşilor mei! Şi numai moartea poate să-mi 
curețe casa de ea! 

Şi rosti osânda de moarte asupra domniţei, şi îl puse 
pe gâdele lui să-şi îndeplinească slujba. Ci, când o văzu 
dinainte-i topită de lacrimi şi în jale fără de margini, pe 
aceea pe care inima sa o iubise, sultanul simți cum 
coboară în el o milă mare. Şi, întorcând capul, porunci 
să fie dusă şi închisă, pe toate zilele ei, într-un turn din 
afundul palatului. Şi, din ceasul acela, lăsând-o lacrimilor, 
nu mai voi s-o vadă. lar biata mamă cunoscu toate 
durerile de pe pământ. 

[ar cele două surori cunoscură toate bucuriile urii împli- 
nite, şi putură să guste, fără vreo umbră de zavistie de aici 

înainte, bucatele şi plăcinrele pe care le găteau soților lor. 

Şi trecură zile şi ani, la fel de repede peste capul celor 
nevinovaţi ca şi peste capul celor ticăloşi, aducând şi 
unora şi altora curgerea ursitei lor. 

Ci, când cei trei copii de suflet ai paznicului grădinilor 
ajunseră mari, se făcură o minunăţie pentru ochi. Şi îi 
chema aşa: pe cel mare Farid, pe mijlociu Faruz, iar pe 
fată Farizada. 

Şi Farizada era chiar zâmbetul cerului. Părul ei era de 
aur pe-o parte şi de argint pe cealaltă parte; lacrimile ei, 
când plângea, erau mărgăritare topite; râsul ei, când râdea, 
era zurnet de dinari de aur; iar zâmbetele-i erau bumbi 
de trandafiri deschişi pe buzele-i rumene. Lucru pe care 
toți cei din preajma ei, şi tătâne-său, şi maică-sa, şi fraţii 
săi nu se puteau opri, atunci când o strigau pe nume, 
spunând: „Farizada!“ să nu adauge şi: „cea cu zâmbet de 
trandafir“, însă cel mai adesea o strigau numai așa: 
„Zâmbet de trandafir“. 

Şi toți se minunau de frumusețea, de înțelepciunea, 
de dulceața, de îndemânarea ei la întreceri, când încăleca 
pe cal spre a-i însoţi pe fraţii săi la vânătoare, când trăgea 
cu arcul, ori când arunca jungherul sau sulița; de gingăşia 
purtării ei, de priceperea ei la stihuri şi la ştiinţele cele 
tainice, şi de strălucirea părului ei care era de aur pe-o 
parte şi de argint pe cealaltă. Şi, când o vedeau aşa de fru- 
moasă şi de desăvârșită totodată, prietenele mamei sale 
plângeau de tulburare. 

Şi iaca aşa se făcură mari copiii crescuţi de chehaia 
sultanului. Şi el însuşi, înconjurat de dragoste şi de ascul- 
tarea lor, şi cu ochii răcoriţi de frumusețea lor, ajunse 
nezăbavnic la bătrânețele adânci. Iar soţia lui, trăindu-și 
sorocul de viaţă, i-o luă în curând înainte, întru mila 
Atoatedărătorului. Şi moartea ei fu pentru toți pricină de 
atâtea păreri de rău şi de atâta mâhnire, încât chehaiaua 

grădinilor nu putu să îndure a mai locui multă vreme în 
casa în care răposata fusese izvorul seninătăţii şi al fericirii 
lor. Şi se duse de se aruncă la picioarele sultanului, şi i se 
rugă a-i îngădui să-şi lase dinaintea Măriei Sale slujbele pe 
care le îndeplinea de atâta amar de ani. Iar sultanul, tare 
întristat de despărțirea de un slujitor atâta de credincios, 
nu se învoi decât cu multă părere de rău la jalba ce i se 
făcea. Şi nu îl lăsă pe grădinar să plece decât după ce îi 
dărui o moşie falnică, în preajma cetăţii, cu nişte delniţe 
de pământuri bune pentru plugărie, şi cu nişte livezi şi 
păşuni, şi cu un sarai cu de toate, cu o grădină desăvârşit 
de măiestru trasă de chiar chehaia, şi cu o pădure întinsă 
foarte, închisă cu ziduri înalte şi plină cu păsări de toate 
culorile, şi cu tot felul de jivine sălbatice ori dumesnice. 

Şi acolo se duse omul acela de treabă să trăiască în 
tihnă, cu copiii lui de suflet. Şi acolo, înconjurat de grija 
lor drăgăstoasă, se săvârşi el în pacea Stăpânului său. 
Aibă-l Allah întru mila sa! Şi fu plâns de copiii lui fiaştri, 
aşa cum niciodată n-a fost plâns un tată adevărat. Şi duse 
cu el, sub lespedea care nu se mai dă la o parte în veci, 
taina naşterii lor, pe care, de altminteri, nici el nu o ştiuse 
prea bine pe când trăia. 

Şi acolo, la conacul acela minunat, trăiră mai departe 
cei doi băieţi, în tovărăşia surorii lor mezine. Şi, cum 
fuseseră crescuţi în înţelepciune şi curăţie, nu aveau 
niciun alt vis şi nicio altă dorință decât să trăiască la fel 
mai departe, toată viaţa lor, în acea tihnă desăvârşită şi în 
acea fericire dulce. 

Or, Farid şi Faruz plecau adesea la vânătoare prin 
pădurile şi prin coclaurile care înconjurau conacul. lar 
Farizadei celei cu zâmbet de trandafiri îi plăcea mai cu 
seamă să colinde grădinile. Şi, într-o zi, pe când se pregătea 
ca de obicei să plece, roabele veniră să-i spună că o bătrână 
de treabă, cu un obraz luminat de binecuvântare, cerea 

îngăduința de a se odihni un ceas, două la umbra acelor 
grădini frumoase. Şi Farizada, care avea o inimă tot atâta 
de miloasă pe cât îi era de bun sufletul şi pe cât de frumos 
îi era chipul, vru s-o primească ea însăşi pe biata bătrână. 
Şi îi dădu să mănânce şi să bea şi pe urmă îi puse dinainte 
o tabla de farfuriu împodobită cu poame frumoase, cu 
plăcinte, cu scovergi şi cu prăjituri zemoase. După care o 
duse în grădinile ei, ştiind că este oricând folositor să ţii 
covărăşie celor care au trăit multe, şi să asculți vorbele 
înțelepciunii. 

Şi se preumblară împreună prin grădini. Şi Farizada 
cea cu zâmbet de trandafiri sprijinea mersul bunei 
bătrâne. Şi, când ajunseră amândouă sub pomul cel mai 
frumos din grădină, Farizada o pofti să şadă la umbra 
acelui copac frumos. Şi, din vorbă în vorbă, o întrebă, 
într-un sfârşit, pe bătrână, ce zice de locul în care se afla, 
şi dacă îi era pe plac. 

Atunci bătrâna, după ce cugetă vreme de un ceas, 
ridică fruntea şi răspunse: 

— De bună seamă, o, stăpâna mea, eu mi-am petrecut 
viaţa umblând pământurile lui Allah în lung şi-n lat, şi 
niciodată nu m-am odihnit într-un loc mai desfătat. Ci, 
o, stăpâna mea, aşa precum tu ești fără de seamăn pe 
pământ, precum sunt pe cer soarele şi luna, la fel aş vrea 
să ai în grădina aceasta frumoasă, ca să fie şi ea tot aşa 
fără de seamăn în felul ei, cele trei lucruri fără de ase- 
muire care îi lipsesc! 

lar Farizada cea cu zâmbet de lună fu până peste poate 
de uimită aflând că grădinii ei îi lipseau trei lucruri fără de 
asemuire; şi îi spuse bătrânei: 

— Mă rog ţie, maica mea cea bună, grăbeşte de-mi 
spune, ca să aflu, care sunt cele trei lucruri fără de ase- 
muire pe care eu nu le ştiu? 

Şi bătrâna răspunse: 

— O, stăpâna mea, ca să-ţi mulțumesc de găzduirea ce 
ai dovedit-o cu o inimă atât de miloasă faţă de o bătrână 
străină, am să-ţi dezvălui care sunt cele trei podoabe. 

Şi mai tăcu un răstimp; pe urmă spuse: 

— Află, dar, că podoaba cea dintâi dintre acele trei 
podoabe fără de asemuire, o, stăpâna mea, dacă s-ar afla 
în grădina aceasta, toate păsările de prin grădini ar veni 
s-o vadă şi, văzând-o, ar începe să cânte lalolalră. Întrucât 
şi filomelele, şi turturelele, şi ciocârliile, şi silviile, şi cinte- 
zoii, şi sticleţii, o, stăpâna mea, şi toate neamurile cele fără 
de sfârşit ale păsăreturilor mărturisesc că minunea aceea 
este mai presus de ele ca frumuseţe. lar aceea, o, stăpâna 
mea, este Biulbul el-Hazar, Pasărea Vorbitoare! A doua 
dintre acele podoabe fără de asemuire, o, stăpâna mea, 
dacă s-ar afla în grădina ta, până şi adierea care face să 
cânte toţi pomii din aceste grădini s-ar opri s-o asculte; iar 
lăurele şi harfele şi ţimbalele dintre aceste ziduri şi-ar vedea 
strunele rupte. Întrucât adierea care face să cânte toți 
pomii de prin grădini, ca şi lăutele şi harfele şi ţimbalele, 
O, stăpâna mea, mărturisesc că ea este mai presus decât ele 
în frumuseţe. Şi minunea aceea este Pomul-Cântător! Şi 
nici adierea vântului printre ramuri, O, stăpâna mea, nici 
alăurele, nici harfele, nici ţimbalele nu scot un cântec 
care să se asemuie cu dulceaţa acelor guri fără de număr 
din frunzele Pomului-Cântător! Iar cea de a treia podoabă 
fără de asemuire, o, stăpâna mea, dacă s-ar afla în grădinile 
tale, toate apele din aceste grădini s-ar opri din susurul 
undelor lor şi ar privi-o. Întrucât toate apele, şi cele din 
râuri, şi cele din cetăţi ori din grădini mărturisesc că ea este 
Apa-ca-de-Aur! Şi, o, stăpâna mea, dacă numai o picătură 
din apa aceea s-ar pune într-un havuz gol, ea s-ar umfla şi 
s-ar ridica fremătând în şuvoaie de aur, şi n-ar mai conteni 

să ţâşnească în sus şi să cadă iarăşi, fără ca să se reverse 
vreodată peste marginile havuzului. Şi cu apa aceea de aur, 
toată străvezie ca peruzeaua cea străvezie, îi place lui 
Biulbiul el-Hazar, Pasărea-Vorbitoare, să-şi stâmpere setea; 
şi cu apa aceea de aur şi limpede le place să-şi stâmpere setea 
şi gurile cele fără de număr din pomul cu frunze cântărețe. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi şasea noapte 
Spuse: 


... gurile cele fără de număr din pomul cu frunze 
cântărețe. O, stăpână a mea, o, domniţă, dacă minunăţii- 
le acelea s-ar afla în aceste grădini, ce preaslăvită ţi-ar fi 
frumuseţea, o, tu cea dăruită cu pletele strălucirii! 

Când auzi vorbele acestea ale bătrânei, Farizada cea 
cu zâmbet de trandafir strigă: 

- O, chip binecuvântat, măicuţa mea, toate-s minunate! 
Dar nu mi-ai spus unde se află acele trei lucruri fără de 
asemuire! 

Și bătrâna răspunse, sculându-se să-şi ia drumul: 

— O, stăpână a mea, acele trei minunăţii vrednice de 
ochii tăi se găsesc într-un loc dinspre hotarele Indului. lar 
calea care duce acolo trece chiar prin spatele palatului în 
care stai tu. Așa că, dacă vrei să trimiţi pe cineva să ți le 
aducă, nu ai decât a-i spune să urmeze drumul acela 
vreme de douăzeci de zile şi, în cea de a douăzecea zi să-l 
întrebe pe cel dintâi om pe care l-o vedea în cale: „Unde-s 
Pasărea-Vorbitoare, Pomul-Cântător şi Apa-ca-de-Aur?“ 
Şi drumeţul acela nu are să pregete a-l lămuri în această 

privință. Şi Allah răsplătească-ţi sufletul cel bun cu darul 
acelor minunății zămislite pentru frumuseţea ta! Uassalam, 
o, binefăcătoareo, o, blagoslovito! 

Şi bătrâna, după ce spuse toate astea, îşi strânse fru- 
muşel năframele pe lângă ea şi plecă murmurându-și 
binecuvântările. 

Or, bătrâna şi pierise atunci când Farizada, trezindu-se 
din visarea în care o cufundaseră vorbele despre cele trei 
lucruri atât de minunate, se gândi s-o cheme îndărăt sau 
să dea fuga după ea, ca să-i ceară amănunte mai multe 
despre locul unde se află ele şi despre căile de-a ajunge la 
ele. Ci, dacă văzu ea că era prea departe, începu să-şi 
prefire prin minte vorbă cu vorbă puţinele îndrumări pe 
care le auzise, ca să nu uite nimic. Şi simţi astfel cum 
sporea în sufletul ei dorința de neinfrânt de-a avea sau 
numai de-a vedea acele minunăţii, măcar că se silea să 
nu se mai gândească la ele. Şi porni atunci să străbată 
cărările din grădinile sale, şi ungherele ştiute care îi erau 
atâta de dragi; ci toate i se părură fără de niciun farmec 
şi pline de urât; şi tare sâcâitoare i se dovediră glasurile 
păsărelelor care îi dădeau bineţe în cale. 

Şi Farizada cea cu zâmbetul de trandafir se întristă de 
tot şi începu să plângă pe cărările grădinii. Şi, umblând 
aşa, cu lacrimile şiroind, lăsa în urma ei, pe nisip, închegate 
în mărgăritare, picăturile din ochii săi. 

Estimp, Farid și Faruz, fraţii ei, se întoarseră de la vână- 
toare. Şi negăsind-o pe sora lor sub umbrarul de iasomie, 
unde aştepta de obicei întoarcerea lor, rămaseră nedumeriţi 
de nepăsarea ei şi porniră s-o caute. Şi văzură pe cărări 
mărgăritarele căzute din ochii ei, şi îşi ziseră: 

— O, ce tristă este sora noastră! Şi oare ce pricină de 
mâhnire să fi intrat în sufletul ei, de-a făcut-o să plângă 
aşa? 

Şi merseră pe urmele ei, după mărgăritarele de pe 
cărări, şi o găsiră scăldată în lacrimi în afundul tufişurilor. 
Şi alergară la ea şi o sărutară şi o mângâiară, ca să-i aline 
sufletul iubit. Şi îi spuseră: 

— O, Farizada, surioara noastră, unde îţi sunt trandafirii 
bucuriei şi unde-i aurul voioşiei tale? O, surioara noastră, 
răspunde! 

Şi Farizada le zâmbi, întrucât îi iubea; şi un bobocel 
de trandafir se ivi pe buzele ei; şi le spuse: 

— O, fraţii mei! 

Şi nu cuteză, ruşinată de cea dintâi dorinţă a ei, să 
mai zică nimic. 

Iar ei spuseră: 

— O, Farizada cea cu zâmbet de trandafir, o, sora noas- 
tră, ce dor tainic îţi tulbură aşa sufletul? Ci povesteşte-ne 
mâhnirile tale, dacă te încrezi în dragostea noastră! 

Şi Farizada, hotărându-se să vorbească, într-un sfârșit 
le spuse: 

- O, fraţii mei, nu-mi mai plac grădinile mele! 

Şi o năpădi plânsul, iar mărgăritarele şiroiră din ochii ei. 

Şi întrucât ei tăceau, îngrijoraţi şi întristaţi de o ştire 
atâta de grea, le spuse: 

— Oh, nu-mi mai plac grădinile mele! Nu se află în ele 
nici Pasărea-Vorbitoare, nici Pomul-Cântător, nici Apa- 
ca-de-Aur! 

Şi Farizada, lăsându-se furată deodată de focul dorin- 
telor sale, le povesti dintr-o răsuflare fraţilor ei cum o găz- 
duise pe bătrâna cea bună, şi îi lămuri, cu un glas ațâțat 
până peste poate, ce minunăţii sunt Pasărea-Vorbitoare, 
Pomul-Cântător şi Apa-ca-de-Aur. 

Iar fraţii săi, după ce o ascultară, rămaseră până peste 
poate de uimiţi şi îi răspunseră: 

— O, sora noastră, potoleşte-ți sufletul şi înseninează-ți 
ochii. Căci lucrurile acestea, de-ar fi şi pe piscul cel mai 

de neajuns al muntelui Kaf, noi tot ne-am duce să le 
dobândim. Ci, spre a ne uşura căutările, poţi să ne spui 
numai în ce loc pot fi găsite? 

Şi Farizada, înroşindu-se toată că-şi mărturisise dorința 
ei cea dintâi, îi lămuri cu ce ştia despre locul unde ar fi 
fost să se găsească lucrurile acelea. Şi adăugă: 

— Asta-i tot ce ştiu, şi nimic mai mult! 

Iar ei strigară amândoi deodată: 

— O, sora noastră, ne ducem să le căutăm! 

Ci ea ţipă speriată: 

— O, nu! o, nu! Să nu vă duceți! 

Şi Farid, fratele cel mai mare, spuse: 

— Dorinţa ta este asupra capului și asupra ochilor 
noştri, o, Farizada! Ci mie, ca mai mare, mi se cade s-o 
îndeplinesc. Calul meu este încă înşeuat, şi are să mă 
ducă neslăbit înspre hotarele Indiei, acolo unde se află 
acele trei minunăţii, pe care am să ţi le aduc, de-o vrea 
Allah. 

Şi se întoarse înspre fratele său Faruz şi îi spuse: 

-— Tu, fratele meu, rămâi aici, ca s-o veghezi, cât oi lipsi 
eu, pe sora noastră. Căci nu este bine s-o lăsăm singură de 
tot în casă! 

Şi se duse tot atunci la calul său, sări în spinarea lui şi, 
aplecându-se, sărută pe fratele său Faruz şi pe sora sa 
Farizada, care îi spuse, plângând de zor: 

— O, naică al nostru, mă rog ţie, lasă pustiei drumul 
acesta plin de primejdii, şi descalecă. Decât să îndur lipsa 
ta, mai bine nici să nu văd, nici să nu aud vreodată 
Pasărea- Vorbitoare, Pomul-Cântător şi Apa-ca-de Aur! 

Ci Farid îi spuse, sărutând-o iar: 

— O, surioara mea, lasă-ţi pustiei spaimele, întrucât 
lipsa mea nu are să fie prea lungă și, cu ajutorul lui Allah, 
nu are să mi se întâmple niciun necaz şi nicio supărare la 

drumul acesta. Şi-apoi, ca să nu te mai chinuiască grijile, 
cât am să lipsesc, iacătă un jungher pe care ţi-l las! 

Şi scoase de la brâu un jungher, cu mânerul bătut cu 
mărgăritarele dintâi căzute din ochii Farizadei pe când 
era copilă, şi i-l înmână spunându-i: 

— Jungherul acesta, o, Farizada, are să-ţi arate în ce stare 
mă aflu. Din vreme în vreme, să-l scoţi din teacă şi să-i 
cercetezi limba. De-ai să-l vezi tot aşa de curat şi de 
lucitor cum e acuma, are să însemne că sunt tot viu şi plin 
de sănătate; ci de-ai să-l vezi întunecat ori ruginit, vei şti 
că mi s-a întâmplat vreo năprasnă, sau că mă aflu robit 
undeva; şi de-ai să-l vezi picurând de sânge, să fii încre- 
dințată că eu nu mai sunt printre cei vii! Şi de-o fi aşa, tu 
şi cu fratele meu să chemaţi asupra mea mila Celui 
Preaînalu! 

Spuse, şi, fără a vroi să asculte nimic, plecă în galopul 
calului pe drumul ce ducea înspre ţara Indului. Şi merse 
el aşa vreme de douăzeci de zile şi de douăzeci de nopți, 
prin pustietăţi în care nu se aflau nimic altceva decât 
iarba verde şi sufletul lui Allah. Şi în cea de a douăzecea 
zi de mers ajunse într-o câmpie la poalele unui munte. Şi 
în câmpia aceea era un copac. Şi sub copac şedea un şeic 
tare bătrân. Şi faţa acelui prea bătrân şeic se pierdea cu 
totul sub pletele lungi, sub tufele sprâncenelor şi sub 
fuiorul unei bărbi cumplite şi albe ca lâna proaspăt 
dărăcită. Iar mâinile şi picioarele îi erau peste poate de 
slabe. Iar brâncile şi tălpile i se sfârşeau cu nişte unghii 
amarnic de lungi. Şi depăna cu mâna stângă un şirag de 
mătănii, pe când mâna dreaptă o ţinea nemişcată în 
dreptul frunţii, cu degetul arătător ridicat în sus, aşa 
cumu-i sfânta datină, spre a adeveri că Unul singur este 
Cel Preaînalt. Şi nu încape îndoială că moşneagul acela 
era un schivnic bătrân, care părăsise lumea cine mai ştie 
din ce vremuri uitate. 

Şi întrucât chiar el era întâiul ins pe care, în acea zi a 
douăzecea de drum, îl întâlnea în cale, crăişorul Farid 
descălecă şi, ținându-şi calul de dârlogi, se duse până la 
şeic şi îi spuse: 

— Salamalecul fie asupra ta, o, preacuviosule! 

Şi bătrânul îi răspunse la salamalec, ci cu un glas atâta 
de înăbuşit sub deserul mustăţilor şi al bărbii, că prințul 
Farid nu putu să audă decât nişte murmure de neînțeles. 

Atunci crăişorul Farid, care nu se oprise acolo decât 
spre a căpăta lămuriri despre ceea ce venise să caute atâta 
de departe de ţara sa, îşi zise: „Trebuie numaidecât să aud 
ce spune!“ Şi scoase din desaga de drum nişte foarfeci, şi 
îi spuse şeicului: 

— O, preacinstite uncheșule, îngăduie-mi să-ţi dau cele 
câteva îngrijiri pe care nu ai vreme să ţi le dai tu însuţi, cu- 
fundat cum eşti, fără de contenire, în cugetările cuvioşiei! 

Şi întrucât şeicul cel bătrân nu ridică nicio împotrivire 
şi nu arătă nicio supărare, Farid începu să taie, să reteze şi 
să potrivească şi barba, şi mustăţile, şi sprâncenele, şi ple- 
tele şi unghiile, câte-un pic, până ce şeicul ieşi întinerit 
cu douăzeci de ani, pe puţin. Şi, dacă îi făcu binele acesta 
moşneagului, îi spuse după datina bărbierilor: 

— Să-ţi fie cu priință şi cu desfătare! 

Iar şeicul cel bătrân, dacă se simţi uşurat astfel de tot 
ce îi împovărase trupul, se arătă mulţumit până peste 
poate şi zâmbi înspre drumeţ. Pe urmă, cu un glas care 
se făcuse mai limpede ca al unui copil, îi spuse: 

— Allah coboare-şi asupra ta binecuvântările sale, o, 
fiul meu, pentru binele pe care ţi-l datorează moşneagul 
de mine. Ci, oricine-ai fi, o, drumețule de treabă, sunt 
gata şi eu să te ajut cu sfaturile şi cu priceperea mea! 

Şi Farid nu pregetă să-i răspundă: 

— Vin tare de departe să caut Pasărea-Vorbitoare, 
Pomul-Cântător şi Apa-ca-de-Aur. Poţi să-mi spui unde 
pot să le găsesc? Or, nu ştii chiar nimic despre ele? 

Când auzi vorbele acestea ale călătorului acela tinerel, 
şeicul se opri deodată din depănatul mătăniilor, atât de 
tulburat fu. Şi nu răspunse nimic. lar Farid îl întrebă: 

— Uncheșule taică, pentru ce nu grăieşti nimic? Nu 
zăbovi să-mi spui, ca să nu-mi las calul să îngheţe aici, 
dacă ştii ceva ori dacă nu ştii despre ce te întreb! 

Iar şeicul, până la urmă, îi spuse: 

— De bună seamă, o, fiul meu, ştiu şi locul unde se 
află acele trei lucruri, şi drumul care duce la ele. Da 
binele pe care mi l-ai făcut este atâta de mare în ochii 
mei, că nu mă îndur, în schimbul lui, să te îndrum înspre 
năprasnele cele amarnice ale unei încercări ca aceea! 

Pe urmă adăugă: 

— Of, fiul meu, mai bine zoreşte de te-întoarce pe 
unde ai venit şi du-te îndărăt în ţara ta! Câţi flăcăi, înain- 
tea ta, au trecut pe aici, şi nu i-am mai Văzut să se f 
întors vreodată! 

Iar Farid, plin de bărbăţie, spuse: 

— Uncheşule taică, arată-mi numai calea pe care să 
merg, şi nu te îngrija mai mult. Întrucât Allah m-a dăruit 
cu nişte braţe care se pricep să-l apere pe cel care le are! 

Iar şeicul îl întrebă domol: 

— Da cum să-l apere de Cel-ce-nu-se-vede, o, copilul 
meu, mai ales când ai lui Cel-ce-nu-se-vede sunt mii şi mii? 

Iar Farid scutură din cap şi răspunse: 

— Nu este putere şi tărie decât în Allah Preaslăvitul, o, 
preacinstitule şeic! Ursita mea se află la gâtul meu şi 
oricât aş fugi, ea tot are să mă urmeze! Spune-mi, dar, de 
vreme ce ştii, spune-mi ce-mi rămâne de făcut! Şi în felul 
acesta, ai să mă îndatorezi! 

Dacă văzu că nu poate să-l întoarcă pe drumeţul cel 
tinerel din rostul lui, Bătrânul-Copacului băgă mâna la 
chimirul cu care era încins şi scoase un gogoloi de cremene 
roşie... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi şaptea noapte 
Spuse: 


Dacă văzu că nu poate să-l întoarcă pe drumeţul cel 
tinerel din rostul lui, Bătrânul-Copacului băgă mâna la 
chimirul cu care era încins şi scoase un gogoloi de cremene 
roşie. Şi îi întinse drumeţului gogoloiul, spunând: 

— Piatra aceasta are să te ducă acolo unde are să te 
ducă. Tu încalecă pe cal şi azvârle-o înaintea ta. Şi ea are 
să se rostogolească, iar tu să mergi pe urma ei până unde 
s-o opri. Atunci să descaleci şi să legi calul cu frâul de 
piatra aceasta, iar ea are să stea acolo pe loc până ce te 
vei întoarce. Iar tu să te caţeri până în vârful muntelui pe 
care îl zăreşti de aici. Şi peste tot pe unde au să te ducă 
paşii, ai să vezi nişte pietre mari, negre, şi ai să auzi nişte 
glasuri care nu sunt nici glasurile apelor în gherdapuri, 
nici ale vânturilor în genuni; ci sunt glasurile supușilor 
Celui-ce-nu-se-vede. Şi au să-ţi urle nişte vorbe care 
îngheață sângele în om. Ci tu să nu le iei în seamă. 
Întrucât dacă, speriat, vei întoarce capul ca să te uiţi 
îndărăt, pe când ele au să te strige ba de aproape, ba de 
departe, vei fi preschimbat, pe clipă pe dată, într-o stană 
neagră asemenea cu stâncile negre din acel munte; ci dacă, 
împotrivindu-te chemărilor, ai să ajungi în pisc, vei găsi 
acolo o colivie, iar în colivie vei găsi Pasărea- Vorbitoare. 

Şi să-i spui: „Salamalecul fie asupra ta, o, Biulbiul-el- 
Hazar! Unde este Pomul-Cântător? Unde este Apa-ca-de- 
Aur?“ Și Pasărea-Vorbitoare are să-ţi spună tot. Uassalam! 

Iar şeicul cel bătrân, după ce spuse toate astea, scoase 
un oftat adânc. Şi nimic mai mult. 

Atunci Farid sări zornic pe cal; şi zvârli piatra înainte, 
din toate puterile lui. Şi gogonuiu de cremene roşie se 
duse de-a rostogolul. Şi calul lui Farid, un fulger printre 
bidivii, de-abia putea să se ţină după el printre tufărişurile 
pe care le străbătea, peste văiugile pe care le sărea şi peste 
piedicele pe care le trecea în zbor. Şi se rostogoli aşa mai 
departe, cu o iuţeală nedomolită, până ce se izbi de cea 
dintâi stâncă din munte. Atunci se opri. 

Iar crăişorul Farid se dete jos de pe cal şi răsuci frâul 
pe după piatra de cremene. Şi calul împietri pe cele patru 
picioare ale lui, şi nu se mai clinti, de parcă ar fi fost 
pironit în pământ. 

Şi pe dată emirul Farid începu să se caţere pe munte. 
Şi nu auzi dintru-ntâi nimic. Ci, pe măsură ce urca, 
vedea pământul cum se acoperă cu stane de piatră nea- 
gră, care închipuiau oameni împietriţi. Şi el nu ştia că 
acelea erau trupurile feciorilor de crai care călcaseră 
înaintea lui pe acele locuri ale deznădejdii. Şi deodată, 
dintre stânci, se auzi un țipăt cum nu mai auzise în viaţa 
lui, şi care fu urmat numaidecât, şi din dreapta şi din 
stânga, de alte ţipete care nu aveau nimica omenesc. Şi 
nu erau nici urletele vânturilor turbate de prin pustietăți, 
nici mugetele pâraielor umflate de prin munţi, nici vuie- 
tul năhlapilor de pe ape când se prăbușesc în genuni, 
întrucât erau glasurile acelor Navede. Şi unele ziceau: 
„Ce vrei? Ce vrei?“ Iar altele ziceau: „Opriţi-l! Opriţi-l!“ 
Iar altele ziceau: „Daţi-i brânci! Prăvăliţi-l îndărăt!“ Iar 
altele îl batjocoreau, strigând: „Ho! Ho! Prăpădirule! 
Prăpăditule! Ho! Ho! Haida-hai! Haida-hai!“ 

Ci crăişorul Farid, fără a se lăsa amăgit de acele gla- 
suri, sui pieptiş muntele mai departe, cu sârguinţă şi 
dârzenie. Iar glasurile se făcură în curând atâta de multe 
şi atâta de amarnice şi, adeseori, răsuflarea lor îi trecea 
atâta de aproape de obraz, şi atâta de înfricoşată ajunse 
zarva lor, şi de-a drepta şi de-a stânga, şi înainte şi îndărăt, 
şi atâta erau de năprasnice, şi atâta de chinuitoare se făcea 
strigarea lor, încât emirul Farid, fără de voia lui, fu cuprins 
de tremur şi, uitând sfatul Bătrânului-de-la-Copac, în- 
toarse capul sub răsuflarea mai tare a unuia dintre glasuri. 
Şi tot atunci un urlet spăimântător scos de sodomul de 
glasuri fu urmat de o tăcere mare. Şi crăişorul Farid fu 
preschimbat într-o stană de piatră neagră. 

Şi, la poalele muntelui, la fel păţi şi calul, care fu 
prefăcut într-o stâncă fără chip. lar gogoloiul de piatră 
roşie, rostogolindu-se, îşi luă drumul îndărăr înspre 
Bătrânul-Copacului. 

Or, în ziua aceea, domniţa Farizada, după obiceiul ei, 
scoase jungherul din tesacul pe care îl purta nesmintit la 
brâu. Şi se gălbeni şi începu să tremure, când văzu că fierul, 
cel încă în ajun atâta de curat şi atâta de strălucitor, se 
încețoşase acuma şi ruginise de tot. Şi, prăbuşindu-se în 
braţele crăişorului Faruz, care venise fuga la chemarea ei, 
strigă: 

— Ah, fratele meu, unde eşti? De ce te-oi fi lăsat eu să 
pleci? Ce-ai păţit tu în acele țări străine? Vai de păcatele 
mele! O, ticăloasă Farizada, mi-e silă de tine! 

Şi o înăbuşeau sughiţurile care îi zguduiau inima. Şi 
crăişorul Faruz, tot atât de amărât ca şi soră-sa, începu s-o 
aline; pe urmă îi spuse: 

— Ceea ce s-a întâmplat s-a întâmplat, o, Farizada, 
întrucât ce-i scris trebuie să se împlinească. Ci de data 
aceasta este rândul meu să mă duc să-l caut pe fratele 
nostru şi, totodată, să-ți aduc cele trei lucruri care i-au 
pricinuit robia în care pesemne că a căzut. 

lar Farizada, rugându-se de el, strigă: 

— Nu, nu! fie-ţi milă, nu te duce, dacă te duci să cauţi 
ce a jinduit sufletul meu nesăţios! O, fratele meu, dacă ți 
s-ar întâmpla vreo năpastă, eu aş muri! 

Ci plânsetele şi lacrimile ei nu-l clătinară pe crăişorul 
Faruz din hotărârea lui. Şi încălecă pe cal şi, după ce îşi 
luă bun-rămas de la soră-sa, îi dădu un şirag, de mătănii 
făcut din mărgăritarele care fuseseră lacrimile curse din 
ochii de pruncă ai Farizadei atunci când plânsese ea a 
doua oară, şi îi spuse: 

— Dacă mărgăritarele acestea, O, sora mea, nu au să mai 
curgă unele după altele printre degetele tale, de parcă s-ar 
fi lipit, va fi semn că eu am urmat soarta fratelui nostru! 

Şi Farizada, năpădită de jale, spuse sărutându-l: 

— Deie Allah, o, mult-dragul meu, să nu păreşti nimic! 
Şi să te întorci acasă cu naica al nostru! 

Şi emirul Faruz luă la rându-i calea care ducea înspre 
meleagurile Indului. 

Şi, în cea de a douăzecea zi de călătorie, ajunse la 
Bătrânul-de-sub-Copac, care şedea cum îl găsise crăişorul 
Farid, cu degetul arătător de la mâna dreaptă în dreapta 
frunţii. Şi, după salamalecuri, moşneagul, întrebat, îi 
povesti flăcăului tot ce păţise frate-său, şi stărui din toate 
puterile să-l întoarcă din drum. Ci, dacă văzu că nu are 
să ajungă la niciun căpătâi cu stăruința aceea, îi înmână 
gogonuiul de piatră roşie. Şi piatra îl duse pe flăcău la 
poalele muntelui acela al blestemului. 

Şi emirul Faruz se avântă pe clinul muntelui, şi 
glasurile se stârniră la paşii lui. Ci el nu le asculta. Şi, la 
hulirile, la huiduielile şi la strigătele lor, nu răspundea 
nimic. Şi iacătă că şi ajunsese la jumătatea urcuşului, când 
auzi deodată un strigăt în urma lui! 

— Fratele meu! Fratele meu! să nu fugi de mine! 

Şi Faruz, uitând de orice grijă, se întoarse înspre glasul 
acela, şi fu schimbat pe dată într-o stană de piatră neagră. 

Şi, în palatul ei, Farizada, care nu lăsa din mână 
şiragul de mărgăritare nici zi, nici noapte, şi care prefira 
necurmat boabele printre degete, simţi deodată că boa- 
bele nu se mai supun curgerii depănate de ea, şi văzu că 
se lipiseră unele de altele. Şi strigă: „O, sărmanii frați ai 
mei, supuşi toanelor mele, am să vă găsesc!“ Şi îşi 
sugrumă toată durerea în sine şi, fără a mai zăbovi cu bo- 
celi zadarnice, se străvesti în haine de voinic, îşi luă 
armele, se încinse cu ele, şi porni călare, luând calea pe 
care o luaseră şi fraţii ei. 

Şi în cea de a douăzecea zi ajunse la şeicul cel bătrân, 
care sta sub copac, la marginea drumului. Şi domniţa îi 
dădu bineţe şi îi spuse: 

— O, preacuvioase moşule taică, nu cumva ai văzut 
trecând pe-aici, la douăzeci de zile unul de altul, doi 
crăişori tineri şi frumoşi, care căutau Pasărea-Vorbitoare, 
Copacul-Cântător şi Apa-ca-de-Aur? 

Şi bătrânul răspunse: 

— O, Farizada, stăpâna mea cu zâmbet de trandafir, 
i-am văzut şi i-am îndrumat. Iar ei, vai! ca şi atâţia alți 
crăişori înainte de ei, au fost opriţi în drumul lor de către 
cel Navede! 

Şi Farizada, dacă văzu că moşneagul îi spune pe 
nume, rămase până peste poate de nedumerită; iar 
bătrânul îi zise: 

— O, domniţă a strălucirii, nu te-au amăgit aceia care 
ţi-au povestit despre cele trei lucruri fără de asemuire, pe 
care au venit să le caute atâţia crai şi crăişori. Da ei nu 
şi-au spus şi primejdiile care sunt de înfruntat într-o încer- 
care atâta de grea ca încercarea în care ai intrat! 

Şi îi spuse Farizadei toate câte avea de înfruntat, dacă 
se ducea să-şi caute fraţii şi cele trei minunăţii. lar 
Farizada îi spuse: 

— O, preacuviosule, sufletul meu este tulburat cu totul 
în sinea lui de vorbele tale, întrucât sufletu-i uşor de 
înfricoşat! Ci cum să dau eu îndărăt, când sunt datoare 
să-mi găsesc fraţii? O, preacuviosule, ascultă ruga unei 
surori iubitoare şi povăţuieşte-mă cum să-i dezleg de vrajă. 

lar şeicul cel bătrân răspunse: 

— O, Farizada, fiică de împărat, iacătă gogoloiul de 
piatră care are să te ducă pe urmele lor. Ci nu ai să poți 
să-i dezlegi de vrajă decât atunci când ai să fii stăpâna 
celor trei minunăţii. Şi întrucât nu-ţi primejduieşti 
sufletul decât din pricina dragostei de fraţii tăi, şi nu 
mânată de dorinţa de a dobândi ceea ce nu este cu 
putinţă, atunci ceea ce este cu neputinţă are să-ţi fie rob. 
Află, dar, că niciunul dintre fiii oamenilor nu a putut să 
biruie chemarea glasurilor lui Navede. Drept care, ca 
să-l răzbeşti pe Navede, trebuie să te într-armezi împotriva 
lui cu iscusință, întrucât Navede are mare putere. lar 
iscusinţa fiilor oamenilor are să biruiască toate puterile 
lui Navede! 

Şi, după ce spuse toate astea, Bătrânul-de-sub-Copac 
îi înmână gogonuiul de piatră roşie; pe urmă scoase de la 
brâu un smoc de lână şi spuse: 

— Cu smocul ăsta uşurel de lână, o, Farizada, ai să-i 
biruieşti pe toți ai lui Navede! 

Şi adăugă: 

— Apleacă-ți înspre mine cununa capului tău, 0, 
Farizada! 

lar ea îşi aplecă înspre moşneag capul cel cu pletele pe 
o parte de aur, iar pe cealaltă de argint. Şi bătrânul spuse: 

— Fiică a oamenilor, cu smocul acesta uşurel ai să 
biruieşti puterile celor din văzduhuri şi toate şiretlicurile 
lui Navede! 

Şi, făcând smocul în două, îi puse Farizadei în fiecare 
ureche câte un ghemotoc, şi îi făcu semn cu mâna să 

purceadă la drum. lar Farizada îl lăsă pe moşneag şi zvârli 
cu dibăcie piatra înspre munte. 

Şi ajunse astfel la cea dintâi stâncă, şi descălecă de pe 
cal şi porni să urce spre piscuri, iar glasurile se şi stârniră 
sub paşii ei, dintre stenii de piatră neagră, cu o larmă 
înfricoşătoare. Ci ea de-abia dacă auzea un murmur surd, 
neprinzând niciun cuvânt, neîncercând nicio spaimă. Şi 
îşi văzu de suiş, fără a se opri, măcar că era gingaşă şi 
măcar că picioarele ei nu călcaseră vreodată decât nisipișul 
cel moale al cărărilor din grădinile casei. Şi ajunse fără a 
se istovi în piscul muntelui. Şi, în mijlocul podişului de 
pe piscul acela, zări o colivie de aur, dinaintea ei, pe un 
stâlp de aur. Şi în colivie văzu Pasărea-Vorbitoare. 

Şi Farizada se repezi şi puse mâna pe colivie, strigând: 

— Pasăre! Pasăre! eşti a mea! eşti a mea! Şi n-ai să-mi 
scapi! 

Şi, tot atunci, îşi scoase, aruncându-le cât colo, doa- 
pele de lână din urechi, rămase acum de prisos, care o 
făcuseră surdă la strigătele şi la hulele lui Navede. 
Întrucât toate glasurile lui Navede tăcuseră acuma şi o 
linişte mare domnea peste munte. Şi în adâncul acelei 
tăceri, în limpezimea neclătinată, se ridică glasul Păsării- 
Vorbitoare... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute şaptezeci şi opta noapte 
Spuse: 
Şi în adâncul acelei tăceri, în limpezimea neclătinată, 


se ridică glasul Păsării-Vorbitoare. Şi spuse, cu toți 
clopoţeii din ea, cântând pe limba ei de pasăre: 

Ab, cum, ah, cum, 
O, Farizadă, o, Farizadă, 
Tu, cea cu zâmbet 
De trandafir, 

Cum aş putea, 

În ce orbiri, 
Să-mi vreau acum 
Spre nicăiri 
Să-mi caut drum? 
O, noapte, ah! 
Ab, ochi, priviri! 
Eu ştiu, eu ştiu, 
Eu, decât tine, 

Eu ştiu mai bine 
Cine eşti tu! 


O, Farizadă, o, Farizadă! 
Ab, ochii, ah! 
Ab, nopti senine! 
Eu ştiu mai bine, 
Ah, decât tine, 
Cine eşti tu, 
Cine eşti tu! 

Ab, ochii, ochii, 
Abh, ochii! 

Eu 

Roaba ta sunt, 
Fără tăgadă, 
Mereu, 

Mereu, 

O, Farizadă 

O, Farizadă! 


Aşa cânta, o, alăutelor! așa cânta Pasărea-Vorbitoare. 
lar Farizada, vrăjită până peste marginile vrăjirii, îşi uită 
supărările şi chinurile; şi, încrezându-se în vorba păsării 

năzdrăvane care i se făgăduise roabă, nu pregetă să-i 
spună: 

— O, Biulbiul el-Hazar, o, minune a văzduhului, dacă 
îmi eşti roabă, dovedeşte-mi, dovedeşte-mi! 

Şi Biulbiul, drept răspuns, cântă: 


Farizadă, Farizadă, 
Porunceşte, poruncește, 
Porunceşte, Farizadă! 
Întrucât, fără tăgadă, 

A te asculta, 

A te asculta, 

A te asculta, 

Pentru mine însemnează 
A mă supune 

La dorința ta! 


Atunci Farizada îi spuse că are mai multe lucruri de 
cerut, şi începu cu a o ruga să-i arate unde se află 
Copacul-Cântător. Şi Biulbiul, în cântecul ei, îi spuse să 
se întoarcă înspre clina cealaltă a muntelui. Şi Farizada se 
întoarse înspre clina dimpotriva coastei pe care urcase și 
privi. Şi văzu la mijlocul povârnişului un pom atât de 
uriaş, că umbra lui ar fi putut să adăpostească o oaste 
întreagă. Şi se minună în cugetul ei, şi nu-i da prin gând 
cum ar putea să scoată din rădăcini şi să ia cu ea pomul 
acela. Şi Biulbiul, văzându-i nedumerirea, o lămuri, cân- 
rând, că nu era deloc trebuință să scoată din rădăcini 
copacul cel bătrân, şi că era destul să rupă o crenguţă din 
el şi s-o sădească în ce loc i-ar plăcea, şi are să vadă pe 
dată cum prinde rădăcini şi cum ajunge un pom tot aşa de 
frumos ca şi acela pe care îl vede aici. Şi Farizada se duse 
la Copac şi auzi cântecul care se ridica din el. Şi înţelese că 
se află dinaintea Copacului-Cântător! Întrucât nici adierea 
vântului în grădinile persieneşti, nici alăutele indieneşti, 

nici harpele Siriei, nici ţimbalele Egiptului nu au scos 
nicicând vreun cântec asemuitor cu zvonul cel dulce al 
gurilor celor fără de număr care se aflau nevăzute în 
frunzele Pomului cântăreț. 

Şi după ce îşi veni în fire din vraja în care o cufundase 
cântecul, Farizada rupse o ramură din Copacul-Cântăror 
şi se întoarse la Pasărea Biulbiul şi o rugă să-i arate unde se 
află Apa-ca-de-Aur. Şi Pasărea-Vorbitoare îi spuse să se 
întoarce înspre soarele-apune și să se ducă să privească pe 
după stânca cea albastră pe care are s-o vadă acolo. lar 
Farizada se întoarse înspre soare-apune şi văzu o stâncă de 
peruzea curată. Şi se duse înspre ea şi, după stânca de 
peruzea curată, văzu cum izvora un pârâiaş subțire, ca de 
aur topit. Şi apa aceea toată de aur a pârâiașului pe care îl 
asuda stânca de peruzea era încă şi mai de-a mirările s-o 
vezi străvezie şi limpede ca însăşi apa peruzelelor. 

Şi pe stâncă, într-o scobitură, se afla un vas de cleştar. 
Şi Farizada luă vasul şi îl umplu cu apa strălucitoare. Şi 
se întoarse la Biulbiul, cu olul de cleştar pe umăr şi cu 
creanga cântătoare în mână. 

Şi iacătă că Farizada cea cu zâmbet de trandafir ajunse 
stăpână pe cele trei minunăţii fără de asemuire. 

Şi îi spuse păsării Biulbiul: 

— O, tu, cea mai frumoasă, mi-a mai rămas o rugă- 
minte să-ţi fac. Şi anume spre a mi-o vedea îndeplinită 
am venit de-atâta de departe după tine! 

Şi întrucât pasărea o pofti să grăiască, Farizada spuse 
cu glas tremurător: 

— Fraţii mei, o, Biulbiul, fraţii mei! 

Biulbiul, dacă auzi vorbele acelea, păru tare stânje- 
nită. Întrucât ştia că nu stă în puterile ei să lupte îm- 
potriva celor mulți ai lui Navede și împotriva vrăjilor lor, 
şi ştia că ea le era supusă dintotdeauna. Ci îşi zise pe dată 

că dacă ursita o ajutase pe domniţă să izbândească, îi era 
îngăduit şi ei de aci înainte, fără de teamă, s-o slujească 
şi să se lepede de stăpânii ei de până atunci. Şi drept 
răspuns, cântă: 


Cu stropii, cu stropii, cu stropii 

De apă, din vasul cel plin, de cleştar, 

O, Farizadă, o, Farizadă, 

Cu stropii, cu stropii, cu stropii 

Stropeşte, o, trandafirul al meu rar, 
Stropește stanele-acelea de munte grămadă, 
O, Farizadă, o, Farizadă! 


Şi Farizada luă într-o mână olul de cleştar, iar în mâna 
cealaltă luă colivia de aur cu pasărea Biulbiul și creanga 
cântătoare, şi porni pe brâna muntelui în jos. Şi ori de 
câte ori da de-o stană de piarră neagră, o stropea cu 
câteva picături de Apă-ca-de-Aur. Şi piatra prindea viaţă 
şi se schimba în om. Şi Farizada, fără a lăsa nicio stană 
nestropită, ajunse şi la fraţii ei. 

lar Farid şi Faruz, dezlegați din vrajă, se repeziră s-o 
sărute pe sora lor. Şi toţi voinicii, pe care ea îi trezise din 
somnul lor de piatră, veniră să-i sărute mâna. Şi se făgă- 
duiră robi ai ei. Şi toţi laolaltă coborâră iarăşi înspre 
câmpie şi încălecară iarăşi pe caii lor, după ce Farizada îi 
dezlegă şi pe aceştia din vrajă. Şi porniră înspre Copacul- 
Moşneagului. 

Ci Moşneagul nu se mai afla pe pajiște, iar Copacul 
nici el nu mai era pe pajiște. Şi Biulbiul, când fu între- 
bată de Farizada, îi răspunse cu un glas care se înăspri 
dintr-odată: 

— Pentru ce vrei să-l vezi iarăşi, o, Farizadă? El i-a dat 
fetei oamenilor învățătura de a se sluji de smocul de lână 
care biruie glasurile rele, glasurile vrăjmaşe, glasurile 

potrivnice şi toate glasurile care tulbură lăuntrurile 
sufletului şi îl opresc să ajungă în piscuri. Și precum 
dascălul păleşte dinaintea învăţăturii sale, tot aşa şi 
Moşneagul-Copacului s-a mistuit când ţi-a trecut ţie 
învățătura lui, o, Farizadă! Şi de-acum înainte relele care 
îi chinuiesc pe cei mai mulți dintre oameni nu au să mai 
aibă nicio putere asupra sufletului tău. Întrucât ai să ştii 
să nu-ţi mai laşi sufletul să asculte de întâmplări din afara 
ta, care nu au putere decât din pricina acestei ascultări. 
Şi ai învăţat să cunoşti netulburarea, care este muma feri- 
cirilor toate! 

Aşa grăi Pasărea-Vorbitoare, pe locul unde se înălța 
înainte Copacul-Moşneagului . Şi toți se minunată de fru- 
museţea felului ei de a vorbi şi de adâncimea cugetului său. 

Şi oastea care alcătuia alaiul Farizadei porni mai 
departe la drum. Ci nu peste mult ceata începu să scadă, 
întrucât voinicii, sloboziţi din vrajă de Farizada, pe 
măsură ce ajungeau în dreptul drumului pe care veniseră, 
se înfățişau unul câte unul dinaintea ei ca să-i mărturi- 
sească încă o dată vorbele lor de mulțumire şi, sărutându-i 
mâna, îşi luau bun-rămas de la ea și de la fraţii ei. Și în 
seara celei de a douăzecea zile, domnița Farizada şi emirii 
Farid şi Faruz ajunseră în pace la casa lor. 

Or, îndată ce descălecă, Farizada nu zăbovi să atârne 
colivia în grădină, sub un umbrar. Şi pe dată ce Biulbiul 
scoase cel dintâi tril al glasului ei, toate păsările veniră 
fuga s-o vadă şi, dacă o văzură, îi dădură bineţe laolaltă. 
Întrucât şi filomelele, şi turturelele, şi ciocârliile, şi silvii- 
le, şi cintezoii, şi sticleţii şi toate neamurile cele fără de 
sfârşit ale păsăreturilor care sălăşluiesc prin livezi mărturi- 
siră că frumuseţea ei este mai presus de frumuseţea lor. Şi 
cu glasuri mai subţiri ori mai groase, ca nişte almee, 
ţinură hangul cu ciripitul lor la trilurile ei tânguioase. Şi 

de fiecare dată când ea încheia un tril dibaci, ele îşi vedeau 
încântarea cu niște slăviri pline de farmec, în limba lor de 
păsări. 

Şi Farizada se duse la un havuz mare, de alabastru, în 
a cărui oglindă îşi făcuse obiceiul să-și privească pletele-i 
cele de aur pe-o parte şi de argint pe cealaltă, şi vărsă în 
el o picătură din apa adusă în olul de cleştar. Şi picătura 
de aur se umflă şi se ridică și crescu în şuvoaie lucitoare, 
şi nu conteni să țâşnească în sus şi să cadă iarăşi frântă, 
revărsând o reveneală de peşteră de mare în aerul aprins. 

Şi Farizada sădi, cu chiar mâinile sale, creanga luată din 
Pomul-Cântător. Şi creanga prinse numaidecât rădăcină şi, 
în câteva clipite, se făcu un copac la fel de frumos ca şi acela 
din care odrăslise. Şi se porni un cântec atât de frumos, că 
nici adierea vântului prin livezile Persiei, nici alăutele in- 
dieneşti, nici harpele Siriei, nici ţimbalele Egiptului nu ar 
fi putut să scoată farmecul unui cântec aşa de ceresc! Şi, ca 
să asculte gurile cele nevăzute și fără de număr din frunzele 
cântărețe, izvoarele se opriră din curgerea lor susurătoare, 
păsările însele îşi curmară glasurile, iar adierea cea hoinară 
de pe cărări îşi strânse mătăsăriile. 

Şi viaţa îşi începu iarăşi în casa şi în grădinile acelea 
zilele sale de fericire netulburată. Iar Farizada îşi luă iarăşi 
plimbările ei prin livezi, oprindu-se ceasuri în şir să stea de 
vorbă cu Pasărea-Vorbitoare, să asculte Pomul-Cântător şi 
să privească Apa-ca-de-Aur. lar Farid şi Faruz se dedară 
iarăşi petrecerilor lor vânătoreşti şi goanelor de-a călare. 

Or, într-o zi, pe o cărare din pădure, atâta de strâmtă, 
încât ei nu putură să se dea la vreme de-o parte, cei doi 
fraţi se întâlniră cu sultanul, care se afla la vânătoare. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Or, într-o zi, pe o cărare din pădure, atâta de strâmtă, 
încât ei nu putură să se dea la vreme de-o parte, cei doi 
fraţi se întâlniră cu sultanul, care se afla la vânătoare. Şi 
săriră jos de pe cai și se temeniră cu frunţile la pământ. 
Şi sultanul, peste măsură de uimit că vedea în pădurea 
aceea doi crăişori viteji de care el nu ştia nimic, îmbrăcaţi 
falnic de parcă ar fi fost din chiar alaiul său, se simţi ispi- 
tit să-i privească mai bine la chip şi le spuse să se ridice. 
Şi fraţii cei doi se ridicară în picioare şi şezură dinaintea 
sultanului, cu ochii plini de o măreție care se potrivea de 
minune cu înfățișarea lor cuviincioasă. Iar sultanul rămase 
tulburat de frumuseţea lor şi îi privi o vreme, fără a spune 
nimic, măsurându-i din creştet până în talpă. Pe urmă îi 
întrebă cine sunt și unde locuiesc. Întrucât inima îi era 
fermecată de ei şi se tulburase foarte. lar ei răspunseră: 

— O, doamne al vremilor, suntem fiii răposatului rob 
al tău, îngrijitorul de odinioară al grădinilor, şi locuim nu 
departe de aici, în casa cu care ne-a îndatorat dărnicia ta! 

Şi sultanul se bucură nespus cunoscându-i pe feciorii 
slujiorului său cel credincios; da se miră că nu se înfăți- 
şaseră la palat până în ziua aceea, spre a face parte din alaiul 
lui. Şi îi întrebă de pricina nevenirii lor la palat. Şi ei 
răspunseră: 

— O, doamne al vremilor, iartă-ne dacă nu am venit 
până astăzi să ne înfăţişăm dinaintea mâinilor tale darnice; 
da noi avem o soră, mezina noastră, care ne-a fost dată în 
seamă cu limbă de moarte de către părintele nostru, şi pe 
care o veghem cu o dragoste ce nu ne îngăduie să putem 
gândi a o părăsi! 

Şi sultanul fu înduioşat până peste măsură de legă- 
cura aceea frățească, şi se tulbură tot mai tare de bucuria 
acelei întâlniri, zicându-şi: „N-aş fi crezut vreodată că 
s-ar afla în împărăţia mea doi flăcăi atât de desăvârşiți şi 
totodată atâta de dezlegaţi de orice lăcomie!“ Şi îi veni 
dorinţa de neînfrânt să-i vadă în casa lor, spre a-şi răcori 
mai bine ochii cu chipurile lor. Şi le mărturisi numaide- 
cât dorinţa sa celor doi flăcăi, care răspunseră că ascultă 
şi că se supun, şi grăbiră să-i fie străji. Şi craiul Farid o luă 
înainte spre a se duce s-o vestească pe sora sa Farizada de 
sosirea sultanului. 

Şi Farizada, care nu era deprinsă deloc să primească 
oaspeţi, nu ştia cum să se poarte spre a face cum se cuvine 
cinstea casei lor în faţa sultanului. Şi, în fâstâceala ei, nu 
găsi altceva mai bun decât să se ducă şi să ceară sfat de la 
prietena ei Biulbiul, Pasărea-Cântătoare. Şi îi spuse: 

— O, Biulbiul, sultanul ne face cinstea de-a veni să ne 
vadă casa, iar noi trebuie să-l ospătăm. Grăbeşte de mă 
învață cum am putea să facem faţă, în aşa fel ca el să plece 
mulțumit! 

Şi Biulbiul răspunse: 

— O, stăpâna mea, este de prisos să pui bucărăreasa să 
gătească tăvi şi tăvi de bucate. Întrucât numai o tavă i se 
potriveşte astăzi sultanului şi numai ea cere să i se aducă 
la masă. Şi aceasta-i o tavă cu castraveți umpluţi cu măr- 
găritare! 

lar Farizada, de tot nedumerită, şi gândind că limba 
Păsării a încurcat vorbele, se împotrivi spunând: 

— Pasăre! Pasăre! nu te gândeşti? Castraveţi îndopaţi 
cu mărgăritare! Păi o mâncare ca asta unde s-a mai po- 
menit? Dacă ne face cinstea să vină la noi la masă, fără în- 
doială că împăratul vrea să mănânce ceva, nu să ronțăie 
mărgăritare! De bună seamă că ai vrut să spui „o tavă de 
castraveți cu umplutură de orez“, o, Biulbiul? 

Ci Pasărea-Vorbitoare strigă supărată: 

— Ba deloc! Ba deloc! Ba deloc! O umplutură de 
mărgăritare, de mărgăritare, de mărgăritare! Nicidecum 
de orez, nicidecum de orez, nicidecum de orez! 

Şi Farizada, care se încredea cu totul în Pasărea năzdră- 
vană, plecă degrabă să dea poruncă bătrânei bucătărese să 
gătească tava de castraveți cu mărgăritare. Şi întrucât 
mărgăritarele nu lipseau din casă, nu fu greu să se găsească 
destul de multe spre a umple o tavă. 

Estimp, sultanul, însoţit de craiul Faruz, intră în grădină. 
Şi Farid, care îl aștepta în poartă, îi ţinu scara şeii şi îl ajută 
să descalece. Iar Farizada cea cu zâmbet de trandafir, acum 
întâia oară cu fața ascunsă sub iaşmac (întrucât aşa o 
povăţuise Biulbiul), veni să-i sărute mâna. Şi sultanul fu 
fermecat până peste poate de gingăşia ei aleasă și de curăția 
de iasomie ce se revărsa din toată fâptura ei şi, gândindu-se 
la bărrânețea lui fără de urmaşi, începu să lăcrimeze. Pe 
urmă spuse binecuvântând-o: 

— Acela care lasă urmaşi după el nu moare! O, părinte 
al unor copii atâta de frumoşi, dăruiască-ţi Allah un loc 
de vază de-a dreapta sa printre cei fericiţi! 

Pe urmă adăugă, coborându-şi iarăşi privirile asupra 
Farizadei care sta tot plecată: 

— Ci, o, fiică a slujitorului meu, o, lujer înmiresmat, 
du-ne la vreun tufiş unde să ne adăpostim de arșița zilei! 

Şi sultanul, cu Farizada care tremura toată înaintea 
lui, şi cu cei doi fraţi ai ei în urmă, porni spre umbrar. Şi 
cel dintâi lucru care îi sări în ochi sultanului Khosru Şah 
fu havuzul cu apa de culoarea aurului. Şi se opri o clipă 
să privească minunându-se, şi strigă: 

— Ce apă minunată! ce desfătare să te uiţi la ea! 

Şi se duse s-o vadă mai de aproape. Şi deodată auzi 
cântarea Pomului-Cântător. Şi întinse o ureche fermecată 

înspre muzica aceea care cobora din ceruri. Și ascultă în- 
delung. Pe urmă strigă: 

— O, ce cântare cum n-am mai auzit vreodată! 

Şi întrucât, ca să audă mai bine, pornise înspre partea 
de unde socotea că vine cântecul, iacără că deodată cân- 
tecul încetă şi o tăcere mare adormi grădina toată. Şi din 
toiul acelei tăceri mari se ridică glasul Păsării-Vorbitoare, 
într-un cântec singuratic, răsunător şi pătimaş. Şi zicea: 

— Binevenit... sultanul... Khosru Şah! Binevenit! Bine- 
venit! Binevenit! 

Şi, cu cel din urmă tril scos de glasul acela care des- 
cânta văzduhurile, întreg corul păsăreturilor răspunse pe 
limba sa: 

— Binevenit! Binevenit! Binevenit! 

Şi sultanul Khosru Şah fu uimit de toate astea, iar 
sufletul lui, atâta de tulburat de toate câte văzuse într-un 
răstimp atâta de scurt, fu înduioşat până peste poate. Şi 
strigă: 

— Aici este casa fericirii! Oh, mi-aş da şi puterea şi 
scaunul domnesc ca să locuiesc cu voi, o, copii ai grădi- 
narului meu! 

Pe urmă, cum el tocmai sta gata să înceapă a întreba 
pe Farizada şi pe fraţii săi de obârşia minunăţiilor despre 
care nu izbutea să-şi dea întocmai seama, ei îi arătară 
Pomul-Cântător şi Pasărea-Vorbitoare. Şi Farizada îi 
spuse: 

— În ce priveşte minunăţiile acestea, este o poveste pe 
care am să i-o povestesc sultanului, stăpânul nostru, după 
ce are să se odihnească! 

Şi îl pofti pe sultan să şadă chiar sub umbrarul ce 
slujea de adăpost păsării Biulbiul, şi unde tocmai erau 
aduse bucatele pe o tabla mare. Şi sultanul șezu jos, sub 
umbrar, la locul de cinste. Şi i se aduse să mănânce 
castraveţii cu mărgăritare, pe o farfurie de aur. 

Şi sultanul, căruia chiar îi plăceau castraveţii umpluţi, 
când îi văzu pe farfuria pe care însăşi Farizada i-o punea 
dinainte, fu mulţumit de grija aceea pe care nu o price- 
pea. Ci numaidecât rămase peste măsură de nedumerit 
când văzu că în loc de a fi umpluţi, ca de obicei, cu orez 
şi cu fistic, castraveţii erau îndopaţi cu mărgăritare. Şi 
spuse Farizadei şi fraţilor ei: 

— Pe viaţa mea! ce noutate şi la umplutura aceasta de 
castraveți! Da de când oare se pun mărgăritare în loc de 
orez şi fistic? 

lar Farizada era gata-gata să scape tablaua şi s-o ia la 
fugă de tulburare, când Pasărea-Vorbitoare, dând glas, îl 
strigă pe sultan pe numele lui, spunând: 

— O, stăpâne al nostru Khosru Şah! 

lar sultanul ridică fruntea înspre Pasărea cea Vor- 
bitoare, care vorbi mai departe cu glas adânc: 

— O, stăpâne al nostru Khosru Şah! Da de când copiii 
unui sultan al Persiei pot, de la naştere, să fie schimbaţi 
în alte vieţuitoare? Dacă, dar, o, doamne al vremurilor, ai 
crezut odinioară un lucru atâta de peste putinţă de 
crezut, nu ai temei să te minunezi dinaintea unui lucru 
aşa de mărunt ca acesta de acum! 

Pe urmă adăugă: 

— Adu-ţi aminte, o, stăpâne al nostru, de vorbele pe 
care le-ai auzit acum douăzeci de ani, într-o casă săracă! 
De le-ai uitat, o, stăpâne al nostru, îngăduie roabei 
Farizada să ţi le mai spună o dată! 

Şi Pasărea, cu un glas ca graiul cel dulce al fecioarelor, 
spuse: 

— O, surorile mele! când am să fiu soţia sultanului, 
am să-i dăruiesc nişte urmaşi binecuvântaţi! Întrucât 
feciorii pe care Allah i-ar face să se nască din împreunarea 
noastră ar fi vrednici de părintele lor în toate privințele; 

iar fata, care ne-ar răcori ochii, ar fi chiar zâmbetul ceru- 
lui! Părul ei ar fi de aur pe-o parte şi de argint pe cealaltă; 
lacrimile ei, când ar plânge, ar fi mărgăritare, iar zâm- 
betele ei boboci de trandafir! 

Şi sultanul, la vorbele acestea, îşi ascunse capu-n 
palme şi începu să suspine. lar durerea lui cea veche se 
făcu mai vie decât în zilele amare ale trecutului. Şi toare 
gândurile înăbuşite în afundul sufletului său deznădăj- 
duit îi năvăliră deodată în inimă şi i-o sfâşiară. 

Ci îndată glasul Păsării Biulbiul se ridică iarăşi, cân- 
tând voios. Şi spunea: 

— Dă-ţi deoparte iaşmacurile, o, Farizada, dinaintea 
tatălui tău! 

Şi Farizada, care nu putea să nu asculte de glasul prie- 
tenei sale, dădu la o parte iaşmacurile. Şi, odată cu ele, 
căzu şi basmaua sub care îi sta strâns părul. Şi sultanul 
văzu totul şi, cu mâinile întinse înainte, se ridică scoțând 
un strigăt mare. Şi glasul Păsării Biulbiul îl strigă: 

— Copila ta, o, împărare! 

Căci de aur pe-o parte îi erau pletele, şi de argint pe 
partea cealaltă; şi avea două mărgăritare de bucurie pe 
pleoape, şi un boboc de trandafir pe buze. 

Şi împăratul tot atunci se uită şi la cei doi fraţi, care 
şedeau cuminţi. Şi se văzu în ei. Şi glasul Păsării Biulbiul 
strigă: 

— Copiii tăi, o, împărate! 

Şi pe când sultanul Khorsu Șah sta încă împietrit de 
tulburare, Pasărea-Vorbitoare povesti repede, şi lui şi 
copiilor lui, povestea lor adevărată, de la început până la 
sfârşit, fără a uita niciun amănunt. Ci nu ar fi de niciun 
folos s-o mai spunem şi noi încă o dată. 

Şi nici nu-şi sfârşise ea bine povestea, că sultanul şi 
copiii săi, strânşi unii în braţele altora, îşi amestecau 

lacrimile și sărutările. Mărire aceluia carele adună la un 
loc după ce a despărţit, lui Allah Atotputernicul şi Atot- 
nepătrunsul! 

Şi după ce îşi mai veniră oleacă în fire din tulburarea 
lor, sultanul spuse: 

- O, copiii mei, hai cu mare grabă s-o găsim pe mama 
voastră! 

Ci, o, ascultătorii mei, să nu mai zugrăvim tot ce s-a 
petrecut când biata mamă, care trăia singurică în umbra 
chiliei sale, îl văzu pe soţul ei sultanul, şi când află că este 
mama Farizadei celei cu zâmbet de trandafir şi a celor 
doi flăcăi minunaţi, fraţii Farizadei. Şi mărire lui Allah 
a cărui bunătate este fără de sfârşit şi al cărui județ nu 
greşeşte nicicând, carele a făcut să moară de ciudă, în ziua 
strălucirii, cele două surori zavistnice, şi carele a menit 
desfături lungi şi viaţă plină de fericire împăratului 
Khosru Şah, sultăniţei soţia sa, coconului cel frumos 
Farid, coconului cel frumos Faruz şi domniţei celei fru- 
moase Farizada, până ce a venit Despărţitoarea celor ce 
se au dragi şi Spărgătoarea sindrofiilor. Şi slavă aceluia 
carele, în veşnicia sa, nu cunoaşte schimbare. 

Şi-aceasta-i povestea minunată a Farizadei celei cu 
zâmbet de trandafir. Ci Allah este încă mai ştiutor! 


După ce Șeherezada povesti povestea aceasta, micuța 
Doniazada strigă: 
` — O, sora mea, ce dulci sunt vorbele tale, şi ce vrăjitoare, 
şi ce proaspete, şi ce gustoase! Și ce minunată este povestea 
aceasta! 

lar sultanul Şahriar zise: 

— E adevărat! 

Şi Doniazadei i se păru că vede ochii sultanului umeziți, şi 
îi spuse Şeherezadei încet de tot: 

— O, sora mea, văd parcă o lacrimă în ochiul cel stâng al 
sultanului, şi parcă altă lacrimă în ochiul lui cel drept! 

Şi Şeherezada se uită la sultan cu o uitătură furişă, zâmbi 
şi spuse, sărutând-o pe micuță: 

— Fie ca sultanul să nu simtă o desfătare mai mică ascul- 
tând Povestea cu Kamar şi cu mult-priceputa Halima! 

lar sultanul Şahriar zise: 

— Nu cunosc povestea aceea, o, Șeherezada, şi ştii că o 
aştept şi că o doresc! 

Ea spuse: 

— De-o vrea Allah, şi dacă sultanul îmi îngăduie, am s-o 
încep mâine. 

Iar sultanul Şahriar, amintindu-și de parabola adevăratei 
ştiinţe, spuse: 

— Binevoiesc să am răbdare până mâine spre a asculta şi 
povestirea aceea! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzecea noapte 


Micuta Doniazada strigă: 

— O, Şeherezada, sora mea, Allah fie asupra ta! grăbeşte de 
ne povesteşte Povestea cu Kamar şi cu mult-priceputa Halima. 

Şi Şeherezada spuse: 


POVESTEA CU KAMAR ŞI CU 
MULI-PRICEPUTA HALIMA’ 


le povesteşte că a fost odată, în vechimea vremilor 

— ci Allah este mai ştiutor! — un neguțător foarte 
tarile, pe nume Abd el-Rahman, pe care Allah cel 
Atoatedătător îl binecuvântase cu o fată şi cu un fecior. 
Şi neguțătorul dăduse numele de Steaua-Dimineţii” fetei 
sale, dată fiind frumuseţea ei desăvârşită, şi de Kamar’ 
băiatului, dat fiind că era ca luna, întocmai. Dar când 
crescură mai mari, neguțătorul Abd el-Rahman, dacă 
văzu tot ce le hărăzise Allah copiilor ca farmec şi ca 
desăvârşire, i se făcu o frică amarnică să nu care cumva să 
i-i deoache vreun pofticios ori să i-i viclenească vreun 
dezmățat, şi îi ţinu închişi în casă până la vârsta de paispre- 
zece ani, neîngăduind nimănuia să-i vadă, afară de roaba 
cea bătrână care îi îngrijea de mici. Ci într-o zi, când 
neguţătorul Abd el-Rahman, împotriva obiceiului său, era 
într-o stare de voioşie, soția lui, mama copiilor, îi spuse: 

— O, părinte a lui Kamar, iacătă că fiul nostru are să 
ajungă la vremea însurătoarei şi poate să se poarte de aici 
înainte ca un bărbat. Da tu ce socoţi? Au este el fată sau 
băiat, ia spune-mi? 

Şi neguțătorul Abd el-Rahman, până peste poate de 
nedumerit, îi răspunse: 


! La M. A. Salie: Povestea despre Kamar-az-Zamnan şi sotia giuvaiergiului. 
2 La M. A. Salie: Kaukab-as-Sabah. 
3 La M. A. Salie: Kzmar-az-Saman. 

— Băiatul 

Ea spuse: 

— Apoi atunci pentru ce te încăpățânezi să-l ţii ascuns, 
ca pe o fată, de ochii întregii lumi, şi nu-l iei cu tine în 
suk, şi nu-l duci să stea lângă tine în prăvălie, ca să 
cunoască lumea şi ca să-l cunoască şi lumea pe el şi să 
ştie măcar în felul acesta că ai un fecior în stare să te 
moştenească şi să rostuiască treburile vânzărilor şi ale 
cumpărărilor? Altminteri, după viaţa cea lungă (Allah 
meni-ţi-o-ar fără de sfârşit!), nimenea habar n-ar avea de 
urmașul tău, care degeaba le-ar spune oamenilor: „Eu 
sunt fiul negustorului Abd el-Rahman!“ că nu are să audă 
decât răspunsul plin de neîncredere supărată, şi pe bună 
dreptate: „Nu te-am văzut niciodată! Şi nu am auzit 
niciodată să se fi pomenit că negustorul Abd el-Rahman 
ar fi lăsat vreun fiu ori ceva care, mai de-aproape sau mai 
de departe, să se asemuie cu un fiu!“ Şi atunci, o, ce 
năprasnă pe capetele noastre! stăpânirea are să vină şi să 
pună gabja pe bunurile tale, şi să-l despoaie pe fiul tău de 
dreptul lui! 

Şi, după ce spuse toare astea cu mare însuflețire, 
femeia urmă cu acelaşi glas: 

— Şi tot aşa-i şi cu fata noastră Steaua-Dimineţii! Aş 
vrea s-o arăt femeilor care vin pe la noi, cu nădejdea că are 
s-o ceară vreo mamă a vreunui flăcău de seama ei să-i fie 
acestuia soţie, şi ca noi, la rându-ne, avem să ne putem 
bucura de nunta ei! Că lumea, o, taică a lui Kamar, este 
făcută din viaţă şi din moarte, şi noi nu ştim ziua sorocu- 
lui nostru! 

La vorbele acestea ale soţiei sale, neguțătorul Abd 
el-Rahman chibzui vreme de un ceas, pe urmă săltă capul 
şi răspunse: 

— O, fiică a moşului meu, dreptu-i! nimenea nu poate 
să fugă de ursita care îi este legată de gât. Ci tu ştii bine că 

nu mi-am ţinut copiii ascunși în casă decât pentru că îmi 
era frică să nu-i deoache careva!! De ce, dar, mă învinuieşti 
pentru chibzuinţa mea şi uiţi de grija ce m-a călăuzit? 

Ea spuse: 

— Alungat fie Cel-Rău, Procletul! Roagă-te în numele 
Profetului, o, şeicule! 

El spuse: 

— Binecuvântarea lui Allah să fie asupra sa şi asupra 
tuturor alor săi! 

Ea urmă: 

— Şi-acuma, pune-ţi încrederea în Allah carele are să 
ştie cum să-l ferească pe copilul nostru de ispitele cele 
păcătoase şi de ochiul cel rău. Şi-apoi, iacătă colea tur- 
banul din mătase albă de la Mossul pe care i l-am făcut 
lui Kamar şi în care am avut grijă să cos cutiuţa de argint 
în care se află închis sulul cu versetele cele sfinte, apără- 
toare de orice răutate! Aşa că poţi să-l iei astăzi cu tine pe 
Kamar, ca să-l duci să vadă sukul şi să-i arăţi, într-un 
sfârşit, prăvălia tatălui său! 

Şi fără a mai aștepta încuviințarea soţului ei, alergă să-l 
cheme pe băiatul pe care avusese grijă să-l îmbrace cu 
hainele lui cele mai frumoase, şi îl aduse dinaintea părin- 
telui său, care se umflă în sine şi se lumină la vederea lui, şi 
murmură: 

— Maşallah! Numele lui Allah fie asupra ta şi împre- 
jurul tău, ya Kamar! 

Pe urmă, înduplecat de nevastă-sa, se ridică, îl luă de 
mână şi plecă cu el. 


' La M. A. Salie: „...cum bine a zis cel ce a zis: 
Te temi de mine însumi, de tine chiar — săvai! 
De clipa care fuge, de locu-n care stai. 
În ochii-mi de-aş fi-n stare închis să mi te ţin, 
Mi s-ar părea că şi-aşa îmi este prea puţin, 
Până la Judecata de-Apoi dacă-am trăi, 
De tine niciodată eu nu m-aș despărți. “ 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi una noapte 
Spuse: 


.„. se ridică, îl luă de mână şi plecă cu el. Or, de cum 
crecură pragul casei şi făcură câţiva paşi pe uliţă, se pome- 
niră înconjurați de trecătorii care se opreau la ivirea lor, 
tulburați până peste marginile tulburării, de flăcău şi de 
frumuseţea lui, plină pentru suflete de pojarul iadului. Ci 
fu cu totul altceva când ajunseră la poarta sukului. Acolo 
trecătorii se opriră de-a binelea din umblat şi unii se 
duseră să-i sărute mâinile lui Kamar, după ce se terminară 
cu salamalecurile de cuviință dinaintea tătâne-său, iar alţii 
strigau: 

— Ya Allah! Soarele se arată a doua oară în dimineaţa 
aceasta! Crai-nou străluceşte ca-n luna Ramadanului peste 
făpturile lui Allah! Lună-nouă se ivește astăzi peste suk! 

Şi-aşa se minunau din toate părțile, beţi de încântare 
şi făcându-i urări de bine flăcăului, înghesuindu-se cu 
ghiotura împrejurul lui. Iar părintele acestuia, plin de 
mânie sugrumată şi încurcat de tot, degeaba îi suduia şi 
îi alimănea, că ei nici nu se sinchiseau, pierduţi în minunare 
față de frumuseţea cea peste fire care îşi făcea vrăjita-i in- 
trare în suk, în ziua aceea de binecuvântare. Şi, în felul 
acesta, îi dădeau dreptate poetului, întorcând asupra lor 
înşişi vorbele acestuia: 


Doamne, tu zămislit-ai frumusetea 
Ca să ne iei şi mințile cu ea! 

Şi tot tu spui: „Păziţi-vă cu teamă 
De ce-i poprit, şi de mânia-mi grea!“ 

Doamne, tu frumuseţilor izvor, 
Și care tot ce e frumos iubeşti, 
Cum ar putea nişte făpturi supuse 


A nu iubi ce e ca din povești, 
Cum să-și sugrume dorul care-i mână 
Spre ce-i scăldat în frumuseți cereşti? 


Când neguţătorul Abd el-Rahman se văzu aşa, în mij- 
locul şirurilor de bărbaţi şi de muieri stând grămadă di- 
naintea lui şi înlemniţi de minunare dinaintea fiu-său, 
rămase până peste poate de năucit şi începu, în sufletul 
lui, s-o potopească cu blesteme pe nevastă-sa şi s-o afu- 
risească cu toate afurisirile pe care ar fi vrut să le arunce 
nechemaţilor aceia, punându-i în seamă toate câte i se 
întâmplau atâta de vădit supărător. Pe urmă, la capătul 
răbdărilor, îi împinse repezi pe cei care îl împresurau şi se 
furişă grabnic în prăvălia sa, pe care o deschise şi în care, 
numaidecât, îl puse pe Kamar să stea jos, da în aşa fel ca 
neobrăzarea trecătorilor să nu poată a-l atinge decâr de 
departe. Iar prăvălia ajunse locul de oprire pentru tot 
sukul, iar îngrămădeala şi-a celor mari şi-a celor mici se 
făcu tot mai mare din clipă în clipă: întrucât cei care îl 
văzuseră vroiau să-l mai vadă, iar cei care nu îl văzuseră 
se trudeau din toate puterile să-l vadă şi ei cât de cât. 

Şi iacătă că, estimp, se apropie de prăvălie un derviş 
cu privirea pierdută ca în rugăciune, şi care, de cum îl 
zări pe Kamar cel frumos stând lângă tatăl său, şi atâta de 
chipeş, se opri scoțând nişte oftaturi adânci şi, cu un glas 
tulburat până peste poate, rosti stihurile acestea: 


Ia uite ramul arborelui ban 

Cum şade pe-o tulpină de sofran 
Sub strălucirea lunii-n Ramadan. 
Și când întreb apoi anume: 
„Cum îţi zice pe nume? 

Cum te numesti tu?“ 

El răspunde: „Lu-lu!“ 

Iar eu îl strig atunci de-aci: 
„Li-li!“ 

Ci el răspunde-atunci aşa: 
„La-la!”" 


Pe când băiatul cel cu chip frumos 
Sedea în tihnă, iar vrăjita-i față 
Era ca răsăritul luminos 

Al lunii-n Ramadan — cu o măreață 
Și rară călcătură iată vine. 


După care dervişul cel bătrân, alintându-şi întruna 
barba lungă şi albă, se duse până lângă prăvălie, între rân- 
durile de privitori care se traseră la o parte dinainte-i, din 
cinstirea faţă de vârsta lui înaintată. Şi îl privi pe băiat 
cu nişte ochi plini de lacrimi, şi îi dărui un mănunchi de 
busuioc dulce. Pe urmă şezu jos pe laviţa tejghelei, pe 
locul cel mai de lângă băietan. Şi cum sta aşa, chiar că i 
se puteau potrivi pe bună dreptate aceste vorbe ale 
poetului: 


Un preacinstit şeic, cu-nfățișare 

De derviş ars în schivnicii haine, 

Cu osteneli şi râvne îndelungi 
Liubovul cercetând cu prisosință, 
Întreaga-i taină, după-atâtea munci, 


! Sau, cu alte cuvinte: 
Eu îl întreb anume: 
„Cum îți zice pe nume?“ 
El răspunde: „Mărgăritar!“ 
Eu strig: „Vino la mine, așadar!“ 
Ci el răspunde-aşa: 
„Iaca ba! laca ba!“ 
Versuri întemeiate pe un joc de cuvinte: /u-lu care înseamnă „mărgări- 
tar“, /i-li — „la mine, la mine“ şi la-la — „nu, nu“. 

O dobândise-n vrednică ştiinţă. 
Neprecurmat, şi fete şi feciori 
Oblăduise inima-i miloasă, 
De-ajunse-ntocmai unei scobitori — 
Bătrâne oase într-o piele roasă. 

Ci, după cât se spune, nu deplin 
Pornit femeii să-i îndure struna, 
Măcar că se vădise priceput 

Și la mai acrișor şi la mai dulce, 

Și tânărul Zeid fiind plăcut, 

Și tânăra Zeinab, când să şi-i culce: 
Cu inima-nmuiată-n duioşie, 

Iar restul tare pururi ca de piatră. 
Era cu-adevărat minunătie! 

Fie un tap cu cătătură şoatră, 

Fie o capră smulsă din juvăţ, 

Fie o barbă ori obraz mai lin, 
Şeicu-i gata la orice răsfăţ, 
Apururi sprinten, ca un magrebin! 


Când oamenii care se buluceau fermecaţi dinaintea 
prăvăliei văzură starea de vrajă a dervişului, începură să-şi 
împărtășească între ei cele ce cugetau, zicând: 

— Uallah! roți dervişii sunt la fel! Seamănă cu junghe- 
rul neguţătorului de colocase: nu fac nicio osebire între 
bărbătesc şi femeiesc! 

lar alţii strigau: 

— Alungar să fie Cel-Rău! Dervişul scapără după băiatul 
cel drăgălaș! Prăpădi-i-ar Allah pe dervişii de soiul ăsta! 

Cât despre neguțătorul Abd el-Rahman, părintele 
tânărului Kamar, apoi el, dacă văzu toate, îşi zise: „Cel 
mai cuminte-i să ne întoarcem acasă mai devreme decât 
de obicei.“ Şi, spre a-l hotărî pe derviş să plece, scoase de 
la chimir un galben şi i-l dărui, spunând: 

— la-ţi partea ta de astăzi, o, dervişule! 

Şi, totodată, se întoarse înspre fiul său Kamar şi îi 
spuse: 

— Ah, fiul meu, Allah s-o răsplătească pe maică-ta după 
cum i se cuvine, că ne-a pricinuit astăzi atâtea sâcâieli! 

Ci, întrucât dervişul nu se clintea de pe locul său şi nu 
întindea mâna ca să ia galbenul dăruit, îi spuse: 

— Scoală-te, moşule, ca să închidem dugheana şi să ne 
ducem în calea noastră! 

Şi grăind aşa, se ridică în picioare şi vru să tragă 
obloanele amândouă. Atunci dervişul fu nevoit să se 
scoale de pe laviţa pe care se pironise şi cobori în uliţă, ci 
fără a putea să-şi desprindă o clipă privirile de pe tânărul 
Kamar. Şi când neguţătorul şi fiul său, după ce încuiară 
prăvălia, îşi tăiară drum prin bulucul de lume şi porniră 
înspre ieşirea din suk, dervişul se luă după ei şi merse, 
păşind pe urmele lor şi însoţindu-le fiecare călcătură cu 
ţăcănitul băţului său, până la poarta casei lor. Iar neguță- 
torul, văzând stăruința dervişului şi necutezând să-l 
suduiască, din cinstire faţă de dreapta credinţă, precum 
şi din pricina oamenilor care se uitau la ei, se întoarse în- 
spre acesta şi îl întrebă: 

— Ce doreşti, o, dervişule? 

El răspunse: 

— O, stăpâne al meu, tare doresc să mă pofteşti la tine 
în noaptea aceasta, şi tu ştii că acela care este poftit este 
oaspetele lui Allah — proslăvit fie EI! 

Şi părintele lui Kamar spuse: 

— Binevenit fie oaspetele lui Allah! Intră, dar, o, 
dervişule! 

Ci îşi zise în sineşi: „Pe Allah! am să văd eu cine mi-e 
schivnicul ăsta! De-o avea vreun gând ascuns faţă de 
fiu-meu, şi dacă soarta lui cea rea l-o ispiti să încerce ceva, 
fie din semne, fie din vorbe, negreşit că am să-l omor, 

am să-l îngrop în grădină şi am să scuip pe mormântul 
lui. Orice-ar fi, am să încep cu a pune să i se dea de mân- 
care, lucru ce se datorează oricărui oaspete pe care Allah 
ţi-l scoate în cale!“ Şi îl băgă în casă şi porunci unei 
arăpoaice să-i aducă ibricul şi ligheanul de spălat, şi mân- 
care şi băutură. Iar dervişul, după ce se spălă rostind numele 
lui Allah, se aşeză a rugă şi nu se mai ridică până ce nu 
îngână toată suraua vacii, pe care o lungi cu suraua mesei 
şi cu cea a pocăinţii. După care spuse bismillah şi începu 
să ia din mâncărurile aduse pe tablale, ci fără lăcomie şi 
cu multă cumpătare. Şi mulţumi lui Allah pentru bine- 
facerile lui. 

Când neguţătorul Abd el-Rahman află de la arăpoaica 
sa că dervişul sfârşise de mâncat, îşi zise: „Acuma-i vre- 
mea să răzvedim cumu-i treaba!“ Şi se întoarse înspre fiul 
său şi-i spuse: 

— O, Kamar, du-te la oaspetele nostru dervişul, şi 
întreabă-l dacă are tot ce-i trebuieşte, şi stai cu el de vorbă 
o vreme, întrucât vorbele dervişilor care străbat pământul 
în lung şi în lat sunt adeseori plăcute de auzit, iar isto- 
risirile lor sunt cu folos de ascultat pentru suflet. Şezi, dar, 
jos cât mai aproape de el şi, dacă te-o lua de mână, să nu 
ţi-o tragi, întrucât aceluia care dă învățăminte îi place să 
simțească între el şi învăţăcelul său o legătură nemijlocită, 
care ajută să se prindă mai bine învăţătura. Şi, în toate 
cele, să arăţi față de el luarea-aminte şi supunerea pe care 
o cere rostul lui de oaspete şi vârsta-i înaintată! 

Şi, după ce îl povăţui pe fiul său așa, îl trimise la derviş, 
iar el se duse fuga să se pitească la catul de deasupra 
într-un loc de unde putea, fără a fi băgat de seamă, să vadă 
şi să audă tot din odaia în care se afla dervişul. 

Or, de îndată ce flăcăiaşul cel frumos se ivi în prag, 
dervişul fu cuprins de o tulburare aşa de mare, că lacrimile 

îi ţâşniră din ochi şi se porni să suspine întocmai ca o mamă 
care şi-a pierdut şi şi-a găsit iarăşi copilul. lar Kamar se 
duse lângă el şi, cu un glas dulce de să prefacă în miere 
şi amarul smirnei, îl întrebă dacă mai duce lipsă de ceva 
şi dacă avusese parte de bunurile lui Allah pentru 
făpturile sale. Şi şezu jos aproape de el, cu gingăşie şi cu 
îngrijire şi, pe când se aşeza, îşi dezveli coapsa, fără s-o 
facă anume, care era albă şi fragedă ca un aluat de 
migdale. Și anume atunci ar fi putut poetul să spună cu 
tot temeiul, fără teamă de a fi dezminţit: 


O, voi, drept-credincioşilor, e-o coapsă 
Numai migdale şi mărgăritare! 

Ci nu vă minunați că astăzi este 
Ziua-nvierii, căci nu e lucoare 
Nicicând mai strălucită ca atunci 
Când coapsele sclipesc duios şi lungi.’ 


Însă dervişul, dacă se văzu singur cu flăcăiașul, 
departe de a se lăsa ispitit faţă de el la vreo uşurătare de 
orice fel să fi fost, se trase cu câţiva paşi mai la o parte de 
locul pe care se aflase, spre a se duce să stea jos mai 
încolo pe rogojină, cu o înfăţişare răzvedită de cuviință 
şi de cinstire de sine-însuşi. Şi se uită la el mai departe în 
tăcere, cu ochii plini de lacrimi şi pradă unei tulburări la 
fel cu aceea care îl ţintuise pe laviţa din prăvălie. Iar 
Kamar rămase tare nedumerit de felul acela de a se purta 


!La M. A. Salie, versurile sunt traduse astfel: 

Nu pot să uit piciorul gol ivit, 
Ca de mărgăritar preastrălucit. 
Părea a fi ca-n Ziua Învierii 
Când gol piciorul va luci vederii. 

Ele sunt însoțite de o notă în care se spune că ultimele două versuri se 
raportează la un citat uşor schimbat din Coran (cap. XXVIII, verset. 42): 
„În ziua în care se va dezveli piciorul — adică, după cum explică interpreții 
Coranului, ziua când se va dezlănţui groaznica Judecată a necredincioşilor. 

al dervişului; şi îl întrebă pentru ce se ferea aşa şi dacă 
are a se plânge de el ori de găzduirea din casa lor. Şi 
dervişul, drept orice răspuns, prociti într-un chip plin de 
simtire aceste cuvinte frumoase ale poetului: 


Mi-e inima pe veci robită 
De-al Frumuseţii chip vrăjit, 
Căci dragostea de frumusete 
Te face-a fi desăvârşit. 


Ci nu vă minunaţi că-ntreagă-i 
Neîntinată de dorintți, 

Și slobodă de tot ce leagă 

De simţuri şi porniri fierbinţi. 


Dar din atare Frumusete 
Mi-am făurit al vieții țel; 
Și mi-e lehamite şi scârbă 
De toți care iubesc altfel.” 


Jacătă! Şi tatăl lui Kamar vedea şi auzea, şi era până 
peste măsură de uluit. Şi îşi zicea: „Mă plec dinaintea lui 
Allah pe carele l-am supărat, prepuindu-l de gânduri 
dezmăţate pe dervişul acesta sfânt! Prăpădi-l-ar Allah pe 
Amăgitorul care îi ispiteşte pe oameni cu asemenea 
bănuieli despre aproapele lor!“ Şi, dumirit asupra ros- 
turilor dervişului, cobori în mare grabă şi intră în odaie. 
Şi îi închină oaspetrelui cel trimis de Allah salamalecurile 
şi urările de cuviinţă, iar la urmă îi spuse: 


! La M. A. Salie, versurile sună altfel: 
Toți cei frumoşi — bărbaţi, femei — îmi plac: 
Nu-i judec cine sunt şi nici ce fac. 
Ard când îi văd, ca de-un adânc jăratic. 
Dar nu-i sunt neam lui Lot”, nici muieratic. 
*Cei din neamul lui Lot din Bib/e, fiul lui Avraam, erau vestiți pentru 
pederastismul lor. 

— Allah fie asupra ta, o, fratele meu, te juruiesc să-mi 
mărturiseşti pricina tulburării şi a lacrimilor tale, şi pentru 
ce te face vederea fiului meu să scoţi nişte oftaturi atâta de 
adânci. Întrucât atare amar trebuie numaidecât să aibă o 

ricină! 

Dervişul spuse: 

— Adevărat grăieşti, o, taică al găzduirilor! 

El spuse: 

— Dacă-i aşa, nu mai zăbovi cu aflarea chiar de la tine 
a acestei pricini! 

El spuse: 

— O, stăpâne al meu, pentru ce mă sileşti să zădăresc 
o rană care se zviduise, şi să-mi răsucesc jungherul în 
carne? 

El spuse: 

— În temeiul hatârurilor care se datoresc găzduirii, mă 
rog ţie, o, fratele meu, să-mi stâmperi nedumeririle! 

Atunci dervişul spuse: 

— Află, dar, o, stăpâne al meu... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi doua noapte 
Spuse: 


... Atunci dervişul spuse: 

— Află, dar, o, stăpâne al meu, că sunt un biet derviş 
care străbate necurmat pământurile şi olaturile lui Allah, 
minunându-se de lucrurile de zi şi de noapte ale Zidi- 
torului. Or, într-o zi de vineri, dimineaţa, m-a dus ursita 
în cetatea Bassra. Şi, intrând eu în cetate, am băgat de 
seamă că şi sukurile şi prăvăliile şi dughenele erau deschise, 


60 O mie şi una de nopti 


cu toate mărfurile aşezate pe tarabe, şi cu toate merindele 
şi cu tot ceea ce îndeobşte se vinde şi se cumpără, tot ce se 
mănâncă ori se bea; da mai băgai de seamă că nici în 
sukuri, nici în prăvălii nu se vedea urmă de neguţător sau 
de cumpărător, de femeie ori de fetişcană, ori de vreun 
trecător, fie încolo, fie încoace, şi peste tot era atâta părăsire 
şi atâta pustietate, de nu se afla pe nicio uliţă nici măcar un 
câine ori vreo pisică ori vreo zurbă de copii; ci pretutin- 
denea numai pustiul şi tăcerea, şi numai singur sufletul lui 
Allah. Iar eu mă minunam de toate astea şi îmi ziceam în 
cugetul meu: „Cine ştie în ce parte o fi putut să se ducă 
târgoveţii din cetatea aceasta, cu pisicile şi cu câinii lor, 
de şi-au părăsit aşa pe tejghele toate aceste mărfuri!“ Ci, 
întrucât mă chinuia pe dinăuntru o foame mare, nu 
zăbovii prea mult cu asemenea gânduri şi, ducându-mă 
la tejgheaua cea mai arătoasă de plăcintar, mâncai toate 
plăcintele pe care le râvneam şi la care mă îndemna pofta. 
Pe urmă pornii înspre taraba unui grataragiu și mâncai 
vreo trei-patru frigărui grase de miel şi vreo doi pui fripți, 
calzi încă de la cuptor, cu câteva gogoşi ninse cu zahăr, 
cum de când sunt derviş călător limba mea n-a mai gus- 
tat şi nici nasul meu n-a mai mirosit; şi mulțumii lui Allah 
pentru darurile lui asupra capului săracilor săi. După care 
mă urcai în dugheana unui neguțător de sorbeturi şi băui 
vreo două ulcioare de sorbet înmiresmat cu nard şi cu 
smirnă, cu care de-abia îmi stâmpărai oleacă cele mai 
dintâi doruri ale gâtului meu, de atâta amar de vreme 
dezvăţat de băuturile târgoveţilor cei bogați. Şi înălțai 
mulţumire Atoatebinefăcătorului carele nu îi uită pe 
drept-credincioşii săi şi le dă încă de pe pământ o dovadă 
despre gustul izvorului Salsabil. Dacă îmi potolii astfel 
lăuntrurile, mă apucai să cuget la starea anapoda a acelei 
cetăţi, care neîndoielnic că numai de puţine clipe fusese 

părăsită de locuitorii săi. Şi nedumerirea îmi sporea pe 
măsură ce cugetam; şi începu să mi se facă o frică mare 
de vuietul paşilor mei prin singurătatea aceea, când auzii 
răsunând o zvoană de alăute care, din câte pricepui, 
venea drept înspre mine. Eu atunci, cu minţile cam 
vălmăşșite de lucrurile uluitoare la care eram singur mar- 
tor, nu mai avusei nicio îndoială că nu m-aș afla acolo 
într-o cetate fermecată și că acele cântări pe care le 
auzeam n-ar fi cântate de efriţii şi de ginnii cei procleţi — 
prăpădi-i-ar Allah! Şi cuprins de o spaimă amarnică, mă 
repezii în afundul unei dugheni de grăune, şi mă pitii pe 
după un sac cu bob. Ci, întrucât eu din fire, o, stăpâne 
al meu, mă aflu sub stăpânia păcatului iscodeniei — 
ierta-m-ar Allah! — nu mă lăsă inima să mă aşez în aşa 
chip încât să pot să mă uit pe uliţă, de după sacul meu, 
şi să văd fără ca să fiu văzut. Şi nici nu sfârşii eu bine să 
mă ghemuiesc cât mai mulţumitor, Că şi văzui cum se 
ivea în uliţă un alai uluitor, nicidecum de ginni ori de 
efreți, ci hotărât că de huriile raiului. Se aflau acolo 
patruzeci de fetişcane cu chipuri de lună, care veneau în 
frumuseţea lor fără de văluri, pe două şiruri, cu o călcă- 
tură care singură ea era ca un cântec. lar înaintea lor 
păşea o liotă de cântărețe din alăute şi de dănțuitoare care 
îşi legănau după bătaia cântecului mişcările lor de păsări. 
Că păsări erau, chiar de adevăratelea, şi erau mai albe ca 
porumbiţele şi mai uşoare ca ele, de bună seamă. Căci 
cum ar fi putut nişte fete de oameni să fie atât de gingaşe 
şi de uşoare? Şi nu erau mai degrabă decât nişte făpturi 
venite din saraiurile Iramului-cel-cu-pilaştri, ori făpturi 
din grădinile raiului, ca să farmece pământul cu ivirea 
lor. Orice-ar fi fost, o, stăpâne al meu, de îndată ce trecu 
şi cea mai de pe urmă pereche dincolo de prăvălia în care 
mă ascunsesem pe după sacul de bob, văzui venind, pe o 

iapă cu stea în frunte şi cu hăţurile ţinute de două 
arăpoaice tinere, o femeie împodobită cu atâta tinereţe și 
cu atâta frumuseţe, încât vederea ei îmi zbură minţile de 
tot, îmi pierdui răsuflarea şi era mai-mai să mă prăbuşesc 
pe spate, în dosul sacului cu bob, o, stăpâne al meu! Și 
femeia aceea era cu atâta mai ameţitoare cu cât hainele ei 
erau înstelate cu nestemate, iar părul, gâtul, încheieturile 
de la mâini şi de la picioare piereau sub focul adaman- 
telor şi sub salbele şi brățările de mărgăritare şi de gemme 
năstrăpate. Şi de-a dreapta ei mergea o roabă care ţinea 
în mână o sabie trasă, cu mânerul făcut dintr-o piatră de 
smarald. Iar iapa pe care o călărea păşea ca o împărătiţă 
mândră de cununa-i de pe cap. Şi arătarea aceea de 
strălucire se depărtă legănându-se şi mă lăsă cu inima în- 
junghiată de patimă, cu un suflet căzut rob pe veci, şi cu 
doi ochi care nu mai uită şi care spun față de orice fru- 
museţe: „Ce eşti tu pe lângă ce am văzut eu?“ Când alaiul 
pieri cu totul din vedere şi când muzica acelor cântărețe 
nu mai răzbătu până la mine decât ca nişte sunete înde- 
părtate, mă hotărâi să ies de după sacul cu bob, şi din 
prăvălie în uliţă. Şi-o brodii bine, întrucât tot atunci, spre 
deplina mea uluire, văzui sukurile însuflețindu-se şi toți 
neguțătorii ieşind ca din pământ, spre a veni să-şi ia în 
seamă locurile la tejghelele lor, iar stăpânul prăvăliei în 
care mă ascunsesem, sămânţarul, ivindu-se, răsărit de nu 
ştiu unde, şi apucându-se să-şi vândă grăunţele la crescă- 
torii de orătănii şi la alţi cumpărători. Şi eu, tot mai 
buimac, mă hotărâi să-l opresc pe unul dintre trecători şi 
să-l întreb ce va să însemne toate câte văzusem, şi cum o 
cheamă pe domniţa aceea minunată care călărea pe iapa 
cea cu stea în frunte. Ci, spre marea mea mirare, omul 
îmi aruncă o privire speriată, se gălbeni de tot la chip şi, 
suflecându-şi poalele mantiei, îmi întoarse spatele şi îşi 

slobozi picioarele în vânt, într-o fugă mai sprintenă decât 
dacă l-ar fi alungat ceasul ursitei lui. Iar eu oprii alt trecă- 
tor, şi îl întrebai la fel. Ci, în loc să-mi răspundă, acela se 
făcu că nici nu mă vede, nici nu mă aude, şi îşi cătă de 
drumul lui, uitându-se în altă parte. Şi mai întrebai aşa 
o mulțime de inşi; da niciunul nu vru să răspundă la 
întrebările mele; şi toată lumea fugea de mine de parcă aș 
fi ieşit din vreo groapă cu scârne, ori de parcă aş fi vân- 
turat vreo sabie tăietoare de capete. Eu atunci îmi zisei în 
mine: „O, dervişule cuzărică, nu-ţi mai rămâne, ca să 
luminezi cumu-i treaba, decât să intri în prăvălia vreunui 
bărbier, ca să-l pui să te radă pe cap şi, totodată, să-l 
icsodeşti. Întrucât, precum ştii, oamenii care se îndelet- 
nicesc cu meseria asta au mâncărici la limbă şi stau cu 
vorba pururea pe vârful buzelor. Şi numai unul ca acesta 
poate că ţi-ar spune ce vrei tu să afli!“ Şi, cugetând aşa, 
intrai la un bărbier şi, după ce îl plătii gras cu tot ce 
aveam, îi povestii toate câre îmi şedeau pe inimă să le 
ştiu, şi îl întrebai cine era domniţa cea peste fire de fru- 
moasă. Şi bărbierul, tare înfricoşat, îşi roti ochii în 
dreapta şi în stânga, şi într-un sfârşit răspunse: „Pe Allah, 
o, dervişule, moşule al meu, dacă ţii să-ţi păstrezi capul 
pe grumaz şi gâtul întreg şi nevătămat, fereşte-te să nu 
care cumva să pomeneşti cuiva despre ce ai avut beleaua 
să vezi. Ba chiar că ai face bine, întru mai deplina ta 
tihnă, să părăseşti numaidecât cetatea noastră, altminteri 
eşti pierdut fără de izbavă! Şi asta-i tot ce pot să-ți spun 
în privinţa aceasta; întrucât este vorba de o taină care 
bagă în sperieţi toată cetatea Bassrei, în care oamenii mor 
ca lăcustele alaiului. Cu adevărat, roaba care ţine spada 
trasă retează capul celor necugetaţi pe care îi împinge 
ispita să se uite la alaiul de pe drum, ori care nu se ascund 
la trecerea lui. Şi iacătă tot ce pot să-ţi spun!“ Eu, atunci, 

o, stăpâne al meu, de îndată ce bărbierul isprăvi de-a mă 
rade pe cap, plecai din bărbierie şi zorii ca să ies din 
cetate; şi nu-mi dobândii liniştea decât când mă văzui 
dincolo de ziduri. Şi drumeţii prin câmpuri şi prin pustie- 
tăți până ce ajunsei în cetatea voastră. Şi îmi era sufletul 
mereu plin de acea frumuseţe întrezărită, şi atâta mă tot 
gândeam la ea că deseori şi uitam să mai mănânc şi să mai 
beau. Şi în starea aceasta ajunsei astăzi dinaintea prăvăliei 
domniei tale, şi îl văzui pe feciorul tău Kamar, care cu 
frumuseţea lui îmi învie în minte tocmai frumuseţea 
acelei copilandre mândre peste fire din Bassra, şi cu care 
se asemuie precum un frate cu fratele său. Şi atâta tulbu- 
rare îmi pricinui asemuirea aceasta, încât nici nu mai 
putui să-mi ţin lacrimile, ceea ce, fără de îndoială, este 
faptă de om smintit! Şi aceasta-i, o, stăpâne al meu, pricina 
oftaturilor şi a tulburării mele! 

Şi după ce îşi încheie astfel istorisirea, dervişul izbucni 
iarăşi în plânset, uitându-se la tânărul Kamar; şi adăugă, 
în toiul lacrimilor: 

— Allah fie asupra-ţi, o, stăpâne al meu! Acuma, că ţi-am 
povestit ce ţi-am povestit, şi întrucât nu vreau să mă 
lăcomesc la găzduirea pe care i-ai dat-o slujitorului lui 
Allah, deschide-mi uşa de ieşire şi lasă-mă să mă duc în 
rostul drumurilor mele. Şi, dacă am o rugă de rostit asupra 
creştetului binefăcătorilor mei, apoi deie Allah, carele a 
zămislit două făpturi atâta de desăvârșite ca feciorul tău şi 
ca tinereaua din Bassra, să-și împlinească lucrarea îngă- 
duindu-le să se împreune! 

Şi, spunând acestea, dervişul se sculă, cu toate rugă- 
minţile părintelui lui Kamar care îl îndemna să mai steie, 
şi mai chemă o dată binecuvântarea asupra gazdelor sale, 
şi plecă, oftând, cum venise. Și-atâta cu el. 

Ci în ceea ce îl priveşte pe tânărul Kamar, apoi acesta 
nu putu să închidă ochii toată noaptea, atâta de muncit 

fiind de povestirea dervişului, şi atâta de tulburat de zu- 
grăvirea fetişcanei. Şi, dis-de-dimineaţă, de cu zori, intră 
în odaie la maică-sa, o deşteptă şi îi spuse: 

— O, maică, pune-mi nişte lucruri într-o legărurică, 
întrucât trebuie să plec numaidecât la cetatea Bassrei, 
unde mă aşteaptă scrisa mea! 

Şi maică-sa, la vorbele acestea, începu să se văicărească, 
plângând, şi îl strigă pe bărbatu-său, ca să-i împărtășească 
şi lui vestea cea atâta de uluitoare şi de neașteptată. Iar 
tatăl lui Kamar încercă, da degeaba, să-l sfătuiască de bine 

e fiul său, care nu vroi să asculte niciun sfat şi care, în 
chip de încheiere, spuse: 

— Dacă nu plec pe dată la Bassra, am să mor, fără doar 
şi poate! 

lar tatăl şi mama lui Kamar, faţă cu spusele acestea 
răspicate şi cu hotărâre atâta de neclintită, nu putură decât 
să suspine, primind ceea ce fusese scris de la ursitoare. Şi 
tatăl lui Kamar nu pregetă să arunce în seama neveste-sii 
toate belele câte i se întâmplaseră din ceasul când se luase 
după sfaturile ei şi îl dusese pe Kamar la suk. Şi îşi zicea: 
„lacătă unde s-au sfârşit toate grijile şi toată fereala ta, ya 
Abd el-Rahman! Nu este ajutor şi putere decât întru Allah 
cel Atotputernic! Ceea ce este scris cată să se îndepli- 
nească, şi nimenea nu poate să se lupte cu hotărârile 
soartei!“ lar maica lui Kamar, de două ori amărâtă — şi că 
se vedea ţinta îmboldelilor soţului ei, şi de durerea pe care 
i-o pricinuia hotărârea feciorului — fu oricum nevoită să-i 
facă pregătirile de plecare. Şi îi dărui o punguţă în care 
avea grămădite patruzeci de nestemate mari, pietre de 
rubin, de diamant şi de smarald, spunându-i: 

— Ai grijă tare de punga aceasta, o, fiul meu! Că ţi-o 
fi de folos, dacă ai să ajungi să nu mai ai bani. 

Iar taică-său îi dărui nouăzeci de mii de dinari de aur 
pentru cheltuielile de drum şi de şedere prin străini. Şi 

amândoi îl sărutară, plângând, şi îşi luară rămas-bun de 
la el. Şi tătâne-său îl dădu în seama căpeteniei unei cara- 
vane care pleca spre Irak. Şi Kamar, după ce sărută mâna 
tătâne-său şi a maică-sii, plecă înspre Bassra, însoțit de 
urările părinţilor săi. Şi Allah îi meni bună pace; şi ajunse 
cu bine în cetatea aceea. 


În clipita aceasta a istorisirii sale, Şeherezada văzu că se 
luminează de ziuă şi, shoasă, tăcu. 


Dar când fu cea de a șapte sute optzeci şi treia noapte 
Spuse: 


... şi ajunse cu bine în cetatea aceea. Or, se brodi ca 
tocmai ziua aceea a sosirii lui să fie o vinere dimineaţa; şi 
Kamar putu să se încredinţeze că tot ce îi povestise 
dervişul era aidoma întru totul. Văzu, într-adevăr, că 
sukurile erau goale, ulițele pustii, iar prăvăliile deschise, 
însă fără niciun neguțător şi fără niciun muşteriu. Şi 
întrucât îi era foame, mâncă şi bău tot ce-i plăcu, pe 
săturate. Şi numai ce-şi sfârși masa, că şi auzi cântarea şi 
se repezi să se ascundă, aşa cum făcuse şi dervişul. Şi o 
văzu ivindu-se în curând pe domniţa copilandră cu cele 
patruzeci de însoţitoare ale ei. Şi, la vederea frumuseţii ei, 
fu cuprins de o tulburare atâta de aprigă, încât căzu fără 
de simţire în ungherul lui. 

Când îşi veni în fire, văzu că sukurile erau însuflețite 
şi pline de lume, întocmai de parcă niciodată viaţa târ- 
gului nu s-ar fi oprit. Şi, prefirându-şi prin minte 
farmecele peste fire ale fetişcanei, se duse dintru-întâi 
să-şi cumpere nişte haine falnice, tot ce putu să găsească 
mai bogat şi mai strălucit pe la negustorii de vază. Şi 
pe urmă se duse la hammam, de unde, după ce se scăldă 

îndelung şi cu de-amănuntul, ieşi luminos ca un crai 
tinerel. Şi numai atunci porni să caute dugheana băr- 
bierului care răsese altădată capul dervişului, şi nu avu 
mult de căutat până s-o găsească. Şi intră în bărbierie şi, 
după salamalecurile de cuviinţă şi dintr-o parte şi din 
cealaltă, îi zise bărbierului: 

— O, taică al mâinilor uşoare, vreau să-ți spun ceva în 
taină. Te rog, dar, să-ţi închizi prăvălia pentru muşterii pe 
care ai obiceiul să-i primeşti, şi iacătă cu ce te despăgubesc 
de vremea pierdută! 

Şi îi puse în palmă o pungă plină cu dinari de aur, pe 
care bărbierul, după ce o prețălui cu o mişcare uşoară de 
mână, se grăbi s-o înghesuie la brâu. Şi, când rămaseră 
numai ei doi în bărbierie, Kamar îi spuse: 

— O, taică al mâinilor uşoare, sunt străin în cetatea 
aceasta. Şi de la tine nu vreau să aflu decât pricina pentru 
care au fost părăsite de dimineaţă sukurile, în ziua aceasta 
de vineri. 

Şi bărbierul, câştigat de dărnicia tânărului şi de în- 
făţişarea lui de emir, îi răspunse: 

— O, stăpâne al meu, aici este o taină pe care niciodată 
nu m-am încercat s-o pătrund, măcar că fac şi eu ca toată 
lumea şi am grijă să mă ascund în toate vinerile dimineaţa. 
Da dacă treaba aceasta îţi stă pe inimă, am să fac pentru 
tine ce n-aş face nici pentru fratele meu. Am să te pun, 
aşadar, în legătură cu femeia mea, care ştie tot ce se 
petrece în cetate, întrucât vinde parfumuri în toate hare- 
murile din Bassra și pe la saraiurile celor mari. Şi, întrucât 
văd de pe chipul tău că arzi de nerăbdare să te luminezi 
cum e treaba şi că, pe de altă parte, cele spuse de mine îţi 
plac, dau fuga într-o clipeală până la fiica moşului meu, 
să-i spun tărășenia. Aşa că aşteaptă-mă liniştit aci în 
prăvălie, până mă întorc. 

Şi bărbierul îl lăsă pe Kamar în prăvălie şi alergă la ne- 
vastă-sa, ca să-i spună pricina; şi totodată îi puse în palmă 
punga plină cu dinari de aur. Iar nevasta bărbierului, care 
avea mintea iute şi inima săritoare, răspunse: 

— Să fie binevenit în cetatea noastră! lacătă-mă-s gata 
să-l slujesc cu capul şi cu ochii mei! Du-te la el şi adu-mi-l 
încoace, ca să-i povestesc ce cată să ştie! 

Şi bărbierul se întoarse la prăvălie, unde îl găsi pe 
Kamar stând și aşteprându-l, şi îi spuse: 

— O, fiul meu, scoală-te şi hai cu mine la maica ta, 
fiica moşului meu, care m-a trimis să-ţi spun: „Treaba se 
poate face!“ 

Şi îl luă de mână şi îl duse acasă, unde soţia sa îi ură 
bun venit cu o înfăţişare binevoitoare şi îndatoritoare, şi 
îl pofti să şadă la locul de cinste, pe divan, şi îi spuse: 

- Deie-i Allah copii şi spor oaspetelui cel frumos! 
Casa aceasta este casa ta, iar robii tăi sunt stăpânii casei! 
Eşti domn peste capetele şi peste ochii noştri. Porunceşte! 
A asculta înseamnă a ne supune! 

Şi zori să-i aducă pe o tavă de aramă răcoritoarele şi 
dulceţurile datorate oaspeţilor, şi îl îmbie să ia câte oleacă 
din fiecare fel, rostind de fiecare dată urarea cuvenită: 

— Plăcerea şi reveneala în inima oaspetelui nostru! 

Atunci Kamar scoase un pumn plin de dinari de aur 
şi îl puse în poala nevestei bărbierului, grăind: 

— Fie-mi cu iertăciune puţinătatea! Ci, inşallah! am 
să ştiu eu să-ţi preţuiesc şi mai bine bunătatea! 

Pe urmă îi spuse: 

— Acuma, măicuţă, povesteşte-mi tot ce ştii despre 
ceea ce ştii! 

lar nevasta bărbierului spuse: 

— Află, o, copilul meu, o, lumină a ochilor şi cunună 
a capului, că sultanul din Bassra a primit într-o zi de la 
sultanul din ţara Indului ca peşcheş un mărgăritar atâta 

de frumos, că de bună seamă va fi fost zămislit din vreo 
gemmă de soare dospită în vreun ou vrăjit din mare. Era 
şi alb și dauriu, după felul în care îl priveai, şi parcă 
frământa în inima lui un pojar scăldat în lapte. Şi sul- 
tanul s-a tot uitat la el o zi întreagă, şi a dorit, spre a nu 
se mai despărţi de el nicicând, să-l poarte legat la gât cu 
o panglică de mătasă. Ci, întrucât mărgăritarul era 
nesmintit şi neatins, a poruncit să vină toți giuvaiergiii 
din Brassa şi le-a spus: „Vreau să găuriți cu meșteșug 
mărgăritarul acesta năstrăpat. Şi cine se va pricepe să facă 
treaba fără a-i vătăma miezul vrăjitor, acela poate să-mi 
ceară ce îi va pofti inima; şi va fi răsplătit, şi cu prisosinţă! 
Dar dacă nu va izbândi cu desăvârşire, ori dacă soarta lui 
cea rea l-o face să-l vatăme fie cât de cât, poate să se 
aştepte la cea mai neagră dintre morți; întrucât am să 
pun să i se taie capul, după ce mai întâi am să-l fac să în- 
dure toate caznele care s-or cuveni pentru păcătoasa lui 
de neîndemânare! Ce ziceţi, o, giuvaiergiilor?“ Când au 
auzit vorbele acestea ale sultanului şi când au văzut la ce 
îşi primejduiau sufletele, giuvaiergiii s-au speriat cu mare 
spaimă şi au răspuns: „O, doamne al vremilor, e lucru 
tare gingaş cu un mărgăritar ca acesta! Şi noi ştim că şi 
pentru un mărgăritar de rând se cere o iscusinţă şi o în- 
demânare aparte, şi puţini meşteri giuvaiergii ajung la 
bun sfârşit fără niciun necaz de neînlăturat. Ne rugăm 
dar ţie să nu ne pui în spinare ceea ce puterile noastre 
puţine nu pot să ducă, întrucât mărturisim că o iscusință 
ca aceea pe care s-ar cădea s-o dovedim nu are să iasă 
niciodată din mâinile noastre. Ci putem să-ţi spunem pe 
unul care ar şti să săvârşească această vrăjitorească artă, şi 
care-i şeicul nostru!“ Iar sultanul a întrebat: „Şi cine-i 
şeicul vostru?“ Ei au răspuns: „Este meşterul giuvaiergiu 
Obeid! EI este nemăsurat mai dibaci decât noi, şi are câte 
un ochi în fiecare vârf de deget, şi o gingăşie peste fire în 


70 O mie şi una de nopti 


fiecare ochi!“ Şi sultanul a zis: „Duceţi-vă să mi-l aduceţi 
şi nu zăboviţi!“ Iar giuvaiergiii au zorit să se supună şi s-au 
întors cu şeicul lor, meşterul Obeid care, după ce a 
sărutat pământul dintre mâinile sultanului, a rămas în- 
cremenit, aşteptând poruncile. Şi sultanul a arătat ce 
lucru cerea de la el şi ce răsplată sau ce osândă îl aştepta, 
după izbândă ori neizbândă. Și, totodată, i-a arătat 
mărgăritarul. lar giuvaiergiul Obeid a luat mărgăritarul 
cel minunat şi l-a cercetat vreme de un ceas, apoi a 
răspuns: „Să mor eu dacă nu-l găuresc!“ Şi, pe loc, s-a 
ghemuit pe vine, cu îngăduinţa sultanului, şi scoțându-şi 
de la brâu nişte scule gingaşe, a pus mărgăritarul între 
cele două degete mari ale picioarelor lui strânse şi, cu o 
dibăcie şi cu o uşurinţă de neînchipuit, şi-a mânuit 
sculele aşa cum ar face un copil cu un titirez şi, în mai 
scurtă vreme decât ar trebui spre a găuri un ou, a sfredelit 
mărgăritarul dintr-o parte până în cealaltă, fără de niciun 
cusur şi fără de cea mai mică scrijelitură, cu două găurele 
pe-o măsură şi pe-o potrivă. Pe urmă l-a şters cu mâneca 
şi l-a întins sultanului, care s-a umplut şi s-a înfiorat de 
bucurie şi de mulțumire. Şi şi l-a petrecut pe după gât, 
legat cu un şiret de mătasă, şi s-a suit să şadă pe tronul 
lui. Şi se uita în toare părţile cu nişte ochi luminaţi de 
bucurie, pe când mărgăritarul era ca un soare atârnat de 
gâtul lui. După care s-a întors înspre giuvaiergiul Obeid 
şi i-a zis: „O, meştere Obeid, acuma-i rândul dorinţei 
tale!“ Iar giuvaiergiul a cugetat vreme de un ceas şi a 
răspuns: „Sporească Allah zilele sultanului! ci robul, care 
cu mâinile lui betege a avut neprețuita cinste de-a atinge 
mărgăritarul cel minunat şi de a i-l da îndărăr găurit stă- 
pânului nostru, după dorinţa sa, are o soţie tare tânără pe 
care este dator s-o bucure cât mai des, dat fiind că el este 
tare bătrân şi că bărbaţii trecuţi, care nu vor să se facă 
urâţi de soțiile lor, se cade să se poarte faţă de ele cu tot 

soiul de marghiolii şi să nu facă nimic fără a le cere sfatul. 
Or, chiar că tocmai aceasta-i starea robului tău, o, 
doamne al vremurilor. El ar vroi să se ducă să afle părerea 
soţiei sale în privinţa cererii pe care îi îngădui s-o facă 
stăpânului nostru cel preadarnic, și să vadă de nu are 
chiar ea vreo dorinţă de rostit, mai bună decât aceea pe 
care aş putea eu s-o închipui. Întrucât Allah a dăruit-o nu 
numai cu tinereţe şi cu farmec, ci şi cu o minte rodnică 
şi pătrunzătoare şi cu o judecată de toată minunea!“ Şi 
sultanul i-a răspuns: „Dă zor, Osta-Obeid, de te du să te 
sfătuieşti cu soţia ta şi să te întorci să-mi aduci răspunsul, 
căci n-am să-mi aflu tihna sufletului decât atunci când 
am să-mi îndeplinesc făgăduiala!“ Şi giuvaiergiul a plecat 
de la palat şi s-a dus la nevastă-sa şi i-a povestit tărăşenia. 
Şi nevestica a strigat: „Preamărit fie Allah, cel carele face 
să vină şi ziua mea mai nainte de soroc! Am, cu adevărat, 
o dorinţă de rostit şi un gând, cam ciudat, ce-i drept, de 
împlinit! Noi, din mila lui Allah şi din sporul neguță- 
toriilor tale, suntem de mult bogaţi şi la adăpost de 
nevoie pentru tot restul zilelor noastre. Nu avem dar 
nimic de râvnit în privinţa aceasta, iar dorinţa pe care 
vreau să mi-o împlinesc nu are să coste nicio drahmă din 
vistieria domnească. lacătă! Du-te de-i cere sultanului 
să-mi dea numai îngăduinţa de a mă preumbla în fiecare 
vinere, cu un alai asemenea cu acela al fetelor de sultani, 
prin sukurile şi pe ulițele din Bassra, fără ca nimenea să 
cuteze a se arăta atunci pe ulițe, sub pedeapsa de a-şi 
pierde capul! Şi iacără tot ce doresc de la sultan ca răs- 
plată a lucrului tău la mărgăritarul sfredelit!“ Când a auzit 
vorbele acestea ale tinerei sale neveste, giuvaiergiul, până 
peste poate de uluit, şi-a zis: „Allah karim! Chiar că-i tare 
subţire la minte acela care se poate lăuda că ar şti ce se 
petrece în capul unei femei!“ Ci întrucât o iubea pe ne- 
vastă-sa, şi fiind bătrân şi de altminteri tare urât, n-a vrut 

s-o supere şi s-a mulțumit să-i răspundă: „O, fiică a 
moşului meu, dorinţa ta este asupra capului şi a ochiului 
meu! Ci dacă neguţătorii din sukuri au să-și lase prăvăli- 
ile ca să se ducă să se ascundă, cât o trece alaiul, câinii şi 
pisicile au să le prade tarabele şi au să se săvârşească nişte 
stricăciuni care au să ne împovăreze sufletul“. Ea a spus: 
„Ca să nu pată aşa, să se dea poruncă la toți locuitorii şi 
la toți paznicii din sukuri să închidă în ziua aceea toți 
câinii şi pisicile. Întrucât eu vreau ca prăvăliile să rămână 
deschise la trecerea alaiului meu! Şi toată lumea, mari şi 
mici, să se ducă să se ascundă în moschei, unde să se 
închidă uşile, aşa ca nimenea să nu poată scoate capul şi 
să se uite afară!“ Atunci giuvaiergiul Obeid s-a dus la sul- 
tan şi, până peste poate de fâstâcit, i-a povestit ce vroia 
nevastă-sa. lar sultanul a spus: „Prea bine!“ Şi a poruncit 
numaidecâr să se dea strigare, în toată cetatea, de către 
pristavii domneşti, orânduielii ca toţi locuitorii să-şi lase 
prăvăliile deschise în toate vinerile, cu două ceasuri înainte 
de rugăciune, şi să se ducă să se ascundă în moschei şi să 
se ferească straşnic de a-şi arăta capetele pe drumuri, sub 
pedeapsa de-a şi le vedea zburate de pe grumaji. Şi să le 
dea de ştire să-şi închidă câinii şi pisicile, măgarii şi cămilele, 
şi toate vitele de povară care ar putea să umble prin sukuri. 
Şi de-atunci nevasta giuvaiergiului se preumblă aşa în fiecare 
vinere, două ceasuri până-n rugăciune, fără ca niciun om, 
nici câine, nici pisică, să cuteze a se arăta pe drumuri. 
Şi-i chiar ea, negreşit, ya sidi Kamar, aceea pe care ai 
văzut-o dimineaţa aceasta, în mândreţea-i cu adevărat 
peste fire, în mijlocul alaiului ei de fetişcane şi având-o în 
frunte pe roaba cea tânără care ține sabia trasă gata să 
reteze capul cui ar îndrăzni să se uite la ea când trece. 

Şi nevasta bărbierului, după ce îi povesti astfel lui 
Kamar ceea ce acesta dorise să afle, tăcu o clipă, îl cercetă 
zâmbind şi adăugă: 

— Da văd eu bine, o, îmbelşugatule cu chip de vrajă, 
o, stăpâne al meu binecuvântat, că istorisirea asta nu îţi 
este de ajuns şi că mai vrei de la mine şi alele, de pildă 
să-ți spun vreo cale de-a mai vedea o dată pe tinerica 
aceea minunată, soţia giuvaiergiului cel bătrân! 

Şi Kamar răspuse: 

— O, maică a mea, acesta-i într-adevăr dorul cel mai 
adânc al inimii mele. Întrucât numai ca s-o văd pe ea am 
venit din ţara mea, părăsindu-mi casa în care lipsa mea a 
Jăsat în lacrimi un tată şi o mamă care tare mă mai iubesc. 

Şi soţia bărbierului spuse: 

— Dacă-i aşa, o, copilul meu, spune-mi numai ce 
lucruri scumpe şi de preţ ai la tine! 

El spuse: 

— O, maică a mea, am la mine, printre alte lucruri 
frumoase, nişte pietre scumpe, de patru soiuri: pietrele de 
cel dintâi soi preţuiesc fiecare cinci sute de dinari de aur; 
cele de al doilea soi preţuiesc fiecare şapte sute de dinari 
de aur; cele de al treilea — opt sute cincizeci; iar cele de 
al patrulea — o mie de dinari de aur, pe puţin, fiecare! 

Ea întrebă: 

— Şi sufletul tău e gata să lepede patru pietre de aces- 
tea, câte una din fiecare soi? 

El răspunse: 

— Sufletul meu este cât se poate de gata să lepede toate 
pietrele pe care le am şi tot ce e al meu! 

Ea spuse: 

— Păi atunci ridică-te, o, fiul meu, cunună a capului 
celor mai mărinimoşi, şi du-te de-l caută în sukul 
giuvaiergiilor şi al aurarilor pe giuvaiergiul Osta-Obeid, 
şi fă întocmai cum am să-ţi spun! 

Şi îi arătă tot ce vroi ea să-i arate, spre a-l ajuta să 
ajungă la capul dorurilor lui, şi adăugă: 

— În tot ce vei face, se cere multă grijă şi răbdare, fiul 
meu. Ci tu, după ce vei face cum te-am învăţat, să nu uiţi 
să vii să-mi dai seama şi să aduci cu tine o sută de dinari 
de aur pentru bărbier, soţul meu, care-i un om sărac. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi patra noapte 
Spuse: 


.„.. şi să aduci cu tine o sută de dinari de aur pentru 
bărbier, soțul meu, care-i un om sărac. 

Şi Kamar răspunse că ascultă şi că se supune, şi ieşi 
din casa bărbierului, prefirându-şi încă o dată prin gând, 
ca să şi le sape adânc în minte, poveţele neguţătoarei de 
parfumuri, soția bărbierului. Şi îl proslăvea pe Allah care 
i-o scosese în cale, ca pe o piatră arătătoare de drum, pe 
această femeie de bine. 

Şi aşa ajunse în sukul giuvaiergiilor şi al argintarilor, 
unde toată lumea se repezi să-i arate prăvălia şeicului giu- 
vaiergiilor, Osta-Obeid. Şi intră în prăvălie şi îl văzu, în 
mijlocul ucenicilor săi, pe giuvaiergiu; şi se temeni cu cea 
mai mare cuviinţă, ducându-şi mâna la inimă, la buze şi 
la cap, apoi rosti: 

— Pacea fie cu tine! 

Iar Osta-Obeid îi întoarse salamalecul şi îl întâmpină 
cu bunăvoință, şi îl pofti să şadă jos. Și Kamar scoase 
atunci din pungă o gemmă rară, dar din soiul celor mai 
puţin frumoase dintre cele patru soiuri pe care le avea, şi 
îi spuse: 

— O, meştere, doresc să-mi faci la gemma aceasta un 
inel vrednic de meşteria ta, însă în chipul cel mai simplu 
şi greu de un miskal, nu mai mult! 

Şi îi puse în palmă totodată şi douăzeci de galbeni, 
spunând: 

— Aceştia, o, meştere, nu sunt decât o arvună măruntă 
faţă de plata cu care m-am socotit să-ţi răsplătesc lucrul 
ce ai să mi-l faci. 

Şi tot aşa dărui câte un galben la fiecare dintre mulţii 
ucenici, în chip de bacşiş; şi la fel şi mulțimii de cerşetori 
care se iviseră în uliţă de cum îl văzuseră intrând în 
prăvălie pe tânărul străin îmbrăcat în straie scumpe. Și pe 
urmă plecă, lăsându-i pe toţi uluiţi de filotimia, de fru- 
museţea şi de purtările-i alese. 

Iar Osta-Obeid nu vroi să aducă nicio zăboveală la 
facerea inelului şi, cum era dăruit cu o dibăcie fără de 
seamă, şi cum avea la îndemână toate mijloacele pe care 
niciun alt giuvaiergiu de pe lume nu le mai avea, îl în- 
cepu şi îl isprăvi, gata șlefuit şi lustruit, până la sfârşitul 
acelei zile. Şi întrucât tânărul Kamar nu urma să vie decât 
a doua zi, giuvaiergiul luă inelul cu sine, seara, ca să-l arate 
şi soţiei sale, tinerica despre care este vorba, atâta de 
minunată i se părea piatra şi de o limpezime de-ţi venea 
s-o duci la gură şi s-o bei. 

Când tinerica, soţia lui Osta-Obeid, văzu inelul, îl 
găsi tare frumos şi întrebă: 

— Pentru cine-i? 

El răspunse: 

— Pentru un tânăr străin care este şi mai strălucitor, şi 
încă cu mult, decât această gemmă minunată. Află, 
într-adevăr, că stăpânul acestui inel, care m-a şi plătit 
dinainte aşa cum niciodată n-am mai fost plătit, este 
nurliu şi zarif, cu nişte ochi care te bagă-n boală de dor, 
cu nişte obraji ca foile florii de bujor pe un strat bătut de 
iasomie, cu o gură ca pecetea lui Soleiman, cu nişte buze 

scăldate în sângele cornalinelor, şi cu gât cum e gâtul de 
antilopă, care îşi poartă aşa de gingaş capul cum îşi poartă 
un fir de floare bobocul. Şi ca să spun tot ceea ce-i mai 
presus de orice grai, este frumos, de-adevărat frumos, şi 
dulce pe cât e de frumos, lucru care face să se asemuie cu 
tine nu doar la desăvârşiri, ci tot aşa şi la tinereţe şi la 
trăsăturile chipului. 

Aşa i-l zugrăvi giuvaiergiul soţiei sale pe tânărul 
Kamar, fără a vedea că vorbele lui aprindeau în inima 
tinerelei o patimă năprasnică şi cu atâta mai cruntă cu 
cât cel îndrăgit nu fusese văzut. Şi acest stăpân al unei 
frunţi pe care, ca nişte castraveți pe un ogor gunoit, 
aveau să răsară coarnele, uita că nu se află pe lume un 
mai amarnic codoşlâc, nici izbândă mai neîndoielnică, 
decât codoşlâcul unui soţ care laudă dinaintea neveste-sii, 
fără să ia aminte la urmări, harurile şi frumuseţea unui 
necunoscut. Şi iacă-aşa, atunci când Allah Preaînalul 
vrea să pună în rotire hotărârile menite făpturilor zămis- 
lite de el, le face să bâjbâie prin negurile orbirii. 

Or, tânăra nevestică a giuvaiergiului îi ascultă vorbele 
şi le aşternu în adâncul minţii ei, ci fără să-şi dea pe faţă 
nimic din ispitele care o frământau. Şi îi spuse soțului 
său, cu un glas nepăsător: 

— Dă-mi să văd şi eu inelul! 

Şi Osta-Obeid i-l întinse, iar ea îl privi cu un ochi 
sastisit şi şi-l petrecu pe deget. Pe urmă spuse: 

— Parcă ar fi fost făcut pe degetul meu! Ia te uită ce 
bine îmi vine! 

Şi giuvaiergiul răspunse: 

— Trăiască degetele huriilor! Pe Allah, o, stăpână a mea, 
stăpânul inelului acesta este dăruit cu multă filotimie 
şi-i tare îndatoritor, şi chiar mâine am să-l rog să mi-l 
vândă la orice preț o fi, şi am să ţi-l aduc! 

În vreme aceasta, Kamar se dusese să-i dea seama 
nevestei bărbierului despre felul cum lucrase, după 
învăţăturile ei; şi îi puse în palmă o sută de galbeni, ca 
dar pentru bărbierul cel sărac! Şi o întrebă pe ocrotitoarea 
sa ce-i mai rămânea de făcut. Iar ea îi spuse: 

— acătă! Când ai să te duci la giuvaiergiu, să nu mai 
iei inelul pe care are să ţi-l facă. Ci prefă-te că este prea 
strâmt pentru degetul tău, şi dă-i-l în dar; şi arată-i altă 
gemmă, mult mai frumoasă decât cea dintâi, dintre ace- 
lea care preţuiesc şapte sute de dinari bucata; şi spune-i să 
ţi-o pună la un inel într-un fel cât mai îngrijit. Totodată, 
dă-i şaizeci de dinari de aur lui, şi mai dă câte doi la fiecare 
dintre lucrătorii lui, ca bacşiş. Şi să nu-i uiţi nici pe milogii 
de la uşă. Şi, de-ai să faci așa, lucrurile au să se întoarcă 
spre mulţumirea ta. Şi nu uita, o, fiule, să vii iar să-mi dai 
seama despre toate, şi să aduci cu tine câte ceva şi pentru 
soțul meu bărbierul, săracul acela! 

Şi Kamar răspunse: 

— Ascult şi mă supun! 

Plecă de la soţia bărbierului şi, a doua zi, nu pregetă 
să se ducă în suk la giuvaiergiu. Osta-Obeid care, de cum 
îl văzu, se ridică în cinstea lui şi, după salamalecuri şi firi- 
tisiri, îi înfăşişă inelul. lar Kamar se făcu a-l încerca, şi 
spuse apoi: 

— Pe Allah, o, meştere Obeid, inelul este bine făcut, 
da-i puţin cam mic pentru degetul meu. Ia-l! Ți-l las ca 
să-l dăruieşti vreuneia dintre roabele cele multe din 
haremul tău! Şi iacără acuma altă gemmă, care îmi place 
mai mult decât cea dintâi, şi care are să fie şi mai arătoasă 
pe un ghiul frumos. 

Şi, grăind acestea, îi înfățişă o gemmă de şapte sute de 
dinari de aur; şi totodată îi înmână şaizeci de dinari de 
aur lui, şi mai dărui câte doi la fiecare dintre ucenicii săi, 
spunând: 

— Numai ca să vă răcoriţi cu un sorbet! Şi nădăjduiesc 
că, dacă lucrul va fi încheiat repede, aveţi să fiţi mulțumţi 
toți de felul cum veţi fi răsplătiți! 

Şi plecă, împărțind în dreapta şi în stânga bani de aur 
cerşetorilor adunaţi dinaintea uşii prăvăliei. 

Când văzu atâta dărnicie la mușteriul său cel tânăr, 
giuvaiergiul fu peste poate de uimit. Şi seara, când se 
întoarse acasă, nu mai prididea să-l laude, dinaintea 
neveste-sii, pe străinul cel filotim, despre care spunea: 

— Pe Allah! nu se mulţumeşte să fie frumos cum n-au 
fost vreodată nici cei mai frumoşi, da are şi-o mână largă 
ca de beizadea! 

Şi cu cât vorbea, cu atâta făcea să se învârsteze şi mai 
mult în inima femeii sale dragostea pe care o simţea 
pentru tânărul Kamar. lar când giuvaiergiul îi puse în 
palmă inelul, darul de la muşteriul său, ea şi-l trecu încet 
pe deget şi întrebă: 

— Şi nu ţi-a cerut ca să-i faci altul? 

El spuse: 

— Ba da! Şi am lucrat la el toată ziua, cu atâta sârg 
încât iacătă-l gata! 

Ea spuse: 

— Dă să-l văd! 

Şi ea îl luă, îl cercetă zâmbind şi spuse: 

— Tare aş vrea să-mi rămână mie! 

El spuse: 

— Cine ştie? Tânărul acela ar fi în stare să mi-l lase, aşa 
cum a făcut şi cu fratele său! 

Estimp, Kamar se dusese să-i povestească soţiei băr- 
bierului tot ce se întâmplase, şi să pună la cale ce mai 
avea de făcut. Şi îi puse în palmă patru sute de dinari de 
aur pentru soțul ei bărbierul, săracul acela! Iar ea îi spuse: 

— Fiul meu, treburile tale se află pe drumul cel mai 
bun. Când ai să te duci la giuvaiergiu, să nu iei inelul pe 

care l-ai poruncit; ci mai degrabă fă-te că e prea mare şi 
lasă-i-l în dar. Pe urmă, dă-i altă nestemată, dintre acelea 
care preţuiesc nouă sute de dinari bucata; şi, aşteptând ca 
lucrarea să fie terminată, dă o sută de dinari meşterului 
şi câte trei la fiecare dintre ucenicii lui. Şi să nu uiţi, fiul 
meu, când ai să vii să-mi povesteşti ce-ai făcut, să-i aduci 
şi omului meu, bărbierul, săracul acela, cu ce să-şi cumpere 
o bucată de pâine! Şi Allah să te apere şi să-ți sporească 
zilele scumpe, o, copile al dărniciei! 

Or, Kamar urmă întocmai sfatul neguțătoresei de 
parfumuri. Şi giuvaiergiul nu mai găsea cu ce vorbe şi cu 
ce proslăviri să zugrăvească soţiei sale filotimia străinului 
cel frumos. ar ea îi spuse, încercând inelul cel nou: 

— Nu-ţi este oarecum, o, fiu al moşului meu, că nu l-ai 
poftit până acuma în casa ta pe un om care s-a arătat atâta 
de darnic faţă de tine? Şi nu eşti, totuşi, mulțumită milei lui 
Allah, nici zgârcit şi nici nu te tragi din vreun neam de zgâr- 
ciți; da mi se cam pare că tu uneori uiţi cele ce se cuvin! 
Încât e de datoria ta să-l rogi numaidecât pe străin să vină 
mâine și să guste din sarea găzduirii tale! 

La rându-i, Kamar, după ce se sfătui cu soţia bărbieru- 
lui, căreia îi puse în palmă opt sute de dinari drept dar 
pentru săracul acela de bărbier — ca să aibă cu ce să-și 
cumpere o bucată de pâine — nu pregetă să se ducă la 
prăvălia giuvaiergiului ca să încerce al treilea inel. Şi-aşa, 
după ce şi-l petrecu pe deget, îl scoase, se uită la el un 
răstimp cu oarecare silă, şi spuse: 

— E destul de bine făcut; ci piatra aceasta nu-mi place 
deloc. Păstrează-l, aşadar, pentru vreuna din roabele tale, 
şi fă-mi din gemma de colea un inel aşa cum se cuvine! 
Şi iacătă pentru tine o arvună de două sute de dinari, şi 
câte patru dinari pentru fiecare dintre ucenicii tăi. Şi 
iartă-mă pentru toată supărarea pe care ţi-o pricinuiesc. 

Şi, spunând acestea, îi întinse o gemmă albă şi minu- 
nată, care prețuia o mie de dinari de aur. Şi giuvaiergiul, 
peste măsură de uluit, îi spuse: 

- O, stăpâne al meu, au nu vrei să-mi cinsteşti casa cu 
chipul tău şi să-mi faci bucuria de a veni în seara aceasta 
să cinezi cu mine? Întrucât milele tale sunt asupra-mi şi 
inima mea s-a legat de mâna ta cea darnică! 

lar Kamar răspunse: 

— Pe capul şi pe ochii mei! 

Şi îi spuse unde se află hanul la care trăsese. 

Or, venind seara, giuvaiergiul se duse la hanul cu 
pricina, ca să-l ia pe musafirul său. Şi îl duse acasă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute optzeci şi cincea noapte 
Spuse: 


Şi îl duse acasă, unde îl cinsti cu o primire falnică şi 
cu un ospăț strălucit. Şi, după ce se strânseră tablalele de 
mâncăruri şi de băuturi, o roabă le aduse sorbeturile 
făcute de gazda cea tinerică cu chiar mâinile ei. Ci, cu 
toată ispita pe care o încerca, nevestica nu vroi nicicum 
să încalce datinele sindrofiilor, unde femeile nu iau parte 
niciodată la masă, şi rămase în harem. Şi trebui să aştepte 
acolo până ce viclenia ei să-şi împlinească rostul. 

Or, de-abia gustară Kamar şi gazda lui din sorbetul cel 
minunat, că şi căzură amândoi într-un somn adânc: de 
vreme ce copilandra avusese grijă să arunce în pocale un 
praf adormitor. Iar roaba care îi slujea pieri de îndată ce-i 
văzu întinşi fără de nicio mişcare. 

Atunci tinerica, îmbrăcată numai cu cămăşuţa şi 
gătită toată ca pentru cea dintâi noapte a ei de nuntă, 

trase la o parte perdeaua şi intră în sala de ospeţe. Şi cine 
ar fi văzut-o pe junişcuţa aceea în toată mândreţea ei, cu 
ochii plini de omoruri, şi-ar fi simţit inima făcută fărâme 
şi minţile zvânturate. Se duse, aşadar, până lângă Kamar, 
pe care până atunci de-abia îl întrezărise pe fereastră, când 
intrase în casă, şi începu să-l privească lung, Şi văzu că era 
întru totul pe potriva ei. Şi dintru-întâi, şezu lângă el şi în- 
cepu să-l mângâie dulce cu mâna pe obraz. Şi deodată 
puiculeana cea flămândă se repezi ca o strigoaică lacomă 
pe flăcău şi începu să-l ciugulească de buze şi de obraji 
atâta de amarnic de ţâşnea sângele. Şi aceste giuguleli 
crude durară un timp şi fură înlocuite de asemenea miş- 
cări, că doar Allah ar putea şti ce se petrecea în toată acea 
agitaţie a puicuţei încălecare pe cocoşelul adormit. 

Şi, toată noapte se scurse cu jocul acela. Iar când se 
făcu ziuă, copilandra cea fierbinte se hotări să se ridice, 
şi scoase din sân patru osişoare de miel și le puse în 
buzunarul lui Kamar. Şi, după asta, îl lăsă şi se întoarse 
în harem. Și o trimise la el pe roaba de taină, care îi în- 
deplinea de obicei poruncile, chiar aceea ce ţinea spada 
trasă în vremea trecerii alaiului prin sukurile din Bassra. 
Iar roaba, spre a risipi somnul tânărului Kamar şi al bă- 
trânului giuvaiergiu, le suflă în nas un praf potrivnic 
prafului de adormit. Și puterea acelui praf nu zăbovi 
mult până să se arate; întrucât cei doi adormiţi se deş- 
teptară numaidecâr după ce strănutară. lar roaba cea 
tânără îi spuse giuvaiergiului: 

— O, stăpâne al nostru, stăpâna noastră Halima m-a 
trimis să te trezesc şi să-ți spun: „Este ceasul rugăciunii 
de dimineaţă şi iacătă muezinul din minaret cum îi 
cheamă pe drept-credincioşi. Şi mai iacătă şi ligheanul şi 
apa pentru spălatul cel de datină!“ 

Şi bătrânul, încă buimac, strigă: 

— Pe Allah! tare adânc se mai doarme în odaia asta! 
Ori de câte ori mă culc aici, nu mă trezesc decât când 
soarele e sus! 

lar Kamar ce să răspundă? Ci, ridicându-se să se spele, 
simţi că buzele şi faţa, fără a mai vorbi şi despre ceea ce nu 
se vedea, îi ardeau ca focul. Şi rămase până peste poate de 
nedumerit şi îi spuse giuvaiergiului: 

— Nu ştiu, da simt că buzele și faţa îmi ard ca focul, iar 
şoldurile îmi sunt ca jarul. Ce să fie asta? 

Şi bătrânul răspunse: E 

— A, nu-i nimica! Sunt pişcături de țânțari! Întrucât 
am făcut greşeala să dormim fără a ne coperi cu vălul! 

Iar Kamar spuse: 

— Bine, da cum se face că nu văd nici urmă de înțepă- 
turi de țânțar pe fața ta, de vreme ce şi tu ai dormit lângă 
mine! 

El răspunse: 

— Pe Allah! dreptu-i! numai că tu trebuie să ştii, o, 
mult-chipeşule, că ţânţarilor le place obrazul cel fraged şi 
fără păr, şi li-i silă de feţele bărboase. Şi vezi bine şi tu ce 
sânge gingaş curge sub faţa ta cea frumoasă, şi ce barbă 
lungă atârnă de pe obrajii mei amândoi. 

Spunând acestea se spălară, îşi făcură datoria rugăciu- 
nii şi mâncară masa de dimineaţă împreună. După care 
Kamar îşi luă rămas-bun de la gazda sa şi plecă la nevasta 
bărbierului. 

Or, o găsi aşteprându-l. Şi îl primi râzând şi îi spuse: 

— Hai, o, fiule, povesteşte-mi întâmplările din noaptea 
aceasta, măcar că le văd scrise cu o mie de semne pe 
chipul tău! 

El spuse: 

— În ce priveşte semnele, nu sunt decât nişte muşcături 
de țânțari, măicuță a mea, şi nimic altceva! 

Iar nevasta bărbierului, la vorbele acestea, se puse pe 
un râs şi mai vârtos, şi spuse: 

— Chiar nişte muşcături de țânțari? Da ospăţia ta în 
casa celei care ţi-e dragă n-a mai avut şi alte urmări? 

El răspunse: 

— Nu, pe Allah! afară de patru arşice, cu care se joacă 
copiii, şi pe care le-am găsit în buzunarul meu, fără să 
ştiu în ce fel or fi ajuns acolo! 

Ea spuse: 

— a arată-mi-le! 

Şi bătrâna le luă, le cântări o clipă şi spuse apoi: 

— Tare mai eşti copil, o, fiul meu, dacă nu ai priceput 
că porţi pe faţă nu urmele înțepăturilor de țânțari, ci 
urmele sărutărilor împătimite ale femeii ce ţi-e dragă. lar 
arşicele acestea, pe care ea ţi le-a pus în buzunar, sunt o 
mustrare ce-ţi face că ţi-ai trecut timpul dormind, când ai 
fi putut să ţi-l foloseşti mai bine cu ea. Şi cu asta a vrut 
să-ți spună: „Eşti un copil care îşi trece timpul dormind. 
Iată nişte arşice pe potriva unui copil care nu ştie să se vese- 
lească cu altfel de joc.“ O, iacătă, ăsta-i rostul arşicelor, o, fiul 
meu. Şi-i un fel de a vorbi cât se poate de limpede 
dintru-ntâia dată. Şi de altminteri nu ai decât să faci cercare 
Chiar în seara aceasta. Ai să te prilejuieşti, aşadar, de poftirea 
pe care o să ţi-o facă giuvaiergiul care, nu am nicio îndoială, 
o să te poftească iar la cină, iar tu nădăjduiesc că n-ai să uiţi 
să te porţi într-un chip care să te mulțumească, dar şi pe ea, 
şi s-o fericească şi pe bătrânica de mine, care te are drag, o, 
fiul meu! Şi adu-ţi aminte, o, lumină a ochilor mei, atunci 
când ai să te întorci la mine, de starea ticăloasă a soțului 
meu, bărbierul, sărăcanul acela amărât! 

Şi Kamar răspunse: 

— Pe capul şi pe ochii mei! 

Şi se întoarse la hanul la care locuia. Şi-atâta cu el. 

Estimp, tânăra Halima îl întrebă pe soţul său, bătrânul 
giuvaiergiu, atunci când veni la ea în harem: 

— Cum te-ai purtat față de străinul cel tânăr, oaspetele 
tău? 

El răspunse: 

— Cu toată cuviinţa şi cu toată cinstirea, o, Cuzărică! 
Da pesemne a petrecut o noapte tare rea, întrucât l-au 
pişcat țânţarii amarnic! 

Ea spuse: 

— Asta-i numai vina ta, dacă nu l-ai culcat sub vălul 
pologului. Da în noaptea aceasta, fără de îndoială că are 
să fie mai puţin necăjit. Căci trag nădejde că ai să-l mai 
pofteşti o dată. Şi ăsta-i cel mai mărunt lucru pe care 
poţi să-l faci față de el spre a-i răsplăti toate dovezile de 
mărinimie cu care te-a coperit! 

lar giuvaiergiul nu putu să răspundă decât că ascultă 
şi că se supune, cu atât mai mult cu cât şi el simţea la fel 
o mare dragoste față de flăcău. 

Şi-aşa, atunci când Kamar veni la prăvălie, giuvaiergiul 
nu pregetă să-l poftească iarăşi, şi toate se petrecură în 
noaptea aceea întocmai ca şi în noaptea de dinainte, în 
ciuda vălului împotriva ţânţarilor, Întrucât toată noaptea, 
de în dată ce băutura cea toropitoare îşi făcuse rostul, 
tânăra Halima, mai arzătoare ca niciodată, nu mai con- 
tenise să se zbuciume şi să se frământe într-un chip încă 
şi mai năprasnic ca întâia oară. Şi când tânărul Kamar, 
dimineaţa, în urma prafului suflat în nas, ieşi din som- 
nul lui greu, îşi simţi faţa ca de foc şi tot trupul zdrobit de 
suptături, de muşcături şi de altele asemenea din partea 
iubitei lui pojarnice. Ci nu dădu nimic în vileag faţă de 
giuvaiergiul care îl întrebă despre felul cum dormise, și, 
după ce îşi luă rămas-bun de la el, Kamar plecă să se ducă 
a-i da seamă nevestei bărbierului despre cele întâmplate. 
Şi, când se uită în buzunar, găsi un cuţit ce-i fusese pus 
acolo. Şi îi arătă cuțitul ocrotitoarei sale, punându-i în 

almă cinci sute de dinari de aur, pentru soţul ei, sără- 
canul acela! Iar bătrâna, după ce îi sărută mâna, strigă 
când văzu cuțitul: 

— Allah să te ferească de năpastă, o, copilul meu! 
Jacătă că drăguţa ta s-a mâniat şi că te ameninţă cu 
moartea, dacă te mai găseşte adormit. Întrucât acesta-i 
câlcul cuţitului pus în buzunarul tău! 

Şi Kamar, tare năucit, întrebă: 

— Da cum să fac să nu mai adorm? Că eu şi în noaptea 
asta eram tare hotărât să stau treaz, din toate puterile 
mele, ci n-am izbutit! 

Ea răspunse: 

— Păi pentru asta nu ai decât să-l laşi pe giuvaiergiu să 
bea numai el; iar tu numai să te faci că ai golit pocalul cu 
sorbet, pe care să-l verşi în spatele tău; pe urmă să te pre- 
faci adormit, cât o fi roaba de față. Şi aşa ai să ajungi la 
ţinta dorită! 

Şi Kamar răspunse că ascultă şi că se supune, şi nu 
pregetă să urmeze întocmai acele poveţe minunate. 

Or, lucrurile se petrecură în felul arătat de către 
bătrână. Întrucât giuvaiergiul, la sfatul soţiei sale, îl pofti 
pe Kamar a treia oară la cină, după datina care cere ca 
musafirul să fie poftit trei seri la rând. Şi atunci când 
roaba care adusese sorbeturile îi văzu adormiţi pe cei doi, 
se duse s-o vestească pe stăpână-sa că puterea prafului se 
împlinise. 

La vestea aceea, pojarnica de Halima, mânioasă că-l 
vede pe flăcău nepricepând nimic din semnele ei, intră în 
sala de ospeţe, cu jungherul în mână, gata să-l împlânte 
în inima nechibzuitului. Ci deodată Kamar, râzând, se 
ridică în picioare şi se temeni până la pământ dinaintea 
tineruicii, care îl întrebă: 

— A, da cine te-a învăţat o viclenie ca asta? 

Şi Kamar nu-i ascunse nicidecum că făcuse aşa ur- 
mând sfaturile nevestei bărbierului. Iar ea zâmbi a râde 
şi îi spuse: 

— E isteață bătrâna! Ci de-acuma înainte nu mai ai 
treabă decât cu mine. Şi n-o să ai a te plânge! 

Şi spunând acestea, îl trase la ea pe tinerelul cel cu 
trupul fecior de orice atingere de femei, şi îl mânui într-un 
chip atâta de priceput... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi şasea noapte 
Spuse: 


.. şi îl mânui într-un chip atâta de priceput, încât pe 
loc învăţă să decline fără de şovăire toate cazurile, să pună 
forma pasivă la acuzativ, şi să treacă forma directă în 
rostul ei activ, încât noaptea aceea fu cu totul şi cu totul 
noaptea cocoşului! Slavă lui Allah, cel carele dă aripi ros- 
tului dintâi al păsărilor, carele face să zburde iedul de cum 
se naşte, carele face să se umfle grumazul puiului de leu, 
carele face să gâlgâie râul de îndată ce iese din stâncă, şi 
carele pune în inima drept-credincioşilor săi un har de 
neînfrânt şi frumos cum e cântecul de ziuă al cocoşului! 

Şi, după ce mult-priceputa Halima, cu ajutorul acelui 
viteaz lăncier, proaspăt ieşit din ou, îşi potoli jarul care o 
mistuia, îi spuse, într-un potop de alinturi: 

— Să ştii, o, roadă a inimii mele, că eu nu aş mai putea 
să mă lipsesc de tine. Drept aceea, nu care cumva să so- 
coți că o noapte sau două, ori o săptămână sau două, o 
lună sau două, un an sau doi mi-ar fi destul! Vreau să-mi 
petrec viaţa toată cu tine, să-l las pe soțul acesta bătrân şi 

urât, şi să te urmez în ţara ta. Ascultă-mă, aşadar, şi dacă 
îți sunt dragă şi dacă dovezile din noaptea aceasta te-au 
mulțumit, fă ceea ce am să-ți spun. lacătă! Dacă băbătia 
de soț al meu te-o mai pofti încă o dată, să-i răspunzi: „Pe 
Allah, moşule al meu, fiii lui Adam sunt tare nevolnici 
din fire, şi au sângele cam greu! lar când îşi sporesc 
musafirlâcul la cineva, ajung de se scârbesc de el, și cei 
bogaţi şi cei săraci, deopotrivă! lartă-mă, dar, că nu pot 
să primesc plăcuta ta poftire, întrucât mi-e teamă că aş 
săvârşi o necuviinţă ţinându-te aşa trei sau patru nopți la 
rând departe de haremul tău!“ Şi, după ce ai să vorbeşti 
astfel, roagă-l să-ţi închirieze o casă vecină cu casa 
noastră, pe motiv că așa aţi putea amândoi să vă vedeți 
mai lesne şi să petreceţi rând pe rând o parte din noapte 
împreună, fără a se ivi vreo greutate nici pentru unul, 
nici pentru celălalt. Or, ştiu bine, soţul meu are să vină 
să se sfătuiască cu mine în privința aceasta, iar eu am 
să-l îndemn să facă aşa. Şi când avem să ajungem aici, 
Allah are să aibă grijă de ce mai este de făcut! 

Iar tânărul Kamar răspunse: 

— A asculta înseamnă a mă supune! 

Şi i se jurui că are să facă întocmai după dorințele ei 
şi, spre a-i pecetlui jurământul, mai făcu o lecţie cu ea, de 
declinare, încă şi mai amănunţită ca întâia oară. Şi, 
hotărât! în noaptea aceea cârja hagiului lucră cu sârg pe 
cărarea netezită acuma. 

Pe urmă, după sfatul drăguţei sale, Kamar se duse şi 
se culcă lângă giuvaiergiu, ca şi cum nimica nu s-ar fi 
petrecut. lar dimineaţa, după ce giuvaiergiul se trezi de 
praful deşteptător, Kamar vroi să-şi ia ziua-bună de la el, 
ca de obicei. Ci giuvaiergiul nu-l lăsă să plece şi îl pofti 
să mai vină iarăşi să mănânce laolaltă masa de seară. lar 
Kamar, neuitând povaţa drăguţei lui, nu vru nicicum să 
primească poftirea giuvaiergiului; îi înfățişă însă socoteala 

ce fusese pusă la cale, şi îi spuse că numai aşa era cu 
putință să nu se tulbure unul pe altul de aci înainte. lar 
bătrânul giuvaiergiu răspunse: 

— Nu este nicio piedică! 

Şi, fără a mai zăbovi, se ridică şi se duse să ia cu chirie 
casa lipită de casa lui, o îmbrăcă bogat şi îl aşeză în ea pe 
tânărul său prieten. Şi dibacea Halima avu grijă, la 
rându-i, în mare taină, să pună a se face în zidul dintre 
case o deschizătură, ascunsă şi pe-o parte şi pe cealalră 
cu un dulap. 

Şi-aşa că, a doua zi, Kamar fu până peste poate de uluit 
când o văzu, de parcă ar fi ieşit din nimic, pe iubita sa că 
intră în odaia lui. Ci ea, după ce îl potoli cu alinruri, îi 
dezvălui taina cu dulapul şi, pe clipă pe dată, îi făcu semn 
să-şi îndeplinească datoria cocoşească. lar Kamar se 
supuse cu sârguință şi cu grăbire, şi mânui de şapte ori la 
rând cârja hagiască. După care tânăra Halima, topită de 
pojarul domolit, scoase din sân un jungher minunat al 
soțului ei giuvaiergiul, pe care şi-l lucrase el însuşi cu cea 
mai mare grijă, şi pe care îl împodobise cu nestemate rare 
şi frumoase; şi i-l dădu lui Kamar, spunându-i: 

— Puneţi jungherul acesta la brâu şi du-te la prăvălia 
lui Osta-Obeid, soțul meu, arată-i jungherul şi întrebă-l 
dacă îl găseşte pe gustul lui şi cât preţuieşte. Iar el are să 
te întrebe de la cine îl ai; atunci să-i spui că, trecând prin 
sukul armurierilor, ai auzit doi inşi care şedeau de vorbă, 
şi unul îi spunea celuilalt: „Ia uite ce dar mi-a făcut 
drăguța mea, care îmi dă lucrurile soțului ei bătrân, cel 
mai urât şi mai scârbos dintre soţii babalâci!“ Şi să adaugi 
că omul care vorbea aşa a venit la tine şi că ai cumpărat 
jungherul. Pe urmă să pleci din prăvălie şi să vii în mare 
grabă acasă, unde ai să mă găseşti în dulap, să-mi dai 
îndărăt jungherul! 

Şi Kamar, luând jungherul, se duse la prăvălia giu- 
vaiergiului, unde jucă pozna pe care iubita lui o ticluise. 

Când văzu jungherul şi când auzi vorbele lui Kamar, 
giuvaiergiul fu cuprins de o mare tulburare, şi răspunse 
cu nişte vorbe frânte, ca un ins cu minţile pierdute. 

lar Kamar, văzând starea giuvaiergiului, ieşi din 
prăvălie şi dete fuga să-i ducă jungherul drăguţei sale, 
care îl aştepta în dulap. Şi flăcăul îi zugrăvi starea amar- 
nică şi rătăcirea în care îl lăsase pe giuvaiergiu, soţul ei. 

Estimp, amărâtul de Osta-Obeid la rându-i alergă 
acasă, pradă vârtejurilor bănuielii şi suflând ca un şarpe 
cuprins de furii. Şi intră în casă, cu ochii ieşiţi din cap, 
răcnind din cap: 

— Unde mi-e jungherul? 

lar Halima, cu chipul cel mai neprihănit, răspunse 
holbând nişte ochi mari de nedumerire: 

— Este la locul lui, în bisactea. Ci pe Allah, o, fiu al 
moşului meu, te văd cu mintea tulbure şi am să mă feresc 
să ţi-l dau, de teamă că vrei să-l bagi în careva! 

lar giuvaiergiul stărui, jurându-se că nu vrea să-l bage 
în nimeni. Atunci, descuind bisacteaua, Halima îi înfăţisă 
jungherul. Şi bătrânul strigă: 

— Na minune! 

Ea întrebă: 

— Da ce este aşa de minune? 

El spuse: 

— Mi s-a părut mai adineaori că am văzut jungherul 
acesta la brâul prietenului meu cel tânăr! 

Ea spuse: 

— Pe viața mea! ai putea să ai vreo bănuială cât de cât 
asupra soţiei tale, o, tu, cel mai nevolnic dintre soți? 

lar giuvaiergiul îi ceru iertare şi îşi dădu toate silințele 
spre a-i potoli mânia. 

Or, a doua zi, după ce jucă o partidă de şah cu iubitul 
ei împărțită în şapte părți, se gândi prin ce mijloace să-l 
împingă pe giuvaiergiul cel bătrân să se despărțească de 
ea, şi îi spuse lui Kamar: 

— Vezi şi tu că mjlocul cel dintâi nu ne-a izbutit. Or, 
acuma am să mă îmbrac ca o roabă, iar tu ai să mă duci 
la prăvălia soţului meu. Şi ai să-mi dai iașmacul la o 
parte, spunându-i bătrânului că tocmai m-ai cumpărat 
din târg. Şi o să vedem limpede dacă lucrul acesta are să-i 
deschidă ochii! 

Şi se ridică şi se îmbrăcă într-adevăr ca o roabă, şi îl 
însoţi pe iubitul ei până în prăvălia soţului. lar Kamar îi 
spuse bătrânului giuvaiergiu: 

— Uite o roabă pe care tocmai am cumpărat-o cu o 
mie de dinari de aur. Ia vezi dacă îţi place! 

Şi, grăind acestea, îi ridică iaşmacul. lar giuvaiergiul 
era mai-mai să cadă când văzu pe nevastă-sa, împodobită 
cu nestematele cele strălucite pe care le lucrase chiar el, 
şi purtând pe degete inelele pe care i le dăruise Kamar. 
Şi strigă: 

— Cum o cheamă pe roaba aceasta? 

— Halima! 

Şi giuvaiergiul, la vorbele acelea, îşi simţi beregățile 
cum i se umflă, şi căzu pe spate. lar Kamar şi tinerica se 
folosiră de leşinul lui spre a pieri de acolo. 

Când se trezi din leşin, Osta-Obeid dădu fuga acasă 
cât putu el de iute şi, de data aceasta, era mai-mai să 
moară de uimire şi de spaimă când o găsi pe soția sa îm- 
brăcată tot cu podoabele cu care tocmai o văzuse şi strigă: 

— Nu este putere şi adăpost decât numai întru Allah 
cel Atotputernic! 

lar ea îi spuse: 

— O, fiu al moşului meu, da de ce te minunezi așa? 

Fl spuse: 

— Prăpădi-l-ar Allah pe Cel-Rău! Tocmai am văzut o 
roabă pe care a cumpărat-o tânărul meu prieten, şi care 
parcă erai tu nu alta, aşa îţi semăna! 

lar Halima, ca sugrumată de supărare, strigă: 

— Da cum de cutezi tu, o, pacoste cu barbă albă, să mă 
umileşti cu nişte bănuieli atâta de nerușinate? Du-te să te 
încredințezi cu ochii tăi, dă fuga la vecinul tău să vezi de 
nu cumva ai s-o găseşti acolo pe roaba aceea! 

EI spuse: 

— Ai dreptate! Nu se află bănuială care să nu se spulbere 
la o dovadă ca aceasta! 

Şi cobori scara, şi ieşi din casă, spre a se duce la prietenul 
său Kamar. 

Or, Halima, trecând prin dulap, se şi află acolo atunci 
când sosi soţul ei. Şi bietul de el, năucit de o asemănare 
atâta de mare, nu putu decât să îngaime: 

— Mare-i Allah! F] zămisleşte jocurile firii, şi tot ce i se 
năzare! 

Şi se întoarse acasă până peste măsură de tulburat şi 
de buimăcit, şi găsind-o pe nevastă-sa aşa cum o lăsase, 
nu putu decât s-o potopească cu laude şi să-i ceară iertă- 
ciune. Pe urmă se întoarse la prăvălia lui. 

Estimp, Halima, trecând prin dulap, se întoarse la 
Kamar şi îi spuse: 

— Vezi şi tu că nu se află vreo cale de a-i deschide ochii 
moşneagului acesta cu barbă de ruşine! Nu ne mai 
rămâne aşadar decât să plecăm de aici fără zăbavă. Eu 
mi-am orânduit lucrurile, iar cămilele sunt gata încărcate, 
şi tot aşa şi caii, iar caravana nu ne mai aşteaptă decât pe 
noi ca să pornească! 

Şi se ridică şi, învăluindu-se cu iaşmacurile sale, îl 
hotărî s-o ducă înspre locul unde se afla caravana. Şi 


A şapte sute optzeci şi şasea noapte 93 


amândoi încălecară pe caii care îi aşteptau, şi plecară. Iar 
Allah le scrise bună pace, şi ajunseră în Egipt fără de 
niciun necaz. 

Când sosiră la casa părintelui lui Kamar şi când 
preacinstitul negustor auzi de întoarcerea fiului său, 
bucuria umplu toate inimile, iar Kamar fu primit într-un 
potop de lacrimi de fericire. Şi când Halima intră în casă, 
toţi ochii rămaseră robiți de frumuseţea ei. Iar tatăl lui 
Kamar îl întrebă pe fiul său: 

- O, fiul meu, au este o domniţă? 

El răspunse: 

— Nu este o domniţă, ci este aceea a cărei frumuseţe 
a fost pricina plecării mele. Întrucât ea este femeia 
despre care ne-a povestit dervişul. Şi acuma am de gând 
s-o iau de soţie după sunnàå şi după lege! 

Şi îi istorisi tatălui său toată povestea, de la început până 
la sfârşit. Ci nu are niciun rost s-o mai spunem încă o dată. 

Aflând toată întâmplarea fiului său, preacinstitul 
negustor Abd el-Rahman strigă: 

— O, fiule, blestemul meu să fie asupra ta, şi pe lumea 
aceasta şi pe cealaltă, dacă vei stărui în dorinţa de a te 
însura cu femeia asta ieșită din iad! Ah, cugetă, o, fiul meu, 
că într-o zi s-ar putea să se poarte şi față de tine într-un fel 
tot atât de ticălos ca şi faţă de soțul ei dintâi! Mai degrabă 
lasă-mă să-ţi caut aici o soţie printre fetele de neam bun! 

Şi îl dojeni îndelung şi îi vorbi atâta de înţelept, încât 
Kamar răspunse: 

— Am să fac cum doreşti tu, o, taică al meu! 

Şi preacinstitul negustor îl sărută pe fiul său, la vorbele 
acestea, şi porunci numaidecâr ca Halima să fie închisă 
într-un foişor lăturalnic, unde să aştepte până ce bătrânul 
are să ia o hotărâre în privinţa ei. 

După care se apucă să caute prin toată cetatea o soţie 
potrivită pentru fiul său. Şi, după multe alergături ale 

mamei lui Kamar pe la neveste de dregători şi de neguţă- 
tori bogaţi, se sărbători nunta lui Kamar cu fata cadiului, 
care hotărât că era cea mai frumoasă tinerică din Cairo. 
Şi, cu acel prilej, vreme de patruzeci de zile întregi, nu se 
precupeţiră nici ospeţele, nici luminaţiile, nici danţurile, 
nici jocurile. Iar ziua de la sfârşit fu o petrecere anume 
păstrată pentru cei săraci, pe care avură grijă să-i 
poftească să ia loc împrejurul tablalelor aduse pentru ei, 
cu deplină dărnicie. 

Or, Kamar, care veghea el însuşi slugile în vremea 
acelui ospăț, băgă de seamă printre sărăcime un om îm- 
brăcat mai prost decât cei mai săraci, şi ars de soare, pe 
chip cu urmele unor oboseli lungi şi ale unor amaruri 
grele. Şi, oprindu-se asupra-i privirile spre a-l chema, îl 
cunoscu pe giuvaiergiul Osta-Obeid. Şi alergă să-i spună 
şi lui tătâne-său, care zise: 

— Acesta-i prilejul de a îndrepta, pe cât stă în puterea 
noastră, răul ce l-ai săvârşit la îndemnul desfrânatei pe 
care am Întemniţat-o! 

Şi se îndreptă înspre bătrânul giuvaiergiu care era pe 
cale să plece şi, strigându-l pe nume, îl îmbrăţişă cu 
duioşie şi îl întrebă ce pricină îl adusese în starea aceea de 
sărăcie. lar Osta-Obeid îi povesti că plecase din Bassra, 
pentru ca nenorocirea lui să nu fie dată în vileag şi să nu 
poată da duşmanilor săi prilejul de a-şi râde de el, dar că 
în deşert căzuse în mâinile unor arabi hoţi care îl 
despuiaseră de tot ce avea! Şi preacinstitul Abd-el- 
Rahman porunci ca giuvaiergiul să fie dus degrabă la 
hammam şi, după scaldă, să fie îmbrăcat cu haine alese; 
pe urmă îi spuse: 

— Eşti oaspetele meu şi îți datorez adevărul! Află, dar, că 
soția ta Halima este aici, încuiată din porunca mea într-un 
foişor lăturalnic. Şi mă gândeam să ţi-o trimit sub pază la 
Bassra; ci, de vreme ce Allah te-a îndrumat până aici, 

înseamnă că soarta acestei femei fusese hotărâtă dinainte. 
Aşa că am să te duc la ea, iar tu ai s-o ierți sau ai să-i dai 
ceea ce i se cuvine. Întrucât nu trebuie să-ţi ascund că ştiu 
toată întâmplarea cea urâtă, de care numai soţia ta este 
vinovată; întrucât bărbatul care se află ispitit de o femeie 
nu are a se învinui de nimic, dar fiind că bărbatul nu 
poate să înfrângă pornirea pe care Allah a sădit-o în el; ci 
femeia nu este alcătuită în acelaşi fel, iar dacă nu fuge de 
căutarea şi de înghesuiala bărbaţilor, ea-i vinovată în- 
totdeauna. Of, fratele meu, se cere o mare vistierie de 
înţelepciune şi de răbdarea bărbatului care are o muiere! 

Iar giuvaiergiul spuse: 

— Ai dreptate, fratele meu! Numai soţia mea este vi- 
novată în treaba asta. Ci unde-i? 

Şi tatăl lui Kamar spuse: 

— În foişorul acela pe care îl vezi dinaintea ta, şi iacără 
cheile! 

lar giuvaiergiul luă cheile cu o mare bucurie şi porni 
înspre foişor, unde deschise uşile şi intră la femeia sa. Şi 
se duse drept la ea, fără a spune o vorbă, şi cu amândouă 
mâinile repezite înspre ea, o strânse de gât, strigând: 

— Aşa să moară dezmăţatele de teapa ta! 


În clipita aceasta a istorisirii sale, Şeherezada văzu că se 
luminează de ziuă şi sfioasă, tăcu. 


Dar când fu cea de a şapte sute optzeci şi şaptea noapte 
Spuse: 


... o strânse de gât, strigând: 

— Aşa să moară dezmăţatele de teapa ta! 

lar negustorul Abd el-Rahman, spre a desăvârși de în- 
dreptat greşelile fiului său Kamar față de giuvaiergiu, găsi 

drept şi de cuviinţă dinaintea lui Allah cel Preainalt s-o 
mărite chiar în ziua nunții lui Kamar pe fiica sa Steaua- 
Dimineţii cu Osta-Obeid. Ci Allah este mai mare şi mai 
darnic! 


Iar Şeherezada, după ce povesti astfel întâmplarea aceasta, 
tăcu. Şi sultanul Șahriar strigă: 

— Deie Allah, o, Şeherezada, ca toate muierile cele desfrâ- 
nate să îndure soarta soției giuvaiergiului. Întrucât aşa ar trebui 
să se sfârșească multe istorii dintre câte mi-ai povestit! Adese- 
ori chiar că am fost mâniat în sufletul meu, Șeherezada, văzând 
că unele femei aveau un sfârşit potrivnic gândurilor şi soco- 
telilor mele. Întrucât, în ce mă priveşte, ştii bine ce-am făcut cu 
dezmățata şi ticăloasa de soţie — pe care n-ar mai avea-o Allah 
întru mila sa — ca şi cu toate roabele ei cele străine! 

Ci Şeherezada, nevrând ca sultanul să zăbovească mai mult 
prin preajma unor atari gânduri, se feri ca de foc să răspundă 
ceva în privinţa aceasta, şi se grăbi să înceapă, precum 
urmează, Povestea cu pulpa de berbec. 


POVESTEA CU PULPA DE BERBEC 


| e povesteşte — ci Allah este mai ştiutor! — că trăia 
Bad la Cairo, sub domnia unui sultan dintre sultanii 
acelei ţări, o femeie dăruită cu atâta viclenie şi cu atâta 
iscusinţă, încât a bea o înghiţitură de apă ori a trece prin 
gaura unui ac cât de mic era pentru ea un lucru la fel de 
uşor. Or, Allah — carele dăruieşte cum vrea El harurile şi 
nevolniciile — pusese în femeia aceea o fire atâta de po- 
jarnică, încât de-ar fi trebuit să fie una dintre cele patru 
neveste ale unui musulman şi să împartă după dreptate 
nopţile în patru, câte o parte de fiecare nevastă, ar fi 
murit de dor neogoit. Şi-aşa că se pricepuse să-şi orân- 
duiască treburile atâta de bine, încât izbutise să ajungă nu 
doar singura soţie a unui bărbat, ci să se mărite cu doi 
bărbaţi deodată, amândoi din spiţa cocoşilor din Egiptul- 
de-Sus, care ştiu să mulțumească douăzeci de găini, una 
după alta. Şi se folosise de atâta viclenie, şi ştiuse atâta de 
bine să-şi rostuiască lucrurile, încât niciunuia dintre cei 
doi nu-i da prin minte nimica despre o împărțanie atâta 
de potrivnică legii şi obiceiurilor drept-credincioşilor. Şi, 
de altminteri, era ajutată în matrapazlâcul ei de chiar 
meseria pe care o aveau cei doi soţi, întrucât unul era hoţ 
de noapte, iar celălaltul pungaş de zi. Fapt care făcea ca 
atunci când unul se întorcea seara acasă, celălalt să se şi 
afle plecat în căutarea vreunei trebi pe potrivă. Iar în ceea 
ce priveşte numele lor, apoi ei se numeau: hoțul Haram 


şi pungaşul Akil. 

Şi trecură zile şi luni, iar hoţul Haram şi pungaşul 
Akil îşi îndeplineau cu măiestrie meseria de cocoşi, în 
casă, şi pe cea de vulpoi, în afara casei. 

Or, într-o bună zi, hoţul Haram, după ce moştenirea 
ce-o avea de la tătâne-său o mulțumi pe fiica lui socru-său, 
chiar cu mai multă vrednicie decât de obicei, îi spuse 
soţiei sale: 

— O treabă de mare însemnătate, o, nevastă, mă sileşte 
să lipsesc o vreme de acasă. Fie ca Allah să-mi scrie 
izbândă, încât să mă întorc cât mai degrabă lângă tine! 

lar femeia răspunse: 

— Numele lui Allah fie asupra ta şi împrejurul tău, o, 
frunte a oamenilor! Da ce are să se facă amărâta de mine 
în vremea cât bărbatul ei are să fie plecat? 

Şi se mohorî amarnic, şi îi spuse un potop de vorbe de 
părere de rău, şi nu îl lăsă să plece decât după cele mai 
calde semne de dragoste din partea ei. Şi hoţul Haram, 
încărcat cu un sac de merinde pentru gură, pe care neves- 
tica avusese grijă să i le gătească de drum, plecă în calea 
sa, încântat şi plesnind din limbă de mulţumire. 

Or, de-abia trecuse vreun ceas de vreme de când acesta 
plecase, că Akil pungaşul se întoarse acasă. Şi vru soarta 
ca şi el având o pricină să lipsească din cetate tocmai 
atunci, să-i vestească soției că are să plece. lar nevestica 
nu pregetă să-i mărturisească şi celui de al doilea soţ toată 
ciuda pe care i-o pricinuia plecarea lui şi, după felurite şi 
spornice dovezi de o înflăcărare până peste măsură, îi 
umplu un sac cu merinde de gură, pentru drum, şi îşi luă 
rămas-bun de la el, chemând asupra capului său binecu- 
vântările lui Allah — preamărit fie EI! Şi pungaşul Akil 
plecă, mândru că are o soţie atâta de caldă şi atâta de 
grijulie, şi pocnind din limbă de mulţumire. 

Şi întrucât soarta oricărui ins îl aşteaptă de obicei pe 
la vreo cotitură de drum, cei doi soţi aveau s-o găsească 

pe a lor tocmai în clipa când se gândeau cel mai puţin la 

ea. Într-adevăr, la sfârşitul zilei, pezevenghiul de Akil 
intră într-un han ce se afla în cale, gândind să-și petreacă 
noaptea acolo. Şi, când intră în han, nu găsi acolo decât 
un călător, cu care, după salamalecurile şi urările de 
datină şi dintr-o parte şi din cealaltă, legă îndată vorba. 
Or, acela era chiar hoțul Haram, care luase aceeaşi cale ca 
şi tovarăşul său, pe care nu-l cunoştea. Iar cel dintâi îi 
spuse celui de-al doilea: 

- O, prietene, pari tare ostenit! 

Iar celălalt răspunse: 

— Pe Allah, am făcut astăzi dintr-o răsuflare drumul de 
la Cairo până aici! Dar tu, prietene, de unde vii? 

El răspunse: 

-Tot de la Cairo! Şi slăvit fie Allah carele îmi scoate în 
drum un tovarăş atâta de plăcut spre a-mi urma cu el 
drumul mai departe. Căci precum a zis Profetul — 
asupra-i fie rugăciunea şi pacea! — „un tovarăş este cea 
mai bună merinde la drum!“ Da până una alta, spre a 
pecetlui prietenia noastră, hai să împărțim între noi 
pâinea şi să întingem în aceeaşi sare! lacătă, o, prietene, 
sacul meu cu merinde, în care am, spre a te îmbia, nişte 
curmale proaspete şi nişte friptură cu usturoi! 

Iar celălalt răspunse: 

— Allah sporească-ţi bunurile, o, prietene! primesc cele 
cu care mă îmbii, cu toată dragostea inimii. Ci îngăduie 
să-mi aduc şi eu obolul. 

Şi pe când cel dintâi îşi scotea din sac merindele, 
celălalt le aşternea pe ale sale pe masa la care şedeau. 

După ce amândoi isprăviră de pus pe masă ceea ce 
aveau de mâncare, văzură că au întocmai aceleaşi 
merinde: turte de pâine cu susan, curmale şi câte o jumă- 
tate de pulpă de berbec. Şi rămaseră uluiți până peste 
marginile uluirii când băgară de seamă că cele două 

jumătăţi de pulpă de berbec se lipeau între ele cu o 
potriveală desăvârşită. Şi strigară: 

— Allahu akbar! a fost scris ca piciorul acesta de berbec 
să-şi vadă strânse alături amândouă jumătăţile, în pofida 
morții, a prăjelii şi a condimentării! 

Pe urmă pungaşul îl întrebă pe hoț: 

— Pe Allah care-i asupra ta! o, prietene, aş putea să aflu 
de unde ai bucata aceasta de pulpă de berbec? 

lar hoţul răspunse: 

— Mi-a dat-o fiica lui socru-meu, când am plecat 
de-acasă! Ci, pe Allah care-i asupra ta! o, prietene, aş 
putea să aflu la rându-mi de unde ai luat tu jumătatea 
asta de pulpă? 

Iar panglicarul zise: 

— Tot fiica lui socru-meu mi-a pus-o şi mie în sac! Ci 
ai putea tu să-mi spui în ce mahala se află preacinstita-ţi 
casă? 

EI spuse: 

— Lângă Poarta Biruinţelor! 

Iar celălalt strigă: 

— Şi a mea tot aşa! 

Şi repede, din întrebare în întrebare, cei doi pungaşi 
ajunseră să dobândească încredințarea că, din ziua când 
se însuraseră, amândoi erau sâmbraşi, fără să ştie, pe 
acelaşi aşternut şi pe aceeaşi pătură. Şi strigară: 

— Alungar fie Cel-Rău! lacără-ne că amândoi suntem 
amăgiţi de păcătoasa aceea! 

Pe urmă, măcar că dintru-ntâi dovedirea aceea era cât 
pe-aici să-i stârnească la vreo năprasnă, izbutiră într-un 
sfârşit, întrucât erau oameni cu cap, trecuţi prin ciur şi 
prin dârmon, să priceapă că hotărârea cea mai bună de 
luat era doar de a face cale întoarsă şi de a răzvedi, cu 
chiar ochii şi cu chiar urechile lor, ceea ce era de răzvedit 

cu ticăloasa. Şi, căzând la învoială în privința aceasta, 
luară amândoi drumul îndărăt spre Cairo, şi nu peste mult 
ajunseră la casa lor. Când nevestuica, deschizându-le uşa, îi 
văzu pe cei doi soţi ai ei laolaltă, nu mai avu nicio îndoială 
că viclenia îi fusese dovedită şi, întrucât era femeie cu cap, 
trecută prin ciur şi prin dârmon, pricepu că ar fi zadarnic, 
de data asta, să caute vreo chichiță spre a mai oboroci o 
vreme adevărul. Şi gândi:„Inima şi a celui mai crunt 
bărbat nu poate să îndure lacrimile femeii care îi e dragă!“ 
Şi deodată, izbucnind în suspine şi smulgându-şi părul, se 
aruncă la picioarele celor doi soţi, cerându-le milostivire. 

Or, amândoi o aveau dragă, iar inima lor era legată 
de nurii ei. Încât, cu toată ticăloşia sa vădită, simţiră că 
dragostea ce-o aveau pentru ea nu se ştirbise întru nimic; 
şi o ridicară şi îi dădură iertarea, ci numai după ce totuşi 
îi făcură un potop de dojeni, cu ochii bulbucați. Pe urmă, 
cum ea sta tăcută cu o înfăţişare tare spăşită, îi spuserà că 
asta nu-i tot, ci că trebuia numaidecât să pună capăt, fără 
de zăbavă, stării aceleia atâta de potrivnice datinilor şi 
legii drept-credincioşilor. Şi adăugară: 

— Trebuie numaidecâr să te hotărăşti, pe loc, şi să-l 
alegi pe acela dintre noi doi pe care vrei să-l ţii ca soț! 

La vorbele acestea ale celor doi soți, nevestica lăsă 
capu-n jos şi chibzui adânc. Şi degeaba o tot zoreau ei să 
ia fără de zăbavă o hotărâre, fu cu neputinţă s-o facă să-l 
arate pe cel pe care şi l-ar fi vrut mai mult, căci pe amân- 
doi îi găsea deopotrivă ca bărbăţie, ca vrednicie şi ca 
sârguință. Ci, întrucât cei doi, stârniți de tăcerea sa, ţipau 
la ea cu glas amenințător ca să-și rostească alegerea, ridică 
într-un sfârşit capul şi spuse: 

— Nu este ajutor şi milă decât întru Allah Cel-Atot- 
puternic! O, soţii mei, de vreme ce mă siliți să aleg între 
voi, şi să iau o hotărâre care sfâşie dragostea pe care v-am 

dovedit-o deopotrivă, şi întrucât, cugetând şi cumpănind 
urmările, nu am nicio pricină să ţin la unul mai mult 
decât la celălalt, iată ce zic eu! Voi amândoi trăiţi din 
îndemânarea voastră, şi în privinţa aceasta vi-s sufletele 
liniştite, iar Allah, carele judecă faptele făpturilor sale 
după harurile pe care le-a pus în inima lor, nu are să vă 
alunge de la sânul milostivirii lui. Tu, Akil, te pricepi să 
şterpeleşti la lumina zilei, iar tu, Haram, hoţeşti noaptea. 
Şi-aşa că, mărturisesc dinaintea lui Allah și dinaintea voas- 
tră, am să-l păstrez ca soț pe acela dintre voi care are să 
dea cea mai vrednică dovadă de dibăcie, şi are să 
săvârşească isprava cea mai iscusită! 

Şi amândoi răspunseră că ascultă şi că se supun, 
plăcându-le numaidecât hotărârea aceea, şi se pregătiră 
pe dată să se înfrunte în meserie. 

Or, cel dintâi trecu la fapte pungașul Akil, care plecă 
împreună cu sâmbraşul său Haram în sukul zarafilor. Şi 
acolo îi arătă cu degetul un zaraf bătrân ce se preumbla 
iavaş-iavaş de la o prăvălie la alta, şi spuse: 

— ÎI vezi, o, Haram, pe zaraful acela? lacără că eu, până 
a apuca el să-şi sfârșească trepăduiala de zaraf, mă prind 
să-l silesc a-mi da punga lui de zaraf, plină cu aur! 

Şi rostind acestea, se apropie, uşor ca un fulg, de 
zaraful ce se preumbla de colo-colo, şi îi şterpeli punga 
plină cu dinari de aur, pe care o avea la el. Şi se întoarse 
la tovarășul său, care dintru-ntâi, cuprins de mare 
spaimă, vru să-l ocolească spre a nu se primejdui să fie 
priponit împreună cu el ca părtaş, dar care, pe urmă, 
minunat de o lovitură arâta de îndemânatică, începu 
să-l firitisească pentru dibăcia pe care o dovedise, şi îi 
spuse: 

— Pe Allah! tare mă tem că eu, la rându-mi, n-am să 
pot niciodată să săvârşesc o ispravă atâta de strălucită! Eu 

gândeam că a-l fura pe un zaraf este un lucru mai presus 
de puterile unui drept-credincios! 

Ci pungașul începu să râdă şi îi spuse: 

— O, bietul de tine! ăsta nu este decât un început, 
întrucât nu aşa mă fălnicesc eu că am pus gabja pe punga 
lui! Căci s-ar putea ca într-o zi ori alta cadiul să dea de 
urma mea şi să mă silească să plătesc tare scump totul. Ci 
vreau să ajung stăpânul îndrituit al sacului, cu tot ce se 
află în el, făcând în aşa fel ca însuși cadiul să-mi dea, 
după lege, banii zarafului ăsta căptușit cu aur! 

Şi spunând acestea, deschise punga, numără galbenii 
câți se aflau în ea, luă zece dinari şi puse în locul lor un 
inel de-al lui de aramă. După care îmbăieră cu grijă 
punga şi, apropiindu-se iar de zaraful prădat, îi strecură 
uşurel punga în buzunarul caftanului, de parcă nu s-ar fi 
petrecut nimic. Îndemânarea este un dar de la Allah, o, 
drept-credincioşilor! 

Or, nici nu făcu zaraful bine câţiva paşi că peze- 
venghiul se şi repezi înspre el, da cât mai făţiş de data 
aceasta şi ţipând: 

— Ticăloase, osânda ta-i aproape! Dă-mi punga mea 
îndărăt, ori haidem numaidecât amândoi la cadiu! 

Şi zaraful, până peste poate de uluit că se vedea luat 
astfel din scurt de un ins pe care nu-l cunoştea nici după 
mamă, nici după tată, şi pe care nu-l mai văzuse nicio- 
dată în viaţa lui, începu dintru-ntâi, spre a se feri de lovi- 
turi, să-şi ceară un potop de iertăciuni şi să se juruiască pe 
Ibrahim, pe Isac şi pe Yacub că năpăstuitorul său se înşela 
şi că, în ce îl priveşte, nu se gândise nicicând să-i răpească 
vreo pungă! Ci Akil, fără a vroi să dea ascultare vreuneia 
dintre jurămintele zarafului, asmuţi împotriva lui tot 
sukul şi, într-un sfârşit, îl luă de caftan, strigând: 

— Haidem amândoi la cadiu! 

Şi, întrucât zaraful se împotrivea, îl înşfăcă de barbă 
şi îl târî, prin huietul de huiduieli, dinaintea cadiului. 

Şi cadiul întrebă: 

— Care-i necazul? 

Iar Akil răspunse degrabă: 

— O, doamne al nostru, cadiule, de bună seamă că 
zaraful acesta, pe care îl aduc dinaintea mâinilor tale 
împărţitoare de dreptate, este cel mai afurisit hoţ care a 
intrat vreodată în sala ta de județe. Iacătă că, după ce 
mi-a furat punga plină cu aur, cutează să se preumble 
prin suk liniștit, ca un musulman fără de vreo vină! 

Iar zaraful, cu barba pe jumătate smulsă, gemu: 

— O, stăpâne al nostru, cadiule, nu este adevărat! 
Niciodată nu l-am văzut şi nu l-am cunoscut pe omul 
acesta care m-a chinuit şi m-a adus în starea jalnică în 
care mă aflu, după ce a stârnit sukul împotriva mea și 
mi-a spulberat pe totdeauna lefteria şi mi-a stricat faima 
de zaraf fără de pată! 

Akil însă strigă: 

— O, blestematule, au de când a ajuns cuvântul unui 
câine de zaraf mai presus decât cuvântul unui drept-credin- 
cios? O, cadiule, doamne al nostru, vicleanul acesta tăgă- 
duieşte că a furat, cu tot atâta neruşinare ca şi neguțătorul 
acela din țara Indului, a cărui poveste aş putea s-o povestesc 
domniei tale, dacă nu o ştii! 

Iar cadiul răspunse: 

— Nu ştiu povestea neguțătorului din ţara Indului! Da 
cumu-i? Spune-mi-o pe scurt! 

Şi Akil spuse: 

— Pe capul şi pe ochii mei! O, stăpâne al nostru, ca să 
vorbesc pe scurt, neguțătorul acela din ţara Indului era 
un ins care izbutise să dobândească atâta încredere la 
oamenii din suk, încât într-o zi i s-a încredinţat o hazna 

mare cu bani, fără a i se cere dovada de primire. lar el 
s-a folosit de împrejurarea aceea spre a tăgădui că i se 
încredinţase vreun ban, în ziua când stăpânul haznalei a 
venit să-şi ia bunul îndărăt. Şi, întrucât nu avea împotriva 
ticălosului niciun martor şi niciun înscris, de bună seamă 
că tâlharul ar fi putut să mănânce în bună pace averea 
omului, dacă nu ar fi izbutit cadiul cetăţii, cu iscusința 
lui, să-l facă a mărturisi adevărul. Şi, dobândind acea 
mărturisire, a poruncit să i se alduiască vicleanului două 
sute de vergi la tălpi, şi l-a izgonit din cetate! 

Pe urmă Akil mai spuse: 

— Şi-acuma nădăjduiesc de la Allah, o, stăpâne al nos- 
tru, cadiule, că domnia ta, cel plin de înţelepciune şi de 
agerime, lesne ai să găseşti calea de a dovedi prefăcătoria 
zarafului ăsta! Şi, dintru-ntâi, îngăduie robului tău a te 
ruga să binevoieşti a da poruncă să fie scotocit hoţul, spre 
a-l dovedi de hoț! 

După ce ascultă povestea lui Akil, cadiul porunci 
cavazilor să-l scotocească pe zaraf. Şi nu le trebui multă 
vreme până să găsească la el punga cu pricina. Şi învi- 
nuitul, gemând, o ţinea morţi că punga este bunul lui 
de drept. lar Akil, din parte-i, mărturisea, cu un potop 
de jurăminte şi de blesteme aruncate necredinciosului, 
că îşi cunoştea fără de şovăire punga ce-i fusese şterpelită. 
Şi cadiul, judecător priceput, porunci atunci ca fiecare 
pricinaş să spună ce pretindea că ar fi având în punga 
cu pricina. Iar ovreiul spuse: 

— În punga mea, o, stăpâne al nostru, se află cinci sute 
de dinari de aur, nici unul mai mult, nici unul mai puţin, 
pe care i-am pus acolo azi-dimineaţă! 

lar Akil strigă: 

— Minţi, câine de ovrei! doar dacă, contrar obiceiurilor 
celor de teapa ta, o să întorci îndărăt ceea ce nu ai luat! 

Or, eu mărturisesc că în punga aceasta nu sunt decât 
patru sute nouăzeci de dinari, nici unul mai mult, nici 
unul mai puţin. Şi, pe deasupra, mai trebuie să se afle 
acolo şi un inel de aramă, împodobit cu pecetea mea; de 
nu cumva l-ai fi şi prăpădit! 

Şi cadiul desfăcu punga dinaintea martorilor, iar ceea 
ce se afla în pungă nu putu decât să dea dreptate hoço- 
manului. Şi numaidecâr cadiul îi întinse lui Akil punga, 
şi porunci să i se tragă pe dată o ciomăgeală zarafului, pe 
care uluirea îl amuţise! 

Când hoțul Haram văzu izbânda renghiului cel atâta 
de dibaci al sâmbraşului său Akil, îl firitisi pe acesta şi îi 
spuse că i-ar fi tare anevoie să-l întreacă. Se înţelese totuşi 
cu el să se întâlnească iarăşi pe seară, în preajma saraiului 
sultanului, spre a încerca şi el la rându-i vreo ispravă care 
să nu fie prea nevrednică faţă de şirerlicul năzdrăvan la 
care fusese martor. 

Încât, la căderea nopţii, cei doi tovarăşi se şi aflau la 
locul de întâlnire. Şi Haram îi spuse lui Akil: 

— Tovarăşe al meu, tu ai izbutit să-ţi râzi de barba unui 
zaraf şi de barba cadiului. Or, eu vreau să-l înfrunt pe chiar 
sultanul. lacată aşadar o scară de frânghie cu care am să 
ajung în iatacul sultanului! Ci trebuie să mă însoțeşti, spre 
a fi martor la ce are să se petreacă! 

Şi Akil, care nu era deprins nicicum cu hoţia ade- 
vărată, ci numai cu pungăşia, fu dintru-ntâi tare speriat 
de cutezanța unei încercări ca aceea; ci îi fu ruşine să dea 
îndărăt față de sâmbraşul lui; şi îl ajută să arunce scara de 
frânghie pe zidul saraiului. Şi se cățărară amândoi pe 
scară, coborâră de partea cealaltă, străbătură grădinile şi 
se strecurară chiar în sarai, ocrotiți de noapte. 

Şi se furişară, de-a lungul coridoarelor, până chiar la 
iatacul sultanului; şi Haram, dând de-o parte o perdea 

de la o uşă, i-l arătă tovarăşului său pe sultanul adormit, 
lângă care se afla un copilandru care îl freca pe tălpile 
picioarelor... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi opta noapte 
Spuse: 


„„„. un copilandru care îl freca pe tălpile picioarelor. Şi 
copilandrul acela, care prin acea frecare uşura somnul 
sultanului, părea toropit şi el de somn şi, spre a nu se lăsa 
să aţipească, mesteca o bucată de sacâz. 

La priveliştea aceea, Akil, cuprins de frică, era gata-gata 
să se prăbuşească pe spate; dar Haram îi spuse la ureche: 

— Pentru ce te sperii aşa, tovarăşe al meu? Tu ai vorbit 
cu cadiul, iar eu, la rându-mi, vreau să vorbesc cu Măria 
Sa sultanul! 

Şi, lăsându-l în dosul perdelei, se apropie de copilan- 
dru cu o sprinteneală de necrezut, îi puse un căluş în 
gură, îl legă burduf şi îl agăță, ca pe un sac, de tavan. Pe 
urmă, se aşeză în locul băiatului şi începu să-l frece pe 
sultan la tălpile picioarelor, cu priceperea unui masagiu 
de la hammam. Şi, după un răstimp, îşi mişcă mâinile 
în aşa fel încât să-l trezească pe sultan, care se porni să 
caşte. lar Haram, prefăcându-şi glasul ca glasul unui 
copilandru, îi spuse sultanului: 

— O, doamne al vremilor! întrucât Luminăţia Ta nu 
adoarme, n-ai vrea să povestesc ceva? 

Şi sultanul răspunse: 

— Poţi! 

Iar Haram spuse: 

— A fost odată, o, doamne al vremilor, într-o cetate 
oarecare, un hoţ cu numele de Haram şi un pungaş cu 
numele de Akil, care trebuiau să se dovedească între ei la 
îndrăzneală şi la dibăcie! 

Şi îi povesti sultanului isprava lui Akil, cu toate amă- 
nuntele ei, şi împinse cutezanţa până la a-i istorisi tot ce 
se petrecea în chiar sarai acolo, schimbând doar numele 
sultanului şi locul întâmplării. Şi, când sfârşi istorisirea, 
spuse: 

— Şi-acuma, o, doamne al vremilor, pe care dintre cei 
doi soți îl socoate Măria Ta cel mai iscusit? 

Iar sultanul răspunse: 

— Apoi, fără de nicio cârtire, este hoţul care s-a stre- 
curat în saraiul sultanului! 

Când auzi răspunsul, Haram, născocind o grabnică 
trebuință de a ieşi afară, plecă de parcă se ducea la umblă- 
toare. Şi se îndreptă înspre tovarășul său, care tot timpul 
cât ţinuse povestea îşi simțea sufletul cum îşi ia zborul de 
spaima îndrăznelii sale. Şi îşi luară drumul îndărăr pe 
unde veniseră, şi ieşiră din sarai la fel de norocoşi cum 
intraseră. 

Or, a doua zi, sultanul, care fusese destul de nedumerit 
că nu-l vedea venind îndărăr pe slujitorul său pe care îl 
credea dus la umblăroare, fu până peste poate de uluit 
când îl văzu agăţat sus de tavan, întocmai ca în istorisirea 
pe care o ascultase povestită. Şi numaidecât dobândi 
încredințarea că chiar el fusese cel înşelat de hoțul cel 
îndrăzneţ. Ci, departe de a fi supărat pe cel care îl amăgise 
astfel, dori să-l cunoască; şi, drept aceea, porunci să se dea 
de ştire de către pristavii domneşti că îl ierta pe insul care 
se furişase noaptea în saraiul său şi că îi făgăduia o mare 
răsplată dacă se va înfățișa dinainte-i. Și Haram, cu 
credinţa în acea făgăduială, se duse la sarai, şi se înfățișă 

dinaintea sultanului, care îl lăudă straşnic pentru curajul 
lui şi, spre a răsplăti atâta iscusință, îl căftăni pe dată căpe- 
tenie peste agia împărăției. ŞI, la rândul ei, nevestica nu 
pregetă, când află întâmplarea, să-l aleagă pe Haram drept 
singurul ei soț, şi trăi cu el în huzur şi în bucurie. Ci Allah 
este mai ştiutor! 


Iar Șeherezada, în noaptea aceea, nu vroi să-l lase pe sultan 
cu simțămintele stârnite de istorisirea aceasta, şi începu 
numaidecât să-i istorisească ciudata poveste care urmează. 


CHEILE URSITEI 


s-a izvodit, o, norocitule sultan, că sultanul 
isa Egiptului, califul Mohammad ben-Theilun, era 
un stăpân pe atâta de înţelept şi de bun pe cât fusese de 
crud şi de asupritor părintele său Theilun. Încâr, departe 
de a se purta ca tătâne-său, schingiuindu-şi supuşii spre 
a-i face să plătească de trei şi de patru ori aceleaşi biruri 
şi poruncind să fie ciomăgiţi spre a-i sili să dezgroape 
cele câteva drahme pe care le ascunseseră în pământ de 
frica birarilor, el se îndemna a face să învie iarăşi tihna 
şi să aducă îndărăt dreptatea la norodul său. Şi de toate 
comorile pe care tătâne-său Theilun le strânsese cu 
japca el se folosea spre a-i ocroti pe poeți şi pe învățați, 
spre a-i răsplăti pe viteji şi spre a veni în ajutorul celor 
nevoiaşi şi năpăstuiţi. Aşa că Atoateîmpărţitorul făcea 
ca totul să izbândească sub domnia lui blagoslovită: 
întrucât niciodată revărsările Nilului nu au mai fost 
atâta de statornice şi de îmbelşugate, niciodată holdele 
nu au mai fost atâta de rodnice şi de spornice, niciodată 
câmpurile de lucernă şi de cafeluțe nu au fost atâta de 
verzi, şi niciodată neguţătorii nu au văzut curgând atâta 
aur în dughenele lor. 

Or, într-o zi din acele zile, sultanul Mohammad 
porunci să vină dinainte-i toţi dregătorii de pe lângă 
saraiul său, spre a-i întreba, pe fiecare în parte, despre 
îndeletnicirile, despre slujbele lor trecute şi despre leafa 
pe care o primeau de la vistierie. Căci dorea astfel să 
cerceteze el însuşi muncile şi mijloacele lor de trai, 

zicându-şi: „Dacă aflu vreunul cu o slujbă grea şi cu o 
leafă mică, am să-i scad sarcinile şi am să-i sporesc sim- 
bria; da dacă aflu vreunul cu o leafă mare şi cu o slujbă 
uşoară, am să-i scad simbria şi am să-i sporesc munca!“ 

Şi cei dintâi care se înfățişară între mâinile lui fură vizirii, 
care erau în număr de patruzeci, toţi nişte preacinstiţi 
moşnegi, cu bărbi lungi şi albe şi cu chipuri pecerluite de 
înţelepciune. Şi purtau pe cap niște mitre cu trei rânduri 
de turbane, împodobite cu pietre scumpe; şi se sprijineau 
pe nişte cârje lungi cu vârful de ambră, semn al puterii 
lor. Pe urmă veniră valiii de vilaiete şi căpeteniile de oști 
şi toţi cei care, mai mult ori mai puţin, aveau în seamă să 
păstreze liniştea şi să împartă dreptatea. Şi rând pe rând 
îngenuncheară şi sărutară pământul dintre mâinile califu- 
lui, care îi cercetă îndelung, și îi răsplăti ori îi mazili, după 
cum i se părea lui că li se cuvine. 

Iar cel care se înfăţişă cel mai de pe urmă fu hadâmbul 
de gâdea, împlinitorul județelor. Şi măcar că era gras, ca 
un ins bine hrănit care nu are nimic de făcut, era tare trist 
la înfăţişare şi, în loc să calce falnic, cu spada pe umăr, 
mergea cu capu-n jos şi cu paloşul în teacă. Şi când ajunse 
între mâinile sultanului Mohammad ben-Theilun, sărută 
pământul şi zise: 

— O, doamne şi cunună peste capul nostru, iacătă că 
ziua dreptăţii are să strălucească într-un sfârşit şi pentru 
robul împlinitor al judeţelor tale! O, Măria Ta, o, doamne 
al vremilor, de la moartea răposatului tău părinte, sulta- 
nul Theilun — aibă-l Allah întru mila sa — zi de zi am tot 
văzut cum se împuţinează treburile slujbei mele şi cum 
pier câştigurile pe care le dobândeam de pe urma ei. Iar 
viața mea, care odinioară fusese plină de noroc, se scurge 
acuma mohorâtă şi zadarnică. Şi dacă Egiptul are să se 
bucure tot aşa de tihnă şi de belşug necurmat, eu am să 
ajung în mare primejdie de-a muri de foame, fără a lăsa 

nici baremi cu ce să mi se cumpere un giulgiu — lun- 
gească-i Allah viața stăpânului nostru! 

Când auzi vorbele acestea ale călăului, sultanul 
Mohammad ben-Theilun cugetă o bună bucată de vreme 
şi pricepu că plângerile gâdei erau întemeiate, întrucât 
chiverniselile cele mari ale slujbei sale îi veneau nu din sim- 
bria care nu era de cine ştie ce laudă, ci din ceea ce scotea, 
ca daruri ori ca adiate, de la cei pe care îi ucidea. Și strigă: 

— Venim de la Allah şi la el ne întoarcem! lacără că-i 
adevăr adevărat că fericirea tuturora este o nălucire, şi că 
ceea ce unuia îi aduce fericire, altuia poate să-i aducă 
vărsare de lacrimi! O, călăule, potoleşte-ţi sufletul şi înse- 
ninează-ţi ochii, întrucât de-aci înainte, spre a te ajuta să 
trăieşti, acuma, când slujbele tale nu mai sunt plătite, ai 
să primeşti în fiecare an câte două sute de dinari drept 
leafă! Şi deie Allah ca, pe tot timpul domniei mele, spada 
să-ţi rămână la fel de zadarnică precât este în ceasul acesta, 
şi să se învăluiască în rugina cea paşnică a tihnei! 

Şi gâdele sărută pulpana mantiei califului şi se orândui 
la locul lui. Or, toată întâmplarea aceasta nu dovedeşte 
decât ce stăpân drept şi milos era sultanul Mohammad. 

Şi pe când divanul urma să se ridice, sultanul zări, în 
spatele şirurilor de dregători, un tare bătrân şeic, cu chipul 
plin de crețuri şi cu spinarea gârbovită, pe care încă nu-l 
cercetase. Şi îi făcu semn să se apropie şi îl întrebă care 
era sarcina lui la sarai. Iar şeicul răspunse: 

— O, doamne al vremilor, sarcina mea stă întru totul şi 
cu totul numai în a veghea asupra unui sipețel pe care mi 
l-a dat în samă răposatul sultan, părintele tău. Şi, pentru 
slujba aceasta, mi-a hotărât să mi se dea din vistierie zece 
dinari de aur pe lună! 

lar sultanul Mohammad se minună şi zise: 

— O, şeicule, asta-i o simbrie cam prea mare pentru o 
slujbă atâta de uşoară! Da ce se află în sipeţel? 

El răspunse: 

— Pe Allah, o, stăpâne al nostru, iacătă se împlinesc 
patruzeci de ani acum de când am sipețelul în samă, şi 
habar nu am ce se află în el! 

Şi sultanul spuse: 

— Du-te şi adu-l aici, cât mai degrabă! 

Iar şeicul zori să îndeplinească porunca. 

Or, sipeţelul pe care şeicul îl aduse dinaintea sultanului 
era făcut din aur greu şi era bogat împodobit. Iar şeicul, 
la porunca sultanului, îl deschise pentru întâia oară. Şi 
nu se afla înlăuntru decât un manuscript scris cu litere 
sclipitoare pe o piele de gazelă vopsită cu purpură. Şi mai 
era, la fund de tot, şi un piculeț de pământ roşu. lar 
sultanul luă manuscriptul scris cu litere sclipitoare pe 
pielea de gazelă şi vru să citească ce spune. Ci, măcar că 
Măria Sa era tare priceput la scriere şi la învățătură, nu 
putu să buchisească nici baremi un cuvânt din literele 
necunoscute cu care era scris. Şi nici vizirii, nici ulemalele 
care se aflau de față nu izbutiră nimic mai mult. lar 
sultanul porunci să vină, rând pe rând, toți învățații cei de 
faimă din Egipt, din Siria, din Persia şi din ţările Indului: 
ci niciunul dintre ei nu ştiu nici măcar să spună în ce 
limbă fusese scris manuscriptul acela, întrucât învățații 
nu sunt de obicei decât nişte bieţi neştiutori înzorzonați 
cu turbane mari, drept toată priceperea. 

lar sultanul Mohammad puse atunci să se dea de ştire 
în toată împărăţia că are să-l răsplătească cu cea mai mare 
dintre răsplăți pe acela care va putea să-i spună numai 
unde se află insul atâta de învăţat, încât să ştie citi literele 
cele necunoscute. 

Or, la puţină vreme după strigarea ştirii, un bătrân cu 
turbanul alb se înfăţişă spre a sta de vorbă cu sultanul şi, 
după ce căpătă îngăduinţa de a vorbi, spuse: 

— Allah să-i lungească viaţa stăpânului nostru sultanul! 

Robul care se află între mâinile tale este un fost slujitor 
al tatălui tău, răposatul sultan Theilun, şi tocmai astăzi 
chiar se întoarce din surghiunul la care a fost osândit! 
Aibă-l Allah pe răposatul întru mila lui, că m-a osândit 
la izgonirea aceasta! Or, mă înfăţişez acuma între mâinile 
tale, o, doamne şi stăpâne al nostru, spre a-ți spune că 
numai un om ştie să citească manuscriptul scris pe pielea 
de gazelă! Şi omul acela-i stăpânul de drept al manuscrip- 
tului, şeicul Hassan Abdallah, fiul lui El-Așar, care 
acuma-s patruzeci de ani a fost aruncat într-o temniță, 
din porunca răposatului sultan. Şi Allah știe de-o mai 
geme acolo ori de-o fi murit! 

Iar sultanul întrebă: 

— Şi pentru care pricină a fost închis şeicul Hassan 
Abdallah la temniţă? 

El răspunse: 

— Din pricină că răposatul sultan vroia cu sila să-l facă 
pe şeic să-i citească manuscriptul, după ce i-l hrăpise! 

Iar sultanul Mohammad, la vorbele acelea, îl trimise 
numaidecât pe căpetenia străjilor să-i cerceteze pe toţi 
întemniţaţii, cu nădejdea de a-l mai găsi încă în viaţă 
printre ei pe şeicul Hassan Abdallah, şi de a-l scoate de 
acolo. Şi vru soarta ca şeicul să mai fie viu. lar căpetenia 
de străji, după porunca sultanului, îl îmbrăcă într-o 
mantie falnică şi îl aduse dinaintea stăpânului lor. lar 
sultanul Mohammad văzu că era un bărbat cu înfăţişarea 
preacinstită şi cu chipul bătut de suferinți. Şi se ridică în 
cinstea lui şi îl rugă să ierte răutatea nedreptăţii pe care 
îl făcuse s-o îndure califul Theilun, părintele său. Pe urmă 
îl pofti să stea jos lângă el şi, dându-i îndărăt manuscriptul 
scris pe piele de gazelă, îi spuse: 

- O, preacinstitule şeic, nu vreau să mai păstrez o 
clipiră lucrul acesta care nu este al meu, măcar de-ar fi să 
mă facă stăpân pe toate comorile pământului! 

Când auzi vorbele acestea ale sultanului, şeicul Hassan 
Abdallah vărsă un potop de lacrimi şi, întorcându-şi 
palmele înspre cer, strigă: 

— Doamne, tu eşti fântâna înţelepciunii şi tu faci să 
crească din acelaşi pământ şi otrava şi iarba cea lecuitoare! 
lacătă patruzeci de ani din viața mea trecuţi în afundul 
unei temnițe! şi-acuma îi datorez fiului asupritorului 
meu bucuria de a muri la soare! Doamne, mărire şi slavă 
ţie, ale căruia judeţe sunt de nepătruns! 

Pe urmă se întoarse înspre sultan şi zise: 

— O, stăpâne şi doamne al nostru, ceea ce nu am vrut 
să dăruiesc asupririi, dau iacătă bunătăţii! Manuscriprul 
acesta, pentru care mi-am primejduit de multe ori viața 
ca să ajungă în stăpânirea mea, de-acuma înainte este al 
tău de drept! El este începutul şi sfârşitul tuturor ştiin- 
elor şi el este singurul bun pe care l-am adus din cetatea 
lui Şedad ben-Aad, cetatea cea tainică în care niciun om 
n-a putut să pătrundă, Aram-cea-cu-Pilaştri! 

Iar califul îl sărută pe bătrân şi îi spuse: 

— O, taică al meu, grăbeşte, rogu-mă ţie, să-mi spui ce 
ştii despre manuscriptul acesta scris pe piele de gazelă, şi 
despre cetatea lui Şedad ben-Aad, Aram-cea-cu-Pilaştri! 

lar şeicul Hassan Abdallah răspunse: 

— O, Măria Ta, povestea acestui manuscript este po- 
vestea întregii mele vieţi. Şi dacă ea ar fi scrisă cu acul în 
colțul dinlăuntru al ochiului, ar sluji de învăţătură oricui ar 
citi-o cu cinstire! 


Şi povesti: 


Află, o, doamne al vremilor, că tatăl meu era unul 
dintre negustorii cei mai bogaţi şi cei mai cinstiti din 
8 > X ) 
Cairo. lar eu eram singurul lui copil. Şi tatăl meu n-a 
8 
precupeţit nimic pentru învățătura mea, şi m-a dat la 

dascălii cei mai buni din Egipt. Încât, încă la douăzeci de 
ani, ajunsesem vestit printre ulemale pentru ştiinţa şi 
pentru priceperea mea la cărțile celor de demult. Iar tatăl 
meu şi mama mea, vrând să se bucure de nunta mea, îmi 
găsiseră de soţie o tânără fecioară cu ochii plini de stele, 
cu mijlocul mlădiu şi gingaş, şi ca o gazelă de zarifă şi de 
subțire. lar nunta mea fu împărătească. Și petrecui cu 
soţia mea zile de bucurie şi nopţi de fericire. Şi trăii aşa 
zece ani, tot atâta de frumoşi ca şi în noaptea cea dintâi 
de nuntă. Ci, o, stăpâne al meu, cine poate să ştie ce-i 
păstrează soarta pentru ziua de mâine? Or, după acei zece 
ani, care trecură ca visul dintr-o noapte liniştită, ajunsei 
prada soartei, şi toate urgiile se abătură dintr-odată peste 
fericirea casei mele. Întrucât, în răspas de câteva zile, 
părintele meu pieri de ciumă, focul îmi mistui casa, iar 
apele mării înghiţiră corăbiile care neguţau în depărtări 
bogăţiile mele. Şi, sărac şi gol ca pruncul când iese din 
sânul maicii sale, nu mai avusei alt mijloc de trai decât 
îndurarea lui Allah şi mila drept-credincioşilor. Şi începui 
să bat curţile pe la moschei, cu cerşetorii lui Allah; şi 
trăiam în cârdăşie cu sfinţii fachiri cei cu vorba aleasă. Şi 
mi se întâmpla adesea, în zilele cele mai grele, să mă în- 
torc fără nicio coajă de pâine la sălaşul meu şi, după ce 
ajunasem toată ziua, să nu am seara nimica de mâncare. 
Şi mă chinuiam până peste poate, şi de ticăloşia mea și de 
cea a maicii mele, a soţiei şi a copiilor mei. 

Or, într-o zi în care Allah nu-i trimisese niciun fel de 
pomană cerşetorului său, soția mea îşi scoase îmbrăcă- 
mintea cea mai de pe urmă şi mi-o întinse plângând, şi 
îmi spuse: 

— Du-te de încearcă s-o vinzi în suk, spre a cumpăra 
pentru copiii noştri o bucată de pâine. 

Iar eu luai îmbrăcămintea femeii şi ieşii din casă, spre 
a mă duce s-o vând, întru norocul copiilor noştri... 

În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute optzeci şi noua noapte 
Spuse: 


„.. Iar eu luai îmbrăcămintea femeii şi ieşii din casă, 
spre a mă duce s-o vând, întru norocul copiilor noştri. Şi 
cum mă îndreptam înspre suk, mă întâlnii cu un beduin 
călare pe o cămilă roşie. Şi beduinul îşi opri deodată 
cămila, când mă zări, o făcu să se lase în genunchi, şi îmi 
spuse: 

— Salamalecul fie asupra ta, o, fratele meu! Nu cumva 
ai putea să-mi arăţi unde-i casa unui negustor bogat pe 
care îl cheamă şeicul Hassan Abdullah, fiul lui Al-Aşar? 

lar eu, o, stăpâne al meu, mă ruşinai de sărăcia mea, 
măcar că sărăcia, ca şi bogăţia, ne vine de la Allah, şi 
răspunsei, lăsând capu-n jos: 

— Şi asupra ta să fie salamalecul şi binecuvântarea lui 
Allah, o, taică de arabi! Ci nu se află nicăieri în Cairo, din 
câte ştiu, niciun om cu numele pe care l-ai rostit tu! 

Şi vrusei să-mi văd de cale. Ci beduinul sări jos din 
spinarea cămilei şi luând mâinile mele în mâinile lui îmi 
spuse cu glas dojenitor: 

— Allah este mare şi îndurător, o, fratele meu!, da nu 
chiar tu eşti şeicul Hassan Abdallah, fiul lui Al-Așar? Şi 
cum se poate să-l alungi pe oaspetele pe care Allah și-l 
trimite, şi să-ți ascunzi numele? 

Eu atunci, până peste poate de încurcat, nu putui să-mi 
stăpânesc lacrimile şi, rugându-l întruna să mă ierte, îi 
luai mâinile ca să i le sărut; ci el nu vroi să mă lase şi mă 
cuprinse în braţe, aşa cum un frate îl cuprinde pe fratele 
său. lar eu plecai cu el înspre casa mea. 

Şi mergând aşa cu beduinul, care îşi ducea cămila de 
căpăstru, inima şi mintea îmi erau chinuite de gândul că 
nu aveam nimic cu ce să-l cinstesc pe oaspete. Şi, când 
ajunsei acasă, alergai să-i spun şi fiicei moşului meu despre 
întâlnirea aceea a mea; iar ea îmi spuse: 

— Străinul rotdeauna-i oaspete de la Allah, şi până şi 
pâinea copiilor este a lui! Întoarce-te, aşadar, şi vinde 
rochia pe care ţi-am dat-o şi, cu banii pe care ai să-i 
capeţi, cumpără cele cu care să-l omenim pe oaspetele 
nostru. Şi, de ne-o mai lăsa ceva, avem să ne hrănim 
şi noi! 

Iar eu, ca să ies din casă, trebuia să trec prin odaia de 
oaspeţi, unde îl lăsasem pe beduin. Şi, cum ascundeam 
rochia, el îmi spuse: 

— Fratele meu, ce duci sub haină? 

lar eu răspunsei, lăsând capu-n jos încurcat: 

— Nu duc nimic! 

Ci el stărui, zicând: 

— Allah fie asupra ta, o, fratele meu, mă rog ţie să-mi 
spui ce duci sub haină? 

lar eu, tare stânjenit, răspunsei: 

— Este rochia fiicei moşului meu, pe care o duc la veci- 
nul nostru, care de meseria lui ştie să cârpească rochiile! 

lar beduinul stărui mai departe şi îmi spuse: 

— Dă să văd rochia aceeea, o, fratele meu! 

lar eu, înroşindu-mă, îi arătai rochia, şi el strigă: 

— Allah este îndurător şi darnic, o, fratele meu! Iacătă 
că vroiai să te duci să vinzi la mezat rochia soţiei tale, 
mama copiilor tăi, spre a-ţi îndeplini față de un străin 
îndatoririle ospeţiei! 

Şi mă sărută şi îmi spuse: 

— Ţine, ya Hassan Abdallah, iacătă zece dinari de aur, 
de la Allah, spre a te duce să cumperi cu ei cele ce sunt 

de trebuinţă pentru nevoile noastre şi pentru nevoile 
casei tale! 

lar eu nu putui să nu primesc darul oaspetelui, şi luai 
banii de aur. Şi belşugul şi bunăstarea se întoarseră în 
casa mea. 

Or, în fiecare zi, beduinul, oaspetele meu, îmi da tot 
atâția bani şi, după poruncile lui, eu îi cheltuiam în ace- 
laşi chip. Şi aşa a ţinut cincisprezece zile. Şi îl slăveam pe 
Atoatedătătorul pentru binefacerile sale. 

Or, în dimineața celei de a şaisprezecea zile, beduinul, 
oaspetele meu, îmi spuse, după salamalecuri: 

— Ya Hassan Abdallah, nu vrei să te vinzi mie? 

Şi eu răspunsei: 

— O, stăpâne al meu, de mult sunt robul tău şi îți sunt 
dator vândut! 

Ci el îmi spuse: 

— Nu, Hassan Abdallah, nu în felul acesta înțeleg eu, 
lucrul! Dacă îţi cer să te vinzi, înseamnă Că vreau să te 
cumpăr cu adevărat. Încât nu vreau să mă tocmesc pentru 
cumpărarea ta, ci las pe seama ta să hotărăşti singur preţul 
la care vrei să fii vândut! 

lar mie nici măcar o clipă nu mi-a trecut prin minte 
că el n-ar vorbi aşa decât spre a glumi; şi răspunsei, în 
chip de şagă: 

— Preţul unui om slobod, o, stăpâne al meu, este 
hotărât de Cartea cea Sfântă la o mie de dinari, dacă 
omul este ucis dintr-o singură lovitură. Da dacă este ucis 
din mai multe bucăţi, făcându-i-se două sau trei sau 
patru răni, ori dacă este tăiat în mai multe părți, atunci 
preţul lui ajunge să fie o mie cinci sute de dinari! 

lar beduinul îmi spuse: 

— Nu este nicio piedică, Hassan Abdallah! am să-ţi 
plătesc preţul acesta de la urmă, dacă vrei să te învoieşti 
cu vânzarea ta! 

lar eu, pricepând atunci că oaspetele meu nu glumea 
ci că era într-adevăr hotărât să mă cumpere, cugetam în 
sufletul meu: „Allah ți l-a trimis pe beduinul acesta spre 
a-ţi mântui copiii de la foame şi de la prăpăd, ya şeicule 
Hassan! Dacă îţi este ursita să fii tăiat în bucăţi, nu ai 
cum să scapi!“ Şi răspunsei: 

— O, frate arab, primesc să mă vând! Ci îngăduie-mi 
numai să mă sfătuiesc cu ai mei în privința aceasta! 

Iar el îmi răspunse: 

— Fie! 

Şi mă lăsă, plecând la treburile lui. Or, eu, o, doamne 
al vremilor, mă dusei la maica, la soţia şi la copiii mei, şi 
le spusei: 

— Allah vă izbăveşte de prăpăd! 

Şi le povestii ce vroia beduinul. Da când auziră vor- 
bele mele, maică-mea şi nevastă-mea începură să se bată 
peste față și peste piept strigând: 

— O, ce urgie pe capul nostru! Ce vrea să-ți facă bedui- 
nul acela? 

Iar copiii se repeziră la mine şi se agăţară de hainele 
mele. Şi plângeau toți. Iar soția mea, care era femeie în- 
ţeleaptă şi iscusită la sfaturi, urmă: 

— Cine ştie dacă blestematul de beduin, dacă n-ai să 
vrei să te vinzi, nu are să ceară îndărăt banii pe care i-a 
cheltuit aici. Încât, ca să nu fii luat pe neaşteptate, trebuie 
să te duci cât mai degrabă să găseşti pe vreunul care să 
primească să cumpere casa aceasta amărâtă, cel mai de 
pe urmă bun care ţi-a mai rămas, şi, cu banii pe care ai 
să-i dobândeşti, să-ți plăteşti datoria față de beduin. Şi, 
în felul acesta, nu ai să-i datorezi nimic şi ai să fii slobod 
în făptura ta. 

Şi izbucni în suspine, gândind că îi şi vedea pe copiii 
noştri fără de adăpost, pe drumuri. lar eu începui să 
cuget la starea în care mă aflam, şi eram până peste poate 

de încurcat. Şi gândeam necurmat: „O, Hassan Abdallah, 
nu da cu piciorul prilejului pe care ţi-l trimite Allah! Cu 
banii pe care ţi-i dă beduinul ca să te cumpere, nu mai ai 
grija pâinii pentru casa ta!“ Pe urmă gândii: „Bine, bine! 
da pentru ce vrea el să te cumpere! Şi ce vrea să facă cu 
tine? Baremi de-ai mai fi tânăr şi frumos! Da barba ta este 
ca poalele fustei bietei Agar! şi nu l-ai ispiti nici măcar pe 
un băştinaş din Egiptul-de-Sus! Înseamnă că vrea să te 
omoare în mai multe dăți, de vreme ce te plăteşte urmând 
cea de a doua preţuială!“ 

Ci, atunci când beduinul, spre seară, se întoarse acasă, 
socoteala mea era făcută şi hotărârea luată. Şi îl înrtâmpinai 
cu o faţă zâmbitoare și, după salamalecuri, îi spusei: 

— Sunt al tău! 

Atunci el se desfăcu la brâu, scoase o mie cinci sute de 
dinari de aur şi mi-i numără, spunând: 

— Roagă-te întru Profetul, ya Hassan Abdallah! 

Iar eu răspunsei: 

— Cu el fie rugăciunea, pacea şi binecuvântările lui 
Allah! 

Şi el îmi spuse: 

— Ei bine, frate al meu, acuma, că te-ai vândut, poţi 
să fii fără de teamă, întrucât viaţa are să-ţi fie nevătămată, 
iar slobozenia întreagă. Când te-am târguit, nu am dorit 
decât să am un tovarăş ales şi credincios în călătoria cea 
lungă pe care vreau s-o înfăptuiesc. Căci ştii şi tu că 
Profetul — aibă-l Allah întru mila sa — a spus: „Un tovarăş 
este merindea cea mai bună la drum!“ 

Eu atunci, tare bucuros, intrai în odaia în care se aflau 
maică-mea şi nevastă-mea, şi pusei dinaintea lor, pe 
rogojină, cei o mie şi cinci sute de dinari ai vânzării mele. 
Iar ele, când îi văzură, fără a vroi să asculte lămuririle mele, 
se porniră să scoată nişte țipete amarnice, smulgându-şi 

părul şi bocindu-se, cum se face peste racla celor morți. Şi 
strigau: 

— Ăsta-i preţul sângelui! O, ce nenorocire! o, ce neno- 
rocire! Niciodată n-avem să ne atingem de preţul sângelui 
tău! Şi mai degrabă murim de foame, cu copii cu toti! 

lar eu, văzând zădărnicia străduinţelor mele de a le 
potoli, le lăsai o vreme să-şi verse durerea. Pe urmă începui 
să le fac să cugete, jurându-le că beduinul era om de 
treabă, cu gânduri minunate; şi, până la urmă, le mai 
potolii oleacă văicărelile. Şi mă folosii de liniştea aceea spre 
a le îmbrăţişa, şi pe copii la fel, şi să-mi iau rămas-bun. Şi, 
cu inima frântă, îi lăsai în lacrimile jalei. Şi plecai de-acasă, 
în tovărăşia beduinului, stăpânul meu. 

Şi, de îndată ce ajunserăm în sukul de vite, cumpărai, 
după dorinţa lui, câte o cămilă bine preţuită pentru 
iuţeala ei. Apoi, după porunca stăpânului meu, umplui 
sacii cu zahereaua trebuitoare la o călătorie lungă. Şi, 
sfârşind toate pregătirile noastre, îl ajutai pe stăpânul meu 
să încalece pe cămilă, încălecai şi eu pe a mea şi, după ce 
chemarăm în ajutor numele lui Allah, pornirăm la drum. 
Şi călătorirăm fără de popas, şi ajunserăm curând în 
pustie, unde drept orice suflet nu era decât numai sufle- 
tul lui Allah, şi unde nu se vedea nicio urmă de călător pe 
nisipul mişcător. Iar stăpânul meu, beduinul, se călăuzea, 
prin acele nemărginiri, după nişte semne numai de el 
ştiute şi de cămila pe care călărea. Şi merserăm așa, sub un 
soare arzător, vreme de zece zile, şi fiecare zi mi se părea 
mai lungă decât o noapte cu vise rele. 

Or, în cea de a unsprezecea zi, dimineaţa, ajunserăm 
la marginea unei câmpii mari, cu un pământ scânteietor 
ce părea făcut din fluturaşi de argint. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute nouăzecea noapte 
Spuse: 


. Or, în cea de a unsprezecea zi, dimineaţa, ajunserăm 
la marginea unei câmpii mari cu un pământ scânteietor 
făcut parcă din fluturaşi de argint. Şi în mijlocul acelei 
câmpii se înălța un stâlp de piatră, tare înalt. Iar în vârful 
stâlpului sta în picioare un bărbat tânăr, făcut din aramă 
roşie, şi la mâna lui dreaptă, întinsă şi desfăcută, atârna pe 
fiecare dintre cele cinci degete câte o cheie. Şi cheia cea 
dintâi era de aur, cea de a doua de argint, cea de a treia de 
aramă chinezească, cea de a patra de fier, iar cea de a 
cincea de plumb. Şi fiecare dintre cheile acelea era un 
talisman. lar insul care ar fi putut să ajungă stăpânul 
vreuneia dintre chei avea să se supună ursitei ce se afla 
legată de cheie. Întrucât acelea erau cheile ursitei: cheia 
de aur era cheia năpastelor, cheia de argint era cheia 
durerilor, cheia de aramă chinezească era cheia morţii, 
cheia de fier era cheia faimei, iar cheia de plumb era cheia 
înțelepciunii şi a fericirii. 

Ci eu, o, doamne al meu, pe vremea aceea habar nu 
aveam de lucrurile acestea pe care numai stăpânul meu 
le ştia. lar neştiinţa mea a fost pricina tuturor nenoro- 
cirilor mele. Ci nenorocirile, ca şi norocirile, ne vin de la 
Allah cel Aroareîmpărţitorul. Şi orice făptură trebuie să 
le primească pe toate cu umilinţă. 

Aşadar, o, doamne al vremilor, atunci când ajunse- 
răm la piciorul stâlpului, stăpânul meu beduinul îşi 
îngenunche cămila şi cobori pe pământ. Şi făcui şi eu 
ca el. Şi-atunci stăpânul meu scoase din torbă un arc de 
o înfăţişare ciudată, şi puse în el o săgeată. Şi struni arcul 
şi zvârli săgeata înspre tânărul cel de aramă roşie. Ci, fie 
că dintr-o neîndemânare adevărată, fie că dintr-o 

neîndemânare prefăcută, săgeata nu ajunse până la înăl- 
ţimea ţintită. lar beduinul îmi spuse atunci: 

— Ya Hassan Abdallah, iacără acuma poţi să-ţi plăteşti 
datoria faţă de mine şi, dacă vrei, să-ți răscumperi 
slobozenia. Căci ştiu că eşti puternic şi dibaci, şi numai 
tu poți să nimereşti ținta. Ia, dar, arcul acesta, şi săgetează 
cu el în aşa fel ca să cadă cheile. 

Eu atunci, o, doamne al meu, bucuros că pot să-mi 
plătesc datoria şi să-mi răscumpăr slobozenia, nu şovăii 
deloc să fac cele cerute de stăpânul meu. Şi luai arcul şi, 
cercetându-l, cunoscui că era lucru indienesc şi ieşit din 
mâinile unui meşter iscusit. Şi, dornic să-i arăt stăpânu- 
lui meu priceperea şi dibăcia mea, înstrunai arcul cu 
nădejde şi ţintii mâna tânărului de pe stâlp. Şi de la cea 
dintâi săgeată făcui să cadă o cheie, şi era cheia de aur. Şi, 
tare mândru și bucuros, o ridicai şi o înfăţişai stăpânului 
meu. Ci el nu vroi nicidecum s-o ia şi, lepădându-se de 
ea, îmi spuse: 

— Ia-o tu, o, săracule! să fie ca preț pentru dibăcia ta! 

lar eu îi mulţumii şi pusei cheia de aur la brâu. Și 
habar nu aveam că aceea era cheia năpastelor. 

Apoi, cu cea de a doua lovitură, făcui să mai cadă o 
cheie, care era cheia de argint. lar beduinul nu voi nici- 
decum s-o atingă, şi o pusei la brâu lângă cea dintâi. Şi 
habar nu aveam că aceea era cheia suferințelor. 

După care, cu alte două săgeți, mai doborâi două 
chei: cheia de fier şi cheia de plumb. Şi una era cea a 
faimei, iar cealaltă a înțelepciunii şi a fericirii. Ci eu habar 
nu aveam. Şi stăpânul meu, fără a-mi lăsa vreme să le 
ridic de pe jos, le şi înhăță, scoțând chiuituri de bucurie 
şi strigând: 

— Binecuvântat să fie sânul care te-a purtat, o, Hassan 
Abdallah! Binecuvântat să fie Acela carele ţi-a îndrumat 
braţul şi te-a învăţat cum să ocheşti! 

Şi mă strânse în braţe şi îmi spuse: 

— De-acuma înainte îţi eşti singur stăpân! 

Iar eu îi sărutai mâna şi vrusei iarăşi să-i dau cheia de 
aur şi cheia de argint. Ci el nu vroi să primească, spunând: 

— Sunt ale tale! 

Eu atunci trăsei din torbă cea de a cincea săgeată şi 
mă pregăteam să dobor şi cheia de pe urmă, cea de aramă 
chinezească, de care nu ştiam că este cheia morţii. Ci 
stăpânul meu se împotrivi straşnic dorinței mele, 
apucându-mă de mână şi strigând: 

— Ce ai de gând să faci, nenorocitule? 

lar eu, luat pe neaşteptate, lăsai din nebăgare de seamă 
să se îndrepte săgeata spre pământ. ar ea se înfipse chiar 
în piciorul meu stâng, pe care mi-l înţepă făcându-mi o 
rană grea. Şi acesta fu începutul unui şir întreg de năpaste! 

După ce stăpânu-meu, necăjit de pățania mea, îmi 
obloji cât putu mai bine rana, mă ajută să încalec pe 
cămila mea. Şi ne urmarăm drumul mai departe. 

Or, după trei zile şi trei nopţi de umblet tare amarnic 
pentru piciorul meu beteag, ajunserăm la o pajişte, unde 
poposirăm spre a ne petrece noaptea. Şi pe pajiştea aceea 
se aflau nişte pomi de un soi cum nu mai văzusem 
vreodată în viața mea. lar pomii aceia erau plini cu poame 
frumoase şi coapte, care cu înfăţişarea lor proaspătă şi îm- 
bietoare împingeau mâna să le culeagă. Şi eu, îndemnat 
de sete, mă târâi până la unul din pomi şi mă grăbii să 
culeg o poamă. Şi poama era de o culoare roşie aurită şi 
avea o mireasmă ameţitoare. Şi o dusei la gură şi muşcai. 
Şi na! Iacătă că dinții mi se înfipseră atâta de tare, încât 
fălcile nu mai izbutiră să mi se desprindă de ea. Şi vrusei 
să strig, ci din gura mea nu ieşi decât un muget fără rost 
şi înfundat. Şi mă înăbuşeam înfricoşător. Şi începui să 
fug dintr-o parte în cealaltă, şonticăind din piciorul meu 
şchiop şi cu fructul acela înfipt între fălcile înțepenite, şi 

dând din mâini ca un smintit. Pe urmă începui să mă 
tăvălesc pe pământ, cu ochii ieşiţi din cap. 

Atunci stăpânul meu, beduinul, văzându-mă în starea 
aceea, dintru-ntâi se sperie rău. Iar când înţelese pricina 
zbuciumului meu, veni la mine şi încercă să-mi desfacă 
fălcile. Ci strădaniile lui nu slujiră decât să-mi sporească 
durerea. Şi, dacă văzu aşa, mă lăsă şi se duse de strânse de 
pe sub copaci vreo câteva dintre poamele căzute pe jos. Şi 
le cercetă cu luare-aminte şi, într-un sfârşit, alese una, iar 
pe celelalte le aruncă. Şi se întoarse la mine şi îmi spuse: 

— Ia te uită la poama aceasta, Hassan Abdallah! Iacătă 
gângăniile cum o rod şi o mistuie! Ei bine, astea-s gângă- 
niile care au să te lecuiască de durerea pe care o înduri. Ci 
trebuie multă linişte şi răbdare! 

Apoi adăugă: 

— Am socotit, într-adevăr, că dacă am să pun pe poa- 
ma care îţi închide gura câteva gângănii de-acestea, ele au 
să înceapă a roade poama şi, în două, trei zile cel mult, 
ai să scapi! 

Şi cum era un om trecut prin multe, îl lăsai să facă 
aşa, măcar că gândeam: „Ya Allah! trei zile şi trei nopți 
într-un chin ca acesta! Of, mai bună ar fi moartea!“ lar 
stăpânul meu, şezând jos lângă mine, la umbră, făcu pre- 
cum spusese, punând pe afurisita de poamă gângăniile 
cele izbăvitoare. 

Şi în vreme ce gângăniile rozătoare îşi începeau treaba, 
stăpânul meu scoase din sacul de merinde nişte curmale 
şi nişte pâine uscată, şi se apucă să mănânce. Şi se oprea 
din când în când, spre a mă îndemna să am răbdare, 
spunându-mi: 

— Vezi şi tu, ya Hassan Abdallah, cum mă ţine din 
drum lăcomia ta şi cum mă zăboveşte de la împlinirea 
rosturilor mele. Ci sunt om cuminte şi nu mă necăjesc 
peste măsură de zăbava aceasta! Fă şi tu ca mine! 

Şi se pregăti să se culce, sfătuindu-mă să fac la fel. 

Ci eu, vai! îmi trecui noaptea şi ziua următoare numai 
în chin. Şi, pe deasupra durerilor din fălci şi din picior, 
mă mai chinuiau şi setea şi foamea. lar beduinul, spre a 
mă alina, mă încredința că lucrul gângăniilor înaintează. 
Şi, în felul acesta, mă făcu să am răbdare până în cea de 
a treia zi. Şi în dimineaţa celei de a treia zile simți într-un 
sfârşit că mi se descleştează fălcile. Şi rostind şi binecu- 
vântând numele lui Allah, zvârlii cât colo poama cea 
blestemată cu gângăniile izbăvitoare cu tot. 

Atunci, slobozit în felul acesta, grija mea cea dintâi 
fu să scotocesc în sacul de merinde şi să pipăi burduful 
în care se afla apa. Ci pricepui că stăpânul meu zviduise 
tot, în cele trei zile ale chinurilor mele, şi mă pornii pe 
plâns, învinuindu-l de toate câte înduram. Ci el, fără a se 
tulbura, îmi spuse cu dulceaţă: 

— Drept eşti tu, Hassan Abdallah? Şi oare-ar fi trebuit 
să mă las şi eu să mor de foame şi de sete? Pune-ţi, dar, 
mai degrabă credința în Allah şi în profetul său, şi 
scoală-te de caută vreun izvor unde să te adăpi! 

Iar eu mă sculai atunci şi pornii să caut apă, ori vreo 
poamă cunoscută. Ci, în ceea ce priveşte poamele, nu se 
aflau pe acolo decât cele din soiul cel primejdios şi pe 
care le văzusem ce pot. Într-un sfârşit, tot căutând, dibuii 
până la urmă, într-o crăpătură de stâncă, un pârâiaş cu 
apa strălucitoare şi proaspătă care te îmbia s-o bei. Şi mă 
opream o clipă, şi iarăşi beam. 

După care, oleacă mai potolit, mă încumetai să por- 
nesc la drum şi să mă iau pe urma stăpânului meu, care 
se şi îndepărtase pe cămila lui roşie. Ci nici nu făcu bine 
cămila vreo sută de paşi, că-mi şi simţii lăuntrurile 
cuprinse de nişte junghieturi atâta de năprasnice, încât 
gândeam că toate focurile iadului se află în măruntaiele 
mele. Şi începui să ţip: 

— O, mama mea! Ya Allah! O, mama mea! 

Şi mă străduiam, da degeaba, să domolesc goana 
cămilei, care cu paşi mari alerga cât putea de repede pe 
urmele tovarăşei sale vânteşe. Şi, de săriturile pe care le 
făcea şi de toată zdruncinătura aceea, chinurile mele 
ajunseră atâta de mari, încât începui să scot nişte urlete 
înfricoşătoare şi să mă revărs cu nişte înjurături pe cămila 
mea, pe mine însumi şi pe tot, încât beduinul mă auzi 
într-un sfârşit şi întorcându-se înspre mine mă ajută să 
opresc cămila şi să mă dau jos de pe ea. Şi mă ghemuii 
pe nisip, şi — binevoiește a ierta păcătoşenia robului tău, 
o, doamne al vremilor! — dădui drumul flăcării din 
lăuntrul meu! Şi parcă toate măruntaiele se surpau afară 
din mine. Şi o vijelie întreagă se învălmăşi în bietul meu 
pântec, cu toate tunetele zămislirii, în vreme ce stăpânul 
meu beduinul îmi spunea: 

— Ya Hassan Abdallah, ai răbdare! 

Iar eu, de toată năpasta, căzui jos la pământ, leşinat. 
Şi nu ştiu cât timp o fi ţinut leşinul meu. Da când îmi 
venii în fire, mă văzui iarăşi pe spinarea cămilei care 
mergea în urma tovarăşei ei. Şi era seara. Şi soarele se 
culca în spatele unui munte, la poalele căruia ajunserăm 
curând. Şi oprirăm să poposim acolo. lar stăpânul meu 
îmi spuse: 

— Preamărit fie Allah, cel carele nu îngăduie să rămâ- 
nem flămânzi astăzi! Ci tu să nu te îngrijezi de nimic, şi 
să stai liniştit, întrucât viaţa pe care am trăit-o eu prin 
pustiuri şi drumurile multe câte le-am făcut au să mă 
ajute să găsesc de mâncare ceva bun şi întremător, acolo 
unde tu n-ai şti să dai decât de otrăvuri! 

Şi, grăind acestea, se duse înspre un tufăriş de ierburi 
cu frunzele groase, cărnoase și acoperite cu ţepi, şi începu 
să taie câteva cu sabia. Şi le jupui de coajă, și scoase la 
iveală un miez galben şi zăhărit, asemenea la gust cu 


A şapte sute nouăzeci şi una noapte 129 


miezul de smochină. Şi îmi aduse câte vrusei, şi mâncai 
până ce mă săturai şi mă învigorai. 

Atunci începui să-mi mai uit oleacă suferințele; şi 
nădăjduiam că într-un sfârşit am să-mi pot petrece 
liniştit noaptea într-un somn căruia de atât timp îi uitasem 
gustul. Şi, pe la răsărit de lună, îmi aşternui pe pământ 
mantia din păr de capră şi mă pregăteam să mă culc, când 
beduinul, stăpânul meu, îmi zise: 

— Ya, Hassan Abdallah, acuma ai să poţi să-mi do- 
vedeşti dacă îmi eşti cu adevărat mulțumitor cât de cât... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi una noapte 
Spuse: 


— Ya Hassan Abdallah, acuma ai să poţi să-mi dove- 
deşti dacă îmi eşti cu adevărat mulțumitor cât de cât. 
Întrucât vreau ca la noapte să te sui pe muntele acesta şi, 
când ai să ajungi în vârful lui, să aştepţi acolo răsăritul 
soarelui. Atunci, stând în picioare, întors cu faţa înspre 
răsărit, să rosteşti rugăciunea de dimineaţă; pe urmă să 
cobori de pe munte. Şi acesta-i ajutorul pe care ţi-l cer! 
Ci ia bine aminte, o, fiu al lui El-Aşar, să nu care cumva 
să te laşi furat de somn. Întrucât abureala acelui pământ 
este cum nu se poate mai rea, şi-aşa că sănătatea ţi-ar fi 
vătămată fără de mântuire. 

Eu, atunci, o, doamne al meu, în pofida vlăguielii 
amarnice şi a durerilor de toate felurile, răspunsei că 
ascult şi că mă supun, căci nu puteam să uit că beduinul 
adusese pâinea copiilor, a soției şi a maicii mele, şi mă 
mai gândeam şi că poate, de n-aş fi vrut să-i dau acel 

ajutor ciudat, beduinul m-ar fi părăsit prin locurile ace- 
lea sălbatice. 

Punându-mi, aşadar, credinţa în Allah, pornii pe 
munte în sus şi, în ciuda stării piciorului şi a pântecelui 
meu, ajunsei în vârf cam pe la miezul nopții. Şi pămân- 
tul acolo era jilav şi gol, fără de niciun copăcel şi fără de 
niciun firicel de iarbă. Şi vântul îngheţat care sufla 
năprasnic pe pisc, precum şi osteneala din toate acele 
zile de cazne mă aruncată într-o stare de toropeală așa de 
grea, că nu mă putui opri să mă las a cădea jos la pământ 
şi, în pofida strădaniilor voinţei mele, să nu dorm până 
la ziuă. 

Când mă deşteptai, soarele tocmai se ivea pe zare. Şi 
vrusei să îndeplinesc pe dată dorinţa beduinului. Aşa 
încât vrusei să sar în picioare, ci căzui numaidecât 
îndărăr, fără simţire, la pământ; căci picioarele mi se 
făcuseră groase cât ale unui elefant, şi erau moi şi mă 
dureau, şi nu vroiau nicidecum să-mi sprijine trupul şi 
pântecele care mi se umflase ca un burduf. lar capul îmi 
atârna pe umeri mai greu decât dacă ar fi fost de plumb, 
şi nu izbuteam să-mi ridic mâinile rămase înţepenite. 

Atunci, de frică să nu-l supăr pe beduin, îmi silii 
trupul să se supună strădaniei voinţei mele şi, cu toate 
suferinţele amarnice pe care le înduram, izbutii să mă țin 
pe picioare. Şi mă întorsei înspre răsărit şi rostii rugăciu- 
nea de dimineaţă. Şi soarele răsărind îmi lumina bietul 
trup şi îmi aşternea umbra nemăsurată înspre apus. 

Or, îndeplinindu-mi astfel datoria, vrusei să cobor de 
pe munte. Ci povârnişul era atâta de drept, iar eu eram 
atâta de slăbit, încât, de la pasul cel dintâi pe care îl în- 
cercai, picioarele mi se îndoiră sub greutatea trupului, 
iar eu căzui şi mă rostogolii ca un bolovan, cu o iuţeală 
înfricoșătoare. Iar pietrele şi spinăriile, de care degeaba 
trăgeam nădejde să mă pot agăța, departe de a-mi opri 

căderea, nu făceau decât să rupă fâşii-fâşii din carnea şi 
din hainele mele. Şi nu putui să pun capăt rostogolirii, 
stropind pământul cu sângele meu, decât jos de tot, la 
poalele muntelui, în dreptul unde se afla stăpânul meu 
beduinul. 

Or, acesta sta plecat peste pământ şi trăgea nişte linii 
pe nisip, cu o luare-aminte atâta de mare, încât nici nu 
băgă de seamă că eram acolo şi nici nu văzuse în ce fel 
venisem. Şi când gemetele mele necontenite îl rupseră 
de la treaba în care era cufundat, strigă, fără a se întoarce 
înspre mine şi fără a mă privi: 

— Al hamdù lillah! Ne-am născut sub zodia norocului 
şi totul ne-a izbândit! lacără că datorită ţie, ya Hassan 
Abdallah, am putut într-un sfârşit să dau de ceea ce 
căutam de amar de ani, măsurând umbra pe care o 
aşternea din vârful muntelui capul tău. 

Pe urmă adăugă, tot fără să ridice ochii: 

— Vino degrabă de-mi ajută să sap pământul, colea 
unde am înfipt lancea! 

Ci întrucât eu nu răspundeam decât cu o tăcere 
întretăiată de gemete jalnice, ridică într-un sfârşit capul 
şi se înturnă înspre mine. Şi mă văzu în ce stare eram, 
nemişcat pe pământ şi ghemuit în mine ca un bulgăre. 
Şi veni înspre mine, ţipând: 

— Necugetate de Hassan Abdallah, iacără că nu m-ai 
ascultat şi ai dormit pe munte. Şi aburii cei răi ţi-au 
trecut în sânge, şi te-au otrăvit! 

Şi, cum clănțăneam din dinţi şi eram jalnic de văzut, 
se potoli şi îmi zise: 

— Asta-i! ci să nu te îndoieşti de ajutorul meu! Am să 
te lecuiesc! 

Şi grăind acestea, trase de la brâu un cuțit cu limba 
subţire şi ageră şi, până a apuca eu să mă feresc, îmi şi 
spintecă straşnic, în mai multe locuri, pântecele, mâinile, 

şoldurile şi picioarele. Şi numaidecâr porni să curgă din 
mine apa şuvoaie; şi mă dezumflam ca un burduf când se 
goleşte. Şi pielea începu să fluture pe oasele mele, ca o 
haină prea largă cumpărată de chilipir. Ci nu peste mult 
mă simţii oleacă mai ușurat; şi izbutii, în pofida slăbiciu- 
nii, să mă scol şi să-l ajut pe stăpânul meu la munca la 
care mă chema. 

Ne apucarăm, aşadar, să scormonim pământul chiar în 
locul unde era înfiptă lancea beduinului. Şi nu peste mult 
dădurăm de o raclă de marmură albă, iar beduinul împinse 
la o parte pleoapa raclei şi găsi dedesubt nişte oseminte de 
om şi manuscriptul scris pe pielea de gazelă vopsită cu pur- 
pură pe care îl ţii în mână, o, doamne al vremilor, şi pe 
Care erau înşiruite nişte litere de aur care ardeau. 

Şi stăpânul meu, tremurând, luă manuscriptul şi, 
măcar că era scris într-o limbă necunoscută, începu să-l 
citească cu luare-aminte. Şi, pe măsură ce-l citea, fruntea 
galbenă i se înroşea de mulţumire, iar ochii îi sticleau de 
bucurie. Şi, într-un sfârşit, strigă: 

— O, Hassan Abdallah, bucură-te! în curând avem să 
intrăm în Aram-cea-cu-Pilaştri, cetatea în care niciun 
adamit n-a mai călcat vreodată. Şi acolo avem să găsim 
obârşia tuturor bogățiilor de pe pământ, şi sâmburele 
tuturor mademurilor de preţ: pucioasa roşie. 

Or, eu, pe care gândul de a porni iarăşi la drum mă 
înspăimânta până peste marginile spaimei, strigai când 
auzii vorbele acelea: 

— Ah, doamne, iartă-l pe robul rău! Întrucât acesta, 
măcar că îţi împărtăşeşte bucuria, socoteşte că toate 
comorile îi sunt de puţin folos, şi ar vrea mai degrabă să 
fie sărac şi sănătos la Cairo, decât bogat şi îndurând toate 
patimile în Aram-cea-cu-Pilaştri! 

Şi stăpânul meu, la vorbele acestea, se uită cu milă la 
mine şi îmi spuse: 

— O, săracul de tine! Eu mă trudesc pentru fericirea ta 
tot atâta cât şi pentru a mea! Şi până acuma tot aşa am 
făcut mereu! 

lar eu strigai: 

— Este adevărat, pe Allah! Ci, vai, numai eu am avut 
parte de tot ce-i mai rău! şi soarta s-a asmuţit amarnic 
asupra mea! 

lar stăpânul meu, fără a lua seama mai mult la 
văicărelile şi la cârtelile mele, strânse pentru drum o gră- 
madă mare de buruieni cu miezul asemănător la gust cu 
pulpa de smochină. Pe urmă încălecă pe cămilă. Iar eu, 
vrând-nevrând, trebui să fac ca el. Şi ne urmarăm drumul 
înspre soare-apune, ocolind pe la poalele muntelui. 

Şi călătorirăm iarăși vreme de trei zile și trei nopți. Şi 
în cea dea patra zi, dimineaţa, zărirăm înaintea noastră, 
la marginea zării, un fel de oglindă întinsă ce răsfrângea 
soarele. Şi, apropiindu-ne, văzurăm Că era un râu mare 
de mercuriu ce ne tăia calea. Şi peste el trecea o punte de 
cleştar fără primblă, aşa de îngustă, aşa de povârnită şi aşa 
de lunecoasă, încât un om cu mintea întreagă nu s-ar fi 
încumetat să încerce a păşi pe ea. 

Ci stăpânul meu, beduinul, fără a şovăi o clipită, des- 
călecă de pe cămilă şi îmi porunci să fac şi eu la fel, şi 
dădurăm jos şeile spre a lăsa vitele să pască în voie. Pe 
urmă scoase din desagi o pereche de papuci de lână cu 
care se încălță, şi îmi întinse şi mie o pereche, porun- 
cindu-mi să fac la fel ca el. Şi îmi spuse să-l urmez, fără 
să mă uit nici la dreapta, nici la stânga. Şi, cu pas hotărât, 
trecu puntea de cleştar. lar eu, tremurând tot, fusei 
nevoit, vrând-nevrând, să-l urmez. Şi Allah nu îmi meni 
să mor înecat în mercuriu. Şi ajunsei cu sufletul întreg pe 
malul celălalt. 

Or, peste câteva ceasuri de umblet în tăcere, ajunserăm 
la intrarea într-o vale neagră, înconjurată din toate părțile 

de stânci negre, şi în care nu creşteau decât nişte pomi 
negri. Şi, printre frunzişurile negre, văzui lunecând nişte 
şerpi înfricoşători, mari şi negri, acoperiţi cu solzi negri. Şi, 
cuprins de spaimă, dădui dosul spre a fugi din locul acela 
de groază. Ci nu putui să mai cunosc locul pe unde 
intrasem, întrucât peste tot împrejurul meu stâncile cele 
negre se ridicau ca nişte pereți de fântână. 

La priveliştea aceea, mă lăsai să cad la pământ, plân- 
gând, şi strigai înspre stăpânul meu: 

— O, fecior din oameni de treabă, pentru ce m-ai adus la 
moartea mea pe drumul chinurilor şi al năpastelor? Vai de 
mine şi de mine! niciodată n-am să-mi mai văd copiii, şi 
nici pe mama lor, şi nici pe mama mea! Ah, pentru ce m-ai 
scos din viaţa mea săracă, da atâta de liniştită? Nu eram, este 
adevărat, decât un cerşetor pe drumurile lui Allah, da mă 
vânzoleam prin curţile de la moschei, şi ascultam parimiile 
cele alese ale sfinţilor cerşetori... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi doua noapte 
Spuse: 


... şi ascultam parimiile cele alese ale sfinţilor cerşetori! 

Iar stăpânul meu, fără a se tulbura, îmi spuse: 

— Fii bărbat, Hassan Abdallah, şi prinde inimă! Căci 
nu ai să mori aici, ci ai să te întorci curând la Cairo, nu 
cel mai sărac printre săraci, ci mai bogat decât cel mai 
bogat dintre sultani! 

Şi, după ce spuse acestea, stăpânul meu şezu jos pe 
pământ, desfăcu manuscriptul scris pe piele de gazelă şi 
începu să-l prefire, înmuindu-şi degetul arătător în gură, 

şi să-l citească, aşa de liniştit de parcă s-ar fi aflat în 
mijlocul haremului său. Pe urmă, după un ceas de vreme, 
ridică fruntea şi îmi zise: 

— Vrei tu, ya Hassan Abdallah, să ieşim de aici cât mai 
degrabă şi să ne vedem la capătul călătoriei noastre? 

lar eu strigai: 

— Ya Allah! dacă vreau? Păi de bună seamă că vreau! 

Şi adăugai: 

— Numai spune-mi, mă rog ţie, ce trebuie să fac pen- 
tru aceasta. Trebuie să rostesc toate suralele din Coran? 
Ori mai degrabă să spun toate numele şi toate harurile 
cele sfinte ale lui Allah? Ori să mă leg că am să mă duc 
în hagialâc zece ani în şir la Mecca şi la Medina? Spune, 
o, stăpâne al meu, sunt gata de orice, ba şi la mai mult 
decât de orice! 

Atunci stăpânul meu, privindu-mă mereu cu bunătate, 
îmi spuse: 

— Nu, Hassan Abdallah, nu! Ce vreau să-ţi cer este 
ceva mai lesne decât toate astea. Nu ai decât să iei arcul 
şi săgeata de colea, şi să străbaţi valea aceasta până ce ai 
să dai de un şarpe mare cu coarne negre. Şi, cum eşti 
îndemânatic, să-l ucizi dintr-o lovitură şi să-mi aduci 
capul şi inima lui! Şi asta-i tot ce trebuie să faci, dacă vrei 
să scapi din locurile acestea de jale! 

Iar eu, la vorbele acelea, strigai: 

— Vai! Vai! Au acesta-i un lucru atâta de uşor? Pentru 
ce atunci, o, stăpâne al meu, nu-l săvârşeşti chiar tu? Din 
parte-mi, mărturisesc că am să mă las să mor pe locul 
meu, fără să mă clintesc din prăpădita mea de viaţă! 

Ci beduinul mă bătu pe umăr şi îmi spuse: 

— Adu-ţi aminte, o, Hassan Abdallah, de haina soţiei 
tale şi de pâinea casei tale! 

Jar eu, la amintirea aceea, izbucnii în lacrimi şi măr- 
turisii în sufletul meu că nu puteam să nu mă supun 

întru totul omului care îmi izbăvise casa şi pe cei din casa 
mea. Şi, tremurând, luai arcul şi săgeata şi mă îndreptai 
înspre stâncile cele negre unde vedeam cum se încovrigă 
înfricoşătorii balauri. Şi nu peste mult dădui de şarpele 
pe care îl căutam, şi pe care îl cunoscui după coarnele 
care îi încununau capul cel negru şi hâd. Şi, chemând în 
ajutor numele lui Allah, îl luai la ochi şi slobozii săgeata. 
Iar şarpele sări în sus lovit, se zbătu răsucindu-se înspăi- 
mântător, şi se întinse o dată, ca să cadă apoi nemişcat 
pe pământ. Şi când mă încredințai că e mort de-a bine- 
lea, îi tăiai capul cu cuțitul şi, despicându-i pântecele, îi 
scosei inima. Şi dusei cele două bucăți la stăpânul meu 
beduinul. 

Iar stăpânul meu mă primi cu bucurie, luă cele două 
bucăţi de şarpe şi îmi spuse: 

— Acuma hai de mă ajută să fac focul! 

lar eu strânsei nişte iarbă uscată şi nişte surcele, pe 
care i le adusei. lar el întocmi o grămadă mare. Pe urmă 
scoase de la sân un diamant, îl întoarse înspre soarele care 
se afla în dricul cerului, şi făcu să ţâşnească o rază de 
lumină care aprinse numaidecâr grămada de vreascuri. 

Or, după ce focul se aprinse, beduinul scoase de sub 
mantie un ceaunaş de fier şi un şipuleț tăiat dintr-o 
singură bucată de rubin, şi în care se afla ceva roşu. Şi 
îmi zise: 

— Te uiţi la acest şipuleţ de rubin, Hassan Abdallah? 
Ci habar nu ai ce se află în el! 

Şi se opri o clipită şi spuse: 

— Este sânge de Phoenix! 

Şi, spunând acestea, destupă şipul şi îl goli în ceaunul 
de fier, în care adăugă inima şi creierul şarpelui cu coarne. 
Şi puse ceaunul la foc şi, deschizând manuscriptul scris 
pe piele de gazelă, citi vorbele cele fără de înţeles pentru 
urechile mele. 

Şi deodată se ridică în picioare, îşi dezveli umerii aşa 
cum fac hagiii la plecarea de la Mecca şi, înmuind un 
capăt de la brâul lui în sângele de pasăre Phoenix ameste- 
cat cu creierul şi cu inima şarpelui, îmi porunci să-l frec 
pe spinare şi pe umeri cu capătul acela al brâului. Şi mă 
apucai să îndeplinesc porunca. Şi, pe măsură ce-l frecam, 
băgai de seamă că pielea de pe spatele şi de pe umerii lui 
începe să se umile şi să strălucească, lăsând încet-încet să 
se ivească nişte aripi care creşteau văzând cu ochii şi care 
în curând ajunseră până la pământ. lar beduinul le 
scutură cu putere, stând pe pământ, şi dintr-odată, 
luându-și vânt, se ridică în văzduh, iar eu, dorindu-mi 
mai degrabă să mor de o mie de ori decât să rămân 
părăsit în locurile acelea amarnice, îmi adunai toată pute- 
rea şi toată bărbăția ce-mi mai rămăseseră şi îl înşfăcai 
straşnic pe stăpânul meu de brâul care, spre norocul meu, 
spânzura încă de el. Şi zburai laolaltă cu beduinul afară 
din valea aceea neagră din care nu nădăjduiam că am să 
mai ies. Şi ajunserăm până în slava norilor. 

Or, n-aş putea să-ţi spun, o, doamne al meu, cât timp 
a ţinut drumul nostru prin văzduh. Da ştiu că am ajuns 
degrabă deasupra unei câmpii largi cu zarea închisă în 
depărtare de un brâu de cleştar albastru. lar pământul 
din câmpia aceea părea făcut din pulbere de aur, iar 
pietrele erau nestemate. Şi, în mijlocul acelei câmpii, se 
ridica o cetate plină cu palate şi cu grădini. 

Iar stăpânul meu strigă: 

— lată Aram-cea-cu-Pilaştri! 

Şi oprindu-se de a mai bate din aripi, pe care le întinse 
larg, fără a le mai mişca, se lăsă în jos, cu mine cu tot. Şi, 
atinserăm pământul chiar la temelia zidurilor cetății lui 
Şeddad, fiul lui Aad. Iar aripile stăpânului meu se micşo- 
rară încet-încet şi pieriră. 

Or, zidurile acelea erau durate din rânduri de cărămizi 
de aur puse peste rânduri de cărămizi de argint, şi aveau 
şapte porţi asemuitoare cu porţile raiului. Poarta dintâi 
era de rubin, cea de a doua de smarald, cea de a treia de 
agat, cea de a patra de corai, cea de a cincea de jasp, cea 
de a şasea de argint, iar cea de a şaptea de aur. 

Şi intrarăm în cetate pe poarta de aur, şi merserăm 
înainte chemând în ajutor numele lui Allah. Şi trecurăm 
pe nişte ulițe mărginite de palate împodobite cu nişte 
şiruri de stâlpi de alabastră şi de grădini în care văzduhul 
sub care se hodineau era de lapte, iar râurile erau de ape 
înmiresmate. Şi ajunserăm la un palat care domnea peste 
cetate şi care era zidit cu o măiestrie şi cu o măreție până 
peste marginile închipuirii, şi cu terasele sprijinite pe mii 
de stâlpi de aur, cu nişte primbluri din cleştar colorat şi cu 
pereţii bătuţi în smaralde şi în safire. Şi în mijlocul acelui 
palat se răsfăța o grădină fermecată, în care pământul 
mirosind a mosc era scăldat de trei râuri de vin curat, de 
apă de trandafiri şi de miere. lar în mijlocul grădinii se 
ridica un foişor, şi, sub bolta lui făcută dintr-un singur 
smarald, se adăpostea un jeţ de aur roşu bătut în pietre de 
rubin şi în mărgăritare. Iar pe jeţ se afla un sipeţel de aur. 

Or, tocmai sipetul acela, o, doamne al vremilor, se 
află acum în mâinile tale. 

Iar beduinul, stăpânul meu, luă sipetul şi îl deschise. 
Şi găsi în el un praf roşu, şi strigă: 

— lacătă pucioasa cea roşie, ya Hassan Abdallah! 
Aceasta este Al Kimia învăţaţilor şi a filozofilor, care toți 
au murit fără s-o găsească! 

lar eu zisei: 

— Aruncă praful acela prăpădit, o, stăpâne al meu, şi 
hai mai bine să umplem sipetul cu nestematele care ghif- 
tuiesc palatul! 

Iar stăpânul meu se uită la mine cu milă şi îmi spuse: 

— O, bietul de tine! Pulberea aceasta este însăşi obârşia 
tuturor bogățiilor de pe pământ! Şi numai un firicel din 
praful acesta este de-ajuns ca să prefacă în aur până şi 
metalele cele mai de rând. Asta-i Al Kimia! Acesta-i sul- 
ful cel roşu, o, biet neştiutor ce eşti! Cu praful acesta, 
dacă aş vrea, aş zidi nişte palate mai frumoase decât cel 
de aici, aş întemeia nişte cetăți mai strălucitoare decât 
cea de aici, aş cumpăra oameni, precum şi sufletul celor 
neprihăniţi, aş duce întru ispită însăşi virtutea, şi m-aș 
face fiu de împărat! 

lar eu îi spusei: 

— Şi poţi, oare, o, stăpâne al meu, cu praful acesta, să-ţi 
lungeşti viața măcar cu o zi, ori să ştergi un ceas din anii 
care ţi s-au dus? 

lar el îmi răspunse: 

— Allah singur este mare! 

Şi eu, nefiind încredinţat de rostul puterilor acelui 
sulf roşu, m-am apucat mai departe să adun de pe jos 
pietrele cele scumpe şi mărgăritarele. Şi îmi şi tixisem cu 
ele chimirul, buzunarele şi turbanul, când stăpânul meu 
răcni la mine: 

— Vai de tine şi de tine, om cu mintea proastă! Ce faci 
acolo? Au tu nu ştii că, dacă am răpi fie şi numai o pia- 
tră din pământul acesta şi din locurile acestea, am fi pe 
dată pedepsiţi cu moartea? 

Şi ieşi cu paşi mari din palat, ducând cu el sipetul. lar 
eu, măcar că tare mâhnit, îmi scuturai buzunarele, 
chimirul şi turbanul, şi plecai după stăpânul meu, ci tot 
întorcându-mi mereu capul spre bogăţiile fără de număr. 
lar în grădină îl ajunsei pe stăpânul meu care, de frică să 
nu mă las ispitit de toate câte mi se înfăţişau vederii şi îmi 
şedeau la îndemână, mă luă de braţ. Şi ieşirăm din cetate 
pe poarta de rubin. 

Iar când ajunserăm aproape de zarea de cleştar albastru, 
zarea se deschise dinaintea noastră și ne lăsă să trecem. $i, 
după ce trecurăm, ne întorserăm să mai vedem o dată 
câmpia de minuni şi cetatea lui Aram; ci şi câmpia şi 
cetatea pieriseră. Şi ne pomenirăm pe ţărmul apei de 
mercuriu, peste care trecurăm, ca şi întâia oară, pe puntea 
de cleştar. 

Şi ne găsirăm cămilele pe malul dimpotrivă al râului. 
lar eu mă dusei la cămila mea ca la un prieten vechi. Şi, 
după ce strânsei la loc curelele de la şei, încălecarăm pe 
cămile; iar stăpânul meu îmi spuse: 

— Ne întoarcem în Egipt! 

lar eu ridicai mâinile, mulțumind lui Allah pentru 
această bunăvestire. 

Ci, o, doamne al meu, cheia de aur şi cheia de argint 
se aflau tot la mine, iar eu nu ştiam că acelea erau cheile 
năpastelor şi ale chinurilor... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi treia noapte 
Spuse: 


... iar eu nu ştiam că acelea erau cheile năpastelor şi ale 
chinurilor. 

Şi-aşa, cât ţinu drumul tot, până ce ajunserăm la 
Cairo, îndurai multe patimi şi multe lipsuri, şi dusei 
toate relele pe care mi le prilejuia sănătatea mea sfărâ- 
mată. Ci, ca într-un făcut despre a cărui pricină habar 
nu aveam, numai pe mine mă băteau năpastele drumu- 
lui, în vreme ce stăpânul meu, tihnit, voios şi până peste 
poate de mulțumit, parcă înflorea de pe urma tuturor 

necazurilor care mă bântuiau. Şi trecea peste primejdii 
şi printre năpaste surâzând, şi călca prin viață ca pe un 
preş de mătase. 

Şi aşa ajunserăm la Cairo, iar cea dintâi grijă a mea fu 
să dau fuga pe dată până acasă. Şi găsii acolo uşa spartă 
şi aruncată; iar câinii fără de stăpân îşi făcuseră adăpost 
în casa mea. Şi nimenea nu era acolo să mă întâmpine. 
Şi nu văzui nici urmă de maica, de soţia şi de copiii mei. 
Iar un vecin, care mă văzuse când intrasem şi care auzea 
ţipetele jalei mele, deschise ușa casei lui şi îmi spuse: 

— Ya Hassan Abdallah, fie-ţi zilele alungite cu zilele 
care s-au pierdut! Toţi ai tăi din casă s-au prăpădit! 

lar eu, la vestea aceea, căzui la pământ, leșinat. 

Or, când mă deşteptai din leşin, îl văzui lângă mine pe 
stăpânul meu beduinul, care mă îngrijea şi mă stropea 
pe față cu apă de trandafiri. lar eu, înăbuşindu-mă de 
lacrimi şi de suspine, nu putui de data aceasta să mă 
opresc de a-i arunca nişte sudalme şi de a-l învinui că el 
este pricina tuturor nenorocirilor mele. Şi multă vreme 
îl încărcai cu toate blestemele, făcându-l răspunzător de 
relele care se strângeau şi se asmuțeau asupra mea. Ci el, 
fără a-şi pierde nimica din seninătate şi fără a se clinti 
din liniştea lui, mă bătu pe umăr şi îmi spuse: 

— Toate ne vin de la Allah şi la Allah se duc toate! 

Şi, luându-mă de mână, mă scoase afară din casă. Şi 
mă duse într-un palat falnic, pe țărmurile Nilului, şi mă 
sili să locuiesc cu el acolo. Şi, întrucât vedea că nimica nu 
izbureşte să-mi scuture sufletul de mâhnire şi de poso- 
moreli, binevoi, nădăjduind că m-oi mai alina, să îm- 
partă cu mine tot ceea ce avea. Și, împingând filotimia 
până peste marginile firii, se apucă să mă înveţe ştiinţele 
cele tainice, şi mă dăscăli cum să citesc în cărţile de 
alchimie şi cum să buchisesc manuscriptele cabalistice. 
Şi adeseori poruncea să se aducă dinainte-mi chintale de 

plumb, pe care îl punea să se topească până da în clocot 
şi, aruncând atunci în el un strop din sulful cel roşu din 
sipet, preschimba metalul acela de rând în aurul cel mai 
curat. 

Ci mie, în mijlocul comorilor şi împresurat de voioşia 
şi de ospeţele pe care stăpânul meu le da în fiecare zi, îmi 
era trupul doborât de dureri şi sufletul îmi era amărât. Şi 
nu izbuteam nici măcar să rabd pe mine hainele cele bo- 
gate şi stofele cele scumpe cu care mă silea să mă îmbrac. 
Şi mi se aduceau bucatele cele mai alese şi băuturile cele 
mai ispititoare, ci cu totul şi cu totul zadarnic, întrucât 
eu nu simțeam decât silă şi greață față de toate. Şi aveam 
nişte iatacuri strălucite, şi nişte paturi făcute din lemn 
aromitor, şi nişte divanuri de purpură; ci somnul nu îmi 
închidea ochii. Iar grădinile saraiului nostru, răcorite de 
reveneala apelor Nilului, erau pline cu pomi dintre cei 
mai aleşi, aduşi cu multă cheltuiala din ţările Indului, 
din Persia, din China şi din Insule; şi nişte olane în- 
tocmite cu meșteșug, ridicau apa Nilului şi o făceau să 
cadă şuvoaie răcoritoare în nişte havuzuri de marmură şi 
de porfiră; ci eu nu mă înfruptam din niciunul dintre 
aceste farmece, întrucât o otravă fără de leac îmi îmbibase 
trupul şi sufletul. 

Ci în ceea ce îl priveşte pe stăpânul meu, beduinul, 
apoi zilele lui se scurgeau în toiul huzururilor şi al desfătă- 
rilor, iar nopţile lui erau un început al bucuriilor din rai. 
Şi locuia nu departe de mine într-un palat îmbrăcat în 
mătase țesută cu fir de zarafir, unde lumina era dulce ca 
lumina de lună. Iar palatul acela se afla în mijlocul unor 
tufișuri de portocali şi de lămâi printre care se îngemănau 
iasomiile şi trandafirii. Şi acolo petrecea el în fiecare 
noapte cu tot alți oaspeţi, pe care îi cinstea împărăteşte. Şi 
când inimile şi simţurile lor erau pregătite pentru des- 
fătare, cu vinuri de soi şi cu muzici şi cântări, punea să li 

se perinde pe dinaintea ochilor nişte fetişcane, frumoase 
ca huriile, cumpărate cu greutatea lor în aur pe la târgu- 
rile din Egipt, din Persia şi din Siria. Iar când vreunul 
dintre oaspeţi arunca o privire de dorinţă înspre vreuna 
dintre ele, stăpânul meu o lua de mână şi, înfăţişând-o 
celui care o dorea, îi spunea acestuia: 

— O, doamne al meu, îndatorează-mă luând-o în casa 
ta pe roaba aceasta. 

Şi-aşa, toţi care îl cunoşteau îi ajungeau prieteni. Şi nu 
i se mai spunea decât Emirul-cel-Falnic. 

Or, într-o zi, stăpânul meu, care venea deseori să mă 
vadă în iatacul în care beteşugurile mă sileau să trăiesc 
singuratic, se ivi pe neașteptate, aducând cu el o copi- 
landră proaspătă. Şi beduinul avea un chip luminat de 
beţie şi de mulțumire, şi nişte ochi pătimaşi în care ardea 
un foc fără de pereche. Şi veni de şezu lângă mine, şi îmi 
zise: 

— Ya Hassan Abdallah, vreau să cânt! Tu nu mi-ai 
auzit până acuma glasul. Ia ascultă! 

Şi, luându-mă de mână, începu să cânte stihurile aces- 
cea, cu un glas vrăjit, legănând din cap: 


Vino, copilă! E un înțelept 

Cel care lasă numai bucuria 

Să-i umple viața, şi o poartă-n piept. 
Habotnicii să-și bea habotnicia 

Cu apă goală — tu să-mi torni din plin 
Din vinul care schimbă în rubin 
Obrajii tăi. Vreau să-l golesc cu sete 
Până-am să-mi pierd şi minţile deplin, 
Ci bea tu mai întâi, pe îndelete, 

Bea fără teamă, dă-mi-l mie-apoi, 

Să sorb adânc din cupa-nmiresmată 
De tot parfumul buzei tale moi. 

Nu-i niciun martor care să ne vadă, 

Doar portocalii ce-şi trimit prin vânt 
Miresmele care ca vinu-mbată, 

Și apele doar, care curg râzând... 

Vreau glasul tău cu patimă să-mi cânte, 
Şi-n patimi să mă-nvăluie duios, 

Încât şi filomelele înfrânte 

Să tacă şi să-şi pară de prisos. 

Hai, cântă-mi, scumpo, cântă-mi fără teamă, 
Cu patimă, că numai eu te-ascult! 

Jar tu, în noaptea care-și cere vamă, 
Nimic altceva n-ai s-auzi mai mult 
Decât cum se deschide trandafirul 

Și inima mea cu fiori bătând. 

Doar eu te-ascult, doar eu te văd, iubire! 
Ab, scoate-ţi vălul, că numai eu sunt, 
Alţi martori nu avem — poate doar luna 
Și poate doar tovarășele ei. 

Apleacă-ți fruntea şi mă lasă-ntruna 
Să ti-o sărut! Și lasă-mă, de vrei, 

Și ochii mari să ti-i sărut, şi gura, 

Și sânu-ti alb ca neaua să-l sărut. 

Ah, fără teamă-apleacă-ţi lin făptura, 
Nu-i nimenea în preajmă nevăzut, 
Doar trandafirii din grădina-n floare 
Și-aroma iasomiilor, socot. 

Hai, vino-n calda mea îmbrătișare, 
Mă mistuie iubirea, nu mai pot. 

Ci mai ales, şi mai întâi de toate, 
Ascunde-te după iașmac, frumos, 

Căci dacă te-ar vedea Allah vreodată, 
N-aș mai scăpa de ochiul lui gelos. 


Şi, după ce cântă astfel, beduinul, stăpânul meu 
scoase un oftat adânc de fericire, îşi lăsă capul pe pieptul 
meu şi păru că adoarme. ar fata care îi sta pe genunchi 
se desfăcu din braţele lui, ca să nu-i tulbure tihna, şi se 
trase la o parte binișor. lar eu mă răsucii înspre el ca să-l 

acopăr şi să-i sprijin capul pe o pernă; şi atunci băgai de 
seamă că răsuflarea i se curmase; şi mă aplecai înspre el, 
peste măsură de îngrijorat, şi văzui că îşi dăduse sufletul 
ca un fericit, surâzând vieţii! Aibă-l Allah întru mila sa! 

Eu atunci, cu inima strânsă de pieirea stăpânului 
meu, care, cu toate câte-au fost, totdeauna se dovedise 
faţă de mine plin de blândețe şi de bunăvoință, și 
uitându-mi că toate belelele se înghesuiseră asupra ca- 
pului meu din ziua când îl întâlnisem, poruncii să i se 
facă o înmormântare împărătească, îi spălai trupul chiar 
eu în apele îmbălsămătoare, îi astupai frumos cu bumbac 
înmiresmat toate găurile trupului, îl depărtai, îi pieptă- 
nai barba cu grijă, îi vopsii sprâncenele, îi cănii genele şi 
îl bărbierii pe cap. Pe urmă îl acoperii, pânzuindu-l în 
loc de giulgiu cu o pânză minunată ce fusese țesută pen- 
tru un sultan de-al Persiei, şi îl aşezai într-o raclă făcută 
din lemn de aloe învrâstat cu aur. 

După care chemai pe toți prietenii pe care stăpânul 
meu şi-i făcuse cu dărniciile lui; şi poruncii la cincizeci de 
robi, îmbrăcaţi toți cu haine pe potriva împrejurării, să 
poarte cu schimbul racla pe umerii lor. Şi, după ce alaiul 
se alcătui, pornirăm înspre mecet. Şi o liotă întreagă de 
bocitoare, pe care le arvunisem anume, venea în urma 
alaiului, scoțând ţipete de jale şi flururându-și basmalele 
deasupra capetelor, în vreme ce cititorii din Coran des- 
chideau drumul cântând suralele cele sfinte, la care 
mulțimea răspundea pe rând: „Nu este alt dumnezeu 
decât unul Allah! Şi Mahomed este trimisul lui Allah!“ Şi 
toți musulmanii întâlniți în cale se înghesuiau să vină şi 
să ajute la ducerea raclei, fie şi măcar numai atingând-o 
cu mâna. Şi îl îngroparăm, în vuietul plânsetelor unui 
întreg norod. Şi poruncii să se junghie pe mormântul lui 
o turmă întreagă de oi şi de cămile tinere. 

Or, după ce îmi îndeplinii astfel datorinţa faţă de ră- 
posatul meu stăpân, şi după ce şezui în capul pomenilor 
date spre pomenirea răposatului, mă afundai în palat ca 
să încep a pune rânduială în treburile moştenirii. Şi grija 
cea dintâi a mea fu să încep cu descuierea sipetului de 
aur, spre a vedea dacă se mai află în el praful de pucioasă 
roşie. Ci nu găsii acolo decât puţinul care se mai vede și 
acum, şi pe care îl ai sub ochi, o, doamne al vremilor! 
Întrucât stăpânul meu, datorită risipei lui de pomină, îl 
prăpădise pe tot, preschimbând în aur chintale peste 
chintale de plumb. Ci puţinul care se mai afla în sipet ar 
fi putut ajunge să-l îmbogăţească şi pe cel mai mare 
dintre împărați. Şi nu eram deloc îngrijorat în privința 
aceasta. Şi, de altminteri, nu mă mai îngrijoram deloc de 
bogății, în starea jalnică în care mă aflam. Da vroiam să 
ştiu ce cuprindea manuscriptul cel tainic de pe pielea de 
gazelă, pe care stăpânul meu nu vroise niciodată să mă 
lase să-l citesc, măcar că mă învățase să buchisesc literele 
talismanice. Şi îl desfăcui şi-l cercetai. Şi-abia arunci, o, 
doamne al meu, aflai, printre alte lucruri peste fire, pe 
care am să ţi le spun într-o zi, însuşirile prielnice şi ne- 
prielnice ale celor cinci chei ale ursitei. Şi pricepui că 
beduinul nu mă cumpărase şi nu mă luase cu el decât ca 
să ocolească amarnicele însuşiri ale celor două chei, cheia 
de aur şi cheia de argint, abătând asupra mea puterile lor 
cele rele. Şi trebui să chem în ajutor toate îndemnurile 
cele bune ale Profetului — asupra-i fie rugăciunea şi pacea! 
— ca să nu-l blestem pe beduin şi să nu scuip pe mor- 
mântul lui. 

Încât nu mai zăbovii să scot de la brâu cele două chei 
afurisite şi, ca să mă descotorosesc de ele pe totdeauna, 
le aruncai într-un ceaun şi aprinsei focul spre a le topi şi 
a le face să piară pe veci. Şi, totodată, începui să caut cele 

două chei — cheia slavei şi cheia înțelepciunii şi a fericirii. 
Ci degeaba scotocii palatul tot până în cele mai ascunse 
unghere, că nu le găsii. Şi mă întorsei la ceaun, să veghez 
topirea celor două chei blestemate. 

Or, în vreme ce eu vegheam la treaba aceasta... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi patra noapte 
Spuse: 


„.. Or, în vreme ce eu vegheam la treaba aceasta şi 
nădăjduiam că nimicind cele două chei aducătoare de 
rău am să mă scutur pe totdeauna de soarta mea cea rea, 
şi pe când întețeam focul, spre a uşura topirea care nu se 
făcea atâta de repede pe cât aş fi vrut, văzui deodată 
palatul năpădir de străjile califului, care se repeziră 
asupra-mi şi mă târâră dinaintea stăpânului lor. 

Şi califul Theilun, părintele tău, îmi spuse cu asprime 
că ştia că eu cunosc taina alchimiei, şi că trebuia, pe dată, 
să i-o dezvăluiesc şi lui, şi să-l fac să se bucure de ea. Ci 
eu, ştiind, vai! cum că Theilun califul, asupritorul noro- 
dului, are să se slujească de ştiinţă împotriva dreptăţii şi 
pentru a face rău, nu vrusei să spun nimic. lar califul, 
până peste măsură de mânios, puse să fiu legat în lanţuri 
şi mă aruncă în temnița cea mai întunecată. Şi, totodată, 
puse să fie pustiit şi dărâmat tot palatul nostru, din 
creştet până în temelie, şi se făcu stăpân pe sipetul de aur 
în care se afla manuscriptul scris pe piele de gazelă, pre- 
cum şi cele câteva grăunţe de pulbere roşie. Şi îl puse să 
vegheze sipetul pe acest preacinstit şeic, care îl aduse 
acum între mâinile tale, o, doamne al vremilor. Şi în 

fiecare zi califul poruncea să fiu pus la schingiuri, 
nădăjduind că aşa are să dobândească de la slăbiciunea 
trupului meu darea în vileag a tainei. Ci Allah m-a dăruit 
cu harul răbdării. Şi vreme de ani şi ani am trăit aşa, 
aşteptându-mi de la moarte slobozenia. 

Şi-acuma, o, doamne al meu, pot să mor liniştit, în- 
crucât prigonitorul meu s-a dus să dea seamă lui Allah 
de faptele lui şi întrucât pot să mă apropii de cel mai 
drept şi de cel mai mare dintre sultani! 


După ce ascultă povestea aceasta a bătrânului Hassan 
Abdallah, sultanul Mohammad ben- Iheilun se ridică din 
jeţul său şi îl sărută pe moşneag, strigând: 

- Mărire lui Allah carele îngăduie slujitorului său să 
îndrepte nedreptatea şi să aline năpastele! 

Şi îl căftăni numaidecât pe Hassan Abdallah în slujba 
de mare vizir, şi îl îmbrăcă cu chiar mantia sa împără- 
tească. Şi îl trecu în grija vracilor cei mai iscusiţi din 
împărăție, ca aceştia să ajute la zviduirea sa. Şi porunci 
diecilor cei mai îndemânatici de la palat să scrie frumos 
cu litere de aur povestea aceasta peste fire, şi să o păstreze 
în dulapul cu izvoade al împărăției. 

După care, încredinţat întru totul de însuşirile sulfu- 
lui cel roşu, califul vroi fără de zăbavă să-i încerce pute- 
rea. Şi porunci să fie aduse şi să fie puse la topit, în nişte 
cuptoare mari de cărămidă arsă, o mie de chintale de 
plumb; şi aruncă peste ele sulful cel roşu care rămăsese pe 
fundul sipetului, rostind vorbele magice pe care i le 
şoptea bătrânul Hassan Abdallah. Şi numaidecât tot 
plumbul se preschimbă în aur străcurat. 

Sultanul atunci, nevroind ca toată comoara aceea să se 
prăpădească pe lucruri zadarnice, hotărî s-o folosească la 
o lucrare care să fie plăcută Celui Preaînalt. Şi se gândi să 

dureze o moschee care să nu-şi aibă asemuirea în toate 
ţările musulmane. Şi chemă pe arhitecţii cei mai vestiți 
din împărăţia lui, şi le porunci să tragă, după arătările 
lui, liniile acelei moschei, fără a lua seama la greutățile 
zidirii ori la gândul grămezilor de bani cât ar putea să 
coste. Şi arhitecţii aşternură la poalele unei coline care se 
ridica deasupra cetăţii un pătrat uriaş cu fiecare latură a 
lui întoarsă înspre unul dintre cele patru părţi ale zării. 
Şi în fiecare colț puseră câte un turn îngemănat de minu- 
ne, cu vârful împodobit cu un cerdac şi încununat cu o 
boltă de aur. Și pe fiecare latură a moscheii ridică un şir 
de pilaştri pe care se sprijineau nişte arcuituri mărunte, 
vârtoase, dar bortelite dulce, şi-i închipuiră o terasă cu 
primblă de aur minunat dăltuită. Şi, în mijlocul clădirii, 
ridicară o boltă mare, atâta de uşoară şi de înalt durată, 
de părea că stă fără niciun fel de sprijin între cer şi 
pământ. lar peretele boltei fu acoperit cu un smalţ de 
culoarea cerului, şi presărat cu stele de aur. Şi nişte mar- 
muri rare alcătuiră podeaua. lar mozaicul de pe ziduri fu 
făcut din pietre de jasp, de porfir, de agată, de sidef cu 
mărgăritare şi gemme scumpe. lar stâlpii şi arcuiturile 
fură acoperite cu surale din Coran întreţesute, sculptate 
şi zugrăvite în culori alese. Şi, pentru ca zidirea aceea mi- 
nunată să fie ferită de foc, la întocmirea ei nu se folosi 
nicio bucăţică de lemn. Şi şapte ani întregi şi şapte mii de 
oameni şi şapte mii de chintale de dinari de aur fură 
folosiţi pentru săvârşirea acelei moschei. Şi fu numită 
Moscheea sultanului Mohammad ben-Theilun. Şi cu nu- 
mele acesta este cunoscută şi în zilele noastre. 

În ceea ce îl priveşte pe preacinstitul Hassan Abdallah, 
apoi acesta nu peste multă vreme îşi dobândi iarăşi 
sănătatea şi puterile şi trăi, cinstit şi slăvit, până la vârsta 

de o sută douăzeci de ani, care fu sorocul menit de ursi- 
toarea lui. Ci Allah este mai ştiutor! Că el singur este fără 
de moarte! 


Iar Şeherezada, după ce istorisi astfel povestea aceasta, tăcu. 
Şi sultanul Şahriar zise: 

— Hotărât, nimeni nu poate să scape de ursita lui! Ci, o, 
Șeherezada, povestea aceasta mult m-a mai întristat. 

Iar Şeherezada spuse: 

— Să mă ierte Măria Ta, însă chiar din pricina aceasta am 
să-ţi povestesc numaidecât povestea cu Papucii care nu se mai 
prăpădesc, scoasă din Divanul năzbâtiilor uşuratice şi al înţelep- 
ciunii vesele al şeicului Magid-Eddin Abu- Taher Mohammad, 
pe care copere-l Allah cu îndurarea sa şi aibă-l întru mila lui! 


DIVANUL NĂZBÂTIILOR UŞURATICE 
ŞI AL ÎNȚELEPCIUNII VESELE 


PAPUCII CARE NU SE MAI PRĂPĂDESC 


| e povesteşte că a fost odată la Cairo un neguţător 
į de leacuri, pe nume Abu-Cassem El-Tamburi, care 
ajunsese de pomină pentru zgârcenia lui. Or, măcar că 
Allah îl dăruise cu bogăţie şi cu spor la alişverişuri, el trăia 
şi se îmbrăca aidoma cu cel mai milog cerşetor; iar 
hainele pe care le purta nu mai erau decât nişte plotoage 
şi nişte zdrenţe; iar turbanul lui era atâta de vechi şi atâta 
de jegos, încât nu se mai putea ghici ce culoare avusese 
vreodată; ci, dintre toate lucrurile lui, mai cu seamă pa- 
pucii îi arătau cărpănoşenia; întrucât nu numai că erau 
ferecaţi cu nişte cuie mari, şi trainici ca un car de luptă, 
cu nişte pingele mai vârtoase decât o căpăţână de hipo- 
potam, şi peticite de mii de ori, şi cu căputele atâta de 
cârpite, încât, de douăzeci de ani de pe când papucii 
fuseseră papuci, cei mai iscusiţi cârpaci şi peticari din 
Cairo îşi irosiseră toată priceperea spre a mai îmbina între 
ele rupturile. Şi, după atâta meştereală, papucii lui 
Abu-Cassem ajunseseră atâta de grei, încât de mult tre- 
cuseră în zicale în tot Egiptul; întrucât, atunci când 
cineva vroia să spună că un lucru este greu, papucii aceia 
erau totdeauna luaţi ca măsură. Aşa, dacă un oaspete cam 
zăbovea în casa gazdei, se zicea despre el: „Are sângele 
greu ca papucii lui Abu-Cassem!“ Ori dacă vreun dascăl 
de şcoală, din soiul dascălilor de şcoală zăticniţi de 

dăscăleală, vroia să se arate plin de minte, se zicea despre 
el: „Izgonit fie Cel-Rău! Ăsta are mintea grea ca papucii 
lui Abu-Cassem!“ Ori când vreun hamal era covârşit de 
greutatea poverii, ofta şi zicea: „Bătu-l-ar Allah pe 
stăpânul poverii acesteia! E grea ca papucii lui Abu- 
Cassem!“ Ori când prin vreun harem vreo bătrână din 
soiul cel afurisit al bătrânelor posomorâtre vroia să le 
oprească pe soțiile cele tinere ale stăpânului să se vese- 
lească între ele, se zicea: „Chiori-o-ar Allah pe pacostea 
asta! E grea ca papucii lui Abu-Cassem.“ Ori dacă vreo 
mâncare mai amarnică pica greu şi stârnea furtuna în 
lăuntrurile pântecului, se zicea: „Mântui-m-ar Allah! 
Afurisita asta de mâncare este grea ca papucii lui 
Abu-Cassem!“ Și, tot aşa, în toate împrejurările când 
greimea îşi arăta greutatea. 

Or, într-o zi, după ce încheie o daraveră mai mănoasă 
ca de obicei, Abu-Cassem se simţi năpădit de o voioşie 
aparte. Încât, în loc să dea şi el vreun aldămaș, mai mare 
ori mai mic, după datina negustorilor când Allah îi ajută 
să izbândească un târg, găsi mai de folos să se ducă să facă 
o scaldă la hammam, unde, de când ţineau oamenii 
minte, nu-i călcase piciorul. Şi, încuindu-şi prăvălia, 
porni înspre hammam, luându-și papucii la spinare, în 
loc să-i încalțe; căci de multă vreme tot aşa făcea, spre 
a-i ocroti să nu se prăpădească. Şi, ajungând la hammam, 
îşi puse papucii pe prag, laolaltă cu toate încălțările ce se 
aflau rânduite acolo, cumu-i obiceiul. Şi intră să se scalde. 

Or, pielea lui Abu-Cassem era atâta de bătucită de 
jeg, încât băieşii care îl frecară şi masagiii avură de trudit 
peste măsură până să-i dea de hac; şi nu izbutiră decât 
înspre sfârşitul zilei, când toţi cei care veniseră să se îm- 
băieze plecaseră de mult. Şi Abu-Cassem putu într-un 
sfârşit să iasă din hammam, şi îşi căută papucii; ci papucii 
nu se mai aflau unde îi lăsase, iar în locul lor era o pereche 

de iminei frumoşi, făcuţi dintr-o piele galbenă ca lămâia. 
Şi Abu-Cassem îşi zise: „Fără de nicio îndoială că Allah mi 
i-a trimis, acela carele ştie că de mult tânjesc să-mi 
cumpăr unii ca aceştia. Ori poate că i-o fi schimbat careva 
cu ai mei, din greşeală!“ Şi, plin de bucurie că se vedea 
astfel cruțat de a-şi mai cumpăra alții, îi luă şi plecă. 

Or, imineii cei de piele turungie erau papucii cadiului, 
care se mai afla încă în hammam. lar în ce priveşte pa- 
pucii lui Abu-Cassem, apoi pe aceştia omul însărcinat cu 
paza încălțărilor, văzând scârboşeniile acelea care duhneau 
de împuţeau intrarea de la hammam, se repezise să-i ia şi 
să-i ascundă într-un ungher. Pe urmă, când ziua se sfârşise 
şi când ceasul lui de veghe se împlinise, paznicul plecase, 
fără a-şi mai aduce aminte să-i pună la loc. 

Încât, atunci când cadiul îşi isprăvi îmbăiatul, sluji- 
torii de la hammam, zorind la poruncile lui, îi căutară 
zadarnic imineii, şi, până la urmă, găsiră într-un colţ 
papucii cei de pomină, pe care îi cunoscură numaidecât 
că erau ai lui Abu-Cassem. Şi o luară la fugă după el şi, 
ajungându-l, îl întoarseră la hammam, cu dovada furti- 
şagului pe umăr. Şi cadiul, după ce îşi luă ceea ce era al 
lui, porunci să i se dea lui Abu-Cassem îndărăt papucii 
şi, cu toate împotrivirile lui, îl trimise la închisoare. Şi 
Abu-Cassem, ca să nu moară în temniţă, trebui, măcar că 
fără inimă bună, să se arate darnic la bacşişuri cu caraliii 
şi cu cavazii de la agie; întrucât toţi ştiindu-l că era tot 
atâta de putred de bani pe cât era de otrăvit de zpârcenie, 
nu-l socotiră izbăvit cu una cu două. 

Şi Abu-Cassem putu, în felul acesta, să iasă din în- 
chisoare; ci, păcurit şi înciudat peste măsură, şi socotind 
că papucii-s pricina nenorocirii lui, dete fuga şi-i aruncă 
în Nil, ca să scape de ei. 

Or, peste câteva zile, nişte pescari, trăgându-şi cu 
mare caznă năvodul mai greu ca de obicei, găsiră în 

năvod papucii, pe care îi cunoscură numaidecât că erau 
ai lui Abu-Cassem. Și văzură, plini de mânie, că grămada 
de cuie cu care erau împodobiţi le rupsese ochiurile 
năvodului. Şi se duseră la dugheana lui Abu-Cassem şi 
zvârliră papucii năprasnic înlăuntru, blesremându-l pe 
stăpânul lor. lar papucii, aruncaţi prea tare, izbiră şipu- 
rile cu apă de trandafir şi cu alte ape ce se aflau pe rafturi, 
şi le răsturnară, spărgându-le într-o puzderie de cioburi. 

La priveliştea aceea, jalea lui Abu-Cassem ajunse până 
peste poate, şi amărâtul de el strigă: 

— A, papuci blestemaţi, vă ţineţi de fundul meu! Da 
nu mult aveți să-mi pricinuiţi voi necazuri! 

Şi îi ridică de pe jos şi se duse în grădină şi se apucă să 
sape o groapă în care să-i astruce. Da un vecin; care avea 
un dinte împotriva lui, găsi prilejul să se răzbune şi dete 
fuga numaidecât să-l vestească pe valiu că Abu-Cassem 
dezgropa de zor la o comoară, în grădină. lar valiul, 
ştiind bogăţia şi zgârcenia neguțătorului de leacuri, nici 
nu puse vreun pic la îndoială ştirea aceea, şi trimise 
numaidecâtr străjerii să-l înşface pe Abu-Cassem şi să-l 
aducă dinaintea sa. Şi amărâtul de Abu-Cassem degeaba 
se tot jură că nu găsise niciun fel de comoară, şi că numai 
vroise să-şi îngroape papucii, valiul nu vroi să creadă nici- 
decum un lucru atâta de ciudat şi atâta de potrivnic cu 
zgârcenia de pomină a celui zeberit; şi, întrucât la valiul 
acela totul, orice-ar fi fost, se măsura în bani, îl sili pe 
păcuritul de Abu-Cassem, spre a-şi dobândi slobozenia, 
să-i verse o grămadă de bănet. lar Abu-Cassem, slobozit 
după această probozeală amarnică... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

... lar Abu-Cassem, slobozit după această probozeală 
amarnică, luându-şi papucii, se jurui că are să se desco- 
torosească de ei cu orice preţ. Şi rătăci multă vreme, 
chibzuind la calea de izbândă cea mai bună şi, până la 
urmă, hotări să se ducă şi să-i arunce într-o gârlă departe, 
undeva în câmp. Şi socoti că de data aceasta nu are să 
mai audă nicio pomeneală despre ei. Ci vroi soarta ca 
apa gârlei să ducă papucii până la un scoc de moară, 
unde ierecul acela făcea să se învârtească roțile. Iar 
papucii se prinseră în roți şi le dezgărdinară, smucindu-le 
din şleaul lor. Iar stăpânii morii se repeziră să dreagă 
stricăciunea şi văzură că pricina se datora papucilor cei 
mari, pe care îi găsiră înțepeniţi în dinţii roţilor, şi pe 
care îi cunoscură numaidecâr a fi papucii lui Abu- 
Cassem. Şi amărârul de neguţător de leacuri fu aruncat 
iarăşi în temniţă şi osândit de data aceasta să plătească 
nişte daune mari stăpânilor morii, pentru paguba pe care 
le-o pricinuise. Şi, pe deasupra, mai trebui să plătească şi 
nişte bacşişuri straşnice, spre a-şi dobândi iarăşi sloboze- 
nia. Şi, totodată, i se dădură şi papucii îndărăt. 

Atunci, până peste poate de uluit, se duse acasă şi, 
suindu-se pe terasă, se propti în coate şi se porni să cugete 
adânc la ce-i mai rămânea de făcut. Şi pusese papucii nu 
departe de el, pe terasă; ci se întorsese cu spatele înspre 
ei, ca să nu-i mai vadă. Şi, tocmai în clipita aceea, un 
câine de-al vecinilor văzu papucii şi, repezindu-se de pe 
terasa stăpânilor lui pe terasa lui Abu-Cassem, luă în gură 
unul dintre papuci şi începu să se joace cu el. Şi, din 
zbeaga câinelui, papucul sări deodată cât colo, şi soarta 

cea blestemată îl prăvăli de pe terasă drept în capul unei 
babe care trecea pe uliţă. Şi greutatea de pomină a papu- 
cului feruit din belşug o strivi pe babă, făcând-o să-şi 
amestece lungimea cu lăţimea. lar rudele babei cunos- 
cură papucul lui Abu-Cassem şi se duseră cu jalba la ca- 
diu, cerând preţul pentru sângele rudei lor, sau moartea 
lui Abu-Cassem. Şi bietul de el fu silit să plătească prețul 
sângelui, după pravilă. Şi, pe deasupra, trebui să mai 
plătească şi nişte bacşişuri grase caraliilor şi cavazilor de 
la agie. 

De data aceasta însă hotărârea lui era luată. Se în- 
toarse prin urmare acasă, luă cei doi afurisiţi de papuci şi, 
venind iarăşi la cadiu, ridică amândoi papucii deasupra 
capului şi strigă cu o dârzenie ce-i făcu să izbucnească în 
râs şi pe cadiu şi pe martori şi pe toţi cei care se brodiseră 
de faţă: 

— O, domnia ta cadiule, iacătă pricina belelelor mele! 
Şi-n curând am să ajung să cerşesc prin curţile de pe la 
moschei. Mă rog, dar, să te miluieşti a da o poruncă prin 
care să se adeverească precum că Abu-Cassem nu mai 
este stăpânul acestor papuci, că îi dă cu legată cui o vrea 
să-i ia şi că el, Abu-Cassem, nu mai este răspunzător de 
pacostele pe care au să le mai pricinuiască pe viitor! 

Şi, după ce spuse acestea, aruncă papucii în mijlocul 
sălii de judecată şi o rupse la fugă în picioarele goale, în 
vreme ce toţi cei de faţă, de-atâta râs, se prăbuşiră pe 
spate. Ci Allah ştie mai bine! 


BAHLUL, MĂSCĂRICIUL LUI AL-RAŞID 
Cică emirul drept-credincioşilor, califul Harun 


Al-Raşid, avea un măscărici, care trăia la el la sarai şi care 
avea sarcina de a-l înveseli pe calif în ceasurile sale de 

inimă rea. Şi pe măscăriciul acela îl chema Bahlul-cel- 
Înelept. Iar califul îi zise într-o zi: 

— Ya Bahlul, ştii tu cumva câţi nebuni sunt în Bagdad? 

Şi Bahlul răspunse: 

— O, doamne al meu, înşiruirea ar fi cam lungă! 

lar Harun zise: 

— Îşi dau în seamă s-o întocmeşti. Şi aştept să fie în- 
tocmai! 

Iar Bahlul scoase din gâtlej un hohot lung de râs. Şi 
califul îl întrebă: 

— Ce-i cu tine? 

Iar Bahlul spuse: 

— O, doamne al meu, eu sunt vrăjmaş pe orice trudă 
care osteneşte. Drept care, spre a te mulțumi, am să mă 
apuc pe dată să întocmesc o socoteală de înţelepții câți se 
află în Bagdad! Întrucât asta-i o trudă care nu-mi va cere 
mai multă vreme decât atâta cât să beau o gură de apă. 
Şi, cu socoteala asta, care o să fie tare scurtă, tu ai să ştii, 
pe Allah! şi câți smintiţi se află în cetatea de scaun a îm- 
părăţiei tale! 

Şi tot Bahlul acesta, aşezându-se într-o zi în jeţul cali- 
fului, a căpătat din partea uşarilor, pentru neobrăzarea 
aceea, o ploaie de lovituri de băț. Iar ţipetele înfricoşă- 
toare pe care le-a scos el în împrejurarea aceea au stârnit 
tot saraiul şi l-au adus acolo până şi pe calif. Iar Harun, 
văzându-şi măscăriciul cum plângea cu lacrimi fierbinţi, 
s-a apucat să-l aline. Ci Bahlul i-a spus: 

— Of, o, emire al drept-credincioşilor, durerea mea-i 
fără de alinare, întrucât nu pe mine mă plâng, ci pe 
stăpânul meu calif! Că dacă iacătă eu căpătai atâtea 
lovituri numai pentru că am șezut o clipită în jeţul lui 
domnesc, ce potop are să-l pască pe el care şade de-atâta 
amar de ani! 

Şi iarăşi tot Bahlul a fost atâta de înţelept, încât să-i 
fie greață de însurătoare. lar Harun, spre a-i juca un 
renghi afurisit, l-a pus să se însoare cu de-a sila cu o fetiş- 
cană dintre roabele sale, încredințându-l că fata are să-l 
fericească şi că el, Harun însuşi, se pune chezaş pentru 
aceasta. lar Bahlul fu nevoit să se supună vrând-nevrând 
şi intră în odaia de nuntă unde îl aştepta tânăra-i 
nevastă, care era de o frumuseţe fără de cusur. Ci nici nu 
se întinsese bine lângă ea, că şi sări deodată cu spaimă şi 
o zbughi din odaie, de parcă l-ar fi alungat niscai vrăjmași 
nevăzuțţi, şi o luă la fugă ca un nebun prin sarai. lar cali- 
ful, înștiințat despre cele ce se petrecuseră, porunci să 
vină dinainte-i Bahlul şi îl întrebă cu glas aspru: 

— Pentru ce, o, afurisitule, i-ai făcut ruşinea asta soției 
tale? 

lar Bahlul răspunse: 

— O, doamne al meu, spaima este o boală fără de leac! 
Or, eu nu am, de bună seamă, nimica de ce s-o învinu- 
iesc pe soţia pe care dărnicia ta mi-a dăruit-o, întrucât 
este frumoasă şi cuminte. Ci, o, doamne al meu, nici nu 
am intrat eu bine în patul de nuntă, că am şi auzit 
limpede o sumedenie de glasuri care ieşeau laolaltă din 
lăuntrul soţiei mele. Şi una îmi cerea o rochie, iar alta 
îmi cerea un iaşmac de mătase; una vroia nişte papuci, 
alta o hăinuţă cu horbote, iar cealaltă alte lucruri iarăşi. 
Eu, atunci, n-am mai putut să-mi stăpânesc spaima şi, 
în ciuda poruncilor tale şi a nurilor fetei, am luar-o la 
fugă cât mă ţineau călcâiele, de frică să nu ajung încă şi 
mai nebun şi mai amărât decât sunt! 

Şi tot Bahlul nu a vroit într-o zi să primească un dar 
de o mie de dinari cu care, de două ori, l-a îmbiat cali- 
ful. Şi, întrucât califul, nedumerit până peste măsură de 
atâta nelăcomie, îi cerea lămuriri, Bahlul, care şedea jos, 

cu un picior întins şi cu celălalt strâns, se mulțumi drept 
orice răspuns să întindă, destul de neobrăzat, dinaintea 
califului Al-Raşid, amândouă picioarele deodată. Şi, văzând 
obrăznicia aceea nemaipomenită şi lipsa de cuviinţă față 
de calif, căpetenia hadâmbilor dete să-l înşface şi să-l 
pedepsească; ci Al-Raşid îl opri cu un semn, şi îl întrebă 
pe Bahlul care-i pricina unei atare uitări a bunei-cuviinţe. 
Iar Bahlul răspunse: 

- O, doamne al meu, dacă aş fi întins mâna ca să iau 
darul tău, mi-aş fi pierdut pe veci slobozenia de a-ţi 
întinde picioarele! 

Şi, într-un sfârşit, tot Bahlul, intrând într-o zi în cor- 
tul lui Al-Raşid, care se întorsese de la un război, îl găsi 
pe calif însetoşat şi cerând cu strigăte amarnice un pahar 
cu apă. Iar Bahlul dete fuga de-i aduse un pahar cu apă 
proaspătă şi, arătându-i-l, îi spuse: 

— O, emire al drepr-credincioşilor, mă rog ţie să-mi 
spui, înainte de a bea, cu ce preţ ai fi plătit paharul acesta 
cu apă, dacă, din întâmplare, nu s-ar fi găsit ori ar fi fost 
anevoie să se capete? 

Şi Al-Raşid spuse: 

— De bună seamă că aş fi dat, ca să-l am, jumătate din 
împărăţia mea! 

Iar Bahlul zise: 

-Acuma bea-l, şi Allah să-l umple cu desfătare în 
inima ta! 

Şi, după ce califul sfârşi de băut, Bahlul îi zise: 

— Şi dacă, o, emire al drept-credincioşilor, acuma, că 
l-ai băut, paharul acesta nu ar vroi să mai iasă din trupul 
tău, din pricina vreunei zăpreli în preacinstita-ţi băşică, 
la ce preţ ai plăti leacul care l-ar făcea să iasă? 

Şi Al-Raşid răspunse: 

— Pe Allah! mi-aş da atunci toată împărăţia în lung şi-n 
lar! 

lar Bahlul, mohorându-se dintr-odată, spuse: 

— O, doamne al meu, unei împărăţii care nu trage în 
cumpănă mai mult decât un pahar cu apă ori decât o 
țâşnitură de ud, nu ar trebui să i se închine toate grijile 
pe care ţi le dă şi toate războaiele scăldate în sânge pe 
care ni le pricinuieşte! 

Şi Harun, auzind acestea, începu să plângă. 


lar Şeherezada, în noaptea aceea, mai spuse: 
CHEMAREA LA PACE PESTE TOT PĂMÂNTUL 


Se povesteşte că un preacinstit şeic dintr-un sat avea în 
gospodăria lui o tare frumoasă poiată pe care o îngrijea 
cu toată luarea-aminte şi care era bine împodobită şi cu 
orătănii de parte bărbătească şi cu orătănii de parte 
femeiască, şi care îi dedeau şi ouă frumoase şi nişte pui 
minunaţi buni de mâncat. Or, printre păsările de parte 
bărbătească, şeicul avea şi un cocoş mare şi minunat, cu 
glas limpede, cu pene strălucite și aurite, şi care, peste 
însuşirile frumuseţii de pe dinafară, mai era dăruit şi cu 
agerime, cu înțelepciune şi cu pricepere la treburile 
lumești, la schimbările de vreme şi la chițibuşurile vieții. 
Şi era plin de dreptate şi de grijă cu soțiile lui, şi îşi în- 
deplinea datoriile față de ele pe cât de vrednic, pe atâta 
de nepărtinitor, ca să nu lase zâzania să le intre în inimi 
şi ura în priviri. Şi era dat de pildă pentru toată gloata din 
curtea de păsări, ca soț, ca putere şi ca bunătate. lar 
stăpânul său îi pusese numele de Glasul-Zorilor. 

Or, într-o zi, pe când soțiile lui îşi vedeau de puişori 
şi îşi dichiseau penele, Glasul-Zorilor ieşi să cerceteze 
pământurile gospodăriei. Şi, tot minunându-se de câte 
vedea, scormonea şi ciugulea ba ici, ba colo, pe măsură 
ce da în drumul lui de boabe de grâu, sau de orz, sau de 

porumb, sau de sesam, sau de hrişcă, sau de mei. Şi, târât 
de găselile şi de căutările lui mai departe decât ar fi vrut, 
se văzu de la o vreme dincolo de marginile satului şi ale 
gospodăriei, și singur cu totul într-un loc sălbatic pe care 
nu-l mai văzuse vreodată. Şi degeaba se tot uită el ba la 
dreapta, ba la stânga, că nu zări nicio față de prieten şi 
nicio făptură cunoscută. Şi începu să se simtă tulburat şi 
scoase câteva pipete scurte, de îngrijorare. Şi în vreme ce 
se pregătea să facă drum întors... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi şasea noapte 
Spuse: 


... Şi în vreme ce se pregătea să facă drum întors, iacătă 
că privirea îi căzu pe un vulpan care, de departe, venea 
înspre el alergând în copci mari. Şi, văzând aşa, începu să 
tremure pentru viața sa, dete dosul înspre duşman, îşi luă 
vânt din toate puterile aripilor întinse şi izbuti să ajungă 
pe creasta unui zid dărăpănat, unde nu avea decât numai 
atâta loc cât să-şi pună picioarele, şi unde vulpanul nu 
putea să-l ajungă în niciun chip. 

Şi vulpanul se opri cu sufletul la gură sub zid, adul- 
mecând şi scheunând. Ci văzând că nu are nicio putință 
de a se cățăra până la pasărea dorurilor sale, ridică înspre 
ea capul şi îi zise: 

— Pacea fie asupra-ţi, o, chip de bunăvestire, o, fratele 
meu, O, tovarăşe minunat! 

Ci Glasul-Zorilor nu-i întoarse salamalecul şi nu se 
înduplecă nici măcar să se uite la el. Iar vulpanul, dacă 
văzu aşa, îi spuse: 

- O, prietene al meu, o, gingașule, o, frumosule, 
pentru ce nu vrei nici măcar să-mi faci hatârul unei 
bineţi ori al unei priviri, când eu aş dori atâta să-ţi dau 
o veste mare? 

Ci cocoşul, prin tăcerea lui, se scutură de toate vor- 
bele acelea dulci şi de toate ispitele, iar vulpanul urmă: 

— Ah, fratele meu, dacă ai şti ce ştire sunt trimis să-ţi 
aduc, te-ai da jos cât mai iute să mă îmbrăţişezi şi să mă 
săruţi pe gură! 

Ci cocoşul se făcea mai departe n-aude n-avede şi, fără 
a-i răspunde nimic, se uita în zare, cu nişte ochi rotunzi 
şi nemişcaţi. lar vulpanul urmă: 

— ARă, dar, o, fratele meu, că sultanul animalelor, care-i 
Măria Sa Leul, şi sultanul păsărilor, care-i Măria Sa 
Vulturul, s-au întâlnit de curând în inima unei poieni 
înverzite, împodobite cu flori şi cu izvoare, şi au adunat 
împrejurul lor pe trimişii tuturor jivinelor zămislite de Allah 
— şi tigri, şi hiene, şi leoparzi, şi râşi, şi pantere, şi şacali, şi 
antilope, şi lupi, şi iepuri, şi dobitoace de pe lângă casa 
omului, şi şoimi, şi ereţi, şi ciori, şi porumbei, şi turturele, 
şi prepelițe, şi potârnichi, şi orătănii, şi toate păsările. Şi cei 
doi împărați ai noştri, când solii tuturor supuşilor 
s-au aflat dinaintea lor, au dat de ştire, cu ucaz domnesc, că 
de-acuma înainte, peste tot întinsul pământului cel locuit, 
au să domnească stăpâne tihna, frăția şi buna-învoire; şi că 
numai prețuirea, prietenia, tovărăşia şi dragostea au să fie 
simțămintele îngăduite între neamurile jivinelor din 
pădure, ale dobitoacelor de pe lângă casa omului şi ale 
păsărilor; că uitarea trebuie să se aştearnă peste vechile 
vrăjmăşii şi peste urile dintre neamuri; şi că fericirea tuturo- 
ra şi a fiecăruia în parte este ţinta înspre care trebuie să tindă 
toate strădaniile. Şi au hotărât că oricine va încălca starea 
aceasta de lucruri va fi adus fără de zăbavă dinaintea județu- 
lui cel mare şi va fi judecat şi osândit fără de milă. Şi mi-au 

dat slujba de crainic al proaspătului ucaz, şi mi-au dat în 
seamă să mă duc să vestesc peste tot pământul hotărârea 
adunării, cu porunca de a însemna numele tuturor care vor 
cârti, spre a fi osândiți pe măsura răzvrătirii lor. Şi, o, cocoşule, 
fratele meu, drept aceea mă vezi tu acum la temelia acestui zid 
pe care te-ai cocoţat, întrucât eu, într-adevăr, eu, cu chiar 
ochii mei, eu şi nu altul, sunt trimisul, solul, crainicul şi 
împuternicitul cu puteri depline al stăpânilor şi domnilor 
noştri. Şi, pentru aceasta, adineauri, te-am întâmpinat cu 
urarea de pace şi cu vorbele prieteniei, o, fratele meu! 

Şi-aşa! Ci cocoşul, fără să ia aminte la toată poliloghia 
aceasta mai mult decât dacă n-ar fi înţeles nimic, se uita 
mai departe în zări, cu o înfăţişare nepăsătoare, şi cu nişte 
ochi rotunjiţi şi pieriţi, pe care îi închidea din când în 
când, legănând din cap. Iar vulpanul, cu inima arsă de 
dorul de-a ronțăi prada aceea dulce, urmă: 

— O, fratele meu, pentru ce nu vrei să mă cinsteşti cu 
un răspuns, ori să catadicseşti a-mi spune măcar un 
cuvânt, ori numai să-ți cobori privirile înspre mine, 
care-s trimisul sultanului nostru Leul, stăpânul jivinelor, 
şi al sultanului vostru Vulturul, stăpânul păsărilor? Or, 
îngăduie-mi a-ți aduce aminte că, dacă stăruieşti în 
tăcerea ta față de mine, am să fiu nevoit să spun lucrul 
acesta sfatului; şi tare mă tem că ai să cazi sub pedeapsa 
legii celei noi, care este neînduplecată în dorinţa de a 
statornici pacea peste întreg pământul, chiar cu primejdia 
de-a omori jumătate din vieţuitoare. Te rog, aşadar, 
pentru ultima oară, o, fratele meu cel chipeş, să-mi spui 
măcar pentru ce nu vrei să-mi răspunzi! 

Atunci cocoşul, care până aci se înţepenise într-o 
nepăsare mândră, întinse gâtul şi, plecându-şi capul 
pe-o parte, îşi cobori privirea ochiului său din dreapta 
înspre vulpan, şi spuse: 

— O, fratele meu, chiar că vorbele tale sunt asupra 
capului şi asupra ochilor mei, şi te cinstesc în inima mea 
ca pe un trimis, şi ca pe un pristav, şi ca pe un crainic, şi 
ca pe un împuternicit, şi ca pe un sol al stăpânului nos- 
tru Vulturul. Ci, dacă nu ţi-am răspuns, să nu care 
cumva să crezi că am făcut-o din sfruntare ori din 
răzvrătire ori din orice alt simțământ vinovat, o, nu! pe 
viaţa ta! am făcut-o numai şi numai pentru că eram tare 
tulburat de ceea ce vedeam şi încă mai văd în depărtare, 
colo jos, înaintea mea! 

Şi vulpanul întrebă: 

— Allah fie cu tine, o, fratele meu! Da ce vedeai şi ce 
încă mai vezi acolo? Alungat fie Cel-Viclean! Nimica de 
rău, nădăjduiesc, ori nimica dăunător? 

Iar cocoşul întinse iarăşi încă şi mai mult gâtul, şi 
spuse: 

— Cum, o, fratele meu, tu nu zăreşti ceea ce zăresc eu, 
cu toate că Allah a pus deasupra preacinstitului tău bot 
doi ochi pătrunzători, măcar că oleacă ciacâri — fie zis 
fără a te simţi jignit! 

lar vulpanul întrebă cu îngrijorare: 

— Da spune-mi odată, ce zăreşti, rogu-mă ţie! Că eu 
nu-ş ce am astăzi la ochi, măcar că nu mă ştiu nicidecum 
zbanghiu — fie zis fără a te supăra! 

Iar cocoşul Glasul-Zorilor spuse: 

— Păi iacătă, văd cum se ridică un nor de pulbere, şi 
văd în văzduh un stol de şoimi de vânătoare într-un cerc 
rotitor! 

lar vulpanul, la vorbele acelea, începu să tremure şi 
întrebă, până peste poate de îngrijorat: 

— Asta-i tot ce zăreşti, o, chip vestitor de bine? Da pe 
jos nu vezi nimica gonind? 

lar cocoşul îşi aţinti îndelung privirea în zare, răsu- 
cindu-şi capul şi pe dreapta şi pe stânga şi, până la urmă, 
spuse: 

— Da! văd ceva cu patru picioare gonind pe jos, cu nişte 
labe sprintene, lung, subțire, cu un cap micuţ şi ascuţit, şi 
cu nişte urechi clăpăuge. Şi vine iute înspre noi! 

Iar vulpanul, tremurând din toate mădularele, întrebă: 

— Au nu-i un ogar ceea ce vezi tu, o, fratele meu? 
Allah să ne apere! 

lar cocoşul spuse: 

— Nu ştiu dacă este un ogar, întrucât eu încă nu am 
văzut asemenea dihanie şi numai Allah ştie! Da sunt în- 
credinţat, oricum, că e un câine, o, chipeşule! 

Când auzi cuvintele acestea, vulpanul strigă: 

— Sunt silit, o, fratele meu, să-mi iau rămas-bun de la 
tine! 

Şi, rostind acestea, dete dosul şi își aruncă picioarele 
în vânt, încredințându-se Maicii-Scăpării. Iar cocoşul 
strigă după el: 

— Hei, tu! Hei, tu! frate-al meu, mă dau jos, mă dau 
jos! De ce nu mă aştepţi? 

lar vulpanul zise: 

— Păi, vezi tu, mie mi-e cam silă de câinele ogar, cu 
care nu sunt nici prieten, nici nimic! 

lar cocoşul urmă: 

— Ci, o, chip al binecuvântării, nu-mi spuneai tu mai 
adineaori că vii ca trimis şi ca pristav din partea domni- 
torilor noştri, spre a vesti ucazul păcii între toate nea- 
murile de pe pământ, aşa cum s-a hotărât în divanul 
tuturor trimişilor ginţilor noastre? 

Iar vulpanul răspunse de foarte departe: 

— Da, aşa e! Da, aşa e! o, fratele meu, cocoşule, numai 
că pramatia asta de ogar — bătu-l-ar Allah! — s-a ţinut să 

nu vină la divan, iar neamul lui nu şi-a trimis niciun sol, 
iar numele lui nu a fost rostit când s-au strigat numele 
ginţilor care au hotărât chemarea la pace peste tot pămân- 
tul. Şi de aceea, o, cocoşule plin de gingăşie, dăinuie încă 
neprietenia între neamul meu şi neamul lui, şi vrăjmăşia 
între mine şi el! Ci Allah să te ţie bine sănătos, până ce 
m-oi întoarce! 

Şi vulpanul, după ce grăi toate astea, pieri în depărtare. 
Iar cocoșul scăpă astfel de colții dușmanului, mulțumită 
iscusinţei şi deşteptăciunii sale. Şi se grăbi să se dea jos de 
pe culmea zidului şi să se întoarcă la gospodăria şeicului, 
preamărindu-l pe Allah, carele îl aduse îndărăt în tihna 
poiatei sale. Şi le povesti numaidecât soțiilor şi vecinilor 
săi păcăleala pe care i-o trăsese asupritorului său din neam 
de neam. Şi toți cocoşii din ogradă ridicară spre văzduhuri 
chemarea răsunătoare a bucuriei lor, spre a sărbători 
izbânda Glasului-Zorilor. 


lar Şeherezada, în noaptea aceea, mai spuse: 
BRĂCINARELE ÎNNODATE 


Se povesteşte că un sultan ca toți sultanii şedea într-o 
zi în jeţul său, în mijlocul divanului, şi-i primea pe supușii 
veniţi cu plângeri, când intră un şeic, grădinar de mese- 
rie, şi care purta pe cap un coş cu poame frumoase şi cu 
felurite legume, numai trufandale. Şi grădinarul sărută 
pământul dintre mâinile sultanului, şi chemă asupra 
Măriei Sale binecuvântarea cerului, şi îi dete în dar coşul 
cu trufandale. Iar sultanul, după ce îi răspunse la sala- 
malec, îl întrebă: 

— Da ce ai în coşul acela acoperit cu frunze, o, şeicule? 

Iar grădinarul spuse: 

— O, doamne al vremurilor, nişte legume proaspete şi 
nişte poame, din cea dintâi pârgă de pe pământurile 
mele, şi ţi le aduc ca trufandale! 

Iar sultanul zise: 

— Cu dragă inimă! Sunt primite! 

Şi sultanul dete la o parte frunzele care fereau de 
deochi cele ce se aflau în coş, şi văzu că erau acolo şi nişte 
minunaţi castraveți brobonaţi, şi bame tare ispititoare, şi 
banane, şi pătlăgele vinete, şi lămâi, şi felurite alte fructe, 
şi legume pretimpurii. Şi strigă: 

— Maşallah! 

Şi luă un castravete brobonat şi cronţăi din el cu mare 
poftă. Pe urmă spuse hadâmbilor să ducă totul la harem. 
lar hadâmbii zoriră să îndeplinească porunca. Şi femeile, 
la rându-le, mâncară cu multă desfătare trufandalele ace- 
lea. Şi fiecare luă ceea ce vroi, firitisindu-se una pe alta şi 
spunând: 

— Trufandalele din anul care vine să ne aducă sănă- 
tate şi să ne găsească tot bine şi frumoase! 

Pe urmă împărţiră roabelor ce mai rămăsese în coş. 
Şi toare de-un gând spuseră: 

— Pe Allah! trufandalele acestea sunt lucru rar! Şi 
trebuie numaidecât să-i dăm un bacşiş celui care ni le-a 
adus! 

Şi îi trimiseră felahului, prin mijlocirea hadâmbilor, o 
sută de dinari de aur. lar sultanul, tot aşa, fu mulțumit 
până peste măsură de castraverele cel brobonat pe care îl 
mâncase, şi mai adăugă şi el două sute de dinari de aur 
la darul soțiilor sale. Iar felahul căpătă astfel, pentru coșul 
lui plin de trufandale, trei sute de dinari de aur. Ci cu 
asta nu se isprăvi treaba, întrucât sultanul, punându-i 
felurite întrebări despre rosturile pomăritului şi ale 
grădinăritului, şi despre încă alte multe, îl găsi a-i fi întru 

totul folositor şi îi plăcură răspunsurile; căci felahul avea 
o vorbă dulce, limba spornică, răspunsul pe buze, mintea 
rodnică, purtarea frumos şlefuită, şi graiul cuminte şi 
ales. lar sultanul vroi să şi-l facă îndată tovarăș de ospeţe, 
şi-i spuse: 

— O, şeicule, ştii cumva cum se ţine tovărăşie sultanilor? 

Iar felahul răspunse: 

— Ştiu. 

lar sultanul îi zise: 

— Asta-i bine, o, şeicule! Întoarce-te degrabă în satul 
tău, să le duci alor tăi cele de care Allah ţi-a făcut parte 
astăzi, şi vino cât mai iute îndărăt la mine, spre a-mi fi 
de-acuma înainte tovarăş de ospeţie! 

Şi felahul răspunse că ascultă şi că se supune şi, după 
ce duse alor lui cele trei sute de dinari de aur trimişi de 
Allah, se întoarse la sultan, care tocmai atunci se aşezase 
la cină. Şi sultanul îl pofti să şadă lângă el, dinaintea 
tablalei, şi să mănânce şi să bea cât o putea. Şi îl găsi încă 
şi mai plăcut decât întâia oară, şi îl îndrăgi de-a binelea, 
şi îl întrebă: 

— De bună seamă că tu trebuie să ştii nişte poveşti fru- 
moase de povestit şi de ascultat, o, şeicule? 

Iar felahul răspunse: 

— Aşa-i, pe Allah! Iar la noapte am să-i povestesc sul- 
tanului! 

Şi sultanul, la vestea aceea, se învoioşi până peste poate 
şi se înfioră de mulțumire. Şi, spre a-i da tovarăşului său 
de ospăț o dovadă de grijă şi de prietenie, porunci să vină 
din harem cea mai tânără şi cea mai frumoasă dintre 
însoţitoarele sultanei, o copilă fecioară şi pecetluită... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a şapte sute nouăzeci şi şaptea noapte 
Spuse: 


... porunci să vină din harem cea mai tânără şi mai fru- 
moasă dintre însoţitoarele sultanei, o copilă fecioară şi 
pecetluită, şi i-o dete în dar, măcar că şi-o pusese deoparte 
pentru sine, încă din ziua când fusese cumpărată, 
păstrându-şi-o ca pe o bucăţică aleasă. Şi puse la îndemâna 
celor doi proaspăt însurăţei un iatac frumos, în saraiul de 
lângă saraiul său, şi îmbrăcat măreț, şi dăruit cu toate cele 
de trebuinţă. Şi după ce le ură toate desfătările pe noapte, 
îi lăsă singuri şi se întoarse la haremul său. 

Or, tinerica, după ce se dezbrăcă, aşteptă culcară să 
vină la ea noul ei stăpân. Iar şeicul grădinar, care în viaţa 
lui nici nu gustase, nici nu văzuse trup alb, rămase uluit 
de ceea ce văzu acum, şi îl preamări în inima lui pe acela 
carele a zămislit pielea albă. Şi veni lângă fată şi începu să 
se joace cu ea toate jocurile îndătinate într-o împrejurare 
ca aceea. Şi iacătă că, fără ca el să-şi dea seama nici cum, 
nici pentru ce, copilul cel moştenit de la tătâne-său nu 
vroi să ridice capul, ci rămase aţipit, cu un ochi fără de 
viaţă, şi bleojdit în jos. Şi grădinarul degeaba îl tot 
dojeni şi îl îmbărbătă, că el nu vroi să audă de nimic, şi 
rămase surd la toate îndemnurile, împotrivindu-se cu o 
neclintire şi o încăpățânare fără de niciun înţeles. Şi bietul 
grădinar, până peste poate de nedumerit, strigă: 

— Chiar că asta-i o treabă de-a mirările! 

Iar fata, cu gândul de-a trezi dorurile copilului, începu 
să şuguiască cu el, şi să-l dezmierde cu toare dezmierdările, 
şi să-l îndemne ba cu alintări, ba cu zgâlţâieli, ci nu izbuti 
neam să-l facă să se trezească. Şi, într-un sfârșit, strigă: 

— O, stăpâne al meu, deie Allah să-şi desfăşoare sporul! 

Şi, văzând că nimica nu slujea la nimica, zise: 

— O, stăpâne al meu, mă cam socotesc că tu habar nu 
ai din ce pricină copilul-de-la-tărtâne-tău nu vrea să se 
trezească! 

El zise: 

— Nu, pe Allah! habar nu am! 

Ea spuse: 

— Păi din pricină că stăpânul lui este înnodat la 
brăcinări! 

El întrebă: 

— Şi ce-i de făcut, o, preacinstito, ca să dezlegăm 
brăcinările acelea? 

Ea spuse: 

— Nu-ţi bate capul cu asta. Ştiu eu ce-i de făcut! 

Şi se ridică pe clipă pe dată, luă nişte tămâie tare şi, 
aruncând-o într-o căţuie, începu să-l afume pe soţul ei, aşa 
cum se tămâiază trupul celor morţi, rostind: 

— Allah să-i scoale pe cei morţi! Allah să-i scoale pe 
cei adormiţi! 

Şi după asta, luă un ulcior plin cu apă şi începu să 
stropească pruncul-cel-moştenit, aşa cum se stropesc 
trupurile celor morţi înainte de a fi pânzuite cu giulgiul. 
Şi după ce îl scaldă aşa, luă o năframă de moselină şi îl în- 
vălui pe copilul cel adormit, aşa cum se pânzuiesc morţii 
cu giulgiul. Şi după ce îndeplini toate aceste pregătiri 
îndătinare pentru o înmormântare prefăcută, tinerica le 
chemă pe roabele cele mule pe care sultanul le pusese în 
slujba ei şi a soțului ei; și le arătă ce le arătă la bietul gră- 
dinar, care sta nemișcat, cu trupul pe jumătate acoperit cu 
năframa şi învăluit de un nor de tămâie. Şi, la priveliștea 
aceea, femeile, scoțând pipete de veselie şi icnete de râs, o 
luară la fugă prin sarai povestind ceea ce văzuseră tuturor 
celor care nu văzuseră. 

Or, dimineaţa, sultanul, sculat mai devreme ca de 
obicei, trimise după grădinar, tovarășul său de ospețe, şi 
îi făcu urările de dimineaţă, şi îl întrebă: 

— Cum ţi-ai petrecut noaptea, o, şeicule? 

Şi felahul îi povesti sultanului toate câte le păţise, fără 
să-i ascundă niciun amănunt. lar sultanul, când auzi 
păţania, se porni pe un râs de căzu pe spate; pe urmă 
strigă: 

— Pe Allah, fata care a doftoricit în felul acesta bine 
chibzuit înnodarea brăcinărilor tale este o fată dăruită cu 
ştiinţă, cu iscusinţă şi cu minte! Şi o iau îndărăt, pentru 
a mă sluji eu însumi de ea! 

Şi porunci să vină fata la el şi o puse să-i povestească 
toate câte se întâmplaseră. Şi fata îi spuse şi ea sultanului 
totul aşa cum se urmase, şi îi istorisi cu toate amănuntele 
truda cu care se căznise spre-a risipi somnul copilului cel 
îndărătnic, lăsat moştenire, şi leacul de care până la urmă 
se slujise, fără de izbândă! Iar sultanul, învoioşindu-se 
peste măsură, se întoarse înspre felah şi îl întrebă: 

— Adevăratu-i? 

Iar felahul dete din cap în semn că este adevărat, şi lăsă 
ochii în jos. lar sultanul, râzând din tot gârlejul, îi spuse: 

— Pe viața mea şi-a ta, o, şeicule, mai povesteşte-mi o 
dată cum a fost! 

Şi după ce bietul om îi mai spuse o dată povestea, 
sultanul începu să lăcrimeze de mulțumire, şi strigă: 

— Uallah! ăsta-i un lucru de pomină! 

Pe urmă, întrucât muezinul tocmai îşi începea din 
minaret chemarea la rugăciune, sultanul şi grădinarul îşi 
îndepliniră datorințele față de Atoatefăcărorul, apoi 
sultanul spuse: 

— Acuma, o, şeicule, să-mi povesteşti istoriile făgă- 
duite! 

Iar grădinarul spuse: 

— Cu tot dragul inimii şi ca pe o cinstire datorată 
preadarnicului stăpân! 

Şi şezând jos, cu picioarele ghemuite sub el, dinaintea 
sultanului, povesti: 


POVESTEA CU CEI DOI MÂNCĂTORI DE HAŞIŞ 


Află, o, doamne şi cunună a capului meu, că într-o 
cetate ca toate cetăţile era un om, pescar ca îndeletnicire, 
şi mâncător de haşiş ca deprindere. Or, după ce îşi aduna 
rodul unei zile de muncă, o parte din agoniseală şi-o 
cheltuia pe merindea gurii, iar partea care îi mai rămânea 
o da pe iarba cea înveselitoare din care se scoate haşişul. 
Şi lua trei tainuri de haşiş pe zi: una pe care o înghiţea pe 
nemâncate dimineaţa, una la prânz şi una la scăpătatul 
soarelui. Şi astfel îşi trecea viaţa în voioşie şi în aiureală. 
Da asta nu-l împiedica să-şi vadă de munca lui, pescuitul; 
ci adeseori o făcea într-un fel tare ciudat. Așa, într-o seară, 
luând o tuţie de haşiş mai mare ca de obicei, aprinse mai 
întâi o lumânare de seu, şi şezu jos, dinaintea ei, şi începu 
să vorbească cu sine însuşi, punându-și întrebări şi 
răspunzându-și singur, şi bucurându-se de toate huzu- 
rurile visului şi ale desfătării tihnite. Şi rămase multă 
vreme aşa, şi nu fu scos din visătoria lui cea minunată 
decât de răcoarea nopţii şi de strălucirea lunii în plină- 
tatea ei. Şi spuse atunci, vorbindu-şi singur: „Măi, Cuzare! 
ia te uită! uliţa-i tăcută, boarea nopţii este curată, iar 
strălucirea lunii cheamă la preumblare. Așa că ai face mai 
bine să ieşi din casă şi să iei oleacă de aer şi să priveşti fața 
lunii, la un ceas când oamenii nu umblă pe drumuri şi 
nu pot să-ţi tulbure mulțumirea şi desfătarea singuratică!“ 
Şi, cugerând astfel, pescarul ieşi din casă şi îşi îndrepră 

preumblarea înspre ţărmul apei. Or, era tocmai în cea de 
a paisprezecea zi a lunii, şi noaptea era plină de lumină. 
Iar pescarul, văzând pe caldarâm oglindirea talgerului cel 
argintiu, luă strălucirea aceea a lunii drept apă, iar închi- 
puirea lui bezmetică îi zise: „Pe Allah, o, pescarule Cutare, 
iacătă că ai ajuns pe țărmul apei şi niciun alt pescar în 
afară de tine nu se mai află pe mal. Aşa încât bine ai face 
să te întorci repede să-ţi iei undița şi să vii să te apuci să 
pescuieşti ce ţi-o dărui norocul în noaptea aceasta!“ Aşa 
gândi, în sminteala lui, şi aşa făcu. Şi aducându-și undița, 
veni şi şezu pe o piatră de drum, şi se apucă să pescuiască 
în inima strălucirii lunii, aruncând firul cu nada pe fața 
albă oglindiră de caldarâm. 

Or, iacătă că un dulău peste măsură de mare, ademe- 
nit de miasma cărnurilor ce slujeau de momeală, se re- 
pezi la cârlig şi îl înghiţi. Iar cârligul i se înfipse în beregată 
şi îi pricinui o vătămare atâta de amarnică, încât începu 
să scuture deznădăjduit de aţa undiţei spre a putea să se 
descotorosească de ea. lar pescarul, care socotea că a prins 
vreun peşte straşnic, trăgea din toate puterile; iar câinele, 
care începea să nu mai poată să îndure durerea, trăgea şi 
el în partea cealaltă, scoțând nişte urlete de te lua spaima; 
până ce, într-un sfârşit, pescarul, nevrând să lase să-i scape 
vânatul, fu smucit din loc şi răsturnat pe jos. Şi-atunci, 
gândind că are să se înece în râul pe care i-l năzărea 
haşişul, se porni să scoată nişte ţipete înfricoşare strigând 
după ajutor. Şi, la zarva aceea, străjerii din mahala dădură 
năvală, iar pescarul, când îi văzu, strigă: 

— Săriţi, o, musulmanilor! Ajutaţi-mă să scot peştele 
acesta năprasnic din adâncurile apei în care mă târăște. 
Yallah, yallah! săriţi odată, voinicilor! Mă înec! 

lar străjerii, tare nedumeriţi, îl întrebară: 

— Ce-ai păţit, o, pescarule? Şi despre ce apă vorbeşti? 

Şi despre ce peşte e vorba? 

Iar el le spuse: 

— Bătu-v-ar Allah, o, pui de căşea! Acuma-i vreme de 
glumit, ori de-a mă ajuta să-mi scap sufletul de la înec şi 
să scot peştele din apă? 

Iar străjerii, care dintru-ntâi râseseră de năzbâtia lui, 
se mâniară când îl auziră că-i face pui de cățea şi se 
repeziră la el şi, după ce îl tumbăciră în bătaie, îl duseră 
la cadiu. 

Or, şi cadiul, la fel, cu îngăduința lui Allah, era tare 
dedat haşişului... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a șapte sute nouăzeci şi opta noapte 
Spuse: 


... Or, şi cadiul, la fel, cu îngăduinţa lui Allah, era tare 
dedat haşişului. Şi când îşi dete seama, dintr-o singură 
privire aruncată asupra pescarului, că insul pe care stră- 
jerii îl învinuiau că a tulburat tihna mahalalei se afla sub 
puterea prafului cel înveselitor pe care şi el îl gusta la fel 
de tare, nu pregetă să-i certe aspru pe străjeri şi să le 
poruncească să plece. Şi dete în seama robilor săi să aibă 
mare grijă de pescar şi să-i orânduiască un pat bun în 
care să-şi treacă noaptea în deplină linişte. 

Într-adevăr, după ce îşi petrecu noaptea toată tihnit şi 
netulburat, apoi toată ziua următoare hrănindu-se bine, 
pescarul fu chemat seara la cadiu, care îl primi cu toată 
prietenia şi se purtă față de el ca față de un frate. Şi, după 
ce cinară laolaltă, şezu jos lângă el, înaintea lumânărilor 
aprinse şi, punându-i dinainte nişte haşiş, începură să se 

înfrupre din el amândoi. Şi mistuiră singuri atâta hașiş 
cât ar fi fost de-ajuns să răstoarne cu tuspatru-i picioarele 
în sus până şi-un elefant trecut de o sută de ani. 

lar când haşișul li se încuibă bine în minte, începu să 
le stârnească pornirile cele păcătoase ale firii lor. 

Or, la ceasul acela sultanul şi vizirul său tocmai se 
preumblau prin cetate, amândoi străvestiţi în neguţători. 
Şi auziră toată zarva ce se revărsa din casa cadiului; şi, cum 
uşile nu erau încuiate, intrară şi găsiră pe cadiu şi pe pescar 
în nebunia veseliei. lar cadiul şi tovarășul său, când îi 
văzură pe oaspeții aduşi de soartă că intră peste ei, se opriră 
din dănţuială şi le urară bun venit şi îi poftiră cu prietenie 
să şadă jos, fără a părea stingheriţi în vreun fel de venirea 
lor. Iar sultanul, când îl văzu pe cadiul cetăţii dănțuind 
aşa, gol teacă, dinaintea unui om tot atâta de gol, îşi zgâi 
ochii şi, plecându-se la urechea vizirului, spuse: 

— Pe Allah! cadiul nostru nu este tot aşa de bine înzes- 
trat ca tovarăşul său cel negru. 

Iar pescarul se întoarse înspre el şi zise: 

— Ce ai, mă ăla, de vorbeşti aşa la urechea ăluia? Staţi jos 
amândoi, cum vă poruncesc eu, stăpânul vostru, sultanul 
cetăţii! Că de nu, îl pun pe vizirul meu, dănţuitorul, să vă 
reteze căpăţânile. Întrucât mă socotesc că veţi fi ştiind că eu 
îs chiar sultanul, că acesta-i vizirul meu, şi că eu ţin lumea 
întreagă, ca pe un peşte, în pumnul mâinii mele drepte! 

Iar sultanul şi vizirul, la vorbele acelea, pricepură că se 
aflau față cu doi mâncători de haşiş, din cel mai amarnic 
soi. Iar vizirul, spre a-l înveseli pe sultan, îi spuse pescarului: 

— Şi de când, o, stăpâne al meu, ai ajuns sultan al 
cetăţii? Şi-ai putea să-mi spui ce s-a făcut cu stăpânul 
nostru cel vechi, de dinaintea ta? 

— Păi l-am dat jos şi i-am spus: „Cară-te!“ şi s-a dus. 
Şi m-am aşezat în locul lui! 

El întrebă: 

— Da sultanul nu s-a împotrivit? 

El răspunse: 

— Deloc! Ba s-a şi foarte bucurat să-și descarce asupra-mi 
povara cea grea a domniei. lar eu, ca să-i răsplătesc 
politeţurile, l-am oprit pe lângă mine, să mă slujească. Şi 
mă gândesc să-i istorisesc niscaiva poveşti, de i-o părea rău 
că s-a lepădat de domnie! 

Şi, după ce vorbi aşa, pescarul adăugă: 

— Mă trece-o nevoie! 

Iar cadiul, la rându-i, spuse: 

— Şi pe mine! 

Şi se apropie de vizir, şi vroi să facă şi el la fel ca pes- 
carul. Şi, dacă văzură aşa, sultanul şi vizirul, potopiţi de 
râs, săriră în picioare și îşi luară tălpășița, strigând: 

— Bătu-i-ar Allah pe mâncătorii de haşiş! 

Şi-avură mult de caznă până ce să scape de cei doi 
tovarăşi smintiți. 

Or, a doua zi, vroind să-şi împlinească râsetele din 
preseara aceea, sultanul porunci străjilor să-i dea de ştire 
cadiului să se înfățişeze la sarai, dimpreună cu oaspetele 
din casa lui. Şi cadiul, însoţit de pescar, nu zăbovi să vină 
între mâinile sultanului, care îi zise: 

— Te-am chemat, o, apărărorule al legii, pentru ca să 
poţi, laolaltă cu soţul tău, să-mi arăţi care este calea cea 
mai lesnicioasă de a te uşura!... 

Când cadiul auzi vorbele acestea ale sultanului, şi cum 
pe de altă parte cunoştea că sultanul avea obiceiul să se 
preumble străvestit, noaptea, pricepu că la trăsnaia şi la 
sminteala lui din ajun fusese martor însuşi sultanul, şi se 
simţi până peste poate de înfricoşat gândind că se 
dovedise fără de cuviință faţă de sultan şi de vizir. Şi căzu 
în genunchi, strigând: 

— Aman! Aman! o, doamne al meu, haşişul m-a împins 
la mișelii şi la necuviinţă! 

Da pescarul, care din pricina preamultului haşiş pe 
care îl înghiţea în fiece zi se afla şi acuma tot în stare de 
beţie, îi spuse sultanului: 

— Şi-apoi ce? Dacă tu acuma eşti în saraiul tău, aseară 
şi noi eram în saraiul nostru. 

Şi sultanul, până peste poate de înveselit de purtările 
pescarului, îi spuse: 

— O, tu, cel mai desfătător trăsnit din împărăţia mea, 
de vreme ce și tu eşti sultan, şi de vreme ce şi eu sunt la fel, 
te juruiesc să-mi ţii tovărăşie de-acuma înainte în saraiul 
meu. Şi întrucât ştii să istoriseşti poveşti, nădăjduiesc că 
ai să vrei să ne îndulceşti auzul cu vreuna dintre ele! 

Iar pescarul răspunse: 

— Cu tot dragul inimii şi ca pe o cinstire datorată! Ci, 
hotărât, nu până n-ai să dai iertare vizirului meu, care-i 
îngenuncheat la picioarele tale! 

Şi sultanul nu pregetă a-i da cadiului poruncă să se 
ridice, şi îl iertă de boacăna lui din ajun, şi îi spuse să se 
întoarcă la casa şi la slujbele lui. Şi îl opri la sine numai 
pe pescar, care, fără a mai zăbovi, îi povesti precum 
urmează povestea cadiului Tată al Vânturilor! 


POVESTEA CU CADIUL TATĂ AL VÂNTUITURILOR 


Se povesteşte că a trăit odată în cetatea Trablus din Siria, 
pe vremea lui Harun Al-Raşid, un cadiu care îndeplinea 
puterile slujbei sale cu o asprime şi cu o neînduplecare până 
peste poate. Şi-aşa, ajunsese de pomină pentru toată lumea. 

Or, cadiul acela al prăpădului avea, spre a-l sluji, o 
arăpoaică bătrână, cu pielea aspră şi groasă ca pielea unui 
bivol de pe Nil. Şi asta-i tot ce avea el ca femeie în hare- 
mul lui. Izgoni-l-ar Allah de la mila sa! Întrucât cadiul 
acela era de o cărpănoşenie ce nu se putea asemui decât 
cu neînduplecarea lui la osândele pe care le da. Bătu-l-ar 

Allah! Şi, măcar că era bogat, nu trăia decât cu pâine us- 
cată şi cu ceapă. Şi, după toate, mai era şi plin de fudulie, 
şi-i era ruşine să se arate zgârcit, şi totdeauna vroia să dea 
dovadă de belşug şi de dărnicie, da trăia cu legumeala unui 
cămilar ajuns la capătul merindelor. Şi spre a amăgi cu o 
strălucire care nici gând să se afle în casa lui, îşi făcuse 
năravul de-a coperi sofaua cu o față de masă chindisită cu 
horbote de aur. Şi astfel, dacă din întâmplare intra careva 
în casa lui, cu vreun necaz, la ceasul mesei, cadiul nu 
pregeta s-o cheme pe arăpoaică şi să-i spună cu glas tare: 

— Pune faţa de masă cea cu ciucuri de aur! 

Şi gândea că aşa oamenii au să creadă că masa lui era 
îmbelșugată şi că bucatele erau tot atâta de bune şi de 
multe pe cât de frumoasă era faţa de masă cea cu ciucuri 
de aur. Ci nimenea n-a fost vreodată poftit la vreuna 
dintre acele mese aşternute pe acea faţă strălucită; şi 
nimenea nu se amăgea, ba dimpotrivă, în privinţa ade- 
vărului despre calicenia cea ticăloasă a cadiului. Până 
într-atâta că se şi spunea îndeobşte, atunci când la vreun 
ospăț se mânca prost: „Am fost poftiţi la faţa de masă a 
cadiului!“ Şi-aşa că omul acela, pe care Allah îl dăruise cu 
bogății şi cu fălnicii, trăia o viaţă cu care nu s-ar fi mulțu- 
mit nici câinii de pe uliţă. Fir-ar el afurisit să fie! 

Or, într-o zi, nişte inşi, care vroiau să şi-l facă binevoitor 
la o pricină, îi spuseră: 

— O, stăpâne al nostru, cadiule, pentru ce nu îţi iei tu 
o soţie? Întrucât arăpoaica cea bătrână pe care o ai în casă 
nu este vrednică de făloşiile tale! 

Şi el răspunse: 

— Este careva printre voi care vrea să-mi găsească o 
femeie? 

lar unul dintre cei de față răspunse: 

- O, stăpâne al nostru, eu am o fată tare frumoasă, iar 
tu l-ai precinsti pe robul tău dacă ai vroi s-o iei de soţie. 

Şi cadiul primi târgul; şi nunta se sărbători repede; şi 
fata fu dusă chiar în seara aceea în casa soțului ei. Şi 
tinerica era tare nedumerită că nu vedea să se pregătească 
de niciun fel de masă, şi că nici măcar nu se pomenea de 
masă; ci întrucât era fată la locul ei, şi cu mult bun-simţ, 
nu puse nicio întrebare şi, vrând să se supună deprinde- 
rilor soţului ei, încercă să-și treacă vremea. La rându-le, 
martorii de la căsătorie şi oaspeţii prepuneau că nunta 
cadiului avea să prilejuiască vreun ospăț, sau măcar o 
masă; ci nădejdile şi aşteptarea lor se dovediră zadarnice, 
iar ceasurile trecură fără ca scârţanul de cadiu să le facă 
vreo poftire. Şi toţi plecară blestemându-l pe maţe-pestrițe. 

Ci în ceea ce o priveşte pe tânăra mireasă, apoi aceasta, 
după ce îndură amarnic un post atâta de aprig şi atâta de 
îndelung, îl auzi într-un sfârşit pe soţul ei că o cheamă pe 
arăpoaica cea cu piele de bivol şi îi porunceşte să pregă- 
tească sofraua şi să aştearnă pe ea faţa cu ciucuri de aur şi 
podoabele cele mai frumoase. Şi amărâta de mireasă 
nădăjduia atunci că are să poată într-un sfârşit să se despă- 
gubească de postul cel greu la care fusese osândită, ea care 
totdeauna trăise, în casa tatălui ei, în mijlocul belşugului 
şi al bunăstării. Ci vai de ea şi de ea! Ce să mai facă, atunci 
când arăpoaica aduse, drept orice altă tabla cu mâncăruri, 
o farfurie pe care erau trei bucăţi de pâine neagră şi trei 
cepe? Şi întrucât mireasa nu cuteza să facă nicio mişcare şi 
nu pricepea nimic, cadiul luă cu multă luare-aminte o 
bucată de pâine şi o ceapă, îi dete o parte la fel şi arăpoai- 
cei, şi o pofti pe tinerica-i nevastă să cinstească ospăţul, 
spunându-i: 

— Nu te sfii să guşti din darurile lui Allah! 

Şi începu să mănânce cu o duioşie care vădea cât de 
mult prețuia el minunăţia mesei aceleia. Iar arăpoaica şi ea, 
la fel, mântui repede ceapa, de vreme ce asta era toată masa 

din ziua aceea. Şi biata nevastă amăgită dete să-ncerce a face 
şi ea ca ei. Şi până la urmă se ridică de la masă nemâncată, 
blestemând în suflet întunecimea soartei sale. Şi trei zile 
trecură aşa, în cumpătare, cu tot aceeaşi chemare de la 
ceasul mesei, cu tot aceleaşi podoabe frumoase pe sofra, 
cu tot acelaşi chindeu cu ciucuri de aur, cu pâinea cea 
neagră şi cu cepele jalnice. Ci în cea de a patra zi, cadiul 
auzi nişte țipete înfricoşătoare... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a şapte sute nouăzeci şi noua noapte 
Spuse: 


„.. Ci în cea de a patra zi, cadiul auzi nişte ţipete înfri- 
coşătoare ieşind din harem. lar arăpoaica veni să-i dea de 
ştire, ridicând mâinile înspre cer, că stăpâna ei în casă se 
răzvrătise împotriva lumii întregi şi că a trimis după 
taică-său. lar cadiul, mânios, se duse la soție cu ochii 
aprinşi, îi răcni tot felul de lucruri urâte şi, învinuind-o 
că s-ar fi dedat la tot soiul de dezmăţuri, îi tăie părul cu 
de-a sila şi se lepădă de ea, spunându-i: 

— Eşti despărțită de mine, cu cele trei lepădări! 

Şi o izgoni cu mânie, şi încuie poarta după ea. Bătu-l-ar 
Allah! Că i se şi cade să fie blestemat! 

Or, nu la multe zile de la despărțenia de nevastă, se 
mai găsi un muşteriu care să-l îmbie pe cărpănosul acela, 
plod de cărpănoşi, a-i lua fata de soţie, mulțumită slujbei 
care îl făcea de mare folos pentru multă lume. Şi se însură 
cu fata, care fu ospătată în acelaşi fel şi care, neputând să 
îndure mai mult de trei zile ajunarea cu ceapă, se răzvrăti, 

şi fu şi ea, tot aşa, alungată. Da asta nu sluji de învățătură 
şi altora; întrucât cadiul mai găsi încă multe fete de mări- 
tat, şi se însură cu ele rând pe rând, ca să le alunge apoi 
după o zi sau două, din pricina răzvrătirii lor împotriva 
pâinii celei negre şi a cepelor. 

Da când despărțeniile de soții se înmulţiră într-un chip 
atâta de peste măsură, zvonul despre zgârcenia cadiului 
răzbăru şi la urechile la care până atunci nu răzbătuseră, iar 
purtarea lui faţă de soțiile sale ajunse să fie de poveste la 
toate taifasurile din haremuri. Şi cadiul îşi pierdu toate 
lefreriile cu putință faţă de toate mijlocitoarele, şi nu mai 
putu cu niciun chip să se mai însoare. 

Or, într-o seară, chinuit de moştenirea de la tătâne-său, 
întrucât nicio femeie nu-l mai vroia, cadiul se preumbla 
pe-afară din cetate, când văzu că venea înspre el o femeie 
călare pe o catârcă de culoarea sturzului. Şi rămase tulburat 
de înfăţişarea ei cilibie şi de hainele-i bogate, încât, 
ridicându-şi sfârcurile mustăţilor, se îndreptă înspre ea cu o 
legănare dulce, îi făcu o temenea adâncă şi, după salamale- 
curi, îi spuse: 

— O, preaaleasă domniţă, de unde vii? 

Ea răspunse: 

— De pe drumul care se află îndărătul tău! 

lar cadiul zâmbi a râde şi spuse: 

— Da, de bună seamă! da, de bună seamă! ştiu! Da din 
care cetate? 

Ea răspunse: 

— Din Mossul! 

El întrebă: 

— Eşti fată ori eşti măritată? 

Ea spuse: 

— Sunt încă fată! 


El întrebă: 

— Nu vrei, dacă-i aşa, să-mi slujeşti de-acuma înainte 
de soţie, iar eu în schimb să-ţi fiu bărbat? 

Ea răspunse: 

— Spune-mi unde locuieşti, iar eu am să mă îngrijesc 
să capeți răspunsul chiar mâine. 

Şi cadiul o lămuri cine-i el şi unde stă. Da ea ştia! Şi 
îl lăsă, lunecându-şi înspre el zâmbetul cel mai făgă- 
duitor, din coada ochiului. 

Or, a doua zi dimineaţa, fetişcana îi trimise ştire cadiu- 
lui, spre a-l vesti că primeşte să se mărite cu el, dacă-i dă de 
zestre cincizeci de dinari. lar mațe-fripte, zbuciumându-se 
amarnic împotriva cărpănoşeniei din el, scoase şi numără, 
dată fiind patima pe care o simţea pentru fată, cei cincizeci 
de dinari, și o însărcină pe arăpoaică să se ducă s-o cheme. 
Şi fetişcana, nelepădându-se de făgăduiala dată, veni, 
într-adevăr, în casa cadiului; iar căsătoria fu repede încheiată 
dinaintea martorilor, care apoi numaidecât plecară, fără a fi 
fost omeniţi în niciun fel. 

Şi cadiul, credincios deprinderilor lui, îi spuse arăpoai- 
cei, cu un glas plin de fală: 

— Aşterne faţa de masă cea cu ciucuri de aur! 

Şi, ca de obicei, pe masa falnic împodobită se aduseră, 
drept orice bucate, cele trei coji de pâine şi cele trei cepe. 
lar tânăra mireasă luă cu o înfăţişare foarte mulțumită 
cea de a treia porţie şi când sfârşi spuse: 

— Alhamdu lillah! Mărire lui Allah! Ce masă minu- 
nată am mâncat! 

Şi însoţi strigarea aceea cu un zâmbet de nemăsurată 
mulțumire. lar cadiul, dacă văzu şi dacă o auzi aşa, strigă: 

— Slăvit să fe Cel Preaînalt, carele într-un sfârşit mi-a 
hărăzit, în dărnicia sa, o soţie ce îngemănează în ea toate 
desăvârşirile şi ştie să se mulțumească cu ce i se dăruieşte, 
mulțumindu-i Atoateziditorului şi pentru mult şi pentru 
puţin! 

Da orbul de scârțan, râtanul — prăpădi-l-ar Allah! — 
habar nu avea că ursitoarea îl şi osândise în mintea cea 
ageră a tinerei lui mirese. 

Or, a doua zi dimineaţa, cadiul plecă la divan, iar ne- 
vestica în lipsa lui începu să cerceteze una după alta toate 
ungherele casei. Şi-aşa ajunse la o încăpere cu uşa bine 
zăvorită, lăcătuită cu trei lăcățoaie cât toate zilele şi întărită 
cu trei rânduri de drugi de fier vârtoşi, care stârniră o 
aprigă dorință de-a vedea ce se află înlăuntru. Şi după ce 
se învârti o bună bucată de vreme de jur împrejur, şi după 
ce cercetă bine ceea ce avea de cercetat, până la urmă 
băgă de seamă o crăpătură pe lângă ciubucăria zidului, 
cam cât un deget de mare. Şi se uită prin crăpătura aceea, 
şi fu până peste poate de uluită şi de bucuroasă când văzu 
că acolo înlăuntru era înghesuită averea cadiului, numai 
aur şi argint, în nişte căldări de aramă puse pe jos. Şi nu- 
maidecât îi trecu prin minte să se prilejuiască fără de 
zăbavă de norocul acela nenădăjduit; şi dete fuga să caute 
o ramură lungă de palmier, pe care o mânji bine la vârf 
cu nişte aluat lipicios, şi o vâri prin gaura din perete. Şi 
tot învârtind binişor ramura, câțiva bani de aur se lipiră 
de vârful ramurii pe care tinerica îi trase numaidecât 
afară. Şi se duse în iatacul ei, o chemă pe arăpoaică şi îi 
spuse, întinzându-i banii de aur: 

— Du-te degrabă la suk şi adu nişte pită caldă încă din 
cuptor, presărată cu susan, nişte orez cu şofran, nişte 
carne fragedă de miel, şi tot ce vei putea să găseşti mai 
bun ca poame şi ca dulciuri! 

Şi arăpoaica, uluită, răspunse că ascultă şi că se supune, 
şi zori să îndeplinească poruncile stăpâne-sii, care, când 
tuciuria se întoarse din suk, o puse să întindă tăvile şi îm- 
părţi cu ea lucrurile cele gustoase pe care le adusese. lar 
negricioasa, care întâia oară în viața ei mânca o masă atâta 
de bună, strigă: 

— Ținea-te-ar Allah, o, stăpână a mea, şi făcea-te-ar să 
schimbi în grăsimea cea mai aleasă minunăţiile cu care 
mă hrăneşti tu acuma! Pe viaţa ta! mi-ai dat să mănânc, 
numai la masa aceasta, datorată dărniciei palmei tale, 
nişte bunătăţuri pe care eu nu le-am gustat vreodată de 
când mă aflu în slujbă la cadiu! 

lar tinerica îi spuse: 

— Ei, dacă doreşti în fiecare zi nişte bucate la fel, ba şi 
mai bune decât cele de astăzi, nu ai decât a te supune la 
tot ce ţi-oi spune eu şi să-ți ţii limba încuiată în gură faţă 
de cadiu. 

Şi balaoacheşa chemă asupra stăpâne-sii toate binecu- 
vântările, şi îi mulțumi, și îi sărută mâna, făgăduindu-i 
supunere şi credință. Întrucât nu avea de şovăit nici 
baremi o clipă să aleagă între belşug şi bunăstare pe de-o 
parte, lipsuri şi legumeală amară pe de alta. 

Şi când, către prânz, cadiul se întoarse acasă, strigă la 
arăpoaică: 

— O, roabo, aşterne faţa de masă cea cu ciucuri de aur! 

Şi după ce cadiul se aşeză la masă, nevastă-sa se ridică 
şi îi aduse ea însăşi ceea ce mai rămăsese de la ospăţul cel 
minunat. lar el mâncă cu mare poftă şi se bucură de o 
mâncare atâta de bună şi întrebă: 

— De unde-s bucatele acestea? 

Iar ea răspunse: 

— O, stăpâne al meu, eu am în cetate multe rude, şi 
una dintre ele mi-a trimis astăzi bunătăţile acestea, pe 
care nu am pus preţ decât cu gândul de a le împărţi cu 
stăpânul meu! 

lar cadiul se firistisi în sine-şi că s-a însurat cu o fe- 
meie ce are nişte neamuri atâta de avute. 

Or, a doua zi, creanga de palmier lucră ca şi întâia oară 
şi scoase din comoara cadiului câţiva bani de aur, cu care 
soţia lui trimise să se cumpere nişte bucate minunate, 

printre care şi un miel îndopat cu fistic, şi pofti şi vreo 
câteva vecine să împartă cu ea masa aceea strălucită. Și îşi 
petrecură vremea între ele în chipul cel mai plăcut, până 
la ceasul de întoarcere a cadiului. Şi femeile se despărțiră 
atunci, cu făgăduiala că ziua aceea de binecuvântare se 
va mai înnoi, cu toată dragostea. lar cadiul, de cum intră 
în casă, îi strigă arăpoaicei: 

— Aşterne fața de masă cea cu ciucuri de aur! 

Şi când masa fu întinsă, scârțogarul — bătu-l-ar Allah — 
rămase tare uluit văzând pe tablale cărnuri şi bucate încă 
şi mai bune şi mai alese decât cele din ajun. Şi plin de în- 
grijorare întrebă: 

— Pe capul meu! de unde-s bunătăţile astea scumpe? 

lar tânăra nevastă, care îi slujea chiar ea, răspunse: 

— O, stăpâne, linişteşte-ţi sufletul şi înseninează-ţi ochii, 
şi, Fără a te frământa mai mult în privinţa bunurilor pe 
care Allah ni le trimite, nu te gândi decât să le mănânci cât 
mai bine şi să-ţi bucuri lăuntrurile. Întrucât tablalele aces- 
tea cu bucate mi-au fost trimise de o mătuşă de-a mea, şi 
m-aş socoti norocită dacă stăpânul meu va fi mulțumit. 

Iar cadiul, peste măsură de bucuros că are o soţie atâta 
de bine înrubedenită, şi atâta de drăgăstoasă, şi atâta de 
grijulie, nu se mai gândi decât să se folosească pe cât putea 
de atâta noroc neplătit. Încâr, după un an de asemenea 
trai, cadiul prinse atâta grăsime, iar burdihanul lui se buici 
într-un chip atâta de vădit, că locuitorii din cetate, când 
vroiau să dea o asemuire pentru un lucru mare, spuneau: 
„E mare ca pântecele cadiului!“ Ci maţe-fripre — alungat 
fie Pârdalnicul! — habar nu avea de ce îl aştepta şi că 
femeia lui făcuse jurământ să le răzbune pe toate bietele 
femei cu care el se însurase şi-apoi aproape că le făcuse să 
moară de foame, şi le izgonise după ce le tăiase părul şi se 
lepădase de ele rostind pe totdeauna despărțania de trei 

ori. Şi iacătă ce se apucă să facă muieruşca, spre a-şi ajunge 
ţinta şi spre a-i trage tivul. 

Printre vecinele pe care le ospăta ea zi de zi, se afla şi 
o biată femeie însărcinată, care avea cinci copii, şi al cărei 
soţ era un hamal ce de-abia câştiga atâta cât să facă faţă 
la nevoile cele mai amarnice ale casei. lar soția cadiului 
îi spuse într-o zi: 

— O, vecina mea, Allah ţi-a dăruit o casă plină de plozi, 
iar bărbatul tău nu are cu ce să vă hrănească. Şi iacătă că 
iar eşti însărcinată, din vrerea Celui Preaînalt! Au n-ai 
vrea, după ce ai să-l aduci pe lume pe noul-născut, să 
mi-l dai să-l îngrijesc şi să-l cresc eu ca pe copilul meu, de 
vreme ce Allah nu m-a binecuvântat şi pe mine cu darul 
rodirii?“ Şi îți făgăduiesc, în schimb, că n-ai să duci lipsă 
niciodată de nimic, şi că belşugul are să-ţi binecuvânteze 
casa! Ci nu-ţi cer decât să nu spui la nimeni nimica, şi 
să-mi dai copilul pe ascuns, aşa ca nimeni din mahala să 
nu ştie nimica! 

Iar nevasta hamalului primi târgul şi făgădui să păstreze 
taina. Iar în ziua când născu, în mare taină, îi dete soției 
cadiului copilul nou-născut, care era un băiat gras cât doi 
copii de seama lui. 

Or, în ziua aceea, nevestica găti chiar ea, pentru 
ceasul mesei, o cratiţă plină cu un amestec de bob de 
mazăre, de fasole albă, de varză, de linte, de ceapă, de căţei 
de usturoi, de felurite făinuri şi de tot soiul de seminţe 
piperate şi de mirodenii pisate. Şi când cadiul se întoarse 
acasă, tare înfometat din pricina burdihanului său cel 
mare care era gol-goluț, nevasta îi dete să mănânce 
amestecătura aceea bine înmiresmată, pe care el o găsi 
foarte bună şi din care se înfruptă hăpleşte. Şi mai ceru de 
câteva ori, şi înfulecă până la urmă tot ce se afla în cratiţă, 
spunând: 

— N-am mai mâncat niciodată o mâncare atâta de uşor 
lunecătoare pe gâr! Vreau, o, nevastă, să-mi găteşti în 
fiecare zi o cratiţă şi mai mare decât asta! Întrucât nădăj- 
duiesc că rubedeniile tale nu au să- şi curme dărnicia! 

lar nevestica răspunse: 

— Fie-ţi toate astea plăcute şi uşoare de mistuit! 

lar cadiul îi mulțumi pentru urare şi se firitisi încă o 
dată că are o soţie atâta de desăvârșită şi atâta de grijulie 
faţă de poftele lui. 

Ci nici nu se scursese bine un ceas de vreme de la 
masă, că pântecele cadiului şi începu să se umile şi să 
sporească văzând cu ochii; şi o mare hărmălaie, ca un 
vuiet de furtună, răzbătu din lăuntrurile lui; şi nişte 
bubuituri înfundate, ca un tunet înfricoşător, îi zguduiră 
temeliile, însoţindu-se numaidecât cu nişte junghieturi 
cumplite, cu nişte săgetături şi cu nişte dureri prin vintre. 
Şi se şofrăni de tot la față, şi începu să geamă şi să se ros- 
togolească pe jos ca un ulcior, ţinându-se cu amândouă 
mâinile de burtă şi țipând: 

— Ya Allah! e o furtună în pântecele mele! Of, cine să 
mă scape? 

Şi în curând nu mai putu să se oprească a nu începe să 
urle, chinuit de zvâcniturile tot mai amarnice din burta 
care ajunsese mai umflată ca un bunduf plin. Iar la țipetele 
lui, nevastă-sa veni fuga la el şi, căutând să-l uşureze, îi 
dete să înghită un pumn de praf de anison şi de fenicel, 
care aveau să-şi împlinească pe dată rostul. Şi, totodată, 
spre a-l alina şi a-l îmbărbăta, începu să-l mângâie peste 
tot, aşa cum se mângâie un elefant bolnav, şi să-l frece 
uşurel pe partea îndurerată, trecându-şi mâna peste ea. Şi 
deodată se opri, scoțând un țipăt ascuţit, urmat de un şir 
de strigăte de minunare şi de uluială, şi zicând: 

— Yuh! Yuh! ce minune! minunea minunilor! o, 
stăpâne al meu! o, stăpâne al meu! 

Iar cadiul, cu toare durerile cele amarnice care îl făceau 
să se zvârcolească, întrebă: 

— Ce ai? Şi de ce minune e vorba? 

Ea spuse: 

— Yuh! Yuh! o, stăpâne al meu, o, stăpâne al meu! 

El întrebă: 

— Ce ai, spune-mi odată! 

lar ea răspunse: 

— Numele lui Allah fie asupra-ţi şi împrejurul tău! 

Şi iarăşi îşi petrecu mâna peste pântecele cel bântuit 
de furtună, adăugând: 

— Preamărit să fie cel Preaînalt, carele poate şi carele face 
orice vrea el! Fie-i tainele lui împlinite, o, stăpâne al meu! 

Iar cadiul, între două urlete, întrebă: 

- Ce ai, o, femeie? Spune! Băru-te-ar Allah, că mă 
chinuieșşti aşa! 

Ea zise: 

— O, stăpâne al meu, o, stăpâne al meu, împlinească-i-se 
vrerea! Eşti încărcinat! lar naşterea stă să înceapă! 

La vorbele acelea ale soţiei, cadiul se ridică, în pofida 
junghieturilor și a zvâcniturilor, şi strigă: 

— Ai înnebunit, o, muiere? Da de când rămân însăr- 
cinaţi bărbații? 

Ea spuse: 

— Pe Allah! nu ştiu! Da copilul se mişcă în pântecele 
cale! şi-l simt cum dă din picioare, şi-i pipăi capul cu 
mâinile mele! 

Şi adăugă: 

— Allah aruncă seminţele zămislirii unde vrea el! Fie El 
preamărit! Roagă-te întru Profetul, o, bărbate! 

Şi cadiul, pradă junghiurilor, spuse: 

— Asupra-i fie toate binecuvântările şi toate milele! 

Şi, durerile sporindu-i, iar începu să se zvârcolească 
urlând de te luau fiorii; şi îşi frângea mâinile, şi nu mai 

putea să răsufle, atâta de cumplită era frământarea din 
pântecele lui. Şi deodată, iacătă uşurarea! Lungă şi răsu- 
nătoare, o vântuitură înfricoşată se slobozi din lăuntrurile 
lui, de făcu să se cutremure casa toată, şi îl lăsă pe cadiu 
leşinat sub năprasnica repezitură a răbufnirii. Şi un şir 
întreg de alte multe vântuituri, bubuind tot mai stins, se 
rostogoliră mai departe prin aerul tremurat al casei. Pe 
urmă cu cea mai de pe urmă borboroseală, asemeni unui 
vuiet de tunet, în casă se aşternu liniştea. Şi încet-încet îşi 
veni şi cadiul în fire, şi văzu, culcat pe o salteluță dinain- 
tea lui, un prunculeț, înfăşurat în scutece, şi care pipa şi se 
zbuciuma. Şi o văzu şi pe nevastă-sa, care spunea: 

— Mărire lui Allah şi Profetului său pentru naşterea 
fericită! A/hamdu lillah, o, bărbare! 

Şi se porni să îngâne toate numele cele sfinte asupra 
culcuşului pruncului şi asupra capului soțului ei. Iar cadiul 
nu mai ştia dacă dormea, dacă era treaz, ori dacă durerile 
prin care trecuse îi vântuiseră puterile minţii. Însă nu avea 
cum să tăgăduiască mărturia simţurilor lui! Şi vederea 
acelui prunc nou-născut, şi încetarea durerilor, şi amintirea 
furtunii care se dezlănţuise din pântecele lui îl sileau să dea 
crezare naşterii aceleia uluitoare. Iar pornirea de mamă fu 
mai tare şi îl făcu să primească pruncul şi să spună: 

— Allah aruncă sămânţa şi zămisleşte unde vrea el! Şi 
până şi bărbaţii, dacă aşa-s meniţi, pot să prindă rod şi să 
nască la soroc! 

Pe urmă se întoarse înspre soție şi-i spuse: 

— O, nevastă, trebuie să te îngrijeşti a-i găsi o doică 
acestui copil! Întrucât eu nu pot să-l alăptez! 

lar ea răspunse: 

— M-am gândit şi la asta! Iar doica este colea, aşteaptă în 
harem! Da eşti încredințat, o, stăpâne al meu, că sânii tăi 
n-ar fi crescut şi că n-ai putea să-l alăptezi pe copil? Întrucât 
ştii bine că nimica nu este mai bun ca laptele mamei! 

Iar cadiul, tot mai năuc, îşi pipăi pieptul cu spaimă şi 
răspunse: 

— Nu, pe Allah! sunt precum erau, fără nimic în ei! 

Şi-aşa! lar pârdalnica de. muieruşcă se veselea în 
sufletul ei de izbânda tertipului. Pe urmă, vroind să-şi 
ducă viclenia până la capăt, îl îndemnă pe cadiu să se 
culce în pat şi să stea aşa, ca femeile după ce nasc, 
patruzeci de zile şi patruzeci de nopți, fără să iasă din 
casă. Şi se apucă să-i dea de băut băuturile ce se dau de 
obicei lăuzelor, şi să-l îngrijească şi să-l răsfeţe în toate 
chipurile. Şi cadiul, peste măsură de vlăguit de junghie- 
turile cele grele din vintre, pe care le îndurase, şi de toată 
rocoşeala din măruntaiele sale, nu întârzie mult până ce 
să adoarmă adânc, spre a nu se mai deştepta decât hăt 
târziu, nevătămat la trup, da tare beteag la minte... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt suta noapte 
Spuse: 


.„. spre a nu se mai deştepta decât hăt târziu, nevătămat 
la trup, da tare beteag la minte. Şi cea dintâi grijă a lui fu 
de a o ruga pe nevastă-sa să păstreze cu grijă taina acelei 
întâmplări, spunându-i: 

— O, vai de păcatele noastre dacă oamenii ar afla de 
cadiu că a născut un prunc viu! 

Iar împielițata, departe de a-l linişti, se apucă să-i 
sporească îngrijorarea spunându-i: 

- O, stăpâne al meu, nu numai noi ştim despre 
întâmplarea aceasta minunată şi binecuvântată! Întrucât 
toţi vecinii noştri o şi ştiu, de la doica noastră, care s-a 

dus, în ciuda îndemnurilor mele, să le dezvăluie minunea 
şi să trăncănească în dreapta şi-n stânga; şi e tare greu să 
opreşti o doică să pălăvrăgească, tot aşa cum e greu acuma 
să mai pui capăt zvonului în cetate! 

Şi cadiul, până peste poate de doborât ştiindu-se de 
povestea tuturora şi prilej de bârfeli mai mult ori mai 
puţin supărătoare, îşi petrecu cele patruzeci de zile de 
zăcere nemişcat în pat, neîncumetându-se să se clintească, 
de frica vreunor beteşuguri şi a sângerărilor, și chibzuind, 
cu sprâncenele încruntate, la starea lui cea jalnică. Şi îşi 
zicea: „Neîndoielnic! răutatea vrăjmaşilor mei, care-s 
mulți, are să mă învinuiască de lucruri mai mult sau mai 
puţin de râs, de pildă că m-aş fi lăsat ticăloşit în vreun 
chip nemaipomenit, şi au să spună: «Cadiul este un 
ticălos! Hotărâr, cadiul este un ticălos! A, chiar că degeaba 
s-a mai arătat atâta de aspru în judecăţile lui, dacă avea să 
ajungă la giuvănie şi la făţăşug! Pe Allah! cadiul nostru 
este un giuvan ciudat!» Or, eu, pe Allah, e mult de când 
habar nu mai am de nişte lucruri ca acelea, şi nu la vârsta 
mea aş mai putea să-i ispitesc pe cei dornici!“ 

Aşa cugeta cadiul, neştiind că numai cărpănoşenia lui 
îl adusese la toată vânzoleala aceea. Şi cu cât chibzuia mai 
mult, cu atâta i se întuneca mai tare lumea dinaintea 
ochilor, şi cu atâta mai de râs şi mai de jale i se părea 
starea lui. Încât, de îndată ce nevastă-sa hotărî că putea 
să se scoale fără teamă de beteşugurile de după naştere, 
grăbi să se dea jos din pat şi să se spele, da fără să se încu- 
mete a ieşi din casă spre a se duce la hammam. Şi, ca să 
ocolească zeflemelile şi înțepăturile, de care nu avea cum 
să mai scape dacă ar mai fi stat în cetate, hotărî să se mute 
din Trablus, şi îşi deschise inima faţă de nevastă-sa care, 
tot prefăcându-se că-i pare rău să-l vadă cum îşi lasă casa 
şi cum se lipseşte de slujba lui de cadiu, nu pregetă să se 
învoiască şi să-l îndemne să se ducă, spunându-i: 

— Hotărât, o, stăpâne al meu, ai dreptate să te muţi 
din cetatea asta blestemată, plină de limbi afurisite, da 
numai pentru o bucată de vreme, până ce s-o uita în- 
tâmplarea. Şi-atunci ai să te întorci ca să creşti copilul 
căruia îi eşti şi tată şi mamă totodată, şi pe care, dacă vrei, 
avem să-l numim, spre a ne aduce aminte de naşterea lui 
cea de-a mirările, Izvorul-Minunăţiilor! 

Şi cadiul răspunse: 

— Nu este nimica împotrivă! 

Şi, pe noapte, se strecură afară din casă, lăsându-și 
nevasta să aibă grijă de Izvorul-Minunăţiilor, şi de lucru- 
rile şi de hainele din casă. Şi ieşi din cetate, ferind ulițele 
umblate, şi plecă înspre Damasc. 

Şi ajunse la Damasc, după o călătorie grea, da mân- 
gâindu-se cu gândul că în cetatea aceea nimeni nu ştia 
nici de el, nici de povestea lui. Ci avu pacostea să audă 
istorisindu-se povestea lui pe la toate locurile de adunare 
ale oamenilor, de către povestaşii la ale căror urechi şi 
ajunsese. Și, precum se temuse, povestitorii din cetate, ori 
de câte ori spuneau povestea, mai adăugau câte un amă- 
nunt şi, spre a-i face pe ascultători să râdă, îl înzestrau pe 
cadiu cu nişte mădulare de pomină, şi îl împănau cu toate 
sculele catârgiilor din Trablus, şi îl numeau cu vorba de 
care el atâta se înspăimântase, făcându-l fiu, nepot şi 
strănepot al unuia pe care îl numeau cu un nume pe care 
el nu şi-l rostea lui însuşi. Da, spre norocul său, nimeni 
nu-l ştia cum arăta la chip, şi-aşa că putu să treacă nebă- 
gat de seamă. Şi seara, când străbătea locurile pe unde se 
ațineau povestaşii, nu se putea stăpâni să nu se oprească 
spre a-şi asculta povestea care, în gurile lor, ajunsese peste 
fire; întrucât acuma nu numai un copil avusese, ci o 
droaie de copii în şir unul după altul, şi, până la urmă, 
atâta de mare era hazul celor de față că până şi el începea 


A opt suta noapte 195 


să râdă cu ceilalți de povestea lui, bucuros că nu-l 
cunoaşte nimeni şi zicându-şi: „Pe Allah! să-mi pună în 
cârcă tot ce-or vrea, numai să nu mă cunoască vreunul!“ 
Şi trăi aşa, tare schivnicit, într-o calicie încă şi mai aprigă 
ca înainte. Şi, cu toate acestea, îşi lefteri până la urmă 
toți banii pe care îi adusese cu el şi, într-un sfârşit, ajunse 
de-şi vându, ca să trăiască, până şi hainele; întrucât nu-i 
venea a se hotări să ceară bani, prin vreun sol, de la 
nevastă-sa, spre a nu se vedea nevoit să-i dezvăluie locul 
unde îşi ţinea gălbiorii. Căci nu-i da prin gând nicide- 
cum amărâtului de el că gălbiorii aceia fuseseră dibuiţi de 
mult. Şi se amăgea că soția lui trăia mai departe pe spi- 
narea rudelor şi a vecinilor, precum îl făcuse ea să creadă. 
Şi starea lui de sărăcie ajunsese atâta de mare, încât fu 
nevoit, el, cadiul de odinioară, să intre cărător de moloz, 
cu ziua, la un zidar. 

Şi-aşa se scurseră vreo câțiva ani. Şi, prăpăditul de el, 
ducând povara tuturor blesremurilor aruncate asupra-i 
de toţi oropsiţii judeţelor lui şi de toți oropsiţii zgârceniei 
lui, se scovârgise ca o mâţă încuiată într-un pod şi uitată. 
Şi-atunci se gândi să se întoarcă la Trablus, nădăjduind că 
anii or fi şters amintirea pățaniei lui. Şi plecă din 
Damasc şi, după un drum tare greu pentru trupul lui 
sleit, ajunse la porțile Trablusului, cetatea sa. Şi tocmai 
când intra pe poarta cetăţii, văzu nişte copii ce se jucau 
şi îl auzi pe unul dintre ei cum îi spunea altuia: 

- Cum vrei să câştigi la joc, când te-ai născut în anul 
cel rău al cadiului Tată al Vântuiturilor? 

Şi bietul de el fu bucuros dacă auzi vorbele acelea, 
gândind: „Pe Allah! pățania ta s-a uitat, de vreme ce alt 
cadiu, nu tu, slujeşte acuma de zicală pentru copii!“ Şi se 
duse la copilul care vorbise despre anul cadiului Tată al 
Vântuiturilor şi îl întrebă: 

— Cine-i cadiul acela despre care ai pomenit, şi pentru 
ce i se zice Tată al Vântuiturilor? 

Şi copilul istorisi toată povestea răutății nevestei cadiu- 
lui, cu de-amănuntul, de la început până la sfârşit. Ci nu 
ar fi de niciun folos s-o mai spunem o dată. 

Când scârțanul cel batojit auzi istorisirea copilului, 
nu mai avu ce să se îndoiască de pacostea lui şi pricepu 
că fusese de râsul şi de batjocura răutății neveste-sii. Şi 
lăsându-i pe copii să-şi vadă de jocul lor, se repezi înspre 
casă, vrând în mânia lui s-o pedepsească pe afurisita care 
îşi râsese de el atâta de crunt. Ci, când ajunse, găsi casa 
cu toate uşile vraişte, cu tavanul spart, cu zidurile pe 
jumătate năruite, şi pustiită din creştet până-n temelii, şi 
dete fuga la comoară, dar nu mai era nici comoară, nici 
urmă de comoară, nici mireasmă de comoară, nimic- 
nimica. lar vecinii, când îl văzură venind, dădură fuga 
şi-i povestiră în hazul tuturora că e multă vreme de când 
soţia lui plecase, socotindu-l mort, şi că luase cu ea, nu 
ştiau în ce țară depărtată, tot ce se găsea în casă. Şi 
aflându-şi astfel nenorocirea întreagă, şi văzându-se ţinta 
râsului lumii, cărpănosul cel bătrân părăsi degrabă 
cetatea, fără a mai întoarce îndărăt capul. Şi nu se mai 
auzi nimica de el niciodată. 

Şi asta-i, o, doamne al vremilor, spuse mai departe 
mâncătorul de haşiş, povestea cu cadiul Tată al Vântui- 
turilor, cum a ajuns ea până la urechile mele. Ci Allah ştie 
mai bine! 


lar sultanul, după ce ascultă istorisirea, se zgâţână de 
mulţumire şi de desfătare, şi îi dărui pescarului un caftan 
falnic, şi îi spuse: 

— Allah fie cu tine, o, gură de zahăr! mai istoriseşte-mi 
o poveste din poveştile pe care le ştii. 

Şi mâncătorul de haşiş răspunse: 
— Ascult şi mă supun! 
Şi povesti: 


MĂGARUL CADIU 


Am auzit, o, norocitule sultan, că a fost odată, într-o 
cetate din ţara Egiptului, un om care avea slujba de 
zapciu şi care, drept aceea, era deseori nevoit să lipsească 
de acasă. Şi cum nu prea era dăruit cu bărbăţie întru ceea 
ce se cheamă bărbat dăruit, soţia lui nu pregeta să se 
folosească de plecările sale spre a se întâlni cu drăguţul ei, 
un flăcăiandru ca luna şi gata pururea să-i împlinească 
dorurile. Încât femeia îl îndrăgise până peste poate şi, în 
schimbul bucuriilor pe care i le dăruia acesta, nu se 
mulțumea a-i da să se înfrupte cu tot ce era mai bun în 
grădina sa, şi, întrucât flăcăul nu era bogat şi încă nu ştia 
să câştige bani cu alişverişurile, îi plătea toate de câte avea 
nevoie, necerându-i vreodată să-i dea banii îndărăt 
altminteri decât în alinturi, în giugiuleli şi în altele 
asemenea. Şi-aşa, amândoi trăiau cel mai dulce trai, ghif- 
tuindu-se şi drăgostindu-se cât îi ţineau puterile. Slavă 
lui Allah, acela carele dăruieşte unora putinţă, iar pe alții 
îi blestemă cu neputerea! De nepătruns sunt gândurile lui! 

Or, într-o zi, mumbaşirul, soţul muieruştii, înainte 
de-a pleca la slujbele lui, îşi pregăti catârul, umplu una 
dintre desage cu hârțoagele şi cu hainele trebuitoare, şi îi 
spuse neveste-sii să-i umple celălalt sac al desagilor cu 
merindea de drum. lar tinerica, bucuroasă că scapă de 
el, îi dete degrabă tot ce dorea, da nu putu să-i găsească 
pâine; întrucât pâinea de săptămâna aceea se sfârşise, iar 
arăpoaica tocmai se pregătea să frământe alta pentru săptă- 
mâna următoare. Atunci zapciul, nemaiputând să aştepte 

până să se coacă pâinea acasă, se duse să cumpere din suk. 
Şi îşi lăsă măgarul, până una alta, cu samaru-n spinare, în 
grajd, legat la iesle... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute una noapte 
Spuse: 


... Şi îşi lăsă măgarul, până una alta, cu samaru-n spi- 
nare, în grajd, legat la iesle. Iar nevastă-sa rămase în curte, 
ca să aştepte acolo, până ce s-o întoarce bărbatu-său; şi 
deodată îl văzu venind pe drăguţul ei, care credea că 
taxidarul plecase de mult. Şi îi spuse femeii: 

— Am mare nevoie de nişte bani. Trebuie să-mi dai 
numaidecât trei sute de drahme! 

Şi ea răspunse: 

— Mă jur pe Profet! Nu am acuma, şi nu ştiu de unde 
să-i iau! 

lar făcăul spuse: 

— E aci măgarul, o, sora mea! Ai putea să-mi dai mă- 
garul soţului tău, pe care-l văd cu samarul pe el, legat la 
iesle, şi să mă duc să-l vând. Şi capăt pe el, pe puţin, cele 
trei sute de drahme de care am trebuință, mare trebuinţă! 

Iar nevestica, uluită de tot, strigă: 

— Pe Profetul, habar nu ai ce vorbeşti ! Da bărbatu-meu, 
când s-o întoarce şi n-o mai găsi măgarul? La asta nu te 
gândeşti? Are să mă învinuiască, de bună seamă, că eu 
i-am prăpădit măgarul, întrucât m-a lăsat să aştept aici, şi 
are să mă bată! 

Ci flăcăul luă o înfățișare atâta de amărâtă și o rugă cu 
atâta iscusinţă să-i dea măgarul, încât muieruşca nu putu 

să se împotrivească rugăminţii lui şi, cu toată spaima pe 
care i-o stârnea soţul ei, zapciul, îl lăsă să ia măgarul, da 
numai după ce îl descororosi de tot tărhatul. 

Or, nu peste mult se întoarse şi soţul, cu daraburile de 
pâine la subsuoară, şi se duse la staul să le pună în desagi 
şi să-şi ia măgarul. Şi văzu căpăstrul măgarului agăţat 
într-un cui, şi samarul şi desagii aşezaţi pe paie, da 
măgarul nu, nici urmă de măgar, nici miros de măgar. Și 
până peste poate de nedumerit, se întoarse înspre nevas- 
tă-sa şi-i spuse: 

— O, femeie, ce-i cu măgarul? 

Iar soţia, fără a se tulbura, răspunse cu glas liniştit: 

— O, fiu al moşului meu, măgarul a plecat mai adineaori 
şi, din pragul porţii, s-a întors înspre mine şi mi-a spus că 
se duce să judece împricinaţii la divanul de judeţuri al 
cetății! 

Când auzi asemenea vorbe, taxirgiul, plin de mânie, 
ridică pumnul asupra neveste-sii şi răcni: 

— O, deşănţato, cutezi să-ţi baţi joc de mine? Au tu nu 
ştii că numai dintr-o lovitură pot să te turtesc? 

lar ea, fără a-şi pierde din seninătate, spuse: 

— Numele lui Allah fie asupra ta şi asupra mea, şi îm- 
prejurul meu şi împrejurul tău! Cum să-mi bat joc de 
tine, o, fiu al moşului meu? Şi-apoi de când aş fi eu în 
stare să te înşel cu ceva? Şi-apoi, şi de-aş vrea să cutez, 
iscusinţa şi agerimea minţii tale ar dibaci pe dată născo- 
cirile mele cele stângace şi necioplite. Da, cu îngăduința 
ta, o, fiu al moşului meu, trebuie să-ţi mărturisesc, 
într-un sfârşit, un lucru pe care până acuma nu m-am 
încumetat să ţi-l spun, de teamă ca nu cumva darea lui 
în vileag să nu tragă asupra-ne vreo năpastă fără de mân- 
tuire! Află, dar, că măgarul tău este vrăjit şi, din vreme în 
vreme, se preschimbă în cadiu! 


200 O mie şi una de nopti 


Iar mumbaşirul, când auzi una ca asta, se minună: 

— Ya Allah! 

Ci nevestica, fără a-i da răgaz să mai scoată şi alte 
strigăte de minunare, nici să cugete, nici să vorbească, 
urmă cu acelaşi glas plin de încredere liniştită: 

— Într-adevăr, întâia oară când am văzut dintr-odată 
ieşind din staul un om necunoscut, pe care nu-l văzusem 
când intrase, şi pe care nici mai înainte nu-l mai văzusem 
vreodată, mi s-a făcut o spaimă mare şi, întorcându-i 
spatele şi acoperindu-mi repede faţa cu poala rochiei, pe 
care mi-am ridicat-o, întrucât atuncea nu aveam niciun 
fel de iaşmac pe cap, am dat să-mi zvârlu picioarele în 
vânt şi să-mi caut scăparea în fugă, căci tu nu erai acasă. 
Ci omul s-a apropiat de mine şi mi-a spus cu un glas plin 
de greutate şi de bunătate, fără să-şi ridice ochii înspre 
mine, de frică să nu-mi facă ruşine: „Linişteşte-ţi sufle- 
tul, fata mea, şi înseninează-ţi ochii! Nu sunt nicidecum 
un străin pentru tine, întrucât eu sunt măgarul fiului 
moşului tău! Da din firea mea cea adevărată sunt făptură 
omenească, şi sunt cadiu ca îndeletnicire. Și am fost 
prefăcut în măgar de către vrăjmaşii pe care-i am, şi 
care-s dedați la vrăjitorii şi la farmece. Şi întrucât eu nu 
cunosc ştiinţele lor cele tainice, mă aflu fără de scăpare şi 
fără de nicio armă împotriva lor. Da cum ei sunt, oricum, 
nişte drept-credincioşi, îmi îngăduie din când în când, în 
zilele de judecăţi, să-mi iau chipul de om, din măgarul 
care sunt, ca să mă duc să împart judeţele la divan. Şi 
trebuie să-mi duc zilele astfel, ba măgar, ba cadiu, până ce 
Allah Preainaltul va binevoi să mă dezlege din descânte- 
cele vrăjmaşilor mei şi să sfarme vraja pe care mi-au 
scris-o! Ci fie-ţi milă, o, binevoitoarea mea! mă rog ţie, pe 
părintele tău, pe maica ta şi pe toți ai tăi, să nu pomeneşti 
la nimeni despre starea mea, nici măcar fiului moşului tău, 
birarul. Căci dacă ar afla de taina mea, ar fi în stare, 


A opt sute una noapte 201 


întrucât e om de credinţă luminată şi un tare grijuliu 
păstrător al datinelor credinţei, să se descotorosească de 
mine, ca să nu mai aibă în casa lui o făptură ce se află 
sub puterea vrăjilor; şi are să mă vândă la vreun felah, 
care m-ar chinui de dimineaţa până seara, şi mi-ar da să 
mănânc niscaiva pleavă mucedă, pe câtă vreme aici o duc 
bine în toate privinţele!“ Pe urmă a adăugat: „Mai am ceva 
să te rog, o, stăpâna mea! o, preabuno! o, binevoitoareo! 
şi-anume de a-l ruga pe stăpânul meu zapciul, fiul moşului 
tău, să nu mă mai înţepe prea tare în fund, când e grăbit, 
întrucât partea aceea a trupului îmi e dăruită, spre păcatele 
mele, cu o simţire peste măsură şi cu o gingăşie de ne- 
închipuit!“ Şi după ce mi-a vorbit aşa, măgarul nostru, 
preschimbat în cadiu, m-a lăsat într-o mare nedumerire 
şi s-a dus să judece la divan. Şi-acolo ai să-l găseşti, dacă 
vrei. Or, eu, o, fiu al moşului meu, nu puteam să ţin prea 
îndelungă vreme numai pentru mine taina aceasta grea, 
mai cu seamă acuma când mă aflu învinuită şi când mă 
primejduiesc a-ți stârni mânia şi izgoana! Şi îmi cer 
iertare de la Allah că mi-am încălcat astfel făgăduiala ce 
i-o făcusem amărâtului de cadiu de-a nu spune la nimeni 
despre starea lui de măgar! Şi de vreme ce fapta s-a săvârşit, 
îngăduie-mi, o, stăpâne al meu, să-ți dau un sfat, şi anume 
de a nu te despărți de măgarul acesta, care nu numai că e 
un dobitoc minunat, plin de râvnă, şi cuminte, şi care nu 
se vântuie niciodată, şi e plin de sfială, nearătându-și decât 
foarte arare scula când este privit, da care, la caz de nevoie, 
ar putea să-ți dea nişte sfaturi tare bune în treburile cele 
încâlcite ale pravilniciilor şi despre temeiurile cutărui ori 
cutărui lucru de-al legilor! 

După ce zapciul auzi vorbele acestea ale soţiei sale, pe 
care o ascultase cu o înfăţişare tot mai minunată, rămase 
până peste măsură de uluit şi spuse: 

— Da, pe Allah! treaba-i de-a mirările! Da ce am eu 
de făcut acuma, când nu mai am măgarul la îndemână şi 
când trebuie să plec să strâng dările din cutare şi din 
cutare sat din împrejurimi? Da măcar ştii la care ceas 
urmează să se întoarcă? Ori te pomeneşti că nu ţi-a spus 
nimica în privința aceasta? 

lar muieruşca răspunse: 

— Nu, n-a spus la care ceas. Nu mi-a spus decât că se 
duce să judece la divan! Or, eu ştiu prea bine ce-aş face 
dacă aş fi în locul tău! Da nu-i de nicio nevoie să dau 
poveţe unuia mai deştept şi, fără de tăgadă, mai iscusit şi 
mai ager decâr mine! 

Iar tăntălăul zise: 

— Ci chiar şi-aşa, ia scoate ce ai! Am să văd limpede 
dacă chiar eşti proastă de-a binelea! 

Ea spuse: 

— Păi eu, în locul tău, m-aş duce drept la divan, unde 
se lăfăie cadiul, aş lua în mână un pumn de boabe şi, 
când aş ajunge dinaintea amărâtului cel vrăjit care se află 
în capul divanului, i-aş arăta de departe ceea ce am în 
mână şi i-aş da de înţeles, prin semne, că am trebuinţă de 
slujbele lui de măgar. Şi el m-ar pricepe şi, întrucât are 
simțământul datoriei, ar ieşi de la divan şi ar veni după 
mine, mai ales când ar vedea boabele, hrana lui cea mai 
plăcută, şi nu s-ar putea opri să nu vină după mine! 

— Socot că asta-i tot ceea ce am mai bun de făcut. 
Hotărât, eşti o femeie tare la sfaturi. 

Şi plecă de-acasă, după ce luă un pumn de boabe, 
pentru ca, de n-o putea să-l înduplece pe măgar cu vorba 
bună, măcar să-l poată amăgi cu ispita mâncării, meteahna 
lui cea mai de seamă. Şi pe când se depărta, nevasta îi mai 
strigă: 

— Şi mai cu seamă, o, fiu al moşului meu, fereşte-te să 
nu care cumva să te mânii pe el şi să-l loveşti; întrucât ştii 

bine cât e de năzuros şi, pe deasupra, mai este, atât ca 
măgar cât şi ca un cadiu ce se află, de două ori îndărătnic 
şi zăcaş! 

Şi, cu povaţa asta de pe urmă, zapciul îndemnă în- 
spre divan şi intră în sala de județe, unde, pe o podină, 
şedea cadiul. 

Şi se opri la capătul sălii, în spatele celor ce se aflau 
acolo, şi, ridicând mâna în care ţinea pumnul de boabe, 
începu cu cealaltă mână să-i facă semne de grabnică 
poftire cadiului, semne ce vroiau să zică răzvădit: „Hai 
iute! Trebuie să-ţi spun ceva! Vino încoace!“ Şi cadiul, 
până la urmă, văzu semnele acelea şi, cunoscând în insul 
care i le făcea pe unul dintre zapciii de frunte, gândi că 
o fi vrând să-i spună aparte niscaiva lucruri de seamă, ori 
să-i dea vreo ştire grabnică din partea valiului. Şi se ridică 
pe dată, oprind mersul judeţelor, şi se duse în sala de la 
intrare după zapciu, care, spre a-l ademeni mai vârtos, 
mergea înainte-i, arătându-i boabele şi îndemnându-l 
prin semne şi prin viu grai, aşa cum se face cu măgarii. 

Or, de îndată ce amândoi ajunseră în sala de la in- 
trare, zapciul se aplecă la urechea cadiului şi îi spuse: 

— Pe Allah! o, prietene, sunt tare necăjit şi tare mâhnit 
şi tare amărât de fermecătoria care te ţine vrăjit. Şi de 
bună seamă, nu ca să te supăr am venit aici după tine, da 
trebuie numaidecâtr să plec pe dată la slujba mea şi nu pot 
să te aştept până să-ţi isprăveşti ziua aici. Mă rog dar ţie 
să te preschimbi fără de zăbavă în măgar şi să mă laşi să 
încalec pe spinarea ta! 

Şi, văzându-l pe cadiu că se trage îndărăt cu spaimă, 
pe măsură ce asculta, zapciul luă un glas plin de mare 
duioşie şi adăugă: 

— Mă jur ţie pe Profetul — asupra-i fie rugăciunea şi 
tihna! — că, dacă vrei să vii îndată după mine, niciodată 
nu am să te mai înțep în fund cu strămurarea, căci știu 

că eşti tare gingaş şi tare plăpând în ceea ce priveşte 
partea aceea a trupului tău! Hai, vino, măgăruşul meu, 
prietene al meu bun! Şi ai să capeţi diseară un tain de 
două ori mai mare de boabe şi de lucernă proaspătă! 

Şi-aşa! lar cadiul, gândind că are de-a face cu un 
nebun scăpat de la maristan, se trase încetişor, încetişor 
înspre uşa sălii, până peste măsură de năucit şi de spe- 
riat, şi mai galben ca şofranul la față. Ci zapciul, văzând 
că are să-l scape, făcu o săritură sprintenă și trecu între el 
şi uşa dinspre divan, tăindu-i astfel calea. Iar cadiul, 
nevăzând niciun străjer şi nici pe nimenea. pe care să-l 
cheme în ajutor, găsi cu cale să se poarte cu dulceaţă, cu 
grijă şi cu gingăşie, şi îi spuse zapciului: 

— S-ar părea, o, stăpâne al meu, că ţi-ai pierdut măga- 
rul, socotesc eu, şi-ai vrea altul în locul lui. Or, nimica 
nu-i mai întemeiat, după părerea mea. lacătă, dar, din 
parte-mi, trei sute de drahme, pe care ţi le dau spre a 
putea să-ţi cumperi altul. Şi cum astăzi este zi de târg la 
sukul de vite, are să-ţi fie lesne să-ţi alegi, la preţul acesta, 
cel mai frumos măgar. 

Şi spunând acestea, scoase de la chimir cele trei sute 
de drahme, le dete zapciului, care primi târgul, şi se în- 
toarse în sala de judeţe, luând o înfăţişare aşezată şi 
îngândurată, ca şi cum tocmai i s-ar fi dat o veste despre 
vreo treabă de mare însemnătate. Şi îşi zicea în sineşi: „Pe 
Allah! e vina mea că am pierdut astfel trei sute de 
drahme! Da-i mai bine aşa, decât să fi stârnit gâlceavă de 
față cu împricinaţii mei. Şi-apoi am să izbutesc eu să-mi 
capăt îndărăt banii, pe spinarea pricinaşilor!“ Şi şezu pe 
locul lui şi duse mai departe județele. Şi-atâta cu el! 

Estimp, zapciul, iacătă! Când ajunse la sukul de vite, 
spre a-şi cumpăra un măgar, începu să cerceteze cu 
luare-aminte şi pe îndelete toți măgarii, unul câte unul. Şi 
până la urmă zări un măgar tare bun, care-i păru să aibă 

toate însuşirile cerute, şi deodată cunoscu că acela era 
chiar măgarul său. lar măgarul îl cunoscu şi el şi dându-și 
urechile pe spate începu să fornăie şi să răgească de 
bucurie. Ci zapciul, tare cătrănit de obrăznicia asinului, 
după toare câte se petrecuseră, se trase îndărăt scutu- 
rându-şi mâinile şi strigă: 

— Nu, pe Allah! nu pe tine am să te cumpăr, dacă am 
trebuință de măgar credincios, întrucât ba cadiu, ba 
măgar, n-ai să poţi să-ţi faci cu adevărat treaba! 

Şi se depărtă, scos din fire de cutezanța măgarului său 
care îndrăznea să-l îmbie a-l cumpăra. Şi se duse de cum- 
pără altul şi se întoarse degrabă acasă, spre a-l însămăra 
şi a încăleca pe el, după ce îi povesti neveste-sii toate câte 
i se întâmplaseră. 

Şi-aşa, datorită minţii pline de rod a muieruştii, soția 
zapciului, toată lumea fu mulțumită și nimenea nu 
rămase păgubit. Întrucât dacă flăcăiandrul dobândise 
banii de care avea trebuinţă, iar soțul rostuise un măgar 
mai bun, fără să dea o drahmă din buzunarul său, nici 
cadiul nu zăbovise să-şi capete banii, câștigând cinstit, 
de pe urma împricinaţilor îndatoritori, de două ori mai 
mult decât îi dăduse zapciului. 


Şi asta-i, o, norocitule sultan, tot ce ştiu eu despre 
măgarul cadiu. Ci Allah ştie mai bine! 

După ce ascultă istorisirea aceasta, sultanul strigă: 

— O, gură de zahăr, o, tu, cel mai desfătător dintre to- 
varăşii mei, te căftănesc căpetenie peste cămăraşi! 

Şi porunci să fie gătit pe dată cu însemnele slujbei lui, 
şi îl pofti să şadă jos lângă el, şi îi spuse: 

— Pe viaţa mea şi-a ta, o, cap al cămăraşilor mei, tu de 
bună seamă că trebuie să mai ştii vreo poveste. Şi mult 
mi-ar plăcea să te aud cum mi-o povesteşti! 

lar pescarul mâncător de haşiş, ajuns cămăraş peste 
sarai, cu ucazul ce-i dase ursita, răspunse: 

— Cu tot dragul inimii şi ca pe o cinstire datorată! 

Şi, bălăbănind din cap, istorisi... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute doua noapte 
Spuse: 


... Iar pescarul mâncător de haşiş, ajuns cămăraş peste 
sarai, cu ucazul ce-i dase ursita, răspunse: 

— Cu tot dragul inimii şi ca pe o cinstire datorată! 

Şi, bălăbănind din cap, istorisi: 


CADIUL ŞI MĂGĂRUŞUL 


Mi s-a povestit, o, norocitule sultan, că trăiau odată, 
într-o cetate ca toate cetăţile, un om cu femeia lui, 
oameni săraci, vânzători de porumb copt, şi care aveau o 
fată ca luna, ajunsă la vârsta de măritiş. Şi vru Allah ca un 
cadiu s-o ceară de nevastă şi s-o capete de la părinţii ei, 
care îşi dădură degrabă învoirea, măcar că preacinstitul 
cadiu era de o urâțenie cumplită, cu o barbă aspră ca țepii 
ariciului, şi ceacâr de-un ochi, şi-aşa de bătrân, încât ar 
fi putu să treacă drept tată al fetişcanei. Da era om avut 
şi se bucura de mare vază. 

lar părinţii fetei, nejinduind decât la îmbunătăţirea 
pe care măritişul acela avea s-o aducă stării şi vieţii lor, nu 
se gândiră că dacă bogăţia poate să înlesnească fericirea, 
nu ea îi este şi temeiul. Da de altminteri cadiul avea să 
simtă în curând, pe pielea lui, necazurile şi belelele unei 
însurători ca aceea. 

Începu cadiul, aşadar, spre-a încerca să se facă 
îndrăgit, în ciuda cusururilor legare de trupul lui din 
pricina bărrâneţii şi a urâciunii, s-o copleşească în fiecare 
zi cu tot alte daruri pe soţia sa cea tinerică, şi să-i înde- 
plinească până şi cele mai mărunte nazuri. Da el uita că 
nici darurile, nici îndeplinirea nazurilor nu preţuiesc cât 
dragostea cea tinerească şi care stinge pojarurile. Şi se 
plângea în sufletul său că nu găsea nimic din ceea ce 
aştepta el de la soţia lui care, altminteri şi fără de nicio 
pricepere, nu avea cum să-i dea ceea ce nu ştia, din 
pricina lipsei ei de învățătură. 

Or, cadiul avea de cirac un diac tânăr, pe care îl îndră- 
gise mult şi despre care nu putea să se oprească a-i vorbi 
deseori soției sale. Şi, tot aşa, nu putea să se oprească, 
măcar că treaba asta este potrivnică obiceiurilor, să-i 
povestească flăcăului despre frumuseţea soției şi despre 
iubirea pe care el i-o purta, şi despre nepăsarea soției sale 
faţă de el, în pofida a toate câte făcea pentru ea. Întrucât 
aşa îl orbeşte Allah pe insul căruia i se cuvine pierzania! 
Ba mai mult! Pentru ca să se împlinească scrisele, cadiul 
împinse sminteala şi orbia până la a i-l arăta într-o zi pe 
flăcăiandru, de la fereastră, tinerei lui soţii. Şi cum flăcăul 
era zarif şi dulce, tinerica se îndrăgi de el. Şi cum două 
inimi care se caută tot ajung până la urmă să se găsească 
şi să se împreune, împotriva oricăror piedici, cei doi tineri 
izbutiră să înşele ochii cadiului şi să-i adoarmă veghea 
zulie. Iar copilandra îl îndrăgi pe copilandru mai mult 
decât ca pe lumina ochilor şi, dându-i sufletul, i se dărui 
şi cu tot trupul. Iar calemgiul cel tinerel i-l dete îndărăr 
sporit şi o făcu să guste ceea ce bătrânul cadiu nu izbutise 
niciodată să trezească. Şi amândoi trăiră astfel până peste 
măsură de fericiţi, văzându-se mereu şi îndrăgindu-se zi 
de zi tot mai tare. lar cadiul se arăta mulțumit că o vedea 

pe nevastă-sa cum se făcea tot mai frumoasă de tinerețe, 
de sănătate şi de prospeţime. Şi toată lumea era mulţu- 
mită, fiecare în felul său. 

Or, nevestica, spre a putea să se întâlnească fără de 
nicio spaimă cu drăguţul ei, se înţelesese cu el că, dacă are 
să agaţe la fereastra dinspre grădină o năframă albă, 
flăcăul poate să vină la ea să-i țină tovărăşie; dar dacă 
năframa va fi roşie, făcăul trebuie să se ferească a veni, 
întrucât năframa aceea vroia să însemne că bătrânul 
cadiu este acasă. 

Ci vru soarta ca într-o zi, tocmai când întinsese 
năframa cea albă, după ce cadiul plecase la divan, neves- 
tica să audă nişte bătăi grăbite la uşă şi nişte strigăte; şi îl 
văzu îndată pe soţul ei, sprijinit de braţele unor hadâmbi, 
și galben tot, şi schimbat tot la chip şi la înfăţişare. lar 
hadâmbii o lămuriră că bietul cadiu fusese cuprins pe 
neaşteptate la divan de un zor şi că nu mai zăbovise să se 
întoarcă nevoit acasă spre a se îngriji şi a se odihni. Şi 
chiar că bietul ghiuj avea o faţă atâta de jalnică, încât 
tinerica, nevastă-sa, în ciuda ceasului nedorit la care 
picase şi a tulburării pe care sosirea lui o stârnea, începu 
a-l stropi cu apă de trandafiri şi a-i da îngrijirile de tre- 
buinţă. Şi după ce îl ajută să se dezbrace, îl culcă în parul 
pe care i-l aşternu chiar ea, şi unde, uşurat ca urmare a 
îngrijirilor ce-i dase soţia, nu peste mult adormi. lar 
tinerica gândi să se folosească de răgazul pe care i-l 
aducea întoarcerea fără de veste a soţului, spre a merge să 
facă o scaldă la hammam. Şi în zorul în care se afla, uită 
să dea jos năframa cea albă a întâlnirilor şi s-o pună în loc 
pe cea a opreliştilor. Şi, luând într-o legătură rufe 
înmiresmate, plecă de-acasă şi se duse la hammam. 

Or, diacul cel tânăr, văzând năframa albă la geam, se 
sui cu pas sprinten pe terasa vecină, de unde, după 

năravul lui, sări pe terasa cadiului şi intră în odaia unde 
de obicei o găsea pe drăguţa sa aşteptându-l goală-goluţă 
sub învelitoarele patului. Şi, întrucât ferestrele de la odaie 
erau închise de tot, iar în odaie, tocmai spre a ocroti 
somnul cadiului, stăpânea un întuneric mare, şi cum 
nevestica adesea, ca să se joace, îl primea pe flăcău în 
tăcere şi nu da semn de viaţă, se apropie de pat râzând şi, 
ridicând păturile, îşi duse mâna repede, ca pentru o 
mângâiere. Şi, na beleaua! La atingera aceea, calemgiul îşi 
trase mâna cu scârbă şi cu spaimă, da nu îndeajuns de 
repede, încât cadiul, sărind din somn şi lecuit dintr-o 
dată de boală, înşfăcă mâna aceea şi sări cu mânie asupra 
stăpânului ei. Şi, dându-i puteri mânia, în vreme ce pe 
stăpânul mâinii uluiala îl ţintuia în nemişcare, îl trânti la 
pământ, în mijlocul odăii, cu o piedică şi, înhăţându-l 
bine şi apucându-l pe după brâu, pe negură, îl aruncă în 
lădoiul în care se ţin saltelele în timpul zilei, şi care acum 
era deschis şi gol, întrucât saltelele fuseseră scoase afară. 
Şi puse capacul repede, şi încuie lada cu cheia, fără a avea 
vreme să vadă chipul celui încuiat. lar toată vânzoleala 
aceea, care îi încinsese sângele pricinuind în el o întoarcere 
mântuitoare, făcu să-și capete pe deplin puterile; aşa că îm- 
brăcându-se, cadiul îl întrebă pe hadâmbul de la poartă 
unde a plecat nevastă-sa, şi dete fuga s-o aştepte la ieşire, di- 
naintea porţii hammamului. Întrucât îşi zicea: „Mai înainte 
de a-l omorî pe cel nepoftit, trebuie să ştiu dacă a fost în 
înțelegere cu nevastă-mea. Pentru aceea am s-o aştept colea 
la ieşire şi am s-o duc apoi acasă şi, dinaintea martorilor, am 
s-o pun față cu cel din ladă. Întrucât, dat fiind că sunt 
cadiu, trebuie ca lucrurile să se petreacă aşa cum scrie la 
lege. Şi-atunci am să văd lămurit dacă este numai un 
vinovat, ori dacă sunt doi părtaşi. În cea dintâi împreju- 
rare, am să-l sting de pe fața pământului cu chiar mâna 

mea, dinaintea martorilor, pe cel închis; iar în cel de al 
doilea caz, am să-i sugrum pe amândoi, cu cele zece degete 
ale mele!“ 

Şi chibzuind aşa şi tot răsucindu-şi în minte gândurile 
de răzbunare, începu să oprească, una câte una, pe 
băieşițele care intrau în hammam, spunând fiecăreia: 

— Allah fie cu tine! spune-i femeii mele cutare să iasă 
afară pe dată, întrucât am de vorbit cu ea numaidecât! 

Da spunea vorbele cu atâta repezeală şi cu atâta foc, şi 
avea ochii atâta de aprinși şi fața atâta de galbenă, şi da din 
mâini atâta de anapoda, şi glasul îi era atâta de tremurător 
şi înfăţişarea atâta de plină de mânie, încât femeile, în- 
fricoşate, o luau la fugă, scoțând ţipete subțiri şi luându-l 
drept nebun. Iar cea dintâi dintre ele care îşi duse până la 
capăt solia, în mijlocul sălii hammamului, îi aduse aminte 
dintr-odată copilandrei, soţia cadiului, de negrija ei și de 
uitarea în ce priveşte năframa cea albă pusă în geam. Şi îşi 
zise: „Gata! sunt pierdută fără de scăpare! Şi numai Allah 
ştie ce-o fi pățit drăguţul meu!“ Şi zori să-şi isprăvească 
scalda, pe când în sală soliile băieşițelor veneau repede-re- 
pede una după alta, iar soțul ei, cadiul, ajunsese singurul 
sâmbure de vorbă al femeilor speriate. Ci spre norocul ei, 
niciuna nu o cunoştea pe copilandra care, de altminteri, se 
prefăcea că nu ia aminte nicidecum la ceea ce se spunea, 
de parcă lucrul nu o privea deloc. Şi, după ce se îmbrăcă, 
se duse în sala de la intrare unde văzu o biată vânzătoare 
de năut, ce sta jos dinaintea grămezii ei de boabe, din care 
vindea la băieşiţe. Şi o chemă şi îi spuse: 

— Tuşa mea cea bună, iacătă colea un dinar de aur pen- 
tru tine, dacă vrei să-mi împrumuţi pe-un ceas iaşmacul 
tău cel albastru şi coşul cel gol de lângă tine! 

lar bătrâna, bucuroasă de chilipir, îi dete coşul de rä- 
chită şi prăpăditul de iaşmac făcut dintr-o pânză amărâtă. 

Iar copilandra se învălui cu iaşmacul, luă coşul în mână 
şi, străvestită aşa, ieşi din hammam. 

Şi în uliţă îl zări pe bărbatu-său, care se vânzolea de colo 
colo, dând din mâini, dinaintea porții, şi blestemând cu glas 
mare hammamurile, şi pe femeile care se duc la hammam, 
şi pe stăpânii hammamurilor, şi pe zidarii de hammamuri. 

Iar ochii-i ieşeau din cap, şi făcea spume la gură. Şi 
femeiuşca se duse la el şi, schimbându-și glasul, şi 
prefăcându-şi-l ca al vânzătoarelor de pe ulițe, îl întrebă 
dacă vrea să cumpere năut. Iar el atunci începu să afu- 
risească năutul, şi pe vânzătoarele de năut, şi pe cei care 
seamănă năut, şi pe cei care mănâncă năut. lar tinerica, 
râzând de nebunia lui, îl lăsă şi o luă înspre casă, fără a 
fi cunoscută, sub străvestirea ei. Și intră în casă, şi se sui 
repede în odaia ei, şi auzi nişte gemete. Şi, nevăzând pe 
nimeni în odaia la care deschisese degrabă ferestrele, i se 
făcu frică şi tocmai se pregătea să cheme hadâmbul ca să-i 
dea curaj, când deodată auzi limpede că gemerele ieşeau 
din lada de saltele. Şi dete fuga la acea ladă, de la care 
cheia nu fusese luată, şi o deschise strigând: 

— În numele lui Allah cel Atoateiertătorul şi Milosârd- 
nicul! 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute treia noapte 
Spuse: 


.... Şi dete fuga la acea ladă, de la care cheia nu fusese 
luată, și o deschise strigând: 

— În numele lui Allah cel Atoateiertătorul şi Milosârd- 
nicul! 

Şi îl văzu pe iubitul ei, gata să-şi dea sufletul din prici- 
na înăbuşelii. Şi, cu toată spaima din ea, femeiuşca nu se 
putu opri să nu pufnească în râs când îl văzu pe flăcău 
ghemuit acolo, cu ochii încrucişați. Ci se şi repezi să-l 
stropească cu apă de trandafiri şi să-l învioreze. Şi, când 
îl văzu bine întremat şi în fire, află degrabă tot ce păţise; 
şi pe dată copilandra îşi şi făcu socoteala cum să orân- 
duiască totul. 

Şi-aveau în grajdul lor o asină care chiar în ajun fătase 
un pui de măgăruş. Şi copilandra fugi la grajd, luă în braţe 
puişorul cel mititel de măgar şi, aducându-l în odaia ei, îl 
aşeză în lada în care fusese încuiat diacul şi închise 
capacul cu cheia. Şi, după ce îşi sărută drăguţul, îl trimise 
de-acolo, spunându-i să se întoarcă atunci când o vedea ca 
semn năframa cea albă. Şi, la rându-i, se întoarse degrabă 
la hammam şi îl văzu pe bărbatu-său cum se vânzolea în- 
truna în lung şi-n lat afurisind hammamurile şi tot ce 
urmează. Şi, când o văzu că intră în hammam, strigă după 
ea şi îi spuse: 

— O, vânzătoareo de boabe de năut, spune-i femeii 
mele Citare că dacă mai zăboveşte acolo înăuntru, mă 
jur pe Allah că am s-o omor până-n seară şi că îi dărâm 
hammamul în cap! 

Iar copilandra, râzând în sufletul ei, ajunse în sala de 
la intrare a hammamului, dete îndărăt vânzătoarei de 
boabe de năut iaşmacul şi coşul, şi ieşi numaidecât, cu 
legăturica de rufe la subsuoară, legănând din şolduri. 

Or, de cum o zări, cadiul, soţul ei, se repezi la ea şi ţipă: 

— Unde-ai fost? unde-ai fost? Te-aştept aici de două 
ceasuri! Hai, ia-o după mine! Vino după mine, o, vicleano, 
o, stricato! Haide! 

Iar copilandra, oprindu-se din mers, răspunse: 

— Pe Allah! ce ai? Numele lui Allah fie asupra-ţi! Ce ai, 


o, bărbate? Te-ai smintit dintr-odată de faci atâta zarvă pe 

uliţă, tu, cadiul cetăţii? Ori te pomeneşti că boala ceea 
ţi-o fi spulberat judecata şi ţi-o fi scrântit minţile, de nu 
mai ai niciun fel de cuviinţă în lume şi pe uliţă față de 
fiica moşului tău? 

Iar cadiul se burzului: 

— Destul cu vorbele de clacă! O să spui tu acasă ce ai 
de spus! hai după mine! 

Şi o luă înainte, dând din mâini, ţipând şi vărsându-şi 
otrava, fără ca totuşi să-i spună vreo vorbă de-a dreptul 
neveste-sii, care venea după el, tăcută, la zece pași în urmă. 

Şi, când ajunseră acasă, cadiul o închise pe nevastă-sa 
în odaia de sus şi se duse să cheme şeicul mahalalei şi încă 
patru martori, cum cere legea, precum şi pe toți cu care 
putu să se întâlnească de prin vecini. Şi îi aduse pe toți 
în odaia cu lada, unde se afla soția lui şi unde el dorea 
să-i aibă de martori la ce avea să urmeze. 

Când intrară în odaie, cadiul şi toţi cei care îl însoțeau 
o văzură pe tânăra nevestică, învăluită în iaşmacurile ei, 
care se trăsese într-un ungher, spre fund, vorbind sin- 
gură, da în aşa fel încât să fie auzită de toți. Şi spunea: 
„O, vai de păcatele noastre! bietul bărbatu-meu! Boala 
ceea l-a smintit! De bună seamă că a înnebunit de-a 
binelea, dacă a ajuns să mă potopească aşa cu înjurăturile 
şi dacă aduce în harem nişte bărbaţi străini! O, păcatele 
noastre! Bărbaţi străini în haremul nostru! şi-au să se uite 
la mine! Vai! Vai! e nebun, e nebun de tot!“ 

Și într-adevăr, bătrânul cadiu era într-o stare de 
mânie, de gălbeneală şi de tulburare, încât, cu barba 
care-i tremura şi cu ochii care îi ardeau, chiar că, după 
chip, părea să fie lovit de frigurile nebuniei şi de dambla. 
Aşa că vreo câţiva dintre cei care îl însoțeau căutau să-l 
liniştească şi îl sfătuiau să-şi vină în fire; ci vorbele nu 
făceau decât să-l întărâte şi mai rău, şi zbiera la ei: 

— Intraţi! Intraţi! N-o ascultați pe ticăloasă! Nu vă 
lăsaţi înduioşaţi de bocetele viclenei! Aveţi să vedeţi! Aveţi 
să vedeţi! Aceasta-i ziua ei cea de pe urmă! Acesta-i cea- 
sul judecății! Intraţi! Intraţi! 

Or, după ce toată lumea intră, cadiul închise uşa şi se 
duse drept la lada de saltele şi săltă capacul. Şi iacătă că 
măgăruşul scoase capul, scutură din urechi, se uită la 
toată lumea cu ochii lui mari, negri şi dulci, sforăi răsu- 
flând şi, ridicându-şi coada şi ţinând-o dreaptă, începu să 
răgească, în bucuria lui că vedea iarăşi lumină şi ca să-şi 
cheme mama. 

La priveliştea aceea, cadiul ajunse până peste poate de 
turbat şi de mânios, şi fu cuprins de tremurături şi de 
zvârcoleli; şi deodată se repezi la nevastă-sa, dând s-o 
sugrume. lar ea începu să ţipe, luând-o la fugă prin odaie: 

— Pe Profetul! vrea să mă strângă de gât. Ţineţi-l pe 
nebun, o, musulmanilor! Ajutor! 

Iar cei de față, văzând într-adevăr spuma turbării pe 
buzele cadiului, nu se mai îndoiră de nebunia lui, şi se 
repeziră între el şi nevastă-sa, şi îl luară în brațe, şi îl 
puseră cu sila jos pe covor, în vreme ce el horcăia vorbe 
fără de înţeles şi încerca să le scape spre-a o omori pe 
nevastă-sa. lar şeicul mahalalei, peste măsură de tulbu- 
rat că îl vedea pe cadiul cetăţii într-un hal ca acela, nu 
putu totuşi să se oprească, luând aminte la nebunia lui 
îndârjită, să le spună celor de faţă: 

— Vai, trebuie să-l ţinem sub veghe, nemişcat, până ce 
Allah l-o potoli şi l-o face să-şi vină în fire! 

Şi toi strigară: 

— Allah să-l lecuiască! Un om de vază el! Ce boală rea! 

lar câțiva spuneau: 

- Cum se poate să fie zuliar pe un măgăruş? 

Iar alții întrebau: 

— Cum de-a intrat măgăruşul în lada de saltele? 

lar alţii ziceau: 

— Vai, păi tot el l-o fi închis acolo, luându-l drept 
vreun bărbat! 

Iar şeicul mahalalei adăugă, ca încheiere: 

— Allah să-i vie în ajutor! şi alunga-l-ar pe Cel-Viclean! 

Şi toţi răspunseră: 

— Izgonit să fie Cel-Viclean! 

Şi toată lumea plecă, afară de cei care îl ţineau pe cadiu 
țintuit jos pe covor. Da de altminteri nu zăboviră prea 
multă vreme acolo, încât cadiul fu cuprins dintr-odată de 
un val de mânie atâta de năprasnic, şi începu să ţipe atâta 
de tare nişte vorbe de neînțeles, şi să se zbată cu atâta 
înverşunare, dând mereu să se repeadă la nevastă-sa care, 
de departe, îi făcea pe furiş nişte strâmbături şi nişte 
semne de batjocură, încât vinele gâtului i se rupseră şi, 
vărsând un bolboroş de sânge, îşi dete sufletul. Aibă-l 
Allah întru mila sa! întrucât nu numai că era un cadiu 
fără de cusur, da îi mai şi lăsa neveste-sii, copila cu 
pricina, destulă avere cât să poată să trăiască în belşug şi 
să se mărite cu calemgiul cel tinerel pe care îl îndrăgise, şi 
care o îndrăgise şi el! 


Şi, după ce istorisi aşa povestea aceasta, pescarul 
mâncător de haşiş, văzând că sultanul îl asculta cu 
desfătare, îşi zise: „Am să-i mai povestesc una!“ Şi spuse: 


CADIUL CEL ISTEŢ 


Se povesteşte că a fost odată la Cairo un cadiu care 
săvârşise atâtea potlogării şi dăduse atâtea judeţe mituite, 
încât fusese mazilit din huzmeturile lui şi era nevoit, ca 
să nu moară de foame, să trăiască din pezevenlâcuri. 

Or, într-o zi degeaba îşi tot bătu el capul, că nu mai 
găsi niciun mijloc de a face rost de niscaiva bani, întrucât 

îşi mistuise toate istețimile minții, tot aşa cum le prăpădise 
şi pe cele ale vieţii sale. Şi văzându-se ajuns la capătul acela, 
îl chemă pe singurul rob ce-i mai rămăsese şi îi zise: 

- O, Cutărică, sunt cam bolnav astăzi şi nu pot să ies 
din casă, da cată să te duci tu să ne găseşti ceva de mâncare, 
ori să-mi trimiţi pe vreunii care au trebuință de sfaturi 
pentru judecăți. Şi-am să mă pricep eu să-i fac să-mi 
plătească osteneala! 

Şi robul, care era o pramatie tot atâta de trecută prin 
ciur şi prin dârmon ca şi stăpânu-său, în ce priveşte 
pişicherlâcurile şi tertipurile, şi care era tot atâta de 
dornic ca şi el în izbânda acelui gând, plecă zicându-şi: 
„Am să mă leg de vreo câţiva trecători, la rând, şi am să 
mă iau la gâlceavă cu ei. Şi întrucât nu toată lumea ştie 
că stăpânul meu a fost dat afară din slujbă, am să-i târăsc 
dinaintea lui, sub cuvânt de a ne judeca pricina, şi am să-i 
fac să-şi golească chimirul în mâinile lui!“ Şi, chibzuind 
aşa, puse ochii pe un trecător ce mergea înaintea sa şi 
care păşea liniştit sprijinindu-şi bastonul cu amândouă 
mâinile pe ceafă; şi, cu o piedică bine adusă, îl dete de-a 
rostogolul în noroi. Şi bietul om, cu hainele murdărite şi 
cu imineii beliţi, se ridică mânios, cu gândul de a-l 
pedepsi pe cel care îl doborâse. Da cunoscându-l că e 
robul cadiului, nu mai vroi să se înfrunte cu el şi, otrăvit 
de tot, se mulțumi să spună, luându-și tălpăşița: 

— Bătu-l-ar Allah pe Cel-Viclean! 

Şi robul, pezevenghiul, văzând că încercarea dintâi 
nu-i izbutise, îşi urmă drumul mai departe, zicându-şi: 
„Mijlocul acesta nu-i bun. Trebuie să căutăm altul, căci 
toată lumea ne cunoaşte, pe stăpânul meu şi pe mine!“ 
Şi cum chibzuia la ce-i rămânea de făcut, dete cu ochii 
de un slujitor ce ducea pe cap o tabla pe care se afla o 
gâscă minunată, umplută şi împodobită de jur împrejur 
cu pătlăgele roşii, cu dovlecei şi cu vinete, toate iscusit 
orânduite. Și se luă după slujitorul acela, care se îndrepta 


A opt sute treia noapte 217 


înspre cuptorul unui cuptoragiu, ca să dea gâsca acolo la 
copt; şi îl văzu cum intră şi cum îi dă stăpânului cup- 
corului tablaua spunându-i: 

— Am să vin s-o iau peste un ceas! 

Şi plecă. Atunci robul cadiului îşi zise: „lacără 
chilipirul!“ Şi, după o bucată de vreme, intră la cuptorar 
şi spuse: 

— Salamalleikum, ya hagg Mustafa! 

lar stăpânul cuptorului îl cunoscu pe robul cadiului, 
pe care nu-l mai văzuse de multă vreme, dat fiind că în 
casa cadiului nu mai era niciodată ceva de trimis la 
cuptor; şi răspunse: 

— Şi asupra ta să fie pacea lui Allah, o, Mubarat, fratele 
meu! Ce vânt te aduce? E multă vreme de când cuptorul 
meu nu a mai ars pentru stăpânul nostru cadiul! Cu ce pot 
să te ajut astăzi şi ce mi-aduci? 

lar robul spuse: 

— Nimic altceva pe lângă ceea ce ai acuma; şi-am venit 
să iau gâsca umplută care se află în cuptor! 

lar cuptorarul răspunse: 

— Păi da gâsca aceea, o, fratele meu, nu este a ta! 

El zise: 

— Nu vorbi aşa, o şeicule! gâsca aceea nu-i a mea, spui 
tu? Păi da eu sunt acela care am văzut-o când a ieşit din 
ou, care am hrănit-o, care am tăiat-o, care am umplut-o 
şi care am pregătit-o! 

Iar cuptorarul spuse: 

— Pe Allah, aş vrea şi eu să fie aşa! Da ce-am să-i spun 
celui care mi-a adus-o, când are să vină după ea? 

El răspunse: 

— Nu cred că are să mai vină! Oricum, să-i spui atât, 
în chip de glumă, întrucât e om hâtru şi-i place să râdă: 
„Uallah, o, fratele meu, chiar când împingeam tava în 
cuptor, gâsca deodată a dat un țipăt ascuţit şi şi-a luat 
zborul...“ 

În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a opt sute patra noapte 
Spuse: 


„+. Uallah, o, fratele meu, chiar când împingeam tava 
în cuptor, gâsca deodată a dat un țipăt ascuţit şi şi-a luat 
zborul!“ 

Şi-apoi robul cadiului adăugă: 

— Dă-mi gâsca, întrucât acuma trebuie să fie îndeajuns 
de coaptă! 

lar cuptoragiul, râzând de vorbele pe care le auzea, 
scoase tava din vatră şi o dete cu toată încrederea robu- 
lui cadiului, care zori să se ducă s-o dea stăpânului său, 
şi să mănânce gâsca împreună cu el lingându-şi degetele. 

Estimp, aducătorul gâștei se duse la cuproragiu şi îşi 
ceru tava, zicând: 

— Gâsca acuma trebuie să fie taman gata, o, stăpâne! 

Iar cuptorarul răspunse: 

— Uallah! tocmai când o puneam la cuptor, a dat un 
ghigăit ascuţit şi şi-a luat zborul! 

Şi omul, care era departe de a fi vreun glumeţ, fu 
cuprins de mânie, încredinţat că stăpânul cuptorului 
vroia să-şi bată joc de el, şi strigă: 

— Cum de cutezi să-ţi râzi de barba mea, o, nimicura 
lumii? 

Şi, din vorbă în vorbă şi din sudalmă în sudalmă, cei 
doi ajunseră la bătaie. lar mulţimea nu zăbovi mult până 
ce să se strângă, la auzul țipetelor, şi să dea năvală pe dată 
în odaia unde era cuptorul. Şi îşi spuneau între ei: 

- Hagg Mustafa se bate cu un ins din pricina unei 
gâşte fripte care a înviat! 

Şi cei mai mulţi îi luau partea şi apărarea stăpânului 
cuptorului, a cărui bună-credinţă şi cinste o cunoşteau de 
mult, pe când numai vreo câţiva îşi îngăduiau să ridice o 
umbră de îndoială în privinţa acelei învieri. 

Or, printre cei ce se înghesuiau aşa împrejurul celor 
doi care se băteau, se afla şi o femeie însărcinată, pe care 
pârdalnicul o împinsese în rândul din faţă. Da asta fu 
spre nenorocul ei, întrucât în clipa când cuptoragiul se 
răsuci ca să-l atingă mai vârtos pe potrivnicul său, femeia 
primi drept în pântece lovitura năprasnică, menită 
altcuiva decât ei. Şi căzu la pământ, scoțând un țipăt de 
găină speriată, şi lepădă pe clipă pe dată. 

Or, soţul femeii cu pricina, care locuia într-o du- 
gheană de poame, în vecinătate, fu vestit numaidecât şi 
veni pe fugă cu un toroipan amarnic şi răcnind: 

— Am să-l betejesc pe cuptoragiu, şi pe tata-al cuptora- 
giului, şi pe bunicu-său, şi-am să-l sting de pe pământ 

lar cuptoragiul, istovit şi-aşa de bătaia dintâi şi 
văzând cum vine asupra-i omul acela mâniat şi înarmat 
cu toroipanul cel vârtos, nu putu să țină mai mult şi îşi 
slobozi picioarele în vânt, fugind în curte. Şi dacă văzu că 
potrivnicul se luase după el, sări peste nişte ziduri, se 
cațără pe o terasă de-alături şi de acolo îşi dete drumul să 
cadă la pământ. Şi vru ursita să cadă drept pe un maghre- 
bin care dormea la temelia casei, înfăşurat în păturile lui. 
Şi cuptorarul, care cădea de sus şi care era tare greu la 
trup, îi dezgărdină toate coastele. lar maghrebinul, fără 
a şovăi, îşi dete sufletul pe loc. Şi toţi cunoscuţii lui, 
ceilalți maghrebini din suk, dădură fuga şi-l înhăţară pe 
cuptoragiu, snopindu-l în bătăi, şi se porniră să-l târască 
dinaintea cadiului. Iar aducătorul gâștei, la rându-i, când 
îl văzu pe cuptoragiu înşfăcat, se alipi şi el repede 
maghrebinilor. Şi în huietul de ţipere şi răcnete, toată 
lumea luă calea înspre divanul de judeţe. 

Or, tocmai atunci sluga cadiului, mâncătorul gâştei, 
care, vârându-se printre oameni, venise îndărăt să vadă ce 
se mai petrece pe acolo, spuse către toți cei încăierați: 

— Haideţi după mine, o, norocoşilor! vă arăt eu drumul! 

Şi îi duse la stăpânul său. 

Iar cadiul, cu o înfăţişare aspră, începu prin a-i pune 
pe toți împricinaţii să plătească de două ori huzmetul 
judeţului. Pe urmă se întoarse înspre pârât, împotriva 
căruia erau îndreptate toate degetele, şi îi spuse: 

— Ce ai a răspunde în privinţa gâștei, o, cuptorarule? 

Şi bietul om, pricepând că era mai bine, în împreju- 
rarea de faţă, din pricina robului cadiului, să stăruiască în 
mărturia lui dintâi, răspunse: 

— Pe Allah! o, stăpâne al nostru, cadiule, pasărea a dat 
un ghigăit ascuţit şi, aşa umplută toată cum era, s-a sculat 
din mijlocul tăvii şi şi-a luat zborul! 

Iar aducătorul gâștei, când auzi, strigă: 

— A, pui de cățea, tot mai stărui să spui una ca asta şi 
dinaintea domniei sale cadiul? 

lar cadiul, luând o înfăţişare supărată, îi spuse aducă- 
torului gâștei: 

— Da tu, o, necredinciosule, o, păgânule, cum de în- 
drăzneşti să nu crezi că Acela carele are să învieze toate 
făpturile la Ziua Învierii, adunând la loc oasele lor risi- 
pite pe toată fața pământului, nu poate să dea îndărăt 
viața unei gâște care are toate oasele şi căreia numai penele 
îi lipsesc? 

lar mulțimea, la vorbele acelea, strigă: 

— Slavă lui Allah, carele înviază morţii! 

Şi se porni să-l huiduiască pe nenorocitul de aducător al 
gâștei, care îşi luă valea, căindu-se de lipsa lui de credinţă. 

Pe urmă cadiul se întoarse înspre soţul femeii care 
lepădase şi îi spuse: 

— Da tu ce ai de spus împotriva omului acesta? 

Şi, după ce ascultă plângerea, spuse: 

— Pricina-i limpede şi nu îngăduie nicio şovăire. Hotă- 
rât, cuptoragiul este vinovat de-a fi pricinuit lepădarea 
pruncului. Şi poate fi osândit cu legea talionului, întocmai! 

Şi se întoarse înspre soţ şi îi spuse: 

— Pravila îţi dă dreptate, iar eu îţi dau volnicie s-o trimiţi 
pe soţia ta la vinovat, ca să ţi-o facă la loc însărcinată. 
Şi poţi s-o laşi pe seama lui toate cele şase luni dintâi ale 
sarcinii, întrucât lepădarea s-a petrecut când femeia 
ajunsese în luna a şasea! 

Iar soţul, dacă auzi judecata aceea, strigă: 

— Pe Allah, o, domnia ta cadiule, îmi trag îndărăt 
plângerea, şi Allah să-l ierte pe pârârul meu! 

Şi plecă. 

Atunci cadiul le spuse rudelor maghrebinului mort: 

- Da, voi, o, maghrebinilor, care-i pricina plângerii 
voastre împotriva omului acesta, cuptorar de meserie? 

Iar maghrebinii, dând din mâini de zor, într-un potop 
de cuvinte, îşi înfățişară plângerea şi arătară trupul 
neînsuflețit al nemoteniei lor, cerând preţul sângelui. 
Şi cadiul le spuse: 

— Hotărât, o, maghrebinilor, preţul sângelui vi se 
cuvine, întrucât dovezile sunt de prisos împotriva cup- 
torarului. Încât nu aveţi decât să-mi spuneţi dacă vreți 
ca preţul să vă fie plătit cu altă viață, care va să zică sânge 
pentru sânge, ori în vreo despăgubire? 

lar maghrebinii, vlăstare dintr-un neam crunt, răs- 
punseră laolaltă: 

— Cu viaţa, o, domnia ta, cadiule! 

Iar el le spuse: 

— Atunci aşa să fie! Luaţi-l pe cuptorar, înfăşuraţi-l în 
păturile rudei moarte şi puneţi-l sub minaretul de la 
moscheea sultanului Hassan. Şi, după asta, fratele celui 

ucis să se suie în minaret şi să-şi dea drumul din vârful 
moscheii peste cuptorar, ca să-l zdrobească aşa cum l-a 
zdrobit cuptorarul pe fratele vostru! 

Şi adăugă: 

— Unde eşti, dară, o, frate al celui ucis? 

Şi, la vorbele acelea, un maghrebin ieși dintre maghre- 
bini şi strigă: 

— Pe Allah, o, domnia ta cadiule, îmi trag îndărăt plân- 
gerea împotriva omului acesta! Şi Allah să-l ierte. 

Şi plecă, urmat de ceilalți maghrebini. 

Şi mulțimea care fusese de față la județ plecă şi ea, mi- 
nunată de priceperea pravilnicească a cadiului, de simţul 
lui de dreptate, de adâncimea şi de agerimea minţii lui. lar 
zvonul despre întâmplarea aceea ajungând până la urechile 
sultanului, cadiul dobândi iarăşi dragostea Măriei Sale şi fu 
pus iarăşi în slujbele de mai înainte, pe când cadiul care îi 
luase locul se vedea mazilit, fără să fi săvârşit nimic pentru 
aceasta, ci numai că nu avea iscusința de minte a celui care 
mâncase gâsca. 


lar pescarul care mânca haşiş, văzând că sultanul îl 
asculta tot cu o luare-aminte fermecată, se simţi peste 
măsură de fălos în mândria lui, şi povesti: 


POVEȚELE UNUIA CARE SE PRICEPE LA FEMEI 


Mi s-a povestit, o, norocitule sultan, că erau odată la 
Cairo doi tineri, unul însurat, iar celălalt burlac, și care 
erau legaţi cu mare prietenie între ei. Pe cel care era 
însurat îl chema Ahmad, iar pe cel care nu era îl chema 
Mahmud. Or, Ahmad, care era cu doi ani mai mare 
decât Mahmud, se prilejuia de întâietatea pe care ose- 
birea aceea de vârstă i-o da, spre a face pe dascălul şi pe 
dădaca față de prietenul său, mai cu seamă în ce priveşte 

priceperea la femei. Şi necontenit îi tot vorbea despre 
asta, istorisindu-i o sumedenie de întâmplări din viața 
lui şi spunându-i totdeauna ca încheiere: 

— Acuma, o, Mahmud, poţi spune că ai cunoscut în 
viața ta pe unul care le ştie până în străfunduri pe făpturile 
acelea afurisite! Şi se cade să te socoteşti tare norocos că 
mă ai de prieten, ca să te învăţ cum să te fereşti de toate 
vicleniile lor! 

Şi Mahmud era din zi în zi tot mai minunat de câte 
ştia prietenul său, şi era încredințat că niciodată vreo 
femeie, oricât de vicleană ar fi fost ea, n-ar fi putut să-l 
înşele ori măcar să ascundă ceva de ochii lui. Şi adeseori 
îi spunea: 

— O, Ahmad, ce grozav eşti tu! 

Şi Ahmad se umfla în gușă, cu o înfăţişare ocrotitoare, 
bătându-l pe umăr pe prietenul său şi spunându-i: 

— Am să te învăţ să fii şi tu ca mine! 

Or, într-o zi — când Ahmad îi spuse iarăşi: „Am să te 
învăţ să fii şi tu ca mine! Căci te luminezi pe lângă unul 
care a trăit multe, şi nu pe lângă unul care te dăscăleşte 
fără a fi trăit nimic!“ — tânărul Mahmud îi zise: 

— Pe Allah, până a mă învăţa cum trebuie să dejoci 
răutăţile femeilor, n-ai putea oare, o, prietene al meu, să 
mă înveţi ce trebuie să fac spre a lega chelemet cu 
vreuna dintre ele?... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a opt sute cincea noapte 
Spuse: 


.„.. n-ai putea oare, o, prietene al meu, să mă înveţi ce 
trebuie să fac spre a lega chelemet cu vreuna dintre ele? 

Şi Ahmad răspunse, cu glasul lui de dascăl de școală: 

— Pe Allah, acesta-i lucrul cel mai lesne! Nu ai decât 
să te duci mâine, la sărbătoarea Muled el-Nabi, sub 
corturi, şi să iei seama bine la femeile care colcăiesc pe 
acolo. Şi să-ţi alegi una care să fie însoțită de vreun 
copilaş, şi care totodată să aibă o călcătură frumoasă şi 
nişte ochi sclipitori sub iaşmacul de pe faţa ei. Şi după ce 
ţi-ai ales-o, să cumperi nişte curmale şi nişte năut zăhărit, 
şi să i le dai copilului, şi să te joci cu el, ferindu-te să nu 
prea ridici ochii înspre maică-sa; şi să-l mângâi cu gin- 
găşie şi să-l săruţi. Şi după ce copilul are să se deprindă 
bine cu tine, atunci numai să-i ceri îngăduința maică-sii, 
da fără să te uiţi la ea, să porţi copilul în locul ei. Şi, pe 
tot drumul, să alungi muştele de pe faţa copilului, şi 
să-i vorbeşti pe limba lui, povestindu-i o mulţime de 
snoave. lar maică-sa, până la urmă, are să înceapă să 
vorbească şi ea cu tine. Şi dacă începe să vorbească, poți 
să fii încredinţat că ai să fii cocoşelul! 

Şi după ce îi spuse toate astea, Ahmad plecă. Iar 
Mahmud, minunat până peste poate de prietenul său, își 
petrecu toată noaptea spunându-şi neîntrerupt în gând 
dăscăleala pe care o căpătase. 

Or, a doua zi dis-de-dimineaţă dete zor să se ducă la 
Muled, cu o neşovăire ce dovedea cât de încredinţat era 
de priceperea prietenului său, şi să pună în fapt poveţele 
din ajun. Şi, spre marea lui minunare, izbânda îi întrecu 
aşteptările. Şi vru soarta ca femeia pe care o însoţi până 
acasă la ea, şi pe al cărei ţânc îl luase în cârcă, să fie 
tocmai soţia prietenului său Ahmad. Şi, ducându-se la 
ea, era departe de-a gândi că îşi înşală prietenul, întrucât 
pe deoparte el nu mai fusese niciodată în casa aceluia, iar 
pe de altă parte nu avea de unde să ghicească, de vreme 
ce nu o mai văzuse niciodată, nici cu fața descoperită, 
nici cu fața acoperită, că femeia era soţia lui Ahmad. lar 

femeia, la rându-i, era bucuroasă că poate, într-un sfârşit, 
să pună la încercare puterea de pătrundere a soţului ei, 
care tot aşa o sâcâia şi pe ea cu priceperea lui la femei şi 
cu iscusinţa de-a le dibui vicleniile. 

Or, acea întâlnire dintâi dintre tânărul Mahmud şi 
soţia lui Ahmad se petrecu foarte plăcut pentru amân- 
doi. Iar flăcăul, care era încă fecior şi neştiutor, gustă din 
plin mulţumirea de a se simți prins între mâinile şi între 
picioarele unei egiptence dedate bine cu meseria. Şi 
rămaseră atâta de mulțumiți unul de altul, încât mai 
puseră în fapt povestea de destule ori în zilele următoare. 
lar femeia se bucura că astfel îl dovedeşte de ageamiu, 
fără ca el să ştie, pe soţul său cel credul; iar soţul se 
minuna că nu-l mai întâlnea pe prietenul său Mahmud 
la ceasul când îl întâlnea de obicei, şi îşi zicea: „Trebuie 
să fi găsit vreo femeie, folosindu-se de învăţăturile şi de 
sfaturile mele!“ 

Totuşi, după o bucată de vreme, pe când se ducea 
într-o vinere la geamie, îl zări în curte, lângă puţul pentru 
spălările cele sfinte, pe prietenul său Mahmud. Şi se duse 
la el şi, după salamalecuri și bun-întâlnişuri, îl întrebă cu 
o înfăţişare înţelegătoare dacă a izbutit în căutările lui şi 
dacă femeia este frumuşică. lar Mahmud, peste măsură 
de bucuros să-şi deschidă inima faţă de prietenul său, 
strigă: 

— Ya Allah! dacă-i frumuşică? E numai unt şi lapte! 
Şi-i grasă şi albă! Numai mosc şi iasomie! Şi ce deşteapră-i! 
Şi ce bucate mai face ca să mă ospăteze, la fiecare întâl- 
nire a noastră! Da soţul ei, o, prietene Ahmad, îmi 
pare-a fi un nătăfleț fără de leac şi un neisprăvit! 

lar Ahmad se puse pe râs şi spuse: 

— Pe Allah! aşa-s mai toţi bărbaţii însuraţi! Hei, văd că 
te-ai cam priceput să te foloseşti de sfaturile mele! Ţine-o 
tot aşa, o, Mahmud! 

Şi intrară împreună în moschee, pentru rugăciune, 
şi-apoi se pierdură din vedere. 

Or, Ahmad, când ieşi din geamie, în ziua aceea de 
vineri, neștiind cum să-şi treacă vremea, dat fiind că pră- 
văliile erau închise, se duse în ospeţie la un vecin, care 
sta poartă în poartă cu el, şi se urcă să şadă cu vecinul la 
fereastra care da înspre uliţă. Şi deodată îl văzu venind pe 
prietenul său Mahmud, chiar el, cu ochii lui, şi intrând 
repede în casă fără ca măcar să bată, ceea ce era o dovadă 
răzvedită că înlăuntru fusese cineva în înțelegere cu el şi 
că îl aştepta. Şi Ahmad, năucit de ce vedea, se gândi 
dintru-ntâi să dea buzna drept în casă şi să-şi prindă 
prietenul cu soţia, şi să-i pedepsească pe amândoi. Ci 
socoti că, la zarva pe care are s-o facă bătând în poartă, 
soţia lui, care era isteaţă, ar putea prea bine să-l ascundă 
pe flăcău ori să-i dea drumul pe sus, pe terasă; şi chibzui 
să intre în casă în alt fel, fără să trezească luarea-aminte. 

Se afla, într-adevăr, în curtea lui o fântână, cu gura 
despărțită în două jumătăţi, una din jumătăți dând 
înspre curtea lui, iar cealaltă jumătate înspre curtea 
vecinului la care se afla acum. Şi Ahmad îşi zise: „Pe-acolo 
am să-i pot lua pe neaşteptate!“ Şi îi spuse vecinului: 

— Pe Allah, vecine, ia uite că mi-adusei aminte că mi-a 
căzut azi-dimineaţă punga în fântână. Şi îţi cer îngăduinţa 
să intru s-o caut. Şi pe urmă am să ies din fântână la mine 
în curte. 

Şi vecinul răspunse: 

— Nu am nimica împotrivă! Ba chiar merg să-ţi ţin 
lumină, o, fratele meu! 

Ci Ahmad nu vroi să primească ajutorul acela, gân- 
dind să coboare pe dibuite, pentru ca nu cumva 
lumina ieşind din puț să dea deşteptarea la el în casă. Şi 
după ce îşi luă ziua-bună de la vecin, cobori în fântână. 

Or, lucrurile merseră cât se poate de bine în timpul 
coborârii; da când trebui să se urce pe partea cealaltă, 
soarta se împotrivi într-un chip tare ciudat. Într-adevăr, 
Ahmad se şi cățărase, ajutându-se cu mâinile şi cu 
picioarele, până pe la jumătatea fântânii, când arăpoaica 
slujnică veni să scoată apă din puț şi, auzind oarecare 
zgomot în fântână, se aplecă să vadă ce-i. Şi văzu o 
umbră neagră, care se zbuciuma în negura fântânii şi, 
nici gând să-l cunoască pe stăpânul ei, fu cuprinsă de 
spaimă şi, dând drumul din mâini funiei cu ciutura, o 
luă la fugă ţipând ca o smintită: 

— Efritul! Efritul! Iese din fântână, o, musulmanilor! 
Ajutor! 

Iar ciutura, slobozită astfel, căzu cu toată greutatea ei 
drept în capul lui Ahmad, de-aproape să-l omoare. 

Când deşteptarea fu astfel dară de către arăpoaică, soția 
lui Ahmad zori să-l facă scăpat pe iubitul ei, apoi cobori 
în curte şi aplecându-se peste ghizdul puţului întrebă: 

— Cine-i în fântână? 

Şi cunoscu atunci glasul soţului ei care, în ciuda 
căderii, găsi putere să arunce un potop de sudalme amar- 
nice împotriva fântânii, şi împotriva celor care au fân- 
tâni, şi a celor care se bagă în fântâni, şi a celor care scot 
apă din fântâni. 

Şi ea îl întrebă: 

— Pe Allah şi pe Nabi! ce-i fi căutând în fundul fân- 
tânii? 

lar el răspunse: 

— Taci odată, o, aturisito! M-am băgat să-mi caut 
punga care mi-a căzut azi-dimineaţă! În loc să mă tot în- 
trebi, ai face mai bine să mă ajuţi să ies afară! 

Şi nevestica, râzând în sufletul ei, căci pricepuse pri- 
cina adevărată a coborârii în fântână, se duse să strige 

vecinii, care veniră să-l scoată cu nişte funii pe amărâtul 
de Ahmad, care nici nu mai putea să se miște, atâta de 
cumplită fusese lovitura ciuturii. Şi se lăsă dus în pat, fără 
a zice nici cârc, ştiind că-i mai de folos într-o împrejurare 
ca acea să-şi tăinuiască supărarea. Şi se simţea tare umilit, 
nu numai în mândria lui, cât mai cu seamă în priceperea 
lui la femei şi în dibăcirea vicleniilor lor. Şi chibzui în 
sineşi să fie mai cu grijă altă dată, şi începu să cugete ce 
mijloace ar fi de urmat ca s-o prindă pe ticăloasă. 

Şi-aşa, când după o bucată de vreme putu să se ridice 
din pat, nu mai avu altă grijă decâr să stea la pânda 
răzbunării. Şi într-o zi, stând pitit pe după un colț de 
uliţă, îl zări pe prietenul său Mahmud cum tocmai se 
furişa în casă pe uşa întredeschisă, care fu numaidecât 
închisă după ce el intră. Şi se repezi şi începu să bată cu 
lovituri sporite în uşă... 


În clipita aceasta a istorisirii sale, Șeherezada văzu că se 
luminează de ziuă şi, sĥoasă, tăcu. 


Dar când fu cea de a opt sute şasea noapte 
Spuse: 


... Şi se repezi şi începu să bată cu lovituri sporite în 
ușa. Iar soția, fără a şovăi, îi spuse lui Mahmud: 

— Ridică-te şi hai după mine! 

Şi cobori cu el şi, după ce îl aşeză într-un ungher, 
chiar în dosul uşii dinspre uliţă, îi deschise soţului, 
spunându-i: 

— Pe Allah! ce ai de baţi aşa? 

Ci Ahmad, înşfăcând-o de mână şi târând-o mâniat 
înlăuntru, răcnind, dete fuga în odaia de sus, ca să pună 
gabja pe Mahmud care, în vremea asta, deschise liniştit 

ușa în dosul căreia stătuse pitit şi îşi luă tălpăşiţa. lar 
Ahmad, vazând cât de zadarnice îi erau strădaniile, 
mai-mai să moară de turbare, şi hotărî să se lepede de 
nevastă-sa pe loc. Pe urmă chibzui însă că ar fi mai bine 
să mai aibă oleacă de răbdare şi îşi înghiți veninul în taină. 

Or, prilejul pe care îl pândea nu zăbovi mult până ce 
să se întățişeze singur, la câteva zile după întâmplarea 
aceea. Într-adevăr, unchiul lui Ahmad, tatăl soției lui, da 
un ospăț cu prilejul tăierii-împrejur a unui copil pe care 
îl dobândise la bătrâneţele lui. lar Ahmad şi cu nevastă-sa 
fură poftiţi să se ducă să petreacă la el ziua şi seara aceea. 
Şi Ahmad puse atunci la cale un gând la care chibzuise. 
Se duse aşadar să-l caute pe prietenul său Mahmud, care 
rămăsese mai departe singurul care habar nu avea că-l 
înşela pe chiar prietenul său, şi găsindu-l, îl pofti să vină 
cu el să ia parte la cumetria de la socru-său. Şi toată 
lumea şezu jos dinaintea tăvilor pline cu bucate, în 
mijlocul curții luminate, aşternute cu preşuri, şi împodo- 
bite cu panglici şi cu năframe. Iar femeile puteau astfel să 
vadă de la ferestrele haremului tot ce se petrecea în curte, 
fără a fi văzute, şi să audă tot ce se vorbea. Şi Ahmad, în 
timpul mesei, aduse vorba despre snoavele deocheate care 
îi plăceau în chip osebit tatălui soţiei sale. Şi după ce fiecare 
povesti ce ştia mai hazliu, Ahmad spuse, arătându-l pe 
prietenul său Mahmud: 

— Pe Allah! fratele meu Mahmud, colea de faţă, mi-a 
povestit odată o întâmplare adevărată, care i s-a întâm- 
plat chiar lui, şi care-i cu mult mai hâtră decât tot ce am 
auzit noi aici. 

lar socrul strigă: 

— Povesteşte-ne-o, o, saiied Mahmud! 

Şi toţi cei de față adăugară: 

— Chiar, Allah fie cu tine, povesteşte-ne-o! 

Şi Ahmad îi spuse: 

— Da ştii care! întâmplarea cu nevestica aceea grasă şi 
albă ca untul! 

Şi Mahmud, mândru că se vedea rugat aşa de toată 
lumea, începu să povestească cea dintâi întâlnire a lui cu 
tânăra soţie, care era însoțită de copilul ei, sub corturi, la 
Muled. Şi începu să dea nişte amănunte atâta de 
adevărate despre femeie şi despre casa ei, încât socrul lui 
Ahmad nu zăbovi mult până să priceapă că era vorba de 
chiar fata lui. Iar Ahmad se şi veselea în sufletul său, 
încredinţat că are să poată, într-un sfârşit, să facă dovada, 
dinaintea martorilor, despre necredinţa soţiei lui, şi să se 
lepede de ea, lipsind-o de drepturile ei la zestrea de căsă- 
torie. lar moşul, cu sprâncenele încruntate, sta gata să se 
scoale şi să facă cine ştie ce, când un țipăt de durere 
ascuţit se auzi, ca de copil înţepar; şi Mahmud, trezit 
deodată la țipătul acela, avu iuţeala de minte să schimbe 
firul istorisirii, încheind astfel: 

— Or, eu, cum purtam copilul tinerei femei pe umerii 
mei, vrusei, odată ajuns în curte, să mă sui în harem cu 
copilul. Ci — alungat fie Cel-Viclean! — dădusem, spre 
nenorocul meu, de o femeie cinstită, care, pricepând 
îndrăzneala mea, îmi smulse copilul din braţe şi îmi arse 
un pumn drept în obraz, de mai port urma şi-acuma. Şi 
mă luă la goană, speriindu-mă că cheamă vecinii! 
Bătu-o-ar Allah! 

Şi bătrânul, părintele tinerei neveste, auzind sfârşitul 
povestirii, începu să râdă în hohote, la fel ca toți cei de 
faţă. Ci numai Ahmad nu avea chef de râs şi se întreba, 
fără a putea să înțeleagă pricina, pentru ce schimbase 
Mahmud aşa sfârşitul poveştii. Şi când ospăţul se curmă, 
se apropie de el şi îl întrebă: 

— Allah fie asupra-ţi! poţi să-mi spui pentru ce n-ai 
povestit lucrurile aşa cum s-au petrecut? 

Iar Mahmud răspunse: 

— Păi să-ţi spun! Pentru că am priceput, din ţipătul 
acela de copil, pe care l-a auzit toată lumea, că copilul şi 
mama lui se aflau în harem şi că prin urmare şi soțul 
trebuia să se afle printre musafiri. Şi m-am grăbit s-o scot 
nevinovată pe femeie, ca nu care cumva să dăm amândoi 
de vreo belea! Da nu-i așa, o, fratele meu, că povestea 
mea, întoarsă aşa, l-a veselit straşnic pe socru-tău? 

Ci Ahmad, îngălbenind de tot, plecă şi îl lăsă pe 
prietenul său fără a-i răspunde la întrebare. Şi chiar a 
doua zi se lepădă de soţia sa şi plecă la Mecca, spre a se 
sfinți într-un hagialâc. 

Şi aşa că Mahmud, după răstimpul cerut de datini, 
putu să se însoare cu drăguța lui şi să trăiască fericit cu ea; 
întrucât el nu avea nicio pretenţie că le-ar cunoaşte pe 
femei şi că ar fi meşter să le dibuiască vicleniile şi să le 
dezlege şireclicurile. Ci singur Allah este Atoateştiutor! 


Şi, după ce povesti astfel întâmplarea aceasta, pescarul 
mâncător de haşiş, care fusese făcut căpetenie de musaipi, 
tăcu. 

lar sultanul, până peste măsură de desfătat, strigă: 

— O, musaipule, o, limbă de miere, te căftănesc să fii 
vizirul meu cel mare! 

Şi cum tocmai atunci doi împricinaţi intrau în sala 
de județe, cerând dreptate la sultan, pescarul, ajuns mare 
vizir, fu însărcinat pe loc să le asculte jalba, să le judece 
pâra şi să rostească asupra pricinei o hotărâre. Şi vizirul 
cel proaspăt, gătit cu însemnele slujbei sale, le spuse celor 
doi împricinaţi: 

— Apropiaţi-vă şi povestiţi-mi pricina care vă aduce 
dinaintea sultanului, stăpânul nostru! 

Şi iacătă istoria lor: 

JUDECATA MÂNCĂTORULUI DE HAŞIŞ 


După ce, o, norocitule sultan — spuse mai departe 
grădinarul care adusese castraveţii — vizirul cel proaspăt 
le porunci celor doi împricinaţi să vorbească, întâiul 
dintre ei zise: 

— O, doamne al meu, am o plângere împotriva aces- 
tui om! 

Şi vizirul întrebă: 

— Şi care ţi-e plângerea? 

EI spuse: 

— O, doamne al meu, am colea afară, la poarta diva- 
nului, o vacă cu vițelul ei. Or, în dimineaţa aceasta, mă 
duceam cu ei la câmpul meu cu lucernă, ca să-i pasc; şi vaca 
mergea înaintea mea, cu viţelul zburdând după ea, când 
văzui că vine către noi omul acesta aci de față, călare pe o 
iapă care era urmată de puiul ei, o mânzoacă urâtă şi 
prăpădită, o stârpiciune. Or vitelul meu, văzând mânzoaca, 
dete fuga să se cunoască cu ea şi începu să zburde în jurul 
ei, s-o alinte pe sub vintre cu botişorul, s-o adulmece, să se 
joace cu ea în fel şi chip, ba depărtându-se spre a zvârli 
drăgălaş din picioare, ba zvârlind în sus pietricelele de pe 
drum cu copituţele ei. Şi deodată, o, doamne al meu, 
stăpânul acesta al iepei descălecă şi se duse la vițeluşul 
meu cel zburdalnic şi-i petrecu un curmei pe după gât, 
spunându-mi: „Nu-l mai las! Căci nu vreau ca viţeluşul 
meu să se dezmăţeze jucându-se cu ticăloasa asta de mân- 
zoacă, fiica vacii tale, şi vlăstarul ei!“ Şi se întoarse 
înspre vițel şi-i zise: „Haide, o, fiu al iepei mele şi vlăstar 
al ei!“ Şi în pofida ţipetelor mele de uluială şi de împo- 
trivire, îmi luă vițelul, lăsându-mi amărâta de mânză care-i 
colea, cu maică-sa, şi ameninţându-mă că mă zdrobeşte 
dacă încerc să iau îndărăt ceea ce este bunul şi averea mea 
dinaintea lui Allah, carele ne vede, şi dinaintea oamenilor! 

Atunci vizirul cel proaspăt, care era pescarul mâncă- 
tor de haşiş, se întoarse înspre pârât şi îi zise: 

— Da tu, bre, ce ai de spus la vorbele pe care le-ai auzit? 

lar insul răspunse: 

— O, doamne al meu, știe toată lumea, într-adevăr, că 
viţelul este fătul iepei mele, şi că mânzoaca e plodul vacii 
acestui om! 

Şi vizirul spuse: 

— Aşadar este neîndoielnic că acuma vacile pot să fete 
mânji, iar caii pot să plodească viței? Întrucât acesta-i un 
lucru care până astăzi nu putea să fie primit nicidecum 
de un om cu mintea întreagă! 

Şi pârârul răspunse: 

— O, doamne al meu, au tu nu ştii că nimica nu este 
cu neputinţă la Allah, carele zămisleşte ce vrea el şi însă- 
mânțează unde vrea el, şi că zămislitura nu are decât să 
se plece, să-l preamărească şi să-l proslăvească? 

Iar vizirul spuse: 

— Aşa-i! așa-i! drept spui, bre, nimica nu este cu ne- 
putinţă la puterea Celui-Preaînalt, carele poate orândui 
ca viţeii să se tragă din iepe, şi mânjii din vaci! 

Pe urmă adăugă: 

— Ci până a-ţi lăsa ţie viţelul, puiul iepei tale, şi până 
a-i da pârârului rău ceea ce este al lui, vreau şi eu să vă fac 
martori la una dintre minunile atotputerii Celui-Preaînalr! 

Şi vizirul porunci să i se aducă un şoarece şi un sac 
mare cu grâu. Şi le spuse celor doi împricinaţi: 

— Uitaţi-vă cu luare-aminte la ce are să urmeze şi nu 
mai rostiţi nicio vorbă! 

Pe urmă se întoarse înspre pârât şi îi spuse: 

— Tu, o, stăpâne al vițelului, fătul iepei, ia sacul acesta 
cu grâu şi încarcă-l pe spinarea şoarecelui! 

Şi omul se minună: 


234 O mie şi una de nopti 


— O, doamne al meu, cum aş putea să fac sacul acesta 
mare de grâu să stea pe şoarece fără a-l zdrobi? 

Iar vizirul îi spuse: 

— O, omule puţin la credinţă, cum de cutezi să te în- 
doieşti de atotpurerea Celui-Preainalt, carele a făcut ca 
vaca să nască un mânz? 

Şi porunci străjerilor să-l înşface pe ins, din pricina 
necredinţei şi a păgânici lui, şi să-i tragă o ciomăgeală. Şi 
puse să i se dea pârârului viţelul cu mama lui, şi îi mai 
dete, pe deasupra, şi mânza cu mama lui! 

Şi-aceasta-i, o, doamne al vremilor, spuse mai departe 
grădinarul care adusese coşul cu poame, toată povestea 
pescarului mâncător de haşiş, ajuns mare vizir al sulta- 
nului. Şi-această poznă de la urmă este spre-a dovedi cât 
de mare era înţelepciunea lui, cum ştia să scoată adevărul 
prin răzvedirea smintelii, şi câtă dreptate avusese sultanul 
când îl căfrănise mare vizir, şi când şi-l luase ca tovarăș la 
ospeţe, şi când îl copleşise cu cinstiri şi cu huzmeturi. Ci 
mai darnic, şi mai măreț, şi mai făcător de bine este Allah! 

După ce ascultă din gura pomarului şirul acesta de 
snoave, sultanul se ridică în picioare, bucurându-se până 
peste poate, şi strigă: 

— O, şeic al oamenilor plini de dulceaţă, o, limbă de 
zahăr şi de miere, cui i s-ar cuveni mai mult decât ţie să 
fie mare vizir, tu care ştii să gândeşti cu temeinicie, să 
vorbeşti cu har şi să povesteşti plăcut, desfătător şi 
desăvârşit? 

Şi îl căftăni pe dată mare vizir, şi şi-l făcu cirac la 
ospeţe, şi nu se mai despărți de el, până la venirea 
Despărțitoarei de prieteni şi Sfărmătoarei de sindrofii. 


— Şi iacătă, spuse mai departe Șeherezada, grăindu-i 
sultanului Şahriar, tot ce am citit eu, o, norocitule sultan, în 
Divanul năzbâtiilor ușuratice şi al înțelepciunii vesele. 

Iar sora ei Doniazada strigă: 

— O, sora mea, ce dulci, şi ce zemoase şi ce desfărătoare, şi ce 
înveselitoare, şi ce ispitite sunt vorbele tale în prospeţimea lor! 

lar Şeherezada spuse: 

— Da ce-s astea lângă cele ce am să vă povestesc mâine, 
despre frumoasa domniță Nurennahar, dacă oi mai fi în viaţă 
şi dacă îmi îngăduie stăpânul nostru sultanul! 

Şi sultanul Şahriar îşi zise: „Hotărât! Binevoiesc să aud şi 
povestea aceasta pe care nu o ştiu!“ 


Dar când fu cea de a opt sute şaptea noapte 


Micuța Doniazada îi spuse suroră-sii: 

- O, sora mea, hai, mă rog ţie! grăbeşte de ne începe 
povestea făgăduită, întrucât sultanul nostru cel dăruit cu 
purtări alese îngăduie! 

Iar Şeherezada spuse: 

— Cu tot dragul inimii şi ca pe o cinstire datorată sultanu- 
lui nostru mult învăţat! 

Şi povesti: 


POVESTEA CU DOMNIȚA 
NURRENNAHAR 
ŞI CU FRUMOASA GENNIE 


i s-a povestit, o, norocitule sultan, că a trăit odată, 
a în vechimea vremilor şi în trecerea veacurilor şi a 
clipelor, un sultan vrednic şi puternic, care fusese dăruit de 
Allah cel Atoatedătătorul cu trei feciori ca nişte lune şi pe 
care îi chema: pe cel mai mare Ali, pe cel de al doilea 
Hassan, iar pe cel mic Hossein. Şi acești trei cuconi fuseseră 
crescuţi în saraiul părintelui lor, laolaltă cu fata unchiului 
lor, domniţa Nurrennahar, care era orfană şi de tată şi de 
mamă, şi care nu-şi avea pereche de frumoasă, de mintoasă, 
de nurlie şi de desăvârşită, printre fetele oamenilor, ase- 
muindu-se la ochi cu gazela cea sperioasă, la gură cu 
bobocul de trandafir şi cu mărgăritarele, la obraji cu zarna- 
cadelele şi cu bujorii, iar la boiu cu creanga cea mlădie a 
arborelui ban. Şi crescuse împreună cu cei trei coconi, 
copiii moşului ei, numai în voioşie şi huzur, jucându-se cu 
ei, mâncând cu ei şi dormind cu ei. 

Or, sultanul, moşul domniţei Nurrennahar, totdeauna 
îşi zisese în sinea lui că, din ceasul când fata are să ajungă 
de măritat, are s-o dea de soţie vreunui fecior de crai de 
prin megicşiile lui. Ci atunci când Nurrennahar îşi puse 
iaşmacul fecioriei, sultanul băgă de seamă în curând că 
cei trei cuconi, fiii lui, o îndrăgeau amarnic, tustrei cu o 
dragoste la fel de mare, şi că râvneau în inima lor s-o 
dobândească şi s-o aibă de soţie. Şi Măria Sa rămase tare 

tulburat în inima sa, şi tare încurcat, şi îşi zise: „Dacă o 
dau pe domniţa Nurrennahar unuia dintre verişorii ei, 
în paguba celorlalți doi, aceia nu au să fie mulțumiți și au 
să cârtească împotriva hotărârii mele; iar dacă o mărit cu 
vreun beizadea de prin străini, cei trei feciori ai mei au să 
fie până peste poate de necăjiţi şi de amărâţi; şi sufletul 
lor are să se mohorască şi are să se umple de durere; şi 
cine ştie dacă nu cumva, într-o atare împrejurare, de dez- 
nădejde, nu au să-şi pună capăt zilelor, ori dacă nu au să 
plece din casa noastră la vreun război în vreo ţară depăr- 
tată? Chiar că treaba-i plină de înceţoşare şi de primejdii, 
şi-i departe de a fi lesne de descâlcit!“ Şi sultanul se aşeză 
să chibzuiască o bună bucată de vreme asupra acestei 
pricini, şi deodată săltă capul şi strigă: „Pe Allah! treaba-i 
lămurită!“ Şi îi chemă numaidecâr pe cei trei cuconi, Ali, 
Hassan şi Hossein, şi le spuse: 

- O, feciorii mei, voi tustrei în ochii mei sunteţi 
dăruiţi deopotrivă cu aceleaşi vrednicii şi nu pot a mă 
îndemna să ţin la vreunul dintre voi în dauna fraţilor lui, 
dându-i-o de soţie pe domnița Nurrennahar; şi nu pot 
nici s-o mărit cu tustrei la un loc. Încât am găsit o cale 
potrivită spre a vă mulțumi deopotrivă, fără a-l supăra 
pe vreunul, şi păstrând între voi buna înţelegere şi dra- 
gostea. Ascultaţi-mă, dar, cu luare-aminte, şi să îndepliniți 
întocmai ce aveți să auziți. Or, iacătă gândul la care cuge- 
tul meu s-a oprit: fiecare dintre voi să plece şi să străbată 
câte o ţară străină şi să-mi aducă de pe acolo vreun lucru 
rar, pe care l-o socoti el mai osebit şi mai fără de pereche. 
lar eu am s-o dau pe fata moşului vostru, domnița 
Nurrennahar, aceluia care s-o întoarce cu minunăția cea 
mai uluitoare! Încât, dacă primiţi să îndepliniți gândul 
acesta pe care vi-l înfăţişez, sunt gata să vă dau atâta aur 
cât vă va fi fiind de trebuinţă pentru călătoria voastră şi 
pentru cumpărarea lucrului pe care aveți să-l găsiţi! 

Or, cei trei cuconi, care totdeauna fuseseră copii 
supuşi şi cuminţi, se învoiră tustrei cu gândul părintelui 
lor, fiecare fiind încredinţat că are să aducă lucrul cel mai 
minunat şi că are să ajungă soţul verişoarei Nurrennahar. 
lar sultanul, dacă îi văzu atâta de voioşi, îi duse la vistierie 
şi le dete câți saci de aur vroiră. Şi, după ce îi îndemnă să 
nu prea alungească șederea lor prin cele țări străine, îşi luă 
rămas-bun de la ei, sărutându-i şi chemând asupra cape- 
telor lor toate binecuvântările. Şi străvestiți în neguţători 
călători, şi urmaţi numai de câte un rob, beizadelele ple- 
cară din casa părintească, în pacea lui Allah şi călări pe cai 
de soi ales. 

Şi îşi începură călătoria împreună, mergând înspre un 
han aşezat într-un loc unde drumul se despărţea în trei. 
Şi acolo, după ce se ospătară cu o masă pe care o gătiră 
robii lor, se învoiră ca lipsa lor să dureze un an, nicio zi 
mai mult, nicio zi mai puţin. Şi îşi dădură întâlnire la 
hanul acela, la întoarcere, cu înţelegerea ca acela care va 
ajunge acolo cel dintâi să-şi aştepte fraţii, aşa ca să poată 
să se înfăţişeze tustrei laolaltă dinaintea sultanului, părin- 
tele lor. Şi sfârşindu-şi ospăţul, se spălară pe mâini; și 
după ce se sărutară şi îşi urară între ei o întoarcere fericită, 
încălecară iar pe cai şi fiecare apucă pe alt drum. 

Or, beizadea Ali, care era cel mai mare dintre cei trei 
fraţi, după trei luni de umblet prin şesuri şi prin munți, 
prin câmpii şi prin pustietăţi, ajunse într-o ţară de pe tär- 
murile mării, în India, care era împărăţia Bişangarului. Şi 
se duse să stea la un han mare, de neguțători, şi luă odaia 
cea mai mare şi cea mai curată, pentru el şi pentru robul 
său. Şi de îndată ce putu să se odihnească de ostenelile 
drumului, plecă să cerceteze cetatea, care avea trei rân- 
duri de ziduri împrejur, şi care era mai mare de doi 
parasanji în toate părțile. Şi se îndreptă fără de zăbavă 
înspre suk, pe care îl găsi minunat, întocmit cum era din 

mai multe ulițe mari ce duceau înspre o piață aflată la 
mijloc, cu un havuz frumos de marmură în ocolul ei. Şi 
toate ulițele acelea erau acoperite cu bolți, şi erau răcoroase 
şi bine luminate prin deschizăturile lăsate în bolta de 
deasupra. Şi pe fiecare uliţă erau înşiruite dughene cu 
negustori de acelaşi soi, şi pe fiecare vedeai acelaşi isnaf 
de meşteşuguri. Întrucât pe o uliţă nu se vedeau decât 
pânzeturi gingaşe din ţara Indiei, vopsite în culori aprinse 
şi limpezi, cu nişte înflorituri înfățişând dihănii, privelişti, 
păduri, grădini şi flori, şi atlazuri de la Persia, şi mătăsuri 
din China; pe când pe altă uliţă se vedeau porțelanurile 
cele mai frumoase, farfuriuri lucitoare, şi oluri frumos 
închipuire, şi tăvi meşteșugite, și ceşti de toare mărimile; 
pe câtă vreme pe uliţa de alături se vedeau marame mari 
de la Caşmir, care, odată strânse, puteau să fie ţinute în 
căuşul palmei, aşa de subțire şi de gingaşșă era țesătura lor; 
şi preșuri de rugăciune, şi multe alte chilimuri de toare 
mărimile; şi, mai înspre stânga, închisă pe amândouă 
părţile cu nişte porţi de acioaie, se afla ulița giuvaiergiilor 
şi a aurarilor, sclipind de nestemate, de adamante şi de 
aurării şi argintării, multe de-ţi luau minţile. Şi preum- 
blându-se el prin acele sukuri ameţitoare, băgă de seamă 
cu uimire că în mulțimea de indieni şi de indience, care 
se înghesuiau pe la tarabele prăvăliilor, până și femeile de 
rând purtau gherdane, brățări şi podoabe la picioare, la 
glezne, la urechi, ba şi la nas; şi cu cât pielea femeilor era 
mai albă, cu atâta cinul lor era mai înalt şi cu atâta erau 
şi giuvaierurile lor mai scumpe şi mai strălucite, măcar că 
pielea neagră a celorlalte avea însuşirea de a face să bată şi 
mai bine la ochi strălucirea giuvaierurilor şi albeața 
mărgăritarelor. 

Dar ceea ce mai ales îl fermecă pe prinţul Ali fu 
numărul mare de copilandri care vindeau trandafiri şi 
iasomii, şi chipul cel îndatoritor cu care te îmbiau cu 

acele flori, şi şerpuirea cu care se strecurau prin mulți- 
mea cea deasă peste tot pe ulițe. Şi tare se mai minună de 
patima osebită a indienilor pentru flori, care mergea atâta 
de departe, încât nu numai că le purtau pe tot trupul, şi 
în plete, şi pe mâini, ci încă şi pe urechi, ori în nări. 
Şi-apoi toate prăvăliile erau împodobite cu oluri pline cu 
trandafiri şi cu iasomii; iar sukul era înmiresmat, şi te 
preumblai prin el ca printr-o grădină sprijinită pe pilaştri. 

După ce îşi bucură astfel ochii cu priveliştea tuturor 
acelor lucruri frumoase, crăişorul Ali vroi să se odihnească 
oleacă, şi primi poftirea unui neguțător care, stând jos la 
taraba prăvăliei sale, îl imbia cu semne şi cu zâmbete să 
intre să stea. Şi de cum intră, neguțătorul îi dete locul de 
cinste, şi îi aduse răcoritoare, şi nu-i puse nicio întrebare 
de prisos ori iscoditoare, şi nu îl sâcâi să cumpere nimic, 
aşa era de plin de bună-cuviinţă şi de dăruit cu purtări 
alese. Şi beizadea Ali preţui până peste poate toate astea, 
şi îşi zise: „Ce ţară minunată! Şi ce oameni plăcuţi!“ Şi 
vru pe dată, atâta de vrăjit era de buna-cuviinţă şi de 
bună-purtarea neguţătorului, să cumpere tot ce avea 
neguțărorul în prăvălie. Pe urmă cugetă că nu ar avea ce 
face cu toate lucrurile acelea, şi se mulțumi deocamdată 
să lege un chelemet mai strâns cu neguţătorul. 

Or, în vreme ce Ali tăifăsuia cu negustorul şi îl întreba 
despre obiceiurile şi despre datinile indienilor, văzu că 
trecea prin faţa prăvăliei un telal care ţinea la subsuoară 
un covoraş pătrat, de vreo şase picioare. Şi deodată telalul, 
apropiindu-se, îşi întoarse capul şi la dreapta şi la stânga 
şi strigă: 

— O, oameni din suk, o, cumpărătorilor! cel ce va să 
cumpere n-o să păgubească! la treizeci de mii de dinari de 
aur covorul! Covorul de rugăciune, o, cumpărătorilor, la 
treizeci de mii de dinari de aur! Cine va să-l cumpere 
n-o să păgubească! 

Auzind strigarea, cuconul Ali îşi zise: „Ce ţară uluitoare! 
un preş de rugăciune — la treizeci de mii de dinari de aur 
— iacătă un lucru despre care nu am mai auzit să se fi 
pomenit vreodată! Da poate că telalul vrea să glumească!“ 
Pe urmă, văzând că telalul îşi începe iar strigarea, se 
întoarse înspre el cu o înfăţişare chibzuită, îi făcu semn să 
vină şi îi ceru să-i arate preşul mai de-aproape. Iar telalul 
desfăşură chilimul, fără a scoate o vorbă; şi beizadea Ali 
îl cercetă îndelung şi, într-un sfârşit, spuse: 

— O, telalule, pe Allah! nu văd deloc prin ce poate să 
preţuiască preşul tău de rugăciune preţul nemăsurat la 
care îl strigi. 

Iar telalul zâmbi a râde şi spuse: 

— O, srăpâne al meu, nu te prea grăbi să te minunezi de 
preţul strigat, care nu-i deloc nemăsurat faţă de prețul ade- 
vărat al chilimului! Şi, de altminteri, minunarea ta are să 
fie cu mult mai mare după ce ţi-oi spune că am poruncă 
să-i ridic preţul până la patruzeci de mii de dinari de aur, 
şi să nu-l dau decât aceluia care îmi va plăti toţi galbenii 
peşin! 

Şi crăişorul Ali strigă: 

— De bună seamă, o, telalule, preşul tău, pe Allah! ca 
să preţuiască un atare preț, ar trebui să fie năzdrăvan prin 
vreun colț al lui, de care eu habar nu am, ori pe care 
nu-l bag de seamă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute opta noapte 
Spuse: 


„.. De bună seamă, o, telalule, preşul tău, pe Allah! ca 
să preţuiască un atare preț, ar trebui să fie năzdrăvan prin 

vreun colț de care eu habar nu am, ori pe care nu-l bag 
de seamă! 

Şi telalul zise: 

— Domnia ta spui asta! Află, într-adevăr, că preşul este 
dăruit cu o putere nevăzută care face ca atunci când te 
aşezi pe el să fii numaidecâr purtat oriunde ai vrea să 
mergi, şi cu o iuţeală de nici nu ai vreme să închizi un 
ochi şi să-l deschizi pe celălalt! Şi nicio piedică nu poate 
să-l oprească din drum, întrucât dinaintea lui furtuna 
piere, vijelia se stinge, munţii şi zidurile se întredeschid, 
iar lacărele cele mai zdravene rămân de prisos şi zadarnice. 
Şi-aceasta-i, o, doamne al meu, puterea cea nevăzută a 
preşului meu de rugăciune! 

Şi telalul, după ce vorbi astfel, fără a mai adăuga nicio 
vorbă, începu să împăturească preşul, ca spre a-şi vedea de 
cale, când beizadea Ali, până peste poate de bucuros, strigă: 

— O, telal al binecuvântării, dacă într-adevăr preşul 
acesta este tot atâta de dăruit pe cât îmi dau de înţeles 
vorbele tale, sunt gata să-ţi plătesc nu numai cei patru- 
zeci de mii de dinari pe care îi ceri, ci încă o mie ca dar 
pentru tine, de misitie. Numai că trebuie să văd cu ochiul 
meu şi să pipăi cu mâna mea! 

Şi telalul, fără a se tulbura, răspunse: 

— Unde sunt cei patruzeci de mii de dinari de aur, o, 
stăpâne al meu? Şi unde-s ceilalți o mie pe care mi-i făgă- 
duieşti în mărinimia ta? 

Şi beizadea Ali răspunse: 

— Sunt la hanul cel mare al neguțătorilor, unde am 
tras împreună cu robul meu! Și am să merg acolo cu tine 
ca să ți-i număr, de îndată ce am să văd şi am să pipăi! 

Iar telalul răspunse: 

— Pe capul şi pe ochii mei! Ci hanul cel mare este cam 
departe, şi avem să ajungem mai repede la el duşi de 
preşul meu decât de picioarele noastre! 

Şi întorcându-se înspre stăpânul prăvăliei îi spuse: 

— Cu îngăduinţa ta! 

Şi se duse în fundul prăvăliei şi, aşternând covorul, îl 
rugă pe beizadea să se aşeze pe el. Şi așezându-se şi el 
alături, spuse: 

— O, doamne al meu, rostește în gând dorinţa de a fi 
dus la hanul tău, în chiar odaia ta! 

Şi beizadea Ali rosti în cugetul său dorinţa. Şi mai 
înainte de-a avea vreme să-şi ia ziua-bună de la stăpânul 
prăvăliei, care îl primise atâta de frumos, se şi văzu dus 
în iatacul lui, fără de nicio zguduitură şi fără de nicio 
supărare, chiar în odaia în care şedea, şi fără a putea 
să-şi dea seama dacă străbătuse văzduhul ori dacă lune- 
case pe pământ. Iar telalul se afla tot lângă el, zâmbind 
şi mulțumit. Iar robul şi venise fuga dinainte-i, spre-a 
asculta poruncile. 

Dobândind astfel încredințarea despre puterea cea 
năzdrăvană a covorului, beizadea Ali îi spuse robului: 

— Numără pe dată omului acesta binecuvântat patru- 
zeci de pungi cu câte o mie de dinari, şi dă-i în mâna 
cealaltă o pungă cu o mie de dinari! 

Şi robul îndeplini porunca. Iar telalul, lăsând cu- 
conului Ali covorul, spuse: 

— Bună târguială, o, stăpâne al meu! 

Şi plecă în calea lui. 

Iar cuconul Ali, văzându-se stăpân pe covorul ferme- 
cat; fu până peste măsură de mulțumit şi de bucuros, 
gândind că găsise o minunăţie atât de nemaipomenită, 
chiar de cum sosise în cetatea şi în împărăția Bişangaru- 
lui. Şi strigă: „Maşallah! Alhamdu lillah! lacătă că mi-am 
atins fără nicio caznă ţinta călătoriei; şi nu mă îndoiesc 
că i-am dovedit pe fraţii mei! Şi am să fiu soţul fiicei 
unchiului meu, domniţa Nurrennahar! Şi-apoi care n-o 


TS 
an 


UAN 

kaner A N 

hi T P) 
ANIAR, 

s tti iii 
[PRE et Éi 


NE 


1 gg 


pal 


T CL 


A opt sute opta noapte 245 


să fie bucuria părintelui meu, şi uluirea fraților mei, când 
am să le dau să vadă ce năzdrăvănie poate să facă preşul 
meu vrăjit! Căci nu e cu putinţă ca fraţii mei, oricât de 
prielnică le-ar fi soarta, să izbutească a găsi vreun lucru 
care să poate fi, mai de aproape ori mai de pe departe, 
asemuit cu acesta!“ Şi, gândind aşa, îşi zise: „Da de fapt 
ce-ar fi dacă aş pleca numaidecât în țara mea, acuma, 
când pentru mine depărtarea nu mai are însemnătate?“ 
Apoi, după ce cugetă aşa, îşi aduse aminte de răstimpul 
de un an pe care îl hotărâse cu fraţii săi, şi îşi dete seama 
că, dacă ar pleca îndată, ar putea să-i aştepte prea mult la 
hanul de la răspântia celor trei drumuri, locul lor de în- 
tâlnire. Şi îşi zise: „Dacă-i pe aşteptate, apoi mai bine-i 
să-mi petrec vremea aici, decât în hanul pustiu de la cele 
trei drumuri. Aşa că am să mă desfătez în ţara aceasta mi- 
nunată, şi totodată am să pot cunoaşte lucruri pe care nu 
le cunosc!“ Şi, de-a doua zi, porni iarăşi să bată sukurile 
şi să se preumble prin cetatea Bişangar. 

Şi putu astfel să se minuneze de lucrurile cu adevărat 
de minunare din ţara de la Ind. Printre alte lucruri ose- 
bite, văzu, într-adevăr, o capişte de idoli, toată numai din 
aramă, cu boltă, şi aşezată pe o terasă înaltă de cincizeci 
de coţi, şi cioplită, şi zugrăvită cu trei rânduri de zugrăveli 
tare aprinse şi de o lucrătură gingaşă; şi toată capiştea era 
împodobită cu ciopleli în piatră, de o meşterie rară, şi cu 
înflorituri întretăiate; şi era aşezată în mijlocul unei gră- 
dini mari, pline cu trandafiri şi cu alte flori frumoase, 
bune de mirosit şi de privit. Dar lucrul care alcătuia ispita 
cea mai de seamă a capiştei de idoli — zdrobiţi şi sfărâmați 
să fe ei! — era un idol de aur greu, mare de un stat de om, 
cu ochii făcuţi din două rubine mişcătoare şi puse cu atâta 
meşteşug, că păreau ochi vii, şi care se uita la cel ce se afla 
dinaintea lui, scrutându-i fiece mişcare. Şi, dimineața şi 

seara, preoţii idolilor slujeau în capişte slujbele legii lor 
păgâneşti, după care urmau tot felul de jocuri, de cântări 
din alăute, de ghiduşii de măscărici, de cântece de almee, 
de danţuri de dănţuitoare, şi de petreceri. Şi preoții aceia, 
de altminteri, nu trăiau decât din milele pe care mulțimea 
de hagii li le aduceau mereu din afundul țărilor celor mai 
depărtate. 

Şi cuconul Ali, în timpul şederii lui la Bişangar, putu 
să fie de faţă la o mare sărbătoare ce avea loc în fiecare an 
în ţara aceea, şi la care veneau valiii din toate vilaietele, 
şi căpeteniile de oști, şi brahmii, care sunt preoți ai 
idolilor şi căpetenii ale credinţei celei păgâneşti, şi o mul- 
time fără număr de norod. Şi toată adunarea se ţinea 
într-o câmpie largă, în care se ridica o zidire de o înălțime 
ameţitoare, care îi adăpostea pe sultan şi pe musaipii lui; 
şi zidirea se sprijinea pe douăzeci şi patru de pilaştri, şi era 
zugrăvită pe dinafară cu privelişti, cu jivine, cu păsări, cu 
gângănii, ba şi cu muşte şi musculiţe, şi toate parcă erau 
vii. Şi, lângă zidirea aceea mare, se aflau vreo trei sau 
patru podine, de o întindere uluitoare, pe care şedeau 
gloatele. Şi toate acele minunăţii aveau o însuşire nemai- 
pomenită, anume de a fi mişcătoare şi de a se roti de la 
ceas la ceas, schimbându-și faţa şi podoabele. 

Şi petrecerile se începură cu o întrecere de panglicari, 
până peste poate de iscusiţi, şi cu jocuri de pehlivani, şi 
cu danţuri de fachiri. Apoi se văzură venind în şiruri de 
bătălie, rânduiţi strâns unii după alţii, o mie de elefanţi 
împodobiţi falnic, şi purtând fiecare în spinare câte un 
turn pătrat, de lemn aurit, cu măscărici şi cu cântăreți 
din alăute în fiecare turn. Şi nasul elefanților şi urechile 
lor erau zugrăvite cu chinovar şi cu cinabru, colții erau 
auriți întru totul, iar pe năsoaie aveau zugrăvite în culori 
aprinse nişte chipuri scălâmbe, cu o sumedenie de picioare 

şi de mâini, în răsucituri înfricoşate sau strâmbe. Şi când 
turma cumplită ajunse dinaintea privitorilor, doi elefanţi, 
care nu erau încărcați cu turnuri şi care erau cei mai mari 
dintre toţi o mie, ieşiră din rând şi veniră până în mijlocul 
ocolului pe care îl alcătuiau podinele. Şi unul dintre ei, în 
zvoana de lăute, începu să dănțuiască ridicându-se când 
pe cele două picioare, când pe cele două mâini ale lui. 
Apoi se căţără sprinten până în vârful unui stâlp şi, 
punându-și pe vârful stâlpului picioarele şi mâinile 
totodată, începu să mestece vântul cu nasul lui cel lung, 
şi să-şi facă urechile să joace şi capul să i se sucească în 
toate părțile, în bătaia alăutelor, pe când elefantul celălalt, 
cocoțat la capătul unei bârne sprijinite drept la mijlocul 
ei pe un căprior, şi cu greutatea cumpănită cu o piatră 
peste măsură de mare, aşezată la capătul dimpotrivă, se 
tot legăna ba ridicându-se, ba coborând, în vreme ce cu 
capul bătea măsura cântecului. 

Şi beizadea Ali rămase uluit de toate, şi de încă multe 
alte lucruri. Încât se apucă tot mai pătimaş să cerceteze 
obiceiurile indienilor, cei atâta de osebiţi de oamenii din 
țara lui, şi îşi urmă preumblările şi ospeţiile pe la neguță- 
torii şi pe la mai-marii din împărăție. Ci în curând, cum 
era chinuit necontenit de dragostea pentru verişoara sa 
Nurrennahar, şi măcar că anul încă nu se scursese, nu 
putu să stea mai mult departe de ţara sa, şi se hotărî să 
lase India spre a porni înspre steaua gândurilor lui, 
încredinţat că are să fie mai fericit când n-o să se mai 
simtă despărţit de ea cu o depărtare atâta de mare. Şi 
după ce robul său încheie cu portarul de la han socoteala 
odăii, se aşezară amândoi pe covorul fermecat, apoi se 
cufundă în sineşi, dorindu-și în gând să fie duşi la hanul 
de la răscrucea celor trei drumuri. Şi pe când deschidea 
ochii pe care îi închisese o clipă ca să cugete, văzu că şi 
ajunsese la han. Şi se sculă de pe covor, şi intră în han, 

îmbrăcat în hainele lui de neguțător, şi începu să aştepte 
colo liniştit întoarcerea fraţilor lui. Şi-atâta cu el! 


Estimp, domnişorul Hassan, cel de al doilea dintre 
cei trei fraţi, iacătă! 

De îndată ce porni la drum, întâlni o caravană care 
mergea în Persia. Şi se alipi şi el la caravană, şi după o 
călătorie lungă prin şesuri şi munţi, prin pustietăţi şi 
câmpii, ajunse împreună cu ea în cetatea de scaun a 
împărăției persieneşti, care era cetatea Şiraz. Şi descălecă, 
după povaţa neguţătorilor din caravană, cu care legase 
prietenie, la hanul cel mare al cetăţii. Şi, de-a doua zi de 
la sosire, în vreme ce tovarășii săi de drum îşi desfăceau 
boclucurile şi îşi înşirau mărfurile, nu mai zăbovi să iasă 
în cetate ca să vadă ceea ce avea de văzut. Şi căută să se 
ducă la suk, care în ţara aceea se cheamă bazistan, şi unde 
se vindeau giuvaieruri, nestemate, atlazuri, țesături fru- 
moase de mătase, pânzeturi subţiri şt toate mărfurile cele 
scumpe. Şi începu să se preumble prin bazistan, minu- 
nându-se de grămezile cele multe de mândreţuri pe care 
le vedea prin prăvălii. Şi peste tot întâlnea misiţi şi telali 
care foiau în toate părţile, îmbiindu-re cu ţesături fru- 
moase, cu chilimuri rare şi cu alte lucruri scumpe ce se 
strigă la mezat. 

Or, printre toţi oamenii aceia atâta de zoriţi, beizadea 
Hassan văzu unul care ţinea în mână un fel de țeavă de 
fildeş, lungă cam de un picior şi groasă ca de un deget. 
Şi omul acela, în loc să aibă o înfăţişare lacomă şi grăbită 
ca toți ceilalți telali şi misiţi, călca încet şi apăsat, ţinând 
țeava de fildeş întocmai cum îşi ţine un sultan schiptrul 
împărăției sale, ba încă şi mai fălos... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a opt sute noua noapte 
Spuse: 


Şi omul acela, în loc să aibă o înfăţişare lacomă şi 
grăbită ca toți ceilalți telali şi misiţi, călca încet şi apăsat 
ţinând ţeava de fildeş întocmai cum îşi ţine un sultan 
schiptrul împărăției sale, ba încă şi mai fălos. Iar cuconul 
Hassan îşi zise: „lacătă un telal care îmi dă încredere în 
el!“ Şi se şi pregătea să se îndrepte înspre el, ca să-l roage 
să-i arate ţeava pe care o ţinea într-un chip atâta de fudul, 
când îl auzi strigând cu un glas plin de mare mândrie şi 
de o făloşenie împărătească: 

— O, cumpărătorilor! cine va cumpăra nu are să păgu- 
bească! Pe treizeci de mii de dinari de aur — ţeava aceasta 
de fildeş! Acela care a făcut-o e mort, şi niciodată nu are 
să se mai arate! Ia ţeava de fildeş! Cu ea poţi să vezi tot ce 
vrei să vezi! Cine va cumpăra nu are să păgubească! Cine 
vrea să vadă, va putea să vadă! Cu ea poţi să vezi tot ce vrei 
să vezi! Ia țeava de fildeş! 

Auzind strigarea, beizadea Hassan, care şi făcuse un 
pas înainte, se trase îndărăt de uimire şi, întorcându-se 
înspre negustorul de a cărui dugheană şezuse rezemat cu 
spatele, îi spuse: 

— Allah fie asupra-ţi! O, stăpâne al meu, spune-mi 
dacă omul care strigă spre vânzare ţeava de fildeş, la un 
preț atâta de uluitor, este întreg la minte, ori şi-a pierdut 
orice bună-cuviinţă, ori face aşa numai ca să se joace? 

lar stăpânul prăvăliei răspunse: 

— Pe Allah, o, stăpâne al meu, pot să-ţi adeveresc că 
omul acela este cel mai cinstit şi cel mai cuminte dintre 
toți telalii noştri; şi cel mai adesea de el se folosesc negus- 
torii noştri; dată fiind încrederea pe care o au în el, şi 
pentru că este cel mai vechi în meserie. Iar eu răspund de 

buna lui cuviinţă, afară doar de nu şi-o fi pierdut-o în 
dimineaţa aceasta; da n-aş crede! Aşa că pesemne ţeava 
preţuieşte cei treizeci de mii de dinari şi chiar mai mult, 
dacă el o strigă la un asemenea preţ! Şi pesemne că-i meri- 
tă prin ceva ce nu se vede! De altminteri, dacă doreşti, pot 
să-l chem; și ai să-l întrebi tu însuţi! Te rog, dară, să urci 
şi să stai în prăvălia mea, şi să te odihneşti o clipă. 

Şi cuconul Hassan primi poftirea cea îndatoritoare a 
negustorului; şi, de îndată ce şezu jos, telalul se apropie de 
prăvălie, fiind strigat pe nume. lar neguțătorul îi spuse: 

- O, telalule Cutare, domnia sa neguțătorul de colea 
este tare nedumerit auzindu-te că strigi la trei mii de 
pungi țeviţa aceea de fildeş; şi eu însumi aş fi tot atâta de 
nedumerit, de nu te-aş cunoaşte ca pe un om dăruit cu 
o cinste nepătată. Răspunde-i, dar, domniei sale, ca să 
nu mai aibă față de tine vreo prepunere rea! 

Şi telalul se întoarse înspre beizadea Hassan şi îi spuse: 

— Într-adevăr, o, stăpâne al meu, îndoiala îi este îngă- 
duită acelui care n-a văzut! Da când ai să vezi, nu ai să te 
mai îndoieşti! Iar în ce priveşte preţul ţevii, apoi nu-i de 
treizeci de mii de dinari, care-i numai preţul pentru 
punerea în vânzare, ci de patruzeci de mii. Şi am poruncă 
să nu o las pe mai puţin, şi să nu o dau decât aceluia care 
o va plăti peşin! 

Iar crăişorul Hassan spuse: 

— Binevoiesc să te cred pe cuvânt, o, telalule, ci încă 
tot trebuie să aflu şi eu pentru ce însușire i se cade ţevii 
atâta preţuire, şi pentru care ciudăţenie s-ar învrednici 
ea de vreo luare-aminte! 

Iar telalul spuse: 

- Află, o, stăpâne al meu, că dacă te uiţi în ţeava 
aceasta prin capătul care este împodobit cu cleştarul 
acesta, orice-ar fi să-ți doreşti tu a vedea, vei fi mulţumit 
pe dată şi vei vedea! 

lar beizadea Hassan spuse: 

— Dacă este adevărat, o, telalule al binecuvântării, nu 
numai că am să-ţi plătesc preţul pe care îl ceri, ci încă o 
mie de dinari, ca misitie pentru tine! 

Şi adăugă: 

— Grăbeşte de-mi arată capătul de care trebuie să-mi 
lipesc ochiul! 

Şi telalul i-l arătă. Iar crăişorul se uită prin el, dorindu-și 
s-o vadă pe domnița Nurrennahar. Şi deodată o văzu, în 
scăldătoarea de la hammamul ei, între mâinile roabelor 
care o scăldau. Şi domniţa râdea, jucându-se cu apa, şi se 
privea în oglindă. Şi, dacă o văzu atâta de frumoasă şi 
atâta de aproape de el, beizadea Hassan, până peste poate 
de tulburat, nu se putu opri să nu dea un țipăt mare, şi era 
să scape ţeava din mână. 

Şi după ce căpătă astfel dovada că ţeava era lucrul cel 
mai minunat de pe lume, nu mai şovăi nicio clipită s-o 
cumpere, încredințat că nu are să mai găsească nicicând 
o asemenea minunăţie, vrednică de adus din drumeţia 
lui, de-ar fi să ţină drumeţia şi zece ani şi de-ar fi să stră- 
bată lumea toată. Şi îi făcu semn telalului să vină după el. 
Şi după ce îşi luă rămas-bun de la negustor, se duse la 
hanul la care stătea şi îl puse pe robul său să-i numere 
celalului cele patruzeci de pungi, mai adăugând una peste 
misitie. Şi ajunse stăpânul ţevii de fildeş. 

Şi după ce făcu acea târguială de preţ, beizadea Hassan 
nu mai avu nicio îndoială despre întâietatea lui asupra 
fraților săi, şi despre izbânda lui asupra lor, şi despre 
dobândirea verişoarei sale Nurrennahar. Şi, plin de bucu- 
rie, se gândi, cum avea destul timp înainte, să afle şi el 
obiceiurile şi datinile persienilor, şi să vadă minunăţiile din 
cetatea Şiraz. Şi îşi petrecu zilele plimbându-se, privind şi 
ascultând. Și întrucât avea mintea bine dăruită şi sufletul 

simţitor, legă prieteşug cu oamenii învăţaţi şi cu poeţii, şi 
învăţă pe dinafară stihurile persieneşti cele mai frumoase. 
Şi-atunci numai se hotărî să se întoarcă înspre ţara sa; şi 
prilejuindu-se de plecarea tot a caravanei cu care venise, 
se alipi şi el neguţătorilor care o alcătuiau şi porni la drum. 
Şi Allah îi scrise bună pace şi ajunse fără de supărare la 
hanul de la răspântia celor trei drumuri, locul de întâlnire. 
Şi îl găsi acolo pe fratele său beizadea Ali. Şi rămase cu el 
acolo, să aştepte întoarcerea celui de al treilea frate al lor. 
Şi-atâta cu el! 


Ci în ceea ce îl priveşte pe cuconul Hossein, care era 
cel mai mic dintre cei trei, mă rog, ţie, o, norocitule 
doamne, să-ţi pleci înspre mine urechea, întrucât iacătă! 

După o călătorie lungă, care chiar că nu avu nimica 
neobişnuit, ajunse într-o cetate despre care i se spuse că 
este Samarkand. Şi era într-adevăr Samarkand al-Ajam, 
chiar cetatea unde domneşte acuma falnicul tău frate 
Şahzaman, o, doamne al vremilor. Şi a doua zi după 
sosirea sa, beizadea Hossein se duse la suk, care pe limba 
acelei ţări se cheamă bazar. Şi găsi că bazarul acela era 
tare frumos. Şi cum beizadeaua era tare doritor să se 
preumble pe acolo privind în toate părţile cu amândoi 
ochii, deodată, la doi paşi înaintea lui, văzu un telal care 
ţinea în mână un măr. Şi mărul acela era atât de minu- 
nat, roşu pe-o parte şi auriu pe cealaltă, şi mare cât un 
harbuz, încât prinţul Hossein dori numaidecâr să-l 
cumpere, şi îl întrebă pe cel care îl purta: 

— Cât ceri pe măr, o, telalule? 

Şi telalul spuse: 

— Treizeci de mii de dinari de aur, o, stăpâne al meu, 
ca început de preț. Ci am poruncă să nu-l dau decât cu 
patruzeci de mii, şi cu bani peşin! 

Iar beizadea strigă: 

— Pe Allah, bre omule, mărul este tare frumos şi nu 
am mai văzut unul asemenea în viața mea! Da fără de 
nicio îndoială că vrei să râzi când îmi ceri un preţ atâta 
de uluitor. 

Şi telalul răspunse: 

— Nu, pe Allah! o, doamne al meu, preţul pe care îl 
cer nu este nimic pe lângă preţul adevărat al mărului că, 
oricât de frumos şi de minunat este el la vedere, o, stăpâne 
al meu, nu e nimic faţă cu mireasma lui. lar mireasma lui 
o, stăpâne al meu, oricât de bună şi de plăcută ar fi, nu 
este nimic faţă cu puterile ei! Iar puterile ei, o, cunună a 
capului meu, o, doamne al meu preafrumos, oricât de 
minunate ar fi, nu sunt nimic faţă cu urmările şi cu 
foloasele ce se dobândesc de la ele spre binele oamenilor. 

Iar crăişorul Hossein spuse: 

— O, telalule, grăbeşte de-mi dă mai întâi să miros, 
dacă-i aşa, mireasma lui. Şi ai să-mi spui pe urmă care îi 
sunt puterile, foloasele şi urmările! 

Şi telalul, întinzând mâna, puse mărul sub nasul cu- 
conului, care îl mirosi. Şi i se păru mireasma mărului 
atâta de tare şi de dulce, încât strigă: 

— Ya Allah! toată osteneala mea de la drum am uitat-o, 
şi-i de parcă acuma aş fi ieşit din pântecele maicii mele! 
Ah, ce mireasmă de nespus! 

lar telalul zise: 

— Ei bine, doamne, de vreme ce, sorbind mireasma 
acestui măr, tocmai ai încercat pe tine însuți nişte urmări 
atâta de neaşteptate, află că mărul meu nu este măr ca 
toate merele, ci este lucrat de mână de om; şi nu-i rod al 
unui pom orb şi nesimţitor, ci-i rodul trudelor şi al 
veghilor unui mare învăţat, ale unui filozof foarte vestit, 
care şi-a petrecut viața toată în căutări şi în cercetări 
asupra puterilor ierburilor şi pietrelor. Şi a izbutit să 

ajungă la întocmirea acestui măr, care închide în el 
chintesenţa tuturor buruienilor de leac, a tuturor ierbu- 
rilor folositoare şi a tuturor pietrelor tămăduitoare. 
Într-adevăr, nu se află bolnav lovit de orice pacoste ar fi, 
fie ciumă, fie tifos, fie lepră, care, chiar şi-n pragul morţii, 
să nu-şi capete iarăși sănătatea, numai amirosindu-l. Şi, de 
altminteri iacătă că tu ai şi simțit oleacă din puterea lui, 
întrucât ostenelile drumului s-au şi spulberat la mirosirea 
lui. Ci, pentru ca lucrul să fie şi mai bine adeverit, vreau 
ca un bolnav atins de vreo boală fără de leac să fie tămă- 
duit dinaintea ochilor tăi, ca să fii şi tu lămurit asupra 
puterilor şi a însuşirilor lui aşa cum sunt toți locuitorii 
din cetatea aceasta. Nu ai, aşadar, decât să-i întrebi pe 
neguțătorii care sunt strânşi aici, şi cei mai mulţi dintre ei 
au să-ți spună că, dacă se mai află în viață, faptu-i numai 
datorită mărului pe care îl vezi! 

Or, în vreme ce telalul vorbea astfel, mai mulți inşi se 
opriseră şi îl înconjuraseră, zicând: 

— Aşa-i, pe Allah! totu-i adevărat! Mărul acesta este 
sultanul merelor, şi-i cel mai minunat dintre toate 
leacurile! Şi-i face să se zviduiască până şi pe bolnavii cei 
mai deznădăjduiţi de la porţile morţii! 

Şi, ca spre a adeveri tot binele pe care îl spuneau despre 
măr, un biet om orb şi olog tocmai trecea pe acolo, dus 
într-un coș pe spatele unuia care îl purta. Şi telalul merse 
repede la el şi îi puse mărul sub nas. Şi deodată beteagul 
se ridică în coş şi, sărind ca un motan tânăr peste capul 
celui ce îl ducea, îşi slobozi picioarele în vânt, deschizând 
nişte ochi ca nişte tăciuni. Şi toată lumea îl văzu şi puse 
mărturie. 

Atunci cuconul Hossein, încredinţat de puterile 
mărului minunat, spuse telalului: 

— O, chip de bunăvestire, pofteşte să mă urmezi până 
la hanul meu! 

Şi îl duse la hanul unde stătea, şi îi plăti patruzeci de 
mii de dinari, şi îi dete o pungă de o mie de dinari, ca 
bacşiş pentru misitie. Şi, intrând în stăpânirea mărului 
cel minunat, aşteptă răbduriu plecarea vreunei caravane, 
spre a se întoarce în ţara lui. Întrucât era încredinţat că 
acuma, cu mărul acela, îi va dovedi lesne pe cei doi frați 
ai săi, şi va ajunge soţul domniței Nurrennahar. Şi când 
caravana fu gata, plecă din Samarkand şi, în ciuda 
ostenelilor unei călătorii lungi, ajunse, cu îngăduina lui 
Allah, în bună pace la hanul de la răscrucea celor trei dru- 
muri, unde îl aşteptau cei doi fraţi ai săi, Ali şi Hassan. 

Şi cei trei cuconi, după ce se sărutară cu mult drag şi 
se firitisiră unul pe altul, pentru bun-întâlnişul lor... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute zecea noapte 
Spuse: 


... Şi cei trei cuconi, după ce se sărutară cu mult drag 
şi se firitisiră unul pe altul pentru bun-întâlnişul lor, 
şezură să mănânce laolaltă. Şi după ce mâncară, beizadea 
Ali, care era cel mai mare, luă cuvântul și spuse: 

— O, fraţii mei, avem înaintea noastră toată viața să 
tot tăifăsuim despre minunăţiile călătoriilor noastre. 
Acuma însă-i vorba să ne arătăm între noi lucrul târguit, 
şi care-i rostul şi rodul ostenelii noastre, spre a putea să 
ne dăm seama dintru început şi să vedem, cât de cât, cui 
are să-i fie sultanul, părintele nostru, binevoitor, în ce 
priveşte verişoara noastră, domnița Nurrennahar! 

Şi tăcu o clipă, apoi adăugă: 

— În ce mă priveşte, întrucât sunt cel mai mare dintre 
voi, am să vă arăt ce am adus. Aflaţi, dar, că drumeţia mea 
m-a purtat pe țărmurile indieneşti, în țara Bişangar. Şi tot 
ce am adus de acolo este preşul de rugăciune pe care mă 
vedeți stând acuma, şi care este făcut dintr-o lână de rând, 
şi are o înfăţişare fără strălucire. Da cu preşul acesta nădăj- 
duiesc eu s-o dobândesc pe verişoara noastră! 

Şi le istorisi fraţilor săi toată întâmplarea cu chilimul 
cel zburător, şi despre puterile chilimului, şi cum se slujise 
de el spre a veni acolo, la han, într-o clipire de ochi, din 
împărăţia Bişangar. Şi spre a da mai mult temei vorbelor 
sale, îi rugă pe fraţii lui să şadă jos pe chilim lângă el, şi îi 
luă să facă prin văzduh o călătorie care ţinu cât o clipire de 
ochi, da pentru care, cu alte mijloace de drumeţit, ar fi 
fost de trebuinţă luni în şir spre a o duce la capăt. Pe urmă 
adăugă: 

— Acuma aştept să aflu de la voi dacă ceea ce aţi adus 
poate să fie asemuit cu covorul meu! 

Şi, sfârşind astfel de lăudat virtuțile minunăţiei pe 
care o dobândise, tăcu. 

Iar domnişorul Hassan, la rându-i, luă cuvântul şi 
spuse: 

— Într-adevăr, o, fratele meu, covorul tău zburător este 
un lucru uluitor, iar eu în viața mea nu am mai văzut 
ceva asemuitor. Ci oricât de-a mirărilea ar fi el, aveţi să 
vă învoiți amândoi cu mine că pe lume se află şi alte 
lucruri vrednice de luare-aminte şi, ca să vă dau dovada, 
iacătă ţeava aceasta de fildeş, care la întâia vedere nu s-ar 
părea cine ştie ce minunăţie. Fiţi însă încredințaţi că m-a 
costat ce m-a costat, şi că, în pofida înfățișării ei şterse, 
este un lucru întru totul minunat. Şi nu o să şovăiți a mă 
crede, după ce aveţi să vă lipiți ochiul la capătul la care 
vedeţi cleştarul acesta. Poftiţi! faceți aşa cum am să vă arăt! 

Şi îşi lipi țeava de fildeş de ochiul său drept, închizând 
ochiul stâng, şi rostind: 

— O, ţeavă de fildeş, fă s-o văd numaidecât pe dom- 
niţa Nurrennahar! 

Şi se uită prin cleştar. Iar cei doi fraţi ai săi, care şedeau 
cu ochii pe el, rămaseră până peste măsură de uimiţi când 
îl văzură cum se schimbă dintr-odată la chip şi cum se 
face galben de tot la față, ca sub o lovitură de grea durere. 
Şi până să aibă ei vreme să-l întrebe, cuconul strigă: 

— Nu este putere şi mântuire decât întru Allah! O, 
fraţii mei, degeaba am mai făcut noi tustrei o călătorie 
atât de grea, cu nădejdea fericirii! Vai, peste câreva clipi- 
te, verişoara noastră nu are să mai fie în viață, întrucât 
tocmai am văzut-o în patul ei, înconjurată de slujnicele 
plângând şi de hadâmbii deznădăjduiţi. De altminteri, 
aveţi să judecaţi voi înşivă starea jalnică în care se află ea 
acuma, o, păcatele noastre! 

Şi grăind acestea, dete crăişorului Ali țeava de fildeş şi 
îi spuse să rostească în gând dorința de a o vedea pe dom- 
niță. Şi beizadea Ali se uită prin cleştar, şi se trase îndărăt 
tot atâta de tulburat ca şi fratele său. lar beizadea Hossein 
luă şi el ţeava în mâini, şi văzu tot aceeaşi privelişte 
întristătoare. Ci, departe de a se arăta tulburat, ca frații 
săi, începu să râdă şi spuse: 

— O, fraţii mei, înseninaţi-vă ochii şi liniştiţi-vă sufle- 
tul, întrucât, măcar că boala verişoarei noastre este de 
mare primejdie, după cum ni se arată, tot nu are să poată 
birui puterile mărului de colea, şi care numai cu 
mireasma lui poate să întoarcă şi morţii din afundul 
mormintelor lor! 

Şi le povesti, în puţine cuvinte, istoria mărului şi pute- 
rile lui, şi urmările puterilor lui, şi îi încredință că are 
s-o vindece fără de abatere pe verişoara lor. 

Auzind vorbele acestea, cuconul Ali strigă: 

— Dacă-i aşa, o, fratele meu, nu avem decât să pornim 
în toată graba spre palatul nostru, cu ajutorul preșului 
meu. Şi tu să-ţi încerci pe mult-iubita noastră verişoară 
puterea cea mântuitoare a mărului. 

Şi cei trei cuconi dădură poruncă robilor lor să vină 
după ei călare, şi îi lăsară. Apoi, aşezându-se pe chilim, 
rostiră laolaltă dorinţa de a fi duşi în odaia domniței 
Nurrennahar. Și într-o clipire de ochi se şi văzură jos, pe 
covor, în mijlocul odăii domniţei. 

Şi-aşa, când femeile şi hadâmbii domniței Nurrennahar 
îi zăriră deodată pe cei trei cuconi în odaie, fără a 
pricepe cum de ajunseseră ei acolo, fură cuprinşi de spaimă 
şi de uluire. Şi hadâmbii, necunoscându-i dintru-ntâi, 
şi socotindu-i niscaiva străini, erau gata să se arunce 
asupra-le, când se dezmeticiră din uluiala lor. Iar cei trei 
frați se ridicară numaidecât de pe covor; şi beizade Hossein 
se duse repede la patul pe care sta întinsă domniţa 
Nurrennahar dându-și sufletul, şi îi puse sub nas mărul 
cel făcător de minuni. Şi domniţa deschise ochii, întoarse 
privirile într-o parte şi în cealaltă, uitându-se cu nişte 
ochi nedumeriţi la toţi cei care o înconjurau, şi se ridică 
în capw'oaselor. Şi zâmbi înspre verişorii ei, şi le dete 
mâna s-o sărute, urându-le bun venit, şi îi întrebă cum 
le-a fost călătoria. Iar ei îi spuseră cât de fericiţi erau că 
sosiseră destul de la timp spre a-i aduce vindecarea, cu 
ajutorul lui Allah. lar femeile îi spuseră cum veniseră ei, 
şi cum domnişorul Hossein o întorsese la viaţă, dându-i 
să adulmece mireasma mărului. Și Nurrennahar le multu- 
mi la tustrei, şi cuconului Hossein mai cu osebire. Pe 
urmă, cum ea ceru să se îmbrace, verişorii săi îşi luară 
ziua-bună de la ea, făcându-i urări de viaţă lungă, şi ieşiră. 

Şi lăsând-o pe verișoara lor în grija femeilor, cei trei 
fraţi se duseră să cadă la picioarele sultanului, părintele 

lor, şi să i se închine cu toată cinstirea. Şi sultanul, pe care 
hadâmbii îl şi vestiseră de sosirea lor şi de vindecarea 
domniţei, îi ridică şi îi sărută, şi se bucură cu ei că-i vedea 
întorşi bine sănătoşi. Şi după ce îşi revărsară astfel dra- 
gostea, cei trei cuconi îi înfăţişară sultanului minunăția 
pe care fiecare o adusese. Şi după ce lămuriră ceea ce aveau 
de lămurit în această privință, îl rugară să le spună părerea 
lui şi să se mărturisească de partea cui e. 

După ce auzi tot ce feciorii săi ţinură să-i înfăţişeze, 
fiecare spre folosul lui, despre ceea ce aduseseră, şi după 
ce, fără a-i opri, ascultă tot ce îi povestiră şi despre vin- 
decarea verişoarei lor, sultanul rămase o bucată de vreme 
tăcut, chibzuind adânc. După care ridică fruntea şi le 
spuse: 

— O, fiii mei, treaba este tare încurcată, ba încă-i şi mai 
încurcată decât înainte de plecarea voastră. Căci pe de o 
parte găsesc că minunăţiile pe care le-aţi adus sunt, după 
dreptate, toate deopotrivă; şi pe de altă parte ele au aju- 
tat, fiecare cu puterea sa, la vindecarea verişoarei voastre, 
întrucât țeava de fildeş este cea care dintru-ntâi v-a lumi- 
nat asupra stării domniţei; iar covorul v-a adus în toată 
graba lângă ea; iar mărul a vindecat-o. Ci acest sfârşit 
minunat nu s-ar fi putut înfăptui, cu îngăduinţa lui Allah, 
dacă vreuna dintre cele trei minunăţii ar fi lipsit. Încâr 
acum îl vedeţi pe tatăl vostru încă şi mai încurcat decât 
înainte, fără a şti cum să facă alegerea. Şi voi înşivă, dăruiți 
cu simţul dreptăţii cum sunteți, trebuie să fiţi tot atât de 
încurcați şi tot atât de nedumeriţi ca şi mine! 

Şi după ce vorbi astfel, cu înțelepciune şi nepărtinire, 
sultanul se puse să cugete la încurcătura aceea. Şi peste 
un ceas de vreme strigă: 

— O, fiii mei, vedeți şi voi, soarta s-a rostit! Măcar a 
ieşi din încurcătură. Şi am să vi-o arăt. lacătă, o, copiii 

mei. Întrucât mai aveţi destul timp până la noapte, luați 
fiecare câte un arc şi o săgeată şi ieşiţi dincolo de zidurile 
cetăţii, pe meidanul ce slujeşte la întrecerile vitejeşti, şi 
am să vin şi eu cu voi. Şi vă încredinţez că am s-o dau de 
soţie pe domniţa Nurrennahar aceluia dintre voi care va 
arunca cel mai departe săgeata! 

Şi cei trei cuconi răspunseră că ascultă şi că se supun. 
Şi cu toţii laolaltă, urmaţi de o mulțime de musaipi de la 
sarai, se duseră pe meidan. 

Şi beizadea Ali, fiind cel mai mare, îşi luă arcul şi 
săgeata şi trase cel dintâi; iar cuconul Hassan trase al 
doilea, şi săgeata lui căzu mai departe decât cea a lui nene- 
său; iar cel de al treilea care trase fu crăişorul Hossein; ci 
niciunul dintre musaipii aşezaţi din loc în loc, pe o depăr- 
tare foarte mare, nu văzu coborând săgeata, care străbătu 
văzduhurile drept, şi se pierdu în depărtare. Şi fugiră după 
ea şi o căutară; da cu toate căutările şi oricâtă luare-aminte 
se puse, nu fu cu putință să se mai găsească. 

Atunci sultanul, de față cu toţi musaipii strânşi, spuse 
celor trei cuconi: 

— O, fiii mei, vedeți şi voi, soarta s-a rostit! Măcar că s-ar 
părea că tu, o, Hossein, ai tras cel mai departe, nu tu eşti 
biruitor, întrucât este de nevoie ca săgeata să fie găsită, spre 
a face biruinţa vădită şi neîndoielnică. Şi mă văd îndatorat 
să-l numesc biruitor pe cel de al doilea fecior al meu, pe 
Hassan, a cărui săgeată a căzut mai departe decât cea a lui 
nene-său. Așadar, o, fiul meu Hassan, tu, fără de tăgadă, 
ai să fii soţul fiicei, moşului tău, domnița Nurrennahar. 
Întrucât aceasta ţi-a fost ursită! 

Şi după ce hotărî astfel, sultanul porunci numaidecât 
să se facă pregătirile şi slujbele de nuntă ale fiului său 
Hassan cu domnița Nurrennahar. Şi peste puţine zile se 
sărbători şi nunta, cu mare strălucire. Şi-atâta cu beizadea 
Hassan şi cu soţia lui, Nurrennahar! 

Ci beizadea Ali, vârstnicul, nu vroi să fie de faţă la 
sărbătorirea căsătoriei şi, întrucât dragostea lui pentru 
verişoară-sa era tare aprinsă, iar de aci înainte fără de 
nădejdi, nu se putu îndupleca să trăiască la sarai, şi, în 
divan obştesc, se lepădă cu deplina lui voie de moştenirea 
scaunului domnesc al tătâne-său. Şi se îmbrăcă în straie 
de derviş, şi se duse să se pună sub oblăduirea sufletească 
a unui şeic vestit pentru sfințenia, pentru înțelepciunea 
şi pentru viața lui pilduitoare, în afundul celei mai adânci 
schivnicii. Şi-atâta cu el! 

Da în ceea ce îl priveşte pe crăişorul Hossein, a cărui 
săgeată se pierduse în depărtare, iacătă... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute unsprezecea noapte 
Spuse: 


„.. În ceea ce îl priveşte pe cuconul Hossein, a cărui 
săgeată se pierduse în depărtare, iacătă! La fel cum fratele 
său Ali se lipsise a fi de faţă la nunta cuconului Hassan 
şi a domniţei Nurrennahar, tot aşa şi el se lipsi a lua parte. 
Da el nu îmbrăcă straie de derviş şi, departe de a se 
lepăda de viaţa lumească, se hotărî să dovedească precum 
că fusese furat de bunul său şi, drept aceea, porni să caute 
săgeata pe care nu o socotea pierdută pe totdeauna. Şi 
fără a mai zăbovi, în vreme ce petrecerile se urmau la 
sarai cu prilejul nunţii, se furişă printre slugile lui şi se 
duse pe meidan, la locul unde avusese loc întrecerea. 
Şi acolo începu să meargă drept înaintea lui, pe drumul 
urmat de săgeată, privind cu băgare de seamă şi în dreapta 
şi în stânga, la fiecare pas. Şi ajunse astfel tare departe, 
fără să găsească nimic. Ci, în loc de a deznădăjdui, merse 

înainte încă şi încă, mereu drept înainte, până ce ajunse 
la un şir de stânci care astupau cu totul zarea. Şi îşi zise că 
dacă săgeata trebuia să se afle pe undeva, nu putea fi alt- 
undeva decât acolo, dat fiind că nu ar fi putut să străbată 
peretele de stânci. Şi nici nu apucă bine să-şi rostească în 
sineşi gândul acesta, că şi văzu pe jos, aşezată cu vârful 
înainte, şi nu înfiptă în pământ, săgeata cea însemnată cu 
numele său, chiar aceea pe care o slobozise cu chiar mâna 
lui. Şi îşi zise: „O, ce minune! Uallahi! nici eu, şi nici 
nimeni de pe lume nu am fi putut, numai cu puterile 
noastre, să zvârlim o săgeată atâta de departe. Şi ia uite că 
nu numai că a ajuns la depărtarea aceasta nemaipomenită, 
da încă trebuie să se fi izbit cu tărie de stâncă, dacă a fost 
întoarsă aşa de tăria stâncii. lacătă un lucru tare anapoda! 
Şi cine ştie ce taină o mai fi în toate astea!“ 

Şi după ce îşi ridică de jos săgeata, cuconul Hossein, 
cum se tot învârtea ba să măsoare din ochi, ba să se mi- 
nuneze de stânca de care se izbise săgeata, băgă de seamă 
în stânca aceea o scorbură cioplită în chip de uşă. Şi se 
apropie şi văzu că era cu adevărat o ușă tăinuită, fără de 
lacăre şi fără de zăvor, cioplită chiar în piatră, şi care nu se 
putea vedea decât la despărţitura subțirică de pe laturile 
ei. Şi cu o mişcare întru totul firească într-o împrejurare 
ca aceea, crăişorul împinse uşa, fără a prea nădăjdui că 
s-ar deschide la împingerea lui. Şi rămase tare uimit când 
văzu că uşa se mişcă sub mâna lui şi se răsuceşte, întocmai 
ca şi cum s-ar fi sprijinit pe nişte balamale proaspăt unse. 
Şi fără a gândi prea mult la ce face, intră, cu săgeata în 
mână, în bolta care cobora lin dincolo de uşa aceea. Ci de 
cum trecu pragul, ușa, ca împinsă de la sine, se întoarse 
la loc şi închise cu totul intrarea în boltă. Şi cuconul se 
pomeni într-o negură deasă. Şi degeaba se mai căzni el să 
deschidă iar uşa, că nu izbuti decât să-şi julească mâinile 
şi să-şi zdrelească unghiile. 

Atunci, întrucât nu mai avea cum gândi la ieşire, şi 
întrucât era dăruit cu o inimă vitează, nu pregetă să se 
afunde înainte prin beznă, urmând coborâşul dulce al 
boltei. Şi în curând văzu mijind o lumină, înspre care 
grăbi; şi se pomeni la ieşirea din boltă. Şi se trezi deodată 
sub cerul gol, în fața unei câmpii verzi în mijlocul căreia 
se ridica un palat strălucitor. Şi mai înainte de-a avea el 
răgaz să se minuneze de mândrețea acelui palat, ieşi de 
acolo o domniță care porni înspre el, înconjurată de un 
alai de alte domniţe peste care, nu încăpea nicio îndoială, 
ea era stăpână, judecând numai după frumuseţea-i nefi- 
rească şi după mersul ei împărătesc. Şi era îmbrăcată cu 
nişte haine care nu mai aveau nimica pământesc, iar 
păru-i despletit unduia până la picioare. Şi veni înspre el 
cu un mers uşor, până la intrarea în boltă şi, întinzând 
mâna cu o mişcare plină de bunăvoință, spuse: 

— Fii binevenit aici, o, beizadea Hossein! 

Şi cuconul, care se plecase adânc când o zărise, fu încă 
peste măsură de uimit când îşi auzi numele rostit de o 
domniță pe care nu o mai văzuse vreodată, şi care trăia 
într-un loc de care el nu auzise niciodată să se fi pomenit, 
măcar că locul acela era atâta de aproape de cetatea de 
scaun a împărăției lor! Şi cum îşi şi deschidea gura spre 
a-şi mărturisi uimirea, fetişcana cea minunată îi spuse: 

— Să nu mă întrebi nimic! Am să-ţi împlinesc eu în- 
sămi dorinţa firească de a afla totul, atunci când avem să 
fim în saraiul meu! 

Şi, zâmbitoare, îl luă de mână şi îl duse pe nişte alei 
înspre sala de primire ce se deschidea cu un portic de 
marmură către grădină. Şi îl pofti să stea lângă ea pe sofa, 
în mijlocul sălii aceleia strălucite. Şi ţinându-i mâna între 
mâinile ei, îi spuse: 

-O, preadulce beizadea Hossein, uimirea ta are să con- 
tenească atunci când ai să afli că te cunosc de când 

te-ai născut şi că am zâmbit peste leagănul tău. Căci sunt 
o domniţă gennie, fiica sultanului ginnilor. Şi ursita 
mea-i scrisă asupra-ţi. Şi eu am orânduit să vi se vândă la 
Samarkand mărul cel năzdrăvan pe care l-ai cumpărat 
tu, și la Bişangar covorul de rugăciune pe care l-a adus 
fratele tău Ali, şi la Şiraz ţeava de fildeş, pe care a găsit-o 
fratele tău Hassan. Şi atâta este de-ajuns ca să te facă să 
pricepi că ştiu totul în ceea ce te priveşte. Şi am socotit, 
întrucât scrisa mea este legată de a ta, că erai vrednic de 
o fericire mai mare decât aceea de a fi soțul verișoarei tale 
Nurrennahar. Şi pentru aceea ţi-am făcut săgeata să piară 
şi am adus-o până aici, spre a te călăuzi şi pe tine. 
Şi-acum nu mai ţine decât de tine ca să nu laşi norocul 
să-ți scape printre degete! 

Şi, după ce rosti vorbele acestea de la urmă, cu un glas 
pătruns de o mare iubire, frumoasa domniţă gennie îşi 
lăsă ochii în jos, înroşindu-se toată. lar frumuseţea ei cea 
tinerească se făcu şi mai mândră. Iar crăişorul Hossein, 
care ştia bine că verişoara sa Nurrennahar nu mai avea 
cum să fie a lui, şi văzând cu cât îi era domniţa gennie 
mai presus, ca frumuseţe, ca nuri, ca farmec, ca minte şi 
ca străluciri, măcar după atâta cât putea să presupună din 
ceea ce izbutea să zărească şi după fălnicia palatului în care 
se afla, nu putu decât să-şi binecuvânteze ursita care îl 
adusese, parcă ţinându-l de mână, până în locurile acelea 
atâta de apropiate şi atâta de tainice; şi, temenindu-se 
dinaintea frumoasei gennie, îi spuse: 

— O, domniţă a ginnilor, o, sultană a frumuseţii, o, 
împărătiţo! că fericirea de a fi robul ochilor tăi, şi că 
înlănţuirea desăvârşirilor tale mi-au venit fără de nicio 
vrednicie din partea mea, iacătă nişte lucruri anume 
rânduite spre a vrăji mintea unei făpturi omeneşti cum 
sunt eu! Ah, cum ar putea o fată de ginni să-şi arunce 
privirile înspre un adamit de rând, şi să-i dea întâietate 

asupra crailor nevăzuţi care domnesc peste ţările văz- 
duhului şi peste împărăţiile de sub pământ? Da poate că, 
o, domniţă, te-ai fi supărat pe părinţii tăi şi ai fi venit de 
ciudă, să locuieşti în palatul acesta, în care poate că m-ai 
primit fără de îngăduinţa sultanului ginnilor, părintele 
tău, şi a sultanei ginnilor, mama ta, şi a celorlalte rude ale 
tale? Și poate că, dacă-i aşa, aş putea să fiu pentru tine o 
pricină de necazuri şi un izvor de încurcături şi de 
necazuri! 

Şi, vorbind aşa, beizadea Hossein se temeni până la 
pământ şi sărută poala rochiei acelei gennie domnițe, 
care îi spuse, ridicându-l şi luându-l de mână: 

- Află, o, beizadea Hossein, că eu îmi sunt singură 
stăpână şi că totdeauna nu fac decât ce îmi place, neîn- 
durând niciodată ca nimenea dintre ginni să se amestece 
în ceea ce fac sau vreau eu să fac. Aşa că poţi să fii liniştit 
în privinţa aceasta; şi nimic nu are să ni se întâmple, afară 
de fericire! 

Şi adăugă: 

— Vrei să fii soţul meu şi să mă iubeşti mult? 

lar beizadea Hossein strigă: 

— Ya Allah! dacă vreau! Păi eu mi-aş da viaţa toată ca 
să petrec o zi cu tine, nu numai ca soţ al tău, ci ca robul 
tău cel mai de pe urmă. 

Şi după ce vorbi astfel, se aruncă la picioarele frumoasei 
gennie, care îl ridică şi îi spuse: 

— De vreme ce-i aşa, te primesc ca soț, şi de aci înainte 
sunt soția ta! 

Şi adăugă: 

— Şi acuma, întrucât pesemne că îţi este foame, haide 
să mâncăm amândoi cea dintâi masă a noastră! 

Şi îl duse în cea de a doua sală, încă şi mai strălucită 
decât cea dintâi, luminată de nişte lumânări fără de număr, 
înmiresmate cu ambră şi aşezare într-o rânduială de-ţi era 

drag să te tot uiţi la ele. Şi se aşeză cu el dinaintea unei 
tablale minunate, plină cu bucate de o înfăţişare ispiti- 
toare pentru inimă. Şi numaidecât se auzi, într-o zvoană 
dulce de lăute, un cântec de glasuri de femei ce părea 
coborâtor chiar din ceruri. Şi gennia cea frumoasă începu 
să-i dea să mănânce cu chiar mâinile sale proaspătului ei 
soț, îmbiindu-l cu dumicaturile cele mai bune din felurile 
pe care ea i le numea rând pe rând. Şi crăişorului i se 
păreau alese toate bunătăţurile acelea, de care nu mai 
auzise pomenindu-se vreodată, ca şi vinurile, ca şi poa- 
mele, ca şi plăcintele şi dulceţurile, tot lucruri din care nu 
mai gustase ceva asemănător pe la ospețele şi pe la nunțile 
făpturilor omeneşti. 

Şi când masa se sfârşi, frumoasa gennie domniţa şi 
soţul ei se duseră să şadă în cea de a treia sală, zidită ca 
o boltă, şi încă mai frumoasă decât cea dintâi. Şi şedeau 
cu spatele sprijinit pe nişte perne de mătase cu înflo- 
rituri mari de felurite culori, lucrate din ac, de o gingă- 
şie minunată. Şi îndată un stol de dănţuitoare, fete de 
ginni, intrară în sală şi dănţuiră într-un pas răpitor, cu 
o uşurătate ca de păsări. Şi totodată o cântare se auzea, 
fără seamăn de limpede, şi venind din văzduhuri. Şi 
danţul se urmă până ce frumoasa gennie se ridică, lao- 
laltă cu soţul ei. Şi dănţuitoarele, într-o legănare de paşi 
uşori, ieşiră din sală ca o adiere de văluri, şi merseră înain- 
tea tinerilor însurăţei până la uşa iatacului în care era 
aşternut patul de nuntă. Şi se orânduiră în şir, pentru ca 
ei să intre, şi pe urmă pieriră, lăsându-i slobozi să se culce 
ori să doarmă. 

Şi cei doi soţi tinerei se culcară în patul cel înmires- 
mat, şi nu ca să doarmă, ci spre a se veseli... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a opt sute douăsprezecea noapte 
Spuse: 


... Şi cei doi soţi tinerei se culcară în patul cel înmi- 
resmat, şi nu ca să doarmă, ci spre a se veseli. lar 
beizadea Hossein putu să deguste şi să asemuiască. Şi 
găsi în acea gennie fecioară o desăvârşire până la care nu 
s-au ridicat vreodată, fie mai de-aproape, fie mai de pe 
departe, nici cele mai minunate copile fiice de oameni. 
Şi când vroi să guste iar din nurii ei cei fără de asemuire, 
găsi locul tot atâta de nevătămat ca şi cum nici n-ar fi 
fost atins. Şi pricepu atunci că fecioria la fiicele de ginni 
înfloreşte la loc, pe măsură ce te bucuri de ea. Şi se 
desfătă de bucuria aceea, până peste marginile desfătării. 
Şi se firitisi în sineşi, iar şi iar, că ursita îl călăuzise de 
mână până la istorioara aceea nenădăjduită. Şi îşi 
petrecu noaptea toată, şi încă multe alte nopţi şi zile, în 
huzururile celor meniţi aşa din ceruri. Şi dragostea lui, 
departe de a se domoli după atâta răsfăț, nu făcea decât 
să sporească de tot ceea ce fără de contenire găsea necu- 
noscut la frumoasa lui gennie domniţă, atât în farmecele 
minţii ei, cât şi în desăvârşirile-i trupeşti. 

Or, după şase luni de viaţă fericită ca aceea, beizadea 
Hossein, care totdeauna nutrise o mare dragoste firească 
faţă de tatăl său, cugetă că pesemne lipsa lui l-o fi cufundar 
pe sultan într-o durere fără de margini, mai cu seamă că 
plecarea nu-i fusese vestită, şi pe crăişor îl cuprinse un dor 
fierbinte de a-l vedea iarăși. Şi îşi dezvălui fără de şovăială 
sufletul față de soţia sa gennia, care dintru-ntâi se arătă 
tare speriată de hotărârea lui, atâta de mult se temea să 
nu care cumva să fie numai o născocire spre a o părăsi. 
Ci beizadea Hossein îi dase, şi îi dete mai departe, atâtea 
dovezi de credință şi atâtea semne de dragoste pătimaşă, 

şi îi vorbi despre bătrânul lui tată cu atâta duioşie şi cu 
atâta iscusinţă, încât ea nu vroi să se pună în calea 
dragostei lui de fiu. Şi îi spuse, sărutându-l: 

— O, preaiubitul meu, hotărât! dacă nu aş asculta decât 
de inima mea, nu m-aş putea îndupleca să te văd cum 
pleci din saraiurile noastre, fie şi măcar pentru o zi, ori 
chiar pentru şi mai puţin. Da acuma atâta sunt de încre- 
dinţată de iubirea ta față de mine, şi atâta încredere am în 
statornicia dragostei tale şi în adevărul vorbelor tale, încât 
nu vreau să te lipsesc de îngăduinţa de a te duce să-l vezi 
pe părintele tău sultanul. Ci numai dacă îmi făgăduieşti 
că lipsa ta nu are să fie de lungă vreme, şi numai dacă mi 
te juruieşti că aşa vei face, ca să mă linişteşti! 

Şi craiul Hossein se aruncă la picioarele soţiei sale 
gennia spre a-i dovedi cât de pătruns era de datorinţa pe 
care o avea faţă de bunătatea ei şi îi spuse: 

— O, împărătiţa mea, o, sultană a frumuseţii, cunosc 
tot preţul bunăvrerii pe care mi-o arăţi şi, orice-aş putea 
să-ți spun eu spre a-ţi mulțumi, tu să fii încredinţată că 
este încă şi mai mult ceea ce simţesc. Şi mă juruiesc ţie, 
pe capul meu, că lipsa mea are să fie de scurtă vreme. Şi 
de altminteri cum aş putea, când te-am îndrăgit aşa cum 
te îndrăgesc, să zăbovesc peste răstimpul cât mi-e de tre- 
buinţă numai cât să mă duc până la părintele meu şi să 
mă întorc? Linişteşte-ţi, dar, sufletul şi înseninează-ți 
ochii, căci toată vremea am să mă gândesc la tine; şi nimi- 
ca rău nu are să mi se întâmple. Inşallah! 

Şi vorbele lui Hossein izbutiră să liniştească pe deplin 
tulburarea preafrumoasei gennie, care, sărutându-l iarăşi 
pe soţul ei, răspunse: 

— Du-te, dar, o, mult-iubitul meu, sub pavăza lui Allah, 
şi întoarce-te iar la mine bine sănătos. Ci, mai înainte, te 
rog, să nu care cumva să socoţi greşit dacă îţi dau câteva 

poveţe despre felul cum să te porţi în vremea cât ai să fii 
plecat la palatul tatălui tău. Şi, dintru-ntâi, socot că tre- 
buie să te fereşti cu grijă a pomeni ceva despre căsătoria 
noastră sultanului, părintele tău, ori fraţilor tăi, şi nici 
despre obârşia mea de fiică a sultanului ginnilor, nici 
despre locul saraiurilor noastre, nici despre drumul care 
duce aici. Ci la toți să le spui să se mulțumească numai 
a te şti pe deplin fericit, că toate dorinţele îţi sunt împli- 
nite, că nu râvneşti nimica mai mult decât să trăieşti în 
fericirea în care trăieşti, şi că singura pricină care te aduce 
la ei este numai aceea de a pune capăt îngrijorării în care 
s-ar fi putut afla ei în privinţa soartei tale! 

Şi, după ce vorbi astfel, gennia îi dete soțului său 
douăzeci de ginni călăreţi, bine înarmaţi, bine întocmiţi 
şi bine îmbrăcaţi, şi porunci ca lui să i se aducă un cal 
atâta de frumos cum nimenea de la saraiul şi din împă- 
răția tatălui său nu avea vreunul asemenea. Şi beizadea 
Hossein, când totul fu gata, îşi luă rămas-bun de la soţia 
sa gennia domniţă, sărutând-o şi înnoindu-şi încă o dată 
făpăduiala pe care i-o făcuse de a se întoarce fără de 
zăbavă. Pe urmă se apropie de calul cel frumos şi iabraș, 
îl mângâie cu palma, îi vorbi la ureche, îl sărută şi sări 
cilibiu în şa. Iar soţia lui îl privea şi îl sorbea din ochi. 

Şi după ce îşi spuseră cel de pe urmă rămas-bun, 
prințul porni în fruntea călăreţilor săi. 

Şi cum drumul care ducea la cetatea de scaun a părin- 
telui său nu era lung, beizadea Hossein nu avu mult până 
ce să ajungă la porţile cetății. Şi norodul, care îl cunoscu, 
fu bucuros că-l vedea iarăşi şi îl întâmpină cu urale şi îl 
însoți cu strigăte de voioşie până la saraiul sultanului. Și 
tătâne-său, când îl zări, se umplu de bucurie şi îl primi cu 
braţele deschise, plângând, şi plângându-se, în dragostea 
lui de tată, de durerea şi de mâhnirea în care îl aruncase 

o lipsă atâta de lungă şi atâta de peste putinţă de înţeles. 
Şi îi spuse: 

— Ah, fiul meu, nu credeam să mai am mângâierea de 
a te vedea! Ba chiar aveam tot temeiul să socot că din 
pricina hotărârii ursitei, dare în folosul fratelui tău 
Hassan, te-i fi lăsat dus de vreun gând de deznădejde! 

lar beizadea Hossein spuse: 

— De bună seamă, o, părinte al meu, mi-a fost crudă 
pierderea domniei Nurrennahar, verişoara mea, a cărei 
dobândire fusese singura ţintă a dorurilor mele. Iar 
iubirea este o patimă de care nu te scuturi când vrei, mai 
ales dacă este o simţire care te cuprinde, te stăpâneşte şi 
nu-ţi dă răgaz să asculți sfaturile minţii. Ci, o, părinte al 
meu, de bună seamă nu ai uitat că atunci când am 
slobozit săgeata, la întrecerea de pe meidan cu fraţii mei, 
s-a întâmplat lucrul acela ciudat şi de neînțeles, că săgeata 
mea, slobozită într-un câmp şes şi larg, de faţă cu tine şi 
de faţă cu toţi cei ce erau acolo, nu a mai putut să fie 
găsită, în pofida tuturor căutărilor noastre. Or, eu, în- 
vins astfel de o ursită potrivnică, nu am vroit nicicum 
să-mi pierd vremea cu bocete, până a nu-mi stâmpăra pe 
deplin sufletul tulburat de întâmplarea aceea pe care nu 
o pricepeam. Şi am plecat, în toiul petrecerilor de nuntă 
ale fratelui meu, fără ca nimeni să mă vadă, şi m-am în- 
tors singur pe meidan, ca să încerc să-mi găsesc săgeata. 
Şi am început s-o caut mergând drept, înspre partea în 
care presupuneam că s-a dus, şi mă uitam ba ici, ba colo, 
ba la dreapta, ba la stânga. Ci toate căutările mele erau 
zadarnice, da fără să mă biruie. Şi mi-am urmat drumul 
înainte, tot aruncându-mi ochii şi într-o parte şi în 
cealaltă, şi străduindu-mă să scrutez şi să cercetez până şi cel 
mai mărunt lucru care mai de aproape ori mai de pe de- 
parte putea să se asemuie cu săgeata mea. Şi am străbătut 

aşa o depărtare foarte mare, şi până la urmă m-am gândit 
că o săgeată, de-ar fi fost ea trasă chiar şi cu un braț de mii 
de ori mai tare decât al meu, nu era cu putinţă să ajungă 
atâta de departe, şi mă întrebam de nu cumva mi-oi fi 
pierdut şi minţile odată cu săgeata. Şi tocmai eram pe cale 
să mă las de căutarea aceea, mai ales când am văzut că 
ajunsesem la un brâu de stânci care astupau cu totul zarea, 
când deodată, la piciorul uneia dintre stâncile acelea, am 
zărit chiar săgeata mea, nicidecum înfiptă cu vârful în 
pământ, ci culcată la o oarecare depărtare de locul unde 
lovise. Şi faptul m-a aruncat într-o mare nedumerire, în loc 
să mă bucure. Căci, judecând bine, nu puteam să-mi în- 
chipui că aş fi fost în stare să arunc atâta de departe o 
săgeată. Şi acolo, atunci, o, părinte al meu, am dobândit 
lămurirea tainei aceleia şi a tot ce mi s-a întâmplat în călă- 
toria mea din Samarkand. Ci este o taină pe care nu pot, 
vai! să ţi-o dezvăluiesc fără a-mi încălca jurământul. Şi tot 
ce pot să-ţi spun, o, părinte al meu, este că din ceasul acela 
am uitat-o şi pe verişoara mea, şi înfrângerea şi toate 
necazurile mele, şi că am purces pe calea cea netedă a feri- 
cirii. Şi, pentru mine, a început o viaţă de desfătare, pe 
care nu mi-o tulburau decât depărtarea în care mă aflu 
de un părinte care mi-e mai drag decât orice pe lume, şi 
simțământul pe care îl aveam că el de bună seamă era în- 
grijorat din pricina mea. Şi-am socotit atunci de datoria 
mea de fiu să vin să te văd şi să te liniştesc. Şi-aceasta-i, o, 
părinte al meu, toată pricina venirii mele! 

Când auzi vorbele fiului său şi când pricepu astfel că 
fiul său dobândise fericirea şi nimic alta, sultanul răs- 
punse: 

— O, fiul meu, ce poate să dorească mai mult pentru 
copilul lui un tată iubitor? De bună seamă, mi-ar fi 
plăcut mai mult să te văd şi eu cum trăieşti, în fericirea 

aceea, în preajma mea, la anii mei bătrâni, mai degrabă 
decât într-un loc despre care nu ştiu unde se află şi nici 
măcar dacă se află. Da măcar, fiul meu, nu-mi poţi arăta 
unde să dau de ştire, de acuma înainte, când aş vrea să 
am de la tine ştiri mai dese, şi să nu mai fiu în starea de 
îngrijorare în care mă cufundase lipsa ta? 

Şi beizadea Hossein răspunse: 

— În ce priveşte liniştea ta, o, părinte al meu, să ştii că 
am să veghez eu însumi, abătându-mă atâta de des pe la 
tine, încât mi-e frică să nu încep a te sastisi. Însă în ce 
priveşte a-ţi arăta locul de unde ai putea să capeți ştiri 
despre mine, te rog fierbinte să mă ierți a nu-ți dezvălui 
nimic, întrucât aceasta-i o taină de credință pe care am 
jurat şi un legământ pe care ţin să-l ţin. 

Şi sultanul, nevroind să stăruie mai mult, îi spuse craiu- 
lui Hossein: 

— O, fiul meu, ferească-mă Allah să pătrund mai de- 
parte, împotriva voinţei tale, în taina aceasta. Poţi 
oricând vei vroi să te întorci la saraiul acela de desfătare 
unde locuieşti. Vreau numai să-ţi cer a-mi face şi mic, 
părintele tău, o făgăduială, tot aşa, şi anume că ai să vii să 
mă vezi o dată pe lună, fără teama că m-ai sastisi, cum 
zici tu, ori că m-ai stânjeni. Căci ce îndeletnicire mai 
scumpă poate avea un tată iubitor, dacă nu aceea de a-şi 
încălzi inima în preajma copiilor lui, şi de a-şi răcori su- 
fletul la răsuflarea lor, şi de a-şi bucura ochii la vederea lor? 

lar cuconul Hossein răspunse că ascultă şi că se 
supune şi, făcând juruinţa cerută, rămase la sarai trei zile 
întregi, după care îşi luă ziua-bună de la tărâne-său, şi în 
dimineaţa celei de a patra zile plecă de cu zori, în frun- 
tea călăreţilor săi, fiii de ginni, aşa cum venise... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a opt sute treisprezecea noapte 
Spuse: 


.„„ cuconul Hossein răspunse că ascultă şi că se supune 
şi, făcând juruinţa cerută, rămase la sarai trei zile întregi, 
după care îşi luă ziua bună de la tătâne-său, şi în dimi- 
neaţa celei de a patra zile plecă de cu zori, în fruntea 
călăreților săi, fiii de ginni, aşa cum venise. 

lar soţia lui, gennia cea frumoasă, îl primi cu o 
bucurie fără de margini şi cu un dor cu atâta mai cald cu 
cât nu se aşteptase să-l vadă întors aşa de grabnic. Şi 
sărbătoriră împreună întoarcerea aceea fericită, dră- 
gostindu-se îndelung, în cele mai desfătate şi în cele mai 
felurite chipuri. 

Şi frumoasa gennie nu precupeţi nimic, începând din 
ziua aceea, spre a-i face soţului ei cât mai ispititoare cu 
putinţă şederea în saraiul fermecat. Şi se sluji pentru 
aceasta de necontenite schimbări în felul ei de a răsufla, 
de a se plimba, de a mânca, de a bea, de a se veseli, de a 
privi cum dănţuiau dănţuitoarele, de a asculta cântecele 
almeelor şi dulceaţa lăutelor, de a spune stihuri, de a 
mirosi mireasma trandafirilor, de a se împodobi cu florile 
grădinii, de a culege chiar de pe ramuri poamele coapte, 
şi de a juca neasemuitul joc al celor ce se au dragi, care-i 
jocul de şah în pat, luând seama la toate chichiţele cele 
iscusite la care duce jocul acesta gingaş. 

Şi după o lună de zile de viaţă dulce ca aceea, beizadea 
Hossein, care o prevestise dintru început pe soţia sa 
despre făgăduiala ce-i făcuse sultanului, părintele său, fu 
nevoit să curme şirul desfătărilor şi să-şi ia rămas-bun de 
la gennia cea întristată. Şi îmbrăcat şi împodobit încă şi 
mai falnic decât întâia oară, încălecă pe calul lui cel fru- 
mos şi porni în fruntea fiilor de ginni, călăreții săi, ca să 
se ducă în ospeţie la tătâne-său sultanul. 

Or, în vremea lipsei lui, după ce plecase întâia dată din 
palatul tatălui său, sfetnicii de taină ai sultanului, care 
preţuiseră puterea prinţului Hossein şi bogăţiile lui ne- 
cunoscute după dovezile pe care le dăduse în vileag în 
răstimpul celor trei zile pe care le petrecuse la sarai, nu 
pregetară să se folosească de îngăduința pe care le-o dase 
sultanul de a-i vorbi, şi de înrâurirea pe care o dobândiseră 
asupra cugetului său, spre a încerca să-i işte în suflet 
anumite presupusuri împotriva lui fiu-său şi să-l facă să 
creadă că domnişorul îi purta pică. Şi îi zugrăviră că grija 
cea mai de rând îi poruncea să cerceteze măcar în ce loc 
se află adăpostul fiului său, şi de unde scoate el tot aurul 
trebuitor pentru nişte cheltuieli cumu-s acelea pe care 
le-a făcut cât a stat acolo, şi pentru fala cu care i-a plăcut 
să se împăuneze anume numai, ziceau ei, ca să-l înfrunte 
pe tătâne-său şi ca să arate că nu are trebuinţă de milele 
ori de bunăvoia lui spre a trăi ca un fecior de sultan. Şi 
îi spuseră că tare mai era de temut să nu care cumva să 
se facă îndrăgit de gloate şi să-i răzvrătească pe supuşi 
împotriva domnului lor, spre a-l da jos pe sultan din 
scaunul de domnie şi spre a-i lua locul. 

Ci sultanul, măcar că vorbele lor l-au cam tulburat 
oleacă, nu a vrut nicidecum să creadă că Hossein, fiul 
său cel mai drag, ar fi în stare să uneltească împotriva lui, 
punând la cale o hainie atâta de ticăloasă ca aceea. Şi le 
răspunsese sfetnicilor săi de taină: 

— O, voi, care cu limba voastră plămădiţi neîncrederea 
şi presupunerile, au voi nu ştiţi că fiul meu Hossein ţine 
la mine şi că eu sunt cu atâta mai încredințat de dragostea 
şi de credinţa lui cu cât nu i-am dat vreodată nici cel mai 
mic prilej de a fi nemulțumit de mine? 

Dar cel mai ascultat dintre sfetnici o întoarse: 

- O, doamne al vremilor, da-ţi-ar viaţă lungă Allah! Şi 
crezi tu că beizadea Hossein a uitat aşa de repede ceea ce 

el socoate a fi o nedreptate din partea ta, în ce priveşte 
hotărârea norocului lui cu domniţa Nurrennahar Şi nu 
pricepi tu, din ceea ce se vădeşte limpede, că beizadea 
Hossein s-a dovedit tare iscusit când a primit cu supunere 
hotărârea soartei, în loc să se ia după pilda fratelui mai 
mare, care, mai degrabă decât să se răzvrătească împotriva 
a ce a fost scris, s-a dus şi a îmbrăcat haina de derviş şi 
s-a pus sub oblăduirea sufletească a unui sfânt şeic, meşter 
la cunoaşterea Cărții celei Sfinte? Şi-apoi, o, stăpâne al nos- 
tru, au nu şi tu ai băgat de seamă, înaintea noastră, că, 
atunci când a venit beizadea Hossein, şi el şi oamenii lui 
erau curaţi, iar hainele şi podoabele şi tacâmurile cailor 
erau strălucite de parcă de-abia ar fi ieşit din mâna 
meşterului? Şi n-ai luat seama că până şi caii aveau părul 
uscat şi lucios şi nu erau mai osteniţi decât dacă s-ar fi 
întors de la o preumblare scurtă? Or, toate astea, o, 
doamne al vremilor, sunt numai spre a-ţi dovedi că 
beizadea Hossein şi-a aşezat tabăra lui cea tainică foarte 
aproape de cetatea ta de scaun, spre a-i fi cât mai la în- 
demână să-și înfăptuiască gândurile cele pidosnice, şi să 
stârnească tulburări în norod, şi să se dedea la hainlâcu- 
rile lui cele negre. Noi, dar, am fi lipsit să ne îndeplinim 
datoria, o, doamne preamărit, dacă nu ne-am fi luat 
asupra-ne cruda îndatorire de a trezi luarea-ţi aminte 
asupra unei trebi care-i tot atâta de anevoioasă pe cât este 
de temeinică şi de grea, spre a te hotări să veghezi la paza 
ta şi la binele supușilor tăi cei credincioşi! 

Iar când sfetnicul îşi încheie țesătura lui de răutăți şi 
de scorneli, sultanul îi spuse: 

— Chiar că nici nu mai ştiu ce se cade să cred ori să nu 
cred din lucrurile acestea uluitoare. Oricum, vă rămân 
îndatorat tuturora pentru sfaturile voastre, şi pe viitor 
am să-mi deschid ochii mai bine! 

Şi îi lăsă să plece, fără a le arăta prea mult cât era de tul- 
burat şi de îngrijorat în sufletul său de vorbele lor. Şi, spre 

a putea într-o zi fie să-i nimicească, fie să le mulțumească 
pentru sfatul lor de bine, se hotărî să vegheze la faptele şi 
la umbletele fiului său Hossein, chiar de la întoarcerea ur- 
mătoare a acestuia. 

Or, cuconul Hossein nu zăbovi mult până ce să 
sosească, după cum făgăduise. Şi sultanul, rătâne-său, îl 
primi tot cu bucuria şi tot cu multumirea de întâia oară, 
ferindu-se cu grijă să-i dezvăluie crăişorului bănuielile pe 
care i le stârniseră în minte vizirii cei dornici să-l piardă. 
Ci a doua zi chemă o babă, vestită în tot saraiul pentru 
vrăjitoriile şi răutățile ei, şi care era în stare să descurce, 
fără a le rupe, până şi firele dintr-o pânză de păianjen. Şi 
când baba se înfăţişă dinainte-i, sultanul îi spuse: 

— O, bătrână a binecuvântării, iacătă ziua în care să-ţi 
dovedeşti credinţa faţă de nevoile sultanului tău. Află, dar, 
că, de când l-am găsit pe fiul meu Hossein, nu am putut 
a-l face să-mi spună în ce loc s-a aciuat. Şi nu am vrut, ca 
să nu-l umilesc, să mă slujesc de puterea mea şi să-i cer 
fără de voia lui să-mi dezvăluie taina. Așa că te-am chemat, 
o, sultană a vrăjitoarelor, întrucât te socot de-ajuns de 
iscusită ca să faci în aşa fel încât dorinţa mea să fie îm- 
pliniră fără ca nici fiul meu, nici nimeni din sarai să nu 
poată să afle ceva. Aşa că îţi cer să te foloseşti de toată dibă- 
cia şi deşteptăciunea ta, care-s fără de asemuire, spre a lua 
seama la tot ce va face fiul meu după plecarea sa, care va 
avea loc mâine dimineaţă în zori. Ori poate că ai face şi 
mai bine să te duci chiar de astăzi, fără a mai tărăgăna, la 
locul unde şi-a găsit săgeata, lângă brâul de stânci ce 
închide câmpia dinspre apus. Întrucât acolo, odată cu 
săgeata, şi-a găsit el ursita! 

lar hârca cea bătrână răspunse că ascultă şi că se 
supune, şi ieşi să se ducă la stânci şi să se pitească acolo, 
în așa fel încât să vadă tot fără a fi văzută. 

Or, a doua zi beizadea Hossein plecă de la sarai, cu 
călăreţii lui, din revărsat de ziuă, spre a nu trezi luarea- 
aminte a musaipilor şi a trecătorilor. Şi când ajunse la 
borta în care se afla uşa de piatră, pieri dincolo de ea dim- 
preună cu toți cei care îl însoțeau. Şi baba vrăjitoare văzu 
totul, şi rămase uluită până peste marginile uluirii. 

Şi când îşi veni în fire din turburarea ei, ieşi din ascun- 
zătoare şi se duse drept la ungherul în care văzuse cum 
pieriseră şi oamenii şi caii. Ci cu toate străduinţele şi 
oricât căută ea în toate părţile, rotindu-se întruna peste 
tot, nu zări nicio deschizătură şi nicio intrare. Întrucât 
uşa de piatră, care pentru beizadea Hossein se lăsase 
văzută încă de la întâia lui sosire acolo, nu se ivea decât 
numai pentru anume oameni, care erau pe placul prea- 
frumoasei gennie, da niciodată şi nicidecum uşa nu era 
de văzut pentru nişte muieri, şi mai cu seamă pentru ba- 
bele cele urâte şi greţoase la privit. Şi în tulbarea ei de a 
nu-și putea duce mai departe iscodelile, baba nu se putu 
ușura altfel decât slobozind o vântuitură care făcu să sară 
pietrele din loc şi ridică în văzduh un nor de pulbere. Şi, 
cu nasul alungit până la picioare, se întoarse la sultan și 
îi dete seama despre tot ce văzuse, adăugând: 

— O, doamne al vremilor, am toată nădejdea să izbutesc 
mai bine data viitoare. Şi nu-ţi cer decât să mă îndatorezi 
cu oleacă de răbdare şi să nu întrebi nimic despre căile de 
care am de gând să mă slujesc! 

Şi sultanul, care şi aşa era destul de mulțumit de 
izbânda aceea dintâi, îi răspunse bătrânei: 

— Ai toată slobozenia să faci cum te-i pricepe! Du-te, 
sub ocrotirea lui Allah, iar eu am să aştept aici răbduriu 
izbânda făgăduielilor tale! 

Şi ca îndemn să lucreze bine, îi dărui un diamant mi- 
nunat, şi îi spuse: 

— Primeşte diamantul, ca pe un semn al mulțumiri 
mele! Da să ştii că el nu este nimic faţă cu ceea ce gândesc 
eu să-ţi răsplătesc izbânda! 

Şi bătrâna sărută pământul dintre mâinile sultanului 
şi se duse în calea ei. 

Or, la o lună de la întâmplarea aceasta, beizadea 
Hossein ieşi ca și cea din urmă oară pe ușa de piatră, cu 
alaiul lui de douăzeci de călăreți îmbrăcaţi falnic. Şi 
mergând de-a lungul stâncilor, dete cu ochii de o biară 
bătrână care zăcea jos pe pământ şi gemea într-un chip 
jalnic, ca o făptură lovită de vreo suferință grea. Şi era 
îmbrăcată în zdrențe, şi plângea. Şi crăişorul Hossein, 
cuprins de milă, îşi opri calul şi o întrebă cu duioşie pe 
bătrână ce o doare şi ce putea să facă el spre a-i uşura 
suferința. Şi baba cea prefăcută, care anume venise să se 
aştearnă acolo spre a răzbate la ținta ce și-o urma, 
răspunse, fără a ridica fruntea, cu un glas întretăiat de 
gemete, şi cu gâfâituri: 

— O, mântuitoare doamne al meu, Allah anume te-a 
trimis ca să-mi sapi mormântul, întrucât am să mor! Of, 
sufletul meu se duce! O, doamne al meu, am plecat din 
satul meu să mă duc la cetate şi, pe drum, m-a cuprins 
o fierbinţeală grea, care m-a doborât aici fără de puteri, 
departe de orice făptură omenească şi fără de nădejdea 
vreunui ajutor! 

Şi cuconul Hossein, care avea inima miloasă, îi spuse 
bătrânei: 

— Mătuşă a mea bună, îngăduie ca doi oameni de-ai 
mei să te ridice şi să te ducă la locul unde am să mă întorc 
şi eu, ca să ți se dea îngrijire! 

Şi făcu semn la doi dintre oamenii lui s-o ridice pe 
babă. Iar ei aşa făcură; şi pe urmă unul dintre ei o sui pe 
spinarea calului, în spatele său. Şi domnişorul făcu cale 
întoarsă şi ajunse cu călăreţii săi la uşa de piatră, care se 
deschise şi îi lăsă să intre... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute paisprezecea noapte 
Spuse: 


... Şi domnişorul făcu cale întoarsă şi ajunse cu călăreții 
săi la uşa de piatră, care se deschise şi îi lăsă să intre. 

Şi domniţa gennia, când îi văzu pe toți că vin aşa 
îndărăt, şi nedându-i prin cap care să fie pricina ce-i silise 
să se întoarcă, dete fuga înaintea crăişorului Hossein, 
soţul ei care, fără să descalece de pe cal, i-o arătă cu dege- 
tul pe baba ce se făcea că moare şi pe care doi călăreţi 
tocmai o puneau jos pe pământ, sprijinind-o pe după 
subsuori, şi îi spuse: 

— O, sultană a mea, această biară bătrână, în starea 
jalnică în care o vezi, ne-a fost scoasă în cale de Allah, şi 
se cuvine să-i purtăm de grijă şi să-i dăm ajutor. O încre- 
dinţez, aşadar, milei tale, rugându-te să pui să i se dea 
toate îngrijirile pe care le vei socoti de trebuinţă! 

Şi gennia domniţă, care sta cu privirile pironite pe babă, 
le porunci slujnicelor sale s-o ia din mâinile călăreților şi 
s-o ducă într-un iatac aparte, şi să se poarte față de prefă- 
cută cu tot atâta cinstire şi cu tot atâta luare-aminte cât ar 
avea faţă de ea însăşi. Şi după ce femeile se îndepărtară cu 
bătrâna, preafrumoasa gennia îi spuse soțului său, scobo- 
rând glasul: 

— Allah să-ţi răsplătească mila, care porneşte dintr-un 
suflet bun! Ci de acum încolo poţi să fii liniştit în 
privinţa bătrânei, întrucât ea nu e mai bolnavă decât 
ochiul meu, şi știu care-i pricina ce-o aduce aici, şi cine 
sunt cei care au mânat-o, şi care este ținta chibzuită de ea 
când s-a aşternut în drumul tău. Ci să fii fără de nicio 

teamă şi să fii bine încredinţat că orice s-ar unelti împo- 
triva ta, cu gândul de a te urgisi şi de a-ţi căşuna necazuri, 
am să ştiu eu cum să te apăr, făcând zadarnice toate cap- 
canele ce se vor pune împotriva ta! 

Şi, după ce îl mai sărută o dată, îi spuse: 

— Du-te, sub ocrotirea lui Allah! 

Şi beizadea Hossein, deprins de mult să nu-i mai ceară 
lămuriri soţiei sale gennia, îşi luă rămas-bun de la ea şi 
porni iar la drum înspre cetatea de scaun a părintelui său, 
unde nu peste mult ajunse cu întregu-i alai. Şi sultanul îl 
primi ca de obicei, nelăsând să se vadă nimic, nici 
dinaintea lui, nici dinaintea sfetnicilor, din simțămintele 
care îl zbuciumau. 

Estimp, aşadar, cele două slujnice ale preafrumoasei 
gennia o duseră pe hârca de vrăjitoare într-un iatac 
mândru şi o ajutară să se culce pe un pat cu saltele de 
satin, chindisit cu horbote şi cu un polog de mătase sub- 
ţire, cu perdele de zarafir. Şi una dintre ele îi dete să bea 
o ceaşcă plină cu apă de la Fântâna Leilor, spunându-i: 

— lacătă o ceaşcă de apă de la Fântâna Leilor, care 
vindecă până şi bolile cele mai zăcaşe, şi dă sănătate până 
şi celor ce se află în pragul morţii! 

Şi baba sorbi ceaşca şi, peste puţine clipe, strigă: 

— O, ce licoare minunată! lacără-mă-s tămăduită, de 
parcă mi s-ar fi scos răul cu un cleşte! Faceţi-mi binele 
de a mă călăuzi degrabă până la stăpâna voastră, ca să-i 
mulțumesc pentru bunătatea ei şi ca să-i arăt îndatorința 
mea! 

Şi se ridică în capu'oaselor, prefăcându-se că s-ar fi 
zviduit de un rău de care nici nu suferise. Şi cele două 
slujnice o călăuziră printr-un şir de iatacuri care de care 
mai strălucit, până în sala în care se afla stăpâna lor. 

Or, preafrumoasa gennia şedea pe un jeţ de aur greu, 
împodobit cu nestemate, împresurată de o mulțime de 

domniţe de-ale ei care toate erau la fel de minunate şi îm- 
bräcate într-un chip tot atâta de strălucit ca şi stăpâna lor. 
lar baba vrăjitoare, uluită de tot ce vedea, se ploconi la 
picioarele jeţului, îngăimând nişte mulţumiri. Şi gennia îi 
spuse: 

— Sunt tare bucuroasă, o, preabună femeie, că te-ai 
vindecat. Şi-acuma eşti slobodă să rămâi la saraiul meu 
câtă vreme vei vrea. Iar femeile mele au să stea la porun- 
cile tale, spre a-ţi arăta saraiul! 

Şi baba, după ce mai sărută o dată pământul, se ridică 
şi se lăsă dusă de două tinerele, care porniră să-i arate 
palatul până în toate minunatele lui amănunte. Şi când 
sfârşiră de umblat, baba îşi zise că ar fi mai bine pentru 
ea să se cărăbănească acuma, când văzuse ce vrusese să 
vadă. Şi îşi mărturisi dorinţa faţă de cele două tinerele, 
după ce le mulțumi pentru bunăvoința lor. Iar ele o scoa- 
seră prin uşa de piatră, urându-i drum bun. Şi, de cum 
ajunse dincolo de stânci, baba se întoarse ca să ia seama 
mai bine la uşă şi ca să poată să ţină minte locul; şi 
întrucât uşa nu era de văzut pentru o muiere de teapa ei, 
degeaba se tot uită ea; şi fu nevoită să plece fără a izbuti 
să dibăcească uşa. 

lar când ajunse dinaintea sultanului, îi dete seama de 
toate câte le făcuse, toate câte le văzuse, şi de neputința 
în care se afla de a mai găsi intrarea la saraiul vrăjit. Şi 
sultanul, destul de mulțumit de lămuririle ei, îşi chemă 
la sfat şi vizirii şi sfetnicii şi le povesti cumu-i treaba, 
cerându-le sfatul. Şi unii îl sfătuiră să-l dea morţii pe 
cuconul Hossein, ponegrindu-l că urzeşte împotriva 
domniei; iar alţii socotiră că poate ar fi mai bine să-l 
zeberească şi să-l întemniţeze pentru tot restul zilelor lui. 
Iar sultanul se întoarse înspre babă şi o întrebă: 

— Dar tu ce socoți? 

Ea spuse: 

— O, doamne al vremilor, eu socot că-i mai bine să te 
slujeşti de legăturile pe care fiul tău le are cu gennia, spre 
a-l pune să ceară şi să dobândească de la ea minunăţii ca 
acelea care se află în saraiul ei. Iar dacă el nu are să vrea, 
ori dacă ea nu are să-i dea, numai atunci urmează să 
cugeţi la mijlocul cel crunt pe care ţi-l înfăţişează vizirii! 

Şi sultanul zise: 

— Nu este nimica împotrivă! 

Şi trimise după fiul său şi îi spuse: 

— O, fiul meu, întrucât iacătă-ne ajuns mai bogat şi 
mai puternic decât tatăl tău, oare nu ai putea să-mi aduci, 
data viitoare, vreun lucru care să-mi facă bucurie, de pildă 
vreun cort frumos, care să-mi poată sluji la vânătoare ori 
la război? 

Şi crăişorul Hossein dete răspunsul de cuviinţă, în- 
credințându-l pe tătâne-său de bucuria pe care o are de 
a-l mulțumi. 

Şi când ajunse îndărăt la soţia lui gennia, îi spuse do- 
rinţa tatălui său; iar ea răspunse: 

— Pe Allah! lucrul pe care ni-l cere sultanul este un 
fleac! 

Şi îl chemă pe vistiernicul ei şi îi spuse: 

— Du-te şi ia cortul cel mai mare care se află în haznaua 
mea! Şi spune-i străjerului vostru Şaiibar să ni-l aducă! 

Şi vistiernicul grăbi să îndeplinească porunca. Şi peste 
puţine clipe se întoarse însoţit de străjerul haznalei, care 
era un ginn dintr-un soi cu totul aparte. Întrucât era înalt 
de un picior şi jumătate, avea o barbă de trei picioare, o 
mustață deasă şi suflecată până la urechi, şi nişte ochi ca 
ochii de porc, înfundaţi adânc în capul lui care era tot 
atâta de gros cât și trupul; şi ducea pe umăr o dreavă de 
fier mai grea de cinci ori decât el, iar în mâna cealaltă 
ducea o legăturică împăturită. Şi gennia îi spuse: 

— O, Şaiibar, ai să-l însoțeşti numaidecâr pe soţul 
meu, beizadea Hossein, până la sultan, părintele său. Şi 
să faci ceea ce eşti dator să faci! 

Iar Şaiibar răspunse că ascultă şi că se supune; şi întrebă: 

— Şi, o, stăpâna mea, trebuie să duc şi cortul pe care 
îl am în mână? 

Ea spuse: 

— De bună seamă! Ci, mai întâi, întinde-l aici, pentru 
ca beizadea Hossein să poată să-l vadă! 

Şi Şaiibar trecu în grădină şi desfăcu legăturica pe care 
o adusese. Şi se văzu un cort care, întins cu totul, putea să 
adăpostească o oştire întreagă, şi care avea însuşirea că se 
mărea şi se micşora, pe măsura a ce trebuia să cuprindă. Şi 
după ce îl desfăşură, îl strânse la loc şi îl făcu o legăturică 
pe care o ţinea în podul palmei. Şi îi spuse crăişorului 
Hossein: 

— Să mergem la sultan! 

Or, când beizadea Hossein, cu Şaiibar mergând pe jos 
înainte-i, ajunse în cetatea de scaun a părintelui său, toți 
trecătorii, cuprinşi de spaimă la vederea ginnului cel pitic, 
care venea cu bârna lui de fier pe umăr, o luară la fugă să 
se ascundă prin case şi prin prăvălii, zăvorind degrabă 
uşile. Iar când ajunseră la palat, portarii, hadâmbii şi stră- 
jerii îşi luară tălpile la spinare, scoțând ţipere de spaimă. 
Şi amândoi intrară în palat şi se înfăţişară dinaintea sulta- 
nului, care se afla înconjurat de vizirii şi de sfetnicii lui şi 
tăifăsuiau cu hoaşca de vrăjitoare. lar Şaiibar, înaintând 
până la picioarele jețului domnesc, aşteptă până ce beiza- 
dea Hossein se temeni dinaintea tătâne-său, după care 
spuse: 

— O, doamne al vremilor! ţi-am adus cortul. 

Şi întinse cortul în mijlocul sălii, şi începu să-l mărească 
şi să-l micşoreze, stând la oarecare depărtare. Pe urmă 

deodată ridică bârna de fier şi o slobozi drept în capul 
vizirului, şi îl făcu terci, dintr-o lovitură. Pe urmă îi terciui 
în acelaşi chip şi pe ceilalți viziri, şi pe sfetnici, pe când ei, 
înțepeniţi de spaimă, nu aveau putere nici măcar să ridice 
mâna ca să se apere. Şi o terciui apoi şi pe hoaşca de vrăji- 
toare, spunându-i: 

— Asta-i ca să te învăţ cum să te mai prefaci că eşti pe 
moarte! 

Şi după ce nimici astfel toată liota, puse dreava de fier 
pe umăr şi îi spuse sultanului: 

— l-am nimicit spre a-i pedepsi pentru sfaturile lor cele 
rele! În ce te priveşte, o, Măria Ta, întrucât ai mintea slabă 
şi întrucât nu te-ai gândit să-l ucizi ori să-l otrăveşti pe 
craiul Hossein decât din pricină că te-au îndemnat aceştia, 
te cruț de o soartă ca a lor. Da te mazilesc din domnie. Şi 
dacă vreunul din cetate cutează să cârtească, îl nimicesc! 
Şi nimicesc cetatea toată, dacă nu va vroi să-l primească 
pe crăişorul Hossein de sultan! Şi-acuma dă-te jos şi pleacă, 
ori te sfărâm! 

Iar sultanul zori să se supună şi, coborând din scaunul 
de domnie, ieşi din palat şi se duse să trăiască în pustnicie, 
lângă fiul său Ali, sub călăuza dervișului cel sfânt. 

lar în ce-i priveşte pe beizadea Hassan şi pe soția sa 
Nurrennahar, întrucât nu luaseră parte în niciun fel la 
uneltire, crai Hossein, ajungând sultan, le dărui ca 
huzmet ţara cea mai frumoasă din împărăție şi rămase 
mai departe în cele mai bune legături cu ei. lar crai 
Hossein trăi cu soţia lui, preafrumoasa gennia, în desfă- 
tare şi huzur. Şi lăsară amândoi un şir lung de urmaşi, care 
domni după moartea lor, vreme de ani şi ani. Ci mai 
ştiutor este Allah! 


Iar Şeherezada, după ce istorisi aşa povestea aceasta, tăcu. 
Iar sora ei Doniazada îi spuse: 

— O, sora mea, ce dulci, şi ce miezoase, şi ce desfătătoare 
sunt vorbele tale! 


lar Șeherezada zâmbi şi spuse: 

— Da ce sunt acestea pe lângă ceea ce am să mai povestesc, 
dacă sultanul îmi îngăduie! 

Şi sultanul Şahriar îşi zise: „Ce poate ea să-mi mai poves- 
tească, iar eu să nu ştiu?“ Şi îi zise Șeherezadei: 

— Ai îngăduinţa! 

lar Şeherezada îi povesti sultanului Şahriar: 


POVESTEA CU 
DULCEA CHITĂ-DE-MĂRGĂRINTE 


află istorisit, în letopiseţele învăţaţilor şi în cărțile 
Ed trecutului, că emirul drept-credincioşilor Al Motazid 
Billah, cel de al şaselea calif din neamul lui Abbas, nepo- 
tul lui Al-Motavakkil, nepotul lui Harun Al-Raşid, era 
un domnitor dăruit cu suflet ales, cu inimă bărbată şi cu 
simțăminte înalte, plin de vrajă şi de evghenie, de filo- 
timie şi de gingăşie, de vitejie şi de cutezanţă, de măreție 
şi deşteptăciune, puternic şi neînfricat ca leii şi, pe lângă 
toate, cu un har la stihuire atâta de desăvârşit, încât era 
socotit ca poetul cel mai de seamă de pe vremurile lui. Şi 
avea la Bagdad, cetatea sa de scaun, spre a-l ajuta să 
chivernisească treburile împărăției lui fără de margini, 
şaizeci de viziri plini de râvnă neostenită, care vegheau 
treburile norodului cu neodihnită osârdie, întocmai ca 
şi domnul lor. Fapt care făcea ca nimica, nici măcar 
întâmplarea ce-ar fi părut fără de nicio însemnătate, să 
nu-i rămână ascuns din tot ce se petrecea sub domnia 
lui, în ţările care se întindeau de la pustiul Ș$amului până 
la hotarele Maghrebului şi de la munţii Khorassanului şi 
marea apusului până la marginile cele mai afunde ale 
Indiei şi ale Afganistanului. 

Or, într-o zi, pe când se plimba cu povestitorul Ahmad 
Ibn-Hamdun, prietenul şi tovarășul său de pahar cel mai 
drag, chiar acela căruia îi datorăm că ne-a lăsat atâtea 
istorisiri frumoase de povestit şi atâtea stihuri minunate 
de-ale moşilor noştri de demult, ajunse dinaintea unei case 

cu înfăţişare domnească, ascunsă dulce în inima unei gră- 
dini, şi care, cu zidurile-i ispitite, mărturisea gusturile stă- 
pânului ei, cu mult mai multă iscusință decât ar fi făcut-o 
Chiar limba cea mai măiestriră. Căci pentru cel ce avea ochi 
simţitori şi suflet luăror-aminte, aşa cum avea califul, casa 
aceea era însăşi măiestria graiului. 

Şi cum se aşezaseră amândoi pe lavița de marmură ce 
se afla în Faţa casei şi se odihneau de preumblarea lor, bu- 
curându-se de reveneala care adia înspre ei îmbălsămată 
de mireasma crinilor şi a iasomiilor, văzură ivindu-se 
dinainte-le, ieşiţi din umbra grădinii, doi tinerei frumoşi 
ca luna în cea de a patrusprezecea zi a sa. Şi vorbeau între 
ci, fără a-i fi băgat de seamă pe cei doi călători care şedeau 
pe laviţa de marmură. Şi unul dintre cei doi tinerei îi 
spunea tovarăşului său: 

— Deie Allah, o, prietene al meu, ca în ziua aceasta de 
strălucire niște oaspeţi aduşi de întâmplare să se abată pe 
la stăpânul nostru, care-i mohorât că a sosit ceasul de 
masă fără ca nimenea să se fi arătat spre a-i ţine tovărăşie, 
pe când de obicei are totdeauna în preajma sa niscaiva 
prieteni ori niscaiva călători pe care să-i cinstească cu 
bunătăţuri şi pe care să-i găzduiască măreț! 

Iar celălalt răspunse: 

— Hotărât! e întâia dată când se întâmplă aşa şi când 
stăpânul nostru se află singur în sala de oaspeţi. Tare-i 
ciudat că, cu toată dulceaţa acestei zile de primăvară, 
niciun trecător nu şi-a ales ca loc de odihnă grădinile 
noastre cele atâta de frumoase, pe care de obicei vin să le 
vadă oameni tocmai din afundurile împărăției. 

Auzind vorbele celor doi flăcăi, Al-Motazid fu până 
peste măsură de uluit să afle nu numai că în cetatea sa de 
scaun trăieşte un om de vază de-a cărui casă nu ştia 
nimic, ci şi că acel om ducea o viaţă destul de osebită şi 

că nu-i plăcea să şadă singur la masă. Şi gândi: „Pe Allah! 
mie, care sunt calif, adeseori îmi place să stau singur 
singurel, numai cu mine, şi aş muri în cel mai scurt 
răstimp dacă ar fi să simt mereu o suflare străină lângă a 
mea! întrucât singurătatea este de nepreţuit, uneori!“ Pe 
urmă îi spuse credinciosului său tovarăş de ospeţe: 

- O, Ibn-Hamdun, o, povestitorule cu limbă de 
miere, tu, cel care cunoşti toate poveştile de demult şi nu 
ai scăpat nimic din întâmplările vremurilor de-acum, ştii 
ceva despre insul care e stăpânul acestui sarai? Şi nu crezi 
că ar fi de sârg să ne cunoaştem cu unul dintre supuşii 
noştri care duce o viaţă atât de deosebită de viaţa celor- 
lalți oameni, şi-atâta de uluitoare în bogăţia-i singuratică? 
Şi-apoi lucrul acesta nu mi-ar da oare prilejul să dovedesc 
față de unul dintre supușii mei de viță aleasă o dărnicie 
care aş vrea să fie încă şi mai strălucită decât aceea pe care 
o va fi arătând pesemne el față de oaspeţii săi aduşi de 
întâmplare? 

Iar povestitorul Ibn-Hamdun răspunse: 

— De bună seamă că emirul drepr-credincioşilor nu ar 
avea de ce să se căiască mergând la navabul acesta pe care 
nu-l cunoaştem. Aşa că, de vreme ce asta-i dorința stă- 
pânului meu, am să-i strig pe cei doi flăcăi chipeşi şi am 
să le dau de ştire că vrem să mergem la stăpânul saraiului! 

Şi se ridică de pe laviţă, dimpreună cu Al-Motazid, 
care, după obiceiul lui, era străvestit în neguţător. Şi se 
înfățişă dinaintea celor doi băieţi chipeşi şi le spuse: 

— Duceţi-vă, Allah fie cu voi amândoi, şi dați de ştire 
stăpânului vostru că la poarta lui doi neguțători străini 
cer intrare în casă, şi năzuiesc la cinstea de a se înfățișa 
dinainte-i. 

Iar cei doi tinerei, de cum auziră vorbele acelea, zburară 
voioşi spre casă, şi nu peste mult se ivi în prag, însuşi 


A opt sute cincisprezecea noapte 289 


stăpânul locului. Şi era un bărbat cu fața luminată, cu 
trăsături alese şi gingaşe, cu înfăţişarea zarifă şi cu purtarea 
plină de bunăvoință... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute cincisprezecea noapte 
Spuse: 


Şi era un bărbat cu faţa luminată, cu trăsături alese şi 
gingaşe, cu înfăţişarea zarifă şi cu purtarea plină de 
bunăvoință. Şi era îmbrăcat cu o haină de mătase de 
Nişabur, avea pe umeri o mantie de catifea cu ciucuri de 
aur, iar pe deget un inel cu piatră de rubin. Şi veni în 
calea lor, cu un zâmbet de bun venit pe buze și cu mâna 
stângă pe inimă, şi le spuse: 

— Salamaleikum şi prietenie domniilor voastre bine- 
voitoare, care ne cinstesc cu o cinstire fără de seamăn 
venind la noi! 

Iar ei intrară în casă şi, dacă văzură rânduiala cea mi- 
nunată de acolo, li se păru casa chiar ca un colţ de rai, 
întrucât frumuseţea ei de dinlăuntru întrecea, şi încă cu 
mult, frumusețea de dinafară şi, fără de nicio îndoială, 
l-ar fi făcut până şi pe un îndrăgostit deznădăjduit să-şi 
uite dorul de iubita lui. 

Iar în odaia de taifas, o grădiniță se oglindea în havuzul 
de alabastru, în care cânta şuvoiul de diamant, şi, prin chiar 
micimea ei, era ca o reveneală proaspătă şi ca o vrăjire. Căci 
dacă grădina cea mare, cu toate florile şi cu toate frunzi- 
şurile care împodobesc pământul lui Allah, închipuia un 
brâu împrejurul casei, şi dacă, prin strălucirea ei, era ca o 
nebunie de ierburi, fără de nicio îndoială că grădina cea 

mică era ca însăşi înțelepciunea lor. Iar ierburile ce-o al- 
cătuiau erau patru flori, da, într-adevăr, numai patru 
flori, însă nişte flori cum ochiul omului nu va mai fi 
văzut decât în zilele dintâi ale pământului. 

Or, floarea cea dintâi era un trandafir, aplecat pe firul 
lui şi, în totului tot, nu un trandafir ca toți trandafirii, ci 
Chiar trandafirul cel dintâi, al cărui frate a înflorit în rai, 
înainte de prăbușirea cea năprasnică a îngerului. Şi floarea 
aceea, luminată de ea însăşi, era o flacără de aur roşu, un 
foc de bucurie stârnit din sineşi, un zori de zi strălucitor, 
viu, stacojiu, catifelat, proaspăt, fecioresc, neprihănit, îm- 
bătător. Iar în bobocul lui cuprindea atâta purpură câtă 
s-ar fi cerut pentru haina unui sultan. lar mireasma lui, 
făcând să se deschidă dintr-o suflare canaturile inimii, 
grăia sufletului: „Îmbată-te“; şi, punând aripi trupului, îi 
spunea: „Zboară!“ 

lar floarea cea de-a doua era o lalea, dreaptă pe firul 
ei şi, în totului tot, nu o lalea din vreo grădină împără- 
tească, ci laleaua străbună, cea adăpată cu sânge de bala- 
uri, şi al cărei neam stins înflorea în Iram-cel-cu-Pilaştri, 
şi a cărei culoare spunea cupei pline cu vin bătrân: „Eu 
îmbăt fără să fiu atinsă cu buzele!“, iar jarului fierbinte îi 
spunea: „Eu ard fără să mă mistui!“ 

lar cea de a treia floare era o zambilă, dreaptă pe firul 
ei şi, în totului tot, nu zambila de prin grădini, ci zam- 
bila mamă a crinilor, cea numai safi de albă, zambila cea 
gingaşă, şi înmiresmată, şi plăpândă, şi neprihănită, care 
îi spune lebedei ce iese din apă: „Eu sunt mai albă decât 
tine!“ 

lar floarea cea de a patra, stând plecată pe firul ei, era 
întru totului tot, nu, o, nu garoafa cea de pe terasele pe 
care seara le stropesc fetişcanele, ci un gogoloi aprins, o 
bucată din soarele prăvălit spre apus, un şip de mireasmă 

închizând sufletul cel zburatic al piperului, era însăşi 
garoafa pe a cărei soră sultanul ginnilor i-a dat-o lui 
Soliman ca să împodobească cu ea părul frumoasei 
Balkis, şi din care acela a scos Elixirul de viaţă lungă, 
Balsamul înţelepciunii, Al-caliul împărătesc şi Teriacul. 

lar apa din havuz, numai atingând acele patru flori, 
fie şi doar umbra lor, era străbătută, chiar şi după ce 
zvonul cântecului se stingea şi ploaia de diamante se 
sfârşea, de un şir de fiori de tulburare. Iar cele patru flori, 
ştiindu-se atâta de frumoase, se temeneau zâmbitoare pe 
tulpinele lor şi se priveau îndelung. 

Şi nimic nu mai împodobea sala aceea de marmură 
albă şi răcoroasă, în afară de cele patru flori de la havuz. 
lar privirea se odihnea asupra lor, răpită, fără a cere nimic 
mai mult. 

Şi, după ce califul şi soţul său şezură pe divanul aşter- 
nut cu chilimuri de Khorassan, gazda îi pofti, după alt 
rând de urări de bun venit, să împartă cu el masa 
alcătuită din bucate alese, pe care tocmai i-o aduceau pe 
tăvi de aur slugile, şi pe care o aşterneau pe nişte sofrale 
de bambus. Şi masa se petrecu în dragostea de care se 
slujesc prietenii faţă de prietenii lor, şi fu înveselită, la un 
semn al gazdei, de intrarea a patru fetişcane cu chipurile 
ca luna, şi care erau: cea dintâi o cântăreață din alăută, 
cea de a doua o cântăreaţă din ţimbal, cea de a treia o 
cântăreață din gură, iar cea de a patra o dănţuitoare. Şi 
în vreme ce cu alăutele, cu cântarea şi cu frumuseţea 
danţului ele desăvârşeau, tuspatru, strălucirea acelei săli 
şi vrăjeau împrejurul, gazda şi cei doi oaspeţi degustau 
vinul din cupe şi se dedulceau cu poamele culese cu 
crengile lor cu tot, aşa de frumoase că nu se puteau să fi 
fost aduse decât din livezile raiului. 

Şi povestaşul Ibn-Hamdun, măcar că era deprins să 

fie cinstit din belşug, de către stăpânul său, îşi simți 
sufletul atâta de aprins de vinurile marmanzii şi de tot 
acel noian de frumuseți strânse laolaltă, încât se întoarse 
cu nişte ochi plini de lumină înspre calif şi, cu cupa în 
mână, rosti nişte stihuri ce înfloreau în el la amintirea 
răscolită a unui tânăr prieten al său. Şi, cu glasul lui fru- 
mos legănat, spuse: 


O, tu, cu trandafirii ca de jar 

De pe obraji-ţi limpezi ca lumina, 

Cei plămădiți după dreptul tipar 

Al unui idol proslăvit în China, 

O, copilandre cu ochi de gagat, 

Cu trup zarif ca de burie sfântă, 

Hai, lasă-ţi visu-n lene alintat, 
Încînge-ţi brâul, şi cu veche-orândă 
Să gâlgâie fă vinul înspumat, 
Aprinsul vin precum laleaua blândă, 
Că sunt şi ceasuri de înțelepciune, 
Precum şi ceasuri sunt de nebunii. 
Acuma-n cupă toarnă-mi vin-minune! 
Să-l sorb cu mare sete, că tu ştii 

Ce mult îmi place, vinul, dacă este 

Ca sângele ce-l gălgăie așa, 

Din gâturi groase, olurile-aceste, 

Ab, vinu-aprins precum inima ta! 

Și să nu-mi spui că dulcea lui lucoare 
Vicleană e — căci nu-i adevărat! 
Si-apoi ce rău mai e betia, oare, 
Pentru acela ce s-a născut beat? 

Azi gândurile mele-s o vâltoare, 
Precum zulufii-n păru-ţi revărsat! 

Să nu-mi spui mie cum că, iată, vinul 
Poeţilor le e dăunător. 

Cât timp își pune cerul baldachinul, 
Ca azi, albastru, cât în verde zbor 
Se-nvăluie pământul — lasă-mi chinul 

Să-l sting în vis, să beau până-am să mor! 
lar tinerii cei cu obraz de jar, 

Când vor veni să-mi caute mormântul, 
Mireasma dulce-a vinului amar, 

Din groapa mea, îmbălămând pământul, 
S-o simtă cum răzbește în afar, 

Si-n preajma lor, când o întoarce vântul, 
Beţia mea să-i prindă iar şi iar, 

Și să-i îmbete şi pe ei de-a rândul. 


Şi, sfârşind de ticluit stihurile acestea, povestaşul 
Ibn-Hamdun ridică ochii înspre calif, ca să judece după 
chipul lui cum îi plăcuse cântarea. Ci în loc de mulțumirea 
pe care se aştepta s-o vadă, dete cu ochii de o înfăţişare 
atâta de acrită şi de o mânie atâta de aprigă, încât scăpă 
din mână cupa plină cu vin. Şi se cutremură în sufletul 
său, şi s-ar fi şi crezut pierit fără de izbavă, dacă nu ar fi 
băgat tot atunci de seamă că emirul drept-credincioşilor 
nu părea nici măcar să-i fi auzit stihurile rostite, şi dacă nu 
i-ar fi văzut ochii tulburi şi parcă pierduţi în cercetarea 
unui lucru de nedesluşit. Şi îşi zise: „Pe Allah! acum o clipă 
avea chipul visător, şi-acuma iacătă-l negru de supărare şi 
cum niciodată nu i l-am mai văzut așa de furtunos. Şi cât 
sunt eu de deprins a-i citi gândurile după înfăţişarea 
chipului şi să-l ghicesc ce simte, iacătă că acuma habar nu 
am de unde i se trage schimbarea asta neaşteptată! 
Izgoni-l-ar Allah pe cel viclean şi apere-ne de rele!“ 

Şi cum îşi storcea astfel minţile, spre a ajunge să înțe- 
leagă pricina acelei mânii, califul deodată aruncă înspre 
gazdă o privire plină de îndoinţă şi, împotriva tuturor 
datinilor ospeţiei, şi în pofida obiceiului care cere ca 
niciodată gazda şi musafirul să nu se întrebe de nume şi 
de rosturi, îl întrebă pe stăpânul casei, cu un glas ce se 
străduia să nu izbucnească: 

— Cine eşti tu, bre? 

lar gazda, la întrebarea lui, schimbându-se de tot la 
chip şi speriat până peste fire, nu vroi să zăbovească a-i da 
răspunsul, ci zise: 

— Mi se spune îndeobşte Abul Hassan Ali-ben- 
Ahmad Al-Khorassani. 

Şi califul urmă: 

— Da tu ştii cine sunt eu? 

lar gazda răspunse, încă şi mai galben: 

— Nu, pe Allah! nu am avut cinstea, o, stăpâne al meu! 

Atunci Ibn-Hamdun, simțind că împrejurarea se 
făcea tot mai încurcată, se ridică şi îi spuse tânărului: 

— O, gazdă a noastră, te afli de față cu emirul drept- 
credincioşilor, califul Al-Motazid Billah, nepotul lui 
Al-Motavakkil Ala'llah. 

Când auzi vorbele acestea, stăpânul casei se ridică la 
rându-i, tulburat până peste poate, şi sărută tremurând 
pământul dintre mâinile califului, şi spuse: 

— O, emire al drept-credincioşilor, mă închin ţie, pe 
harurile preacuvioşilor şi preacredincioşilor tăi strămoşi, 
să-i ierţi robului tău greşalele pe care va fi putut să le 
săvârşească, fără de voia lui, față de Măria Ta, ori lipsa de 
cuviinţă de care o fi putut să se facă vinovat, ori lipsa de 
preacinstire, ori lipsa de dărnicie, fără de nicio îndoială! 

Şi califul răspunse: 

— Bre, omule, nu am să te cert pentru nicio astfel de 
lipsă. Ai dovedit, dimpotrivă, faţă de noi, o risipă de care 
te-ar pizmui până şi sultanii cei mai darnici. Ci dacă te-am 
întrebat ce te-am întrebat, am făcut-o întrucât, din 
câte-mi pare, o pricină tare grea m-a stârnit deodată, când 
nu mă gândeam decât să-ți mulțumesc pentru tot ce 
văzusem atâta de frumos în casa ta! 

Şi gazda, năucită, spuse: 

— O, stăpâne şi doamne al meu, fie-ţi milă! nu lăsa 
mânia să cadă asupra robului tău, până a nu-l fi încre- 
dințat şi pe el de nelegiuirea lui! 

Iar califul spuse: 

— Am băgat dintr-odată de seamă, bre omule, că tot ce 
se află în casa ta, de la lucruri până la hainele pe care le ai 
pe tine, poartă numele bunicului meu, Al-Motavakkil 
Ala'allah! Or, poţi tu să-mi lămureşti un fapt atâta de ciu- 
dat? Şi nu care cumva se cade să mă gândesc la vreun fur- 
tişag nedovedit din saraiul strămoşilor mei preacucernici? 
Vorbeşte fără de ocolişuri, ori te-aşteaptă moartea pe dată! 

Şi gazda, în loc să se tulbure, îşi dobândi la loc chipul 
cel îndatoritor şi zâmbetul şi, cu glasul lui cel mai liniş- 
tit, spuse: 

— Milele şi pavăza Celui-Atotputernic fie asupra ta, o, 
doamne al meu! Hotărât, vorbesc fără de ocolişuri, 
întrucât adevăru-i haina ta cea de pe dinlăuntru, cinsti- 
rea-i mantia ta cea de pe dinafară, şi nimeni nu ar putea 
să grăiască altminteri decât întru adevăr dinaintea ta... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute şaisprezecea noapte 
Spuse: 


„„. Hotărât, vorbesc fără de ocolişuri, întrucât ade- 
văru-i haina ta cea de pe dinlăuntru, cinstirea-i mantia ta 
cea de pe dinafară, şi nimeni nu ar putea să grăiască alt- 
minteri decât întru adevăr dinaintea ta. 

Iar califul îi spuse: 

— Dacă-i aşa, şezi jos şi zi-i! 

Şi Abu'l Hassan, la un semn al califului, şezu jos pe 
locul lui şi spuse: 

— Află, dar, o, emire al drept-credincioşilor — dare-ar 
Allah să-ţi duci mai departe biruinţele şi noroacele! — că 
eu nu sunt, precum s-ar putea presupune, nici fiu de sul- 
tan, nici de emir, nici fecior de vizir, nici nimic ce s-ar 
putea asemui mai de aproape ori mai de pe departe cu 
vreo spiță de os domnesc. Da povestea mea-i o poveste 
atâta de ciudată, încât de-ar fi scrisă cu acul pe colţul 
dinlăuntru al ochiului, ar sluji de învățământ aceluia care 
ar citi-o cu preţuire şi cu luare-aminte. Întrucât măcar 
că nu sunt nicidecum os domnesc, nici de viţă aleasă, 
nici din vreun neam de vază, socot că pot, fără a minți, 
să-i mărturisesc stăpânului meu că, de binevoieşte să-și 
plece înspre mine urechea, povestea mea are să-l mulțu- 
mească şi are să facă să-i piară mânia adunată împotriva 
robului care îi vorbeşte. 

Şi Abu'l Hassan se opri o clipită din vorbă, îşi adună 
amintirile, le orândui în mintea lui şi urmă astfel: 

— Eu, o, emire al drept-credincioşilor, m-am născut la 
Bagdad, ca fiu al unui tată şi al unei mame care nu mai 
aveau altă odraslă în afară de mine. lar tatăl meu era un 
neguţător oarecare din suk. Dreptu-i, totodată, că era cel 
mai bogat şi cel mai prețuit dintre toţi negustorii. Şi nu 
era negustor numai într-un suk, ci în toate sukurile avea 
câte o prăvălie, care era cea mai frumoasă, atât în sukul 
zarafilor cât şi în cel al neguțătorilor de leacuri ori în cel 
al postăvarilor. Şi în fiecare prăvălie avea câte un om al 
lui, priceput la treburile de vânzare şi de cumpărare. Şi 
mai avea, lângă odaia din fund a prăvăliei, şi câte un iatac 
lăturalnic, unde putea, ferit de cei ce intrau ori ieşeau 
din prăvălie, să se întindă în voie, la vreme de arşiță, şi 
să-şi facă tabietul, pe când, spre a-l răcori în răstimpul 
somnului, un rob avea slujba de a-i face vânt cu un 
vânturar, vânturându-i cu bună-cuviinţă mai ales boașele. 
Căci taică-meu avea boaşele simţitoare la căldură, şi nimic 

nu le făcea atâta bine cât răcoreala vânturarului. Or, cum 
altă odraslă în afară de mine nu mai avea, mă iubea din 
toată inima, nu mă lăsa să duc lipsă de nimic şi nu pre- 
cupeţea nicio cheltuială pentru învățătura mea. Şi de 
altminteri bogăţiile lui sporeau an de an, datorită bine- 
cuvântării cerului, şi se făceau tot mai anevoie de socotit. 
Şi-atunci, venindu-i ceasul sorocului, muri — îndura-s-ar 
Allah să-l copere cu mila lui, să-l primească în tihna lui 
şi să dealungească, cu zilele pe care le-a pierdut răposatul, 
viața emirului drept-credincioşilor. 

lar eu, moștenind averi nenumărate de la părintele 
meu, am urmat a mă ţine, ca şi pe vremea când trăia el, 
de negustoriile sukului. Şi de altminteri nu mă lipseam 
de nimica, mâncam, beam şi mă veseleam cât puteam cu 
prietenii care îmi erau dragi. Şi mi se părea că viaţa-i 
minunată şi mă străduiam să le-o fac şi celorlalți tot atâta 
de dulce cât îmi era mie. Drept care fericirea îmi era fără 
de căințe şi fără de amaruri şi nu râvneam la nimic mai 
bun decât viaţa mea de fiecare zi. Întrucât şi ceea ce 
oamenii numesc ambiţie, şi ceea ce înfumuraţii numesc 
slavă, şi ceea ce săracii cu duhul numesc faimă, şi mai- 
măririle, şi zarva, toate astea îmi erau un simțământ de 
neîndurat. Şi mă socoteam mai presus de ele. lar mai 
presus de desfătările din afară puneam liniştea traiului 
meu, iar mai presus de măririle cele înșelătoare puneam 
fericirea mea de rând, tăinuită în mijlocul prietenilor mei 
cu chip dulce. Ci, o, doamne al meu, o viață, cât de 
cuminte şi de curată ar fi ea, nu este niciodată ferită de 
belele. Şi trebuia şi eu, după pilda semenilor mei, să mă 
încredinţez de aceasta în curând. Şi beleaua veni sub 
chipul cel mai vrăjit în viața mea. Întrucât, pe Allah! oare 
se află pe pământ vreo vrajă ce s-ar putea asemui cu fru- 
museţea, atunci când frumusețea îşi alege, spre a se vădi, 
chipul şi legănările unei copilandre de paisprezece ani? 

Şi se află oare, o, doamne al meu, copilandră mai dulce 
decât aceea pe care nu o aştepţi, atunci când, ca să ne 
ardă inima, ia chipul şi legănările unei copilandre de pai- 
sprezece ani? Căci sub înfăţişarea aceasta, şi nu sub alta, 
mi se ivi, o, emire al drept-credincioşilor, aceea care avea 
să-mi pecetluiască pe totdeauna minţile cu pecetea atot- 
puterii ei. Că iacătă, stam într-o zi pe laviţa de dinaintea 
prăvăliei mele, şi tăifăsuiam ba de una, ba de alta, cu 
prietenii mei obişnuiţi, când văzui că se opreşte dinain- 
tea mea o tinerică legănându-se şi zâmbind, împodobită 
cu doi ochi de babiloneancă, şi care îmi aruncă o privire, 
numai o privire, şi nimic mai mult. Iar eu, ca sub săgetă- 
tura unei săgeți agerite, tresării în cugetul şi în trupul 
meu, şi îmi simții întreaga ființă cuprinsă de tulburare, 
ca dinaintea chiar a năzăririi fericirii mele. Şi fetişcana, 
după o clipă, veni înspre mine şi îmi spuse: 

— Oare aici este prăvălia domniei sale Abu'l Hassan 
Ali Ibn-Ahmad Al-Khorassani? 

Şi întrebarea aceea, o, doamne al meu, mi-o puse cu 
un glas ca de izvor, şi şedea, înaltă şi subțire, dinaintea 
mea, şi mlădie în gingăşia-i dulce; iar gura-i de copil 
neprihănit, sub iaşmacul de moselină, era un bobocel de 
purpură ce se deschidea peste două şiruri lucii de boabe 
de grindină. lar eu răspunsei, ridicându-mă în cinstea ei: 

— Da, o, stăpână a mea, aceasta-i prăvălia robului tău. 

Iar prietenii mei, din bună-cuviinţă, se ridicară toți şi 
plecară. Atunci fetişcana intră în prăvălie, o, emire al 
drept-credincioşilor, târându-mi minţile după ea. Şi şezu 
ca o domniţă pe divan şi mă întrebă: 

— Şi unde-i el? 

Eu răspunsei, da bâlbâindu-mă de tot, aşa de tare mi 
se înnodase limba de tulburare: 

— Chiar eu sunt, ya setti! 

Şi ea zâmbi, cu zâmbetul gurii ei, şi grăi: 


300 O mie şi una de nopți 


— Spune-i atunci slujbaşului tău de colea să-mi dea 
trei sute de dinari de aur! 

lar eu, într-o clipiră, mă întorsei înspre căpetenia 
băieţilor mei de prăvălie şi îi poruncii să cântărească trei 
sute de dinari şi să-i dea domniţei aceleia nepământene! 
Şi ea luă punga cu aur pe care i-o înfățişă slujbaşul meu, 
şi, ridicându-se, plecă fără o vorbă de mulțumire, fără un 
semn de rămas-bun. Şi, hotărât! o, emire al drept-cre- 
dincioşilor, minţile mele nu putură să facă altceva decât 
s-o urmeze mai departe, lipite de paşii ei. 

Or, când pieri din vedere, băiatul meu de prăvălie îmi 
spuse cu bună-cuviinţă: 

— O, stăpâne al meu, pe numele cui trebuie să scriu 
banii aceştia arvuniţi? 

Eu răspunsei: 

— Eh, de unde să ştiu, bre? Şi-apoi de când însem- 
nează oamenii în cărţile lor de socoteli numele huriilor? 
Dacă vrei, scrie: „Trei sute de dinari daţi arvună Hoţoai- 
cei de Inimi“. 

Când tejghetarul meu auzi vorbele acestea, îşi zise: 
„Pe Allah! stăpânul meu, care de felul lui este atâta de 
chibzuir, nu a făcut lucrul acesta decât ca să pună la 
încercare iscusința şi priceperea mea. Aşa că am să dau 
fuga după necunoscuta aceea şi am s-o întreb cum o 
cheamă!“ Şi, fără a-mi cere sfatul, se repezi plin de sârg 
afară din prăvălie şi o luă la fugă după fetişcana care de 
mult nu se mai vedea. Și, după un timp, se întoarse la 
prăvălie, da ţinându-şi mâna peste ochiul stâng şi cu fața 
scăldată în lacrimi. Şi, cu capul plecat, se duse să-şi ia 
iarăşi locul la tejghea, ştergându-se pe obraji. 

Iar eu îl întrebai: 

— Ce-ai pățit? 

Fl îmi răspunse: 

— Izgonit fie Cel-Viclean, o, stăpâne al meu! Soco- 
team că fac bine, cu gândul s-o întreb cum o cheamă, 
când m-am luat după copilandra care a fost aici. Da ea, 
de cum m-a simţit în urma ei, s-a răsucit dintr-odată 
înspre mine şi mi-a alduit peste ochiul stâng, un pumn de 
era să-mi crape capul. Şi iacătă-mă acuma cu ochiul zdro- 
bit de un pumn mai vârtos decât pumnul unui fierar. 

Şi-aşa! Or, o, doamne al meu, mărire lui Allah cel 
carele ascunde atâta putere în mâinile gazelelor, şi pune 
atâta repeziciune în mişcările lor! Iar eu şezui toată ziua 
cu minţile prinse în lanţul amintirii ochilor aceia ucigaşi 
de oameni, şi cu sufletul chinuit şi răcorit totodată de 
trecerea celei ce îmi răpise judecăţile. 

Or, a doua zi, tot la ceasul acela, pe când mă pierdeam 
în dorul de ea, o văzui pe vrăjitoriță stând dinaintea 
prăvăliei mele, uitându-se la mine şi zâmbind. Şi, la 
vederea ei, bruma de minte care îmi mai rămăsese fu 
mai-mai să-şi ia zborul de bucurie. Şi cum tocmai 
deschideam gura spre a-i ura bun venit, fata îmi spuse: 

— Nu-i aşa, ya Abu'l Hassan, că ţi-ai zis pesemne în 
mintea ta, gândindu-te la mine: „Ce fel de hoaţă o mai 
fi şi aia care mi-a răpit ceea ce mi-a răpit, şi pe urmă 
şi-a luat tălpăşiţa?“ 

Ci eu răspunsei: 

— Numele lui Allah fie asupra-ţi şi împrejurul tău, o, 
sultană a mea! Nu ai făcut altceva decât să iei ceea ce este 
al tău, întrucât tot ce-i aici este bunul tău, şi pe dinafară 
şi pe dinăuntru! Iar sufletul robului tău nu mai este al 
lui de când te-ai ivit tu, şi se află laolaltă cu toată zestrea 
de bunuri lipsite de preț, din prăvălia aceasta! 

Şi copilandra, când auzi aşa, îşi săltă iaşmacuţul de pe 
față şi se aplecă, trandafir pe un fir de crin, şi şezu jos 
râzând, cu un susur de brățări şi de mătăsării. Şi odată cu 

ea intră în prăvălie mireasma îmbălsămată a tuturor 
grădinilor. Pe urmă îmi spuse: 

— Dacă-i aşa, ya Abu'l Hassan, numără-mi cinci sute 
de dinari! 

Şi eu răspunsei: 

— Ascult şi mă supun! 

Şi poruncind să i se cântărească cinci sute de dinari, 
i-i detei. lar ea îi luă şi plecă. Şi-atâta tot. 

Iar eu, ca şi în ajun, mă simţeam mai departe încă- 
tuşat de nurii ei, şi rob al frumuseţii sale. Şi neştiind ce 
vrăjitorie mă lăsase atâta de cu totul lipsit şi de minţi şi 
de judecată, nu izbuteam să mă înduplec a lua vreo 
hotărâre, ori a face vreo încercare să ies din starea de 
pieire în care mă cufundasem. Ci în ziua următoare, pe 
când eram mai şofrănit şi mai toropit ca oricând, fata se 
ivi iar înaintea mea, cu ochii ei cei lungi, de flacără şi de 
neguri, şi cu zâmbetul ei pierzător de minţi. Şi, de data 
aceasta, fără a rosti o vorbă, îşi puse degetul pe o bucată 
de catifea pe care erau agăţate nişte giuvaieruri scumpe, 
şi numai îşi spori zâmbetul... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute șaptesprezecea noapte 
Spuse: 


... fără a rosti o vorbă, îşi puse degetul pe o bucată de 
catifea pe care erau agăţate nişte giuvaieruri scumpe, şi 
numai îşi spori zâmbetul. Iar eu, pe dată, o, emire al 
drepr-credincioşilor, luai bucata de catifea, o împăturii 
cu tot ce se afla în ea, şi i-o dădui vrăjitoarei, care o luă 
şi se duse, fără altceva nimic. 

Or, de data aceasta, când o văzui că se duce, nu mai 

fusei în stare să stau mai departe nemișcat şi, înfrân- 
gându-mi sfiala ce mă făcea să mă tem de un necaz 
asemenea cu cel pe care îl păţise băiatul meu de la 
tejghea, mă ridicai şi plecai pe urmele ei. Şi ajunsei, ast- 
fel, mergând în urma ei, pe țărmul Tigrului, unde o 
văzui cum se suie într-un caic, care lopătând spornic 
ajunse la saraiul de marmură al emirului drept-credin- 
cioşilor Al-Motavakkil, bunicul tău, o, doamne al meu. 
lar eu dacă văzui aşa, mă simţii cuprins de o îngrijorare 
până peste poate şi gândii în cugetul meu: „lacătă-te 
acuma, ya Abu'l Hassan, băgat în grele belele şi târât în 
vârtejul încurcăturilor!“ Şi mă gândeam, fără de voia 
mea, la spusa poetului: 


Bratul alb şi-atât de dulce 
Al iubitei, bratul care 

Ca să-ţi rezemi pe el fruntea 
Puf de lebădă îți pare, 
Cercetează-l şi ia seama 

Că te duce la pierzare. 


Şi am stat multă vreme pe gânduri, privind, fără s-o 
văd, apa râului; şi toată viaţa mea cea fără de necazuri şi 
cea atâta de otova în dulceaţa trecutului ei mi se prefiră 
pe dinaintea ochilor, în nişte luntrii plutind una după 
alta şi toate la fel, pe firul acelei ape. Şi deodată, dinain- 
tea ochilor mei, caicul se ivi iarăşi, aşternut cu purpură, 
cu fata aceea stând în el, tras acuma la capătul de jos al 
scării de marmură, şi fără niciun vâslaş. Şi mă minunai 
cu glas tare: „Hei, pe Allah! au nu ţi-e ruşine de viața ta 
lâncedă, ya Abu'l Hassan? Şi cum de stai tu să şovăieşti 
între viaţa aceea şi viața de foc pe care o duc cei care nu 
se tem de niciun fel de încurcături! Şi au nu cunoşti tu 
şi ceastălaltă spusă a poetului: 

Prietene, hai, scoală 

Din lunga-ti toropeală. 

Că trandafirul fericirii sfânt 

Nu înfloreşte-n somn nicicând. 
Nu mai lăsa să treacă 

Prin viața ta săracă 

Atâtea clipe fără să te-aprinzi 
La jarul mare-al marilor dorinţi. 


Că veacuri vei avea de-ajuns 
Să dormi în somnul nepătruns. “ 


Şi, înviorat de stihurile acestea şi de amintirea fetei tul- 
burătoare, mă hotărâi, acum când ştiam unde sălăşiuieşte, 
să nu mă abat de la nimic spre a ajunge la ea. Şi, plin de 
atare gând, mă dusei acasă și intrai în iatacul mamei mele, 
care mă iubea cu toată suflarea ei, şi îi povestii, fără a-i 
ascunde nimic, tot ce se întâmplase în viaţa mea. lar 
maică-mea, înfricoşată, mă strânse la inima ei şi îmi spuse: 

— Mântui-te-ar Allah, o, copilul meu, şi ferească-ţi 
sufletul de vreo belea! Of, fiul meu, Abu'l Hassan, tu, 
singura mea temelie de viață, unde vrei tu să primejduieşti 
şi tihna ta şi pe a mea? Dacă fata aceea şade în saraiul 
emirului drept-credincioşilor, cum poţi tu să te îndârjești 
a dori s-o vezi? Au tu nu bagi de seamă prăpastia înspre 
care alergi, când te încumeţi, măcar şi cu gândul numai, 
să porneşti înspre saraiul stăpânului nostru califul? O, fiul 
meu, mă rog ţie pe cele nouă luni cât ţi-am încălzit viața, 
leapădă-te de gândul de-a o mai vedea pe fata aceea, şi 
de-a lăsa să se sape în inima ta o patimă amarnică! 

lar eu răspunsei că ce-o fi o fi. Şi că ce-i scris trebuie 
să se întâmple. Şi că Allah este mai presus de toate! Și a 
doua zi, ducându-mă la prăvălia mea din sukul giuvaier- 
giilor, veni să mă vadă omul meu care se îngrijea de 

neguțătoriile de la prăvălia mea din sukul negustorilor 
de sulimanuri. Şi era un om bătrân, în care răposatul 
taică-meu avea o încredere fără de margini şi de la care 
cerea sfat la orice neguţătorie mai anevoioasă ori mai În- 
curcată. Şi, după salamalecurile şi urările îndătinate, îmi 
spuse: 

— Ya sidi, ce-i cu schimbarea pe care o văd în înfățișarea 
za, şi ce-i cu gălbeneala de pe chipul tău, şi ce-i cu îngrijo- 
rarea aceasta? Ferească-ne Allah de neguțătoria păguboasă 
şi de muşteriii de rea-credință! Da oricare o fi necazul pe 
care îl vei fi păţit, nu poate să fie fără de izbavă, de vreme 
ce eşti bine sănătos! 

lar eu îi spusei: 

— Nu, pe Allah, o, preacinstite taică, nu am făcut nicio 
neguțţătorie proastă, şi nu am fost înşelat de reaua credință 
a nimănui. Numai că viaţa mea s-a schimbat la chip, 
atâta. Şi belelile au intrat în casa mea, odată cu trecerea 
unei copilandre de paisprezece ani. 

Şi îi povestii ce mi se întâmplase. Şi i-o zugrăvii de 
parcă acolo de față s-ar fi aflat chiar răpitoarea inimii 
mele. Şi preacinstitul şeic, după ce cugetă o vreme, îmi 
spuse: 

— Hotărât! treaba-i încurcată. Da nu-i mai presus de 
isteția bătrânului tău rob, o, stăpâne al meu. Căci chiar 
că am printre cunoscuţii mei un om care locuieşte la 
saraiurile califului Al-Motavakkil, întrucât este croitorul 
slujbaşilor şi al hadâmbilor de acolo. Aşa că am să te duc 
la el; şi ai să-i dai să-ţi lucreze vreo haină, pe care să i-o 
plătești gras. Iar el, atunci, are să-ţi fie de mare folos! 

Şi fără a mai zăbovi mă duse la sarai şi intră cu mine 
la croitorul care ne primi cu dragoste. Iar eu, spre a face 
începutul şirului de haine pe care aveam să-i dau să mi le 
lucreze, îi arătai un buzunar de la surtucul meu, pe care 

avusesem grijă să-l descos, pe drum, şi îl rugai să mi-l 
coasă la loc numaidecâr. Şi croitorul mi-l cusu cu multă 
bunăvoie. Iar eu, spre a-i plăti lucrul, îi strecurai în mână 
zece dinari de aur, cerându-mi iertăciune că era atât de 
puţin şi făgăduindu-i că am să-l despăgubesc din belşug 
la cel de al doilea prilej. Şi croitorul nu mai ştiu ce să 
creadă de felul meu de a mă purta; ci uitându-se la mine 
cu uimire, îmi spuse: 

— O, doamne al meu, eşti îmbrăcat ca un neguțător, 
da eşti departe de-a te purta ca neguţătorii. De obicei un 
neguțător ia seama la ce cheltuie şi nu scoate o drahmă 
până ce nu este încredinţat că are să câştige zece. Da tu, 
pentru un lucru de nimic, îmi dai un preţ cât pentru un 
caftan de calif! 

Pe urmă adăugă: 

- Numai îndrăgostiţii-s aşa de darnici! Allah fie cu 
tine, o, stăpâne al meu, nu cumva eşti îndrăgostit? 

Eu răspunsei, lăsând ochii în jos: 

— Cum să nu fiu, după ce am văzut ce-am văzut? 

El mă întrebă: 

— Şi cine-i pricina dorurilor tale? E vreun căprior ori 
vreo gazelă? 

Eu răspunsei: 

— O gazelă! 

El îmi zise: 

— Nu este nimica împotrivă. Şi, o, stăpâne al meu, 
iacără-mă-s gata să-ți slujesc de călăuză, dacă lăcaşul ei 
este saraiul nostru, de vreme ce-i o gazelă şi de vreme ce 
aici se află cele mai frumoase soiuri din neamul acesta! 

Eu spusei: 

— Da, aici şade! 

El spuse: 


— Şi care-i numele ei? 

Eu spusei: 

— Numai unul Allah îl ştie! Şi poate că şi tu! 

El spuse: 

— Zugrăveşte-mi-o, atunci. 

Şi i-o zugrăvii, pe cât putui mai bine; iar el strigă: 

— He, pe Allah! asta-i stăpâna noastră Chită-de- 
Mărgărinte, alăutista emirului drept-credincioşilor Al- 
Motavakkil Alallah! 

Şi adăugă: 

— Ia te uită că chiar hadâmbul ei tocmai vine înspre 
noi! Tu, stăpâne al meu, să nu laşi să-ţi scape prilejul de 
a ţi-l face apropiat, spre a-ţi fi călăuză înspre stăpâna lui, 
Chită-de-Mărgărinte! 

Şi într-adevăr, o, emire al drept-credincioşilor, văzui că 
intră în croitorie un rob alb, tare tinerel, frumos ca luna la 
vreme de Ramadan. Şi după ce ne dete bineţe cu gingășie, 
îi spuse croitorului, arătându-i o vestuţă de zarafir: 

— Cât costă vestuţa aceasta de zarafir, o, şeic Ali? Toc- 
mai mi-ar trebui una, când o însoțesc la preumblările ei 
pe stăpâna mea Chiră-de-Mărgărinte! 

lar eu numaidecât luai haina din locul unde se afla şi 
i-o dădui, spunându-i: 

— Este plătită, şi-i a ta! 

Iar copilul mă privi cu un zâmbet dintr-o parte, întoc- 
mai ca şi stăpâna lui, şi îmi spuse, luându-mă de mână şi 
trăgându-mă într-un ungher: 

— Tu eşti fără de nicio îndoială Abu'l Hassan ibn- 
Ahmad-Al Khorassani. 

lar eu, până peste poate de uluit văzând atâta isteciune 
la un copil şi auzindu-mă numit pe nume, îi pusei pe deget 
un inel scump, pe care îl scosei de pe degetul meu şi 
răspunsei: 

— Aşa-i precum spui, o, copilandre preadrăguţ. Da de 
unde ştii tu numele meu? 

EI grăi: 

— Pe Allah, cum să nu-l ştiu, dacă stăpâna mea îl rostește 
de-atâtea ori pe zi faţă cu mine, de când este îndrăgostită 
de Abul Hassan Ali, preastrălucitul meu stăpân? Pe 
harurile Profetului — asupra-i fie milele şi binecuvântările! 
— dacă şi tu eşti tot atâta de îndrăgostit de stăpâna mea pe 
cât este ea de tine, iacătă-mă-s gata numaidecât să te 
călăuzesc până la ea! 

Eu atunci, o, emire al drept-credincioşilor, mă jurai 
copilului, cu jurămintele cele mai sfinte, că eram îndră- 
gostit până la pierderea minţilor de stăpâna lui şi că de 
bună seamă că am să mor de n-am s-o văd numaidecât. 
Şi copilaşul hadâmb îmi spuse... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute optsprezecea noapte 
Spuse: 


Eu atunci, o, emire al drept-credincioşilor, mă jurai 
copilului, cu jurămintele cele mai sfinte, că eram îndră- 
gostit până la pierderea minţilor de stăpâna lui şi că de 
bună seamă că am să mor de n-am s-o văd numaidecât. 
Şi copilaşul hadâmb îmi spuse: 

— Dacă-i aşa, o, stăpâne al meu Abul Hassan, sunt al 
tău cu totul. Şi nu vreau să mai tărăgănesc a te ajuta să 
ai o vedere cu stăpâna mea! 

Şi plecă spunându-mi: 

— Am să mă întorc într-o clipită. 

Şi chiar că nu zăbovi mult până ce să vină iar la mine 
la croitorie. Şi aducea o legăturică pe care o desfăcu şi 
scoase o cămașă înflorată cu zarafir şi o mantie care era 

chiar una din mantiile califului, cum am putut să bag de 
seamă din semnele cu care era însemnată şi din numele 
scris în urzeala țesăturii, cu litere de aur, şi care era nu- 
mele lui Al-Motavakkil Ala'llah. Și hadâmbul cel micut 
îmi spuse: 

— i-am adus, o, stăpâne al meu, Abu'l Hassan, hai- 
nele cu care se îmbracă emirul drept-credincioşilor când 
se duce seara în harem. 

Şi mă îndemnă să mă îmbrac cu ele şi îmi spuse: 

— Odată ce ai să ajungi pe sala cea lungă dinlăuntru, 
unde sunt iatacurile cadânelor, să ai o mare grijă, când 
treci, să iei din şipulețul acesta, pe care ţi l-am adus, câte 
un bob de mosc, şi să-l pui în farfuriuţa de dinaintea uşii 
de la fiecare iatac; întrucât acesta-i obiceiul califului, în 
fiecare seară, când trece pe la harem. Şi odată ce vei 
ajunge dinaintea unei uşi cu pragul de marmură albastră, 
s-o deschizi fără să baţi şi vei fi în braţele stăpânei tale! 

Pe urmă adăugă: 

— În ce priveşte ieşirea de acolo, după întâlnire, Allah 
are să vadă! 

Şi după ce îmi dete aceste îndrumări, mă lăsă urându-mi 
noroc şi pieri. Eu atunci, o, doamne al meu, măcar că nu 
eram dedat cu asemenea soiuri de isprăvi, şi măcar că 
aceasta era începutul meu pe calea belelilor, nu pregetai 
să mă îmbrac cu hainele califului şi, ca şi cum aş fi 
sălăşluit toată viața mea în saraiul lui şi m-aş fi născut 
acolo, pornii la drum vitejeşte de-a lungul curților şi al 
sălilor şi ajunsei în latura saraiului cu iatacurile hărăzite 
haremului. Şi numaidecât scosei din buzunar şipul plin 
cu boabe de mosc şi, aşa cum mă învățase hadâmbul cel 
micuţ, nu pregetai, când treceam prin dreptul uşilor 
cadânelor, să pun câte un bob de mosc pe farfuriuţa care 
anume se afla acolo. Şi ajunsei astfel dinaintea uşii cu 

prag de marmură albastră. Şi mă pregăteam s-o împing 
spre a intra la cea atâta de dorită, firitisindu-mă în sinea 
mea că nu fusesem cunoscut de nimeni până acolo, când 
deodată auzii o zarvă şi tot atunci văzui şi lumina de la o 
sumedenie de făclii. Or, era chiar califul Al-Motavakkil, 
înconjurat de puhoiul lui de curteni şi de alaiul său. Şi nu 
mai avusei decât răgazul de a mă întoarce pe unde 
venisem, cu inima pierită de spaimă. Şi, în fuga mea de-a 
lungul sălii, auzeam glasurile cadânelor care, dinlăuntru, se 
minunau spunând: 

— Pe Allah! ce lucru ciudat! iacătă că emirul drept- 
credincioşilor mai trece o dată pe sală. Horărât că tot el 
a trecut şi-acum o clipă, punând în fiecare farfurioară 
bobul de mosc cel rânduit. Şi-apoi l-am mai cunoscut şi 
după mireasma hainelor sale! 

lar eu fugeam înainte pierdut, da fusei nevoit în curând 
să mă opresc, neavând cum merge mai departe pe sală fără 
a mă primejdui să trezesc luarea-aminte. Ci auzeam întruna 
zarva alaiului şi vedeam cum vin înspre mine luminile. 
Atunci, nevroind să fiu prins în starea aceea, şi străvestit 
cum eram, împinsei, chiar cu primejdia de a muri, cea 
dintâi uşă ce-mi căzu sub mână, şi dădui buzna înlăun- 
tru, uitând că eram străvestit în hainele califului şi uitând 
şi tot ce-ar fi putut urma. Şi mă pomenii dinaintea unei 
fetişcane cu ochii lungi şi speriaţi, care, ridicându-se 
dintr-o săritură de pe chilimurile pe care şezuse tolănită, 
scoase un țipăt mare de spaimă şi de buimăcire şi, cu o 
mișcare repede, îşi ridică poala rochiei de muselină şi îşi 
coperi fața şi părul. lar eu mă oprii acolo, dinaintea ei, 
năucit de tot, zăpăcit de tot, şi dorindu-mi în sufletul 
meu, ca să scap din beleaua aceea, să se crape pământul 
sub picioarele mele şi să pier. Ah! asta-mi doream fierbin- 
te, de bună seamă, şi, pe deasupra, afuriseam încrederea 
necugetată pe care o avusesem în hadâmbuţul acela al 

pierzaniei, care nu mai încăpea îndoială, avea să fie 
pricina morţii mele, fie în ştreang, fie în țeapă. Și 
ţinându-mi răsuflarea, aşteptam să văd ieşind din gura 
fetişcanei înspăimântate strigătele de chemare ce aveau 
să facă din mine un lucru de milă şi o pildă de osândă 
menită celor dornici de belele. Şi ia uite că buzele cele 
tinere se mişcară sub poalele de moselină, şi glasul care se 
auzi era dulce şi îmi spunea: 

— Fii binevenit în iatacul meu, o, Abu'l Hassan, căci tu 
eşti cel pe care l-a îndrăgit sora mea Chită-de-Mărgărinte, 
şi pe care ai îndrăgit-o! 

Iar eu, la vorbele acelea nenădăjduite, o, doamne al 
meu, mă aruncai cu fruntea la pământ dinaintea copilan- 
drei, şi îi sărutai poalele hainei, şi îmi pusei pe cap vălul 
ocrotirii ei. Şi ea îmi zise: 

— Bun venit şi viață lungă oamenilor mărinimoşi, ya 
Abu'l Hassan! Ce strălucit te-ai purtat față de sora mea 
Chiră-de-Mărgărinte! Şi ce câştigat ai ieşit din încercările 
la care te-a supus! Încât nu mai conteneşte să-mi tot vor- 
bească de tine şi de dragostea pe care te-ai priceput să 
i-o stârneşti. Aşa că poţi să-ţi binecuvântezi norocul care 
te-a adus la mine, când ar fi putut să te călăuzească la 
pieirea ta, străvestit cum eşti în hainele califului. Şi poţi 
să fii liniştit, întrucât am să orânduiesc eu totul în aşa fel 
ca nimic alta să nu se întâmple în afară de ceea ce-i 
pecetluit cu pecetea norocului! 

Iar eu, neştiind cum să-i mulțumesc, îi sărutam mai 
departe, tăcut, pulpana hainei. Şi ea adăugă: 

— Numai că, ya Abu'l Hassan, până a începe să lucrez 
în folosul tău, aş vrea să fiu bine dumirită în ce priveşte 
gândurile tale față de sora mea. Întrucât nu trebuie să 
dăinuie nicio neînțelegere în privinţa aceasta! 

Iar eu răspunsei, ridicând mâinile: 

— Allah să te apere şi să te ţie pe calea cea dreaptă, o, 
stăpâna mea cea mântuitoare! Eh, pe viaţa ta! cum ar 
putea să fie gândurile mele altfel decât curate şi cinstite? 
Nu râvnesc, cu adevărat, decât un lucru, şi anume s-o mai 
văd o dară pe luminoasa ta soră Chită-de-Mărgărinte, 
numai pentru ca ochii mei să se bucure de vederea ei şi 
inima mea tânjitoare să se întoarcă la viaţă. Atâta numai, 
şi nimic mai mult! Şi Allah Atoatevăzărorul este martor 
pentru spusele mele şi ştie tot ce am în gânduri! 

Ea atunci îmi spuse: 

— Dacă-i aşa, ya Abu'l Hassan, nu am să precupeţesc 
nimica spre a te face să ajungi la ţinta leguită a dorurilor 
tale! 

Şi, rostind acestea, bătu din palme şi spuse unei roabe 
micuţe ce veni pe fugă la chemarea aceea: 

— Du-te după stăpâna ta Chiră-de-Mărgărinte şi 
spune-i: „Sora ta Şerbet-de-Migdale îţi trimite salamale- 
curile ei şi te pofteşte la ea fără de zăbavă, întrucât în 
noaptea aceasta îşi simte pieptul apăsat şi numai tu ai 
putea să i-l uşurezi. Şi, pe deasupra, este între tine şi ea 
o taină!“ 

Şi roaba dete fuga să îndeplinească porunca. Şi numai- 
decât, o, doamne al meu, o văzui pe Chită-de-Mărgărinte 
ivindu-se în toată frumuseţea, cu toată gingăşia ei în- 
zreagă. Şi drept orice veşmânt era învăluită cu un izar 
lung de mătase albastră; şi era cu picioarele goale şi cu 
pletele desfăcute. Or, nu mă văzu dintru început, şi îi 
spuse surorii sale, Şerbet-de-Migdale: 

— lacătă-mă, surioară. Veneam de la hammam, şi încă 
nu am avut vreme să mă îmbrac. Ci spune-mi iute ce 
taină-i între mine şi tine! 

Şi, drept orice răspuns, ocrotitoarea mea mă arătă 
Chitei-de-Mărgărinre cu degetul, făcându-mi semn să 
mă apropii. Iar eu ieşii din umbra în care şezusem. Când 

mă văzu, mult-iubita mea nu se arătă nici ruşinată, nici 
încurcată, ci veni la mine, albă şi tulburătoare, şi se 
aruncă în braţele mele, ca un copil în brațele mamei sale. 
lar mie mi se părea că ţin la piept toate huriile raiului. Şi 
nu ştiam, o, doamne al meu, atâta de dulce şi de mierie 
era, dacă nu cumva-i o bucată de unt ales ori un şerbet 
de migdale. Binecuvântat fie acela carele a închipuit-o! 
Mâinile mele nici nu cutezau să se sprijine pe acel trup 
de copil. Şi o viaţă nouă de o sută de ani cobori în mine 
odată cu sărutarea ei. Şi şezurăm, înlănţuiţi aşa, nici nu 
mai ştiu câtă vreme. Căci tare sunt încredinţat că pe- 
semne oi fi căzut în vreo stare ca de vrajă, ori altceva de 
soiul acesta... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute nouăsprezecea noapte 
Spuse: 


„.. Şi şezurăm, înlănţuiţi aşa, nici nu mai ştiu câtă 
vreme. Căci tare sunt încredinţat că pesemne oi fi căzut 
în vreo stare de vrajă, ori altceva de soiul acesta. Ci, când 
îmi mai venii oleacă în fire, vrusei să povestesc tot ce în- 
durasem pentru ea, când auzirăm de pe sală un murmur 
ce creştea. Şi era chiar califul, care venea s-o vadă pe 
Şerbet-de-Migdale, cadâna lui, sora Chitei-de-Mărgărinre. 
Şi nu mai avusei decât răstimpul cât să mă ridic şi să sar 
într-o ladă mare, pe care ele o închiseră peste mine, ca şi 
cum nimic nu ar fi fost înlăuntru. Şi califul Al-Motavakkil, 
bunicul tău, o, doamne al meu, intră în iatacul cadânei 
lui şi, zărind-o pe Chită-de-Mărgărinte, îi spuse: 

— Pe viaţa mea, o, Chită-de-Mărgărinte, mă bucur că 
te găsesc astăzi la sora ta Şerbet-de-Migdale. Unde-ai fost 
toate zilele acestea din urmă, de când nu te-am mai văzut 
nicăieri în sarai, şi de când nu am mai auzit glasul tău 
care îmi place atâta? 

Şi adăugă, fără a aştepta răspunsul: 

— la degrabă lăuta pe care ai dat-o uitării şi cântă-mi 
ceva pătimaş, însoțindu-te cu strunele! 

Şi Chită-de-Mărgărinte, care îl ştia pe calif îndrăgostit 
până peste poate de o roabă tânără, pe numele ei Benga, 
nu avu prea mult de căutat până să dea de cântecul 
potrivit; întrucât, fiind şi ea îndrăgostită, se lăsă numai 
dusă de firul simțămintelor ei şi, strunindu-şi lăuta, se 
plecă dinaintea califului şi cântă: 


Obrazul pe care-l iubesc — of! of! 

De care mi-e sufletul plin — of, noapte! 

Mai dulce-i ca roua pe crinul domnesc — of, ochii! 
Obrazul pe care-l iubesc — of, noapte! 

De care mi-e sufletul plin — of! of! 

Ca floarea-nflorită-i, când mugurii cresc — of, noapte! 
Si-n ochii-i, vrăjiți, s-ar pierde de chin — of! of! 
Toţi ai Babilonului domni pe deplin — of, noapte! 
Căci privirile-acelea vrăjesc — of, ochii! 

De care mi-e sufletul plin — of! of 

Obrazul pe care-l iubesc! 


După ce ascultă cântecul, califul Al-Motavakkil ră- 
mase până peste poate de mişcat şi, întorcându-se înspre 
Chiră-de-Mărgărinte, spuse: 

- O, copilă binecuvântată, o, gură de filomelă, spre 
a-ţi da o dovadă de mulțumirea mea, vreau să-mi mărtu- 
riseşti o dorință de-a ta. Şi — mă juruiesc pe volniciile 
străbunilor mei preaslăviţi şi preavrednici! — de-mi vei 
cere chiar şi jumătate din împărăție, ţi-o voi da! 

Iar Chită-de-Mărgărinte, lăsând ochii în jos, răspunse: 

— Allah lungească viaţa stăpânului nostru! da eu nu-mi 
doresc alta decât să am parte pe mai departe de milele 
emirului drept-credincioşilor, asupra capului meu şi 
asupra capului surorii mele Şerbet-de-Migdale! 

Iar califul spuse: 

— Chită-de-Mărgărinte, trebuie să-mi ceri ceva! 

Atunci ea zise: 

— Întrucât stăpânul nostru îmi poruncește, am să-i cer 
să-mi dăruiască slobozenia și să-mi lase, drept orice bun, 
toate lucrurile din iatacul acesta! 

Iar califul spuse: 

— Eşti stăpână pe ele, o, Chită-de-Mărgărinte! lar 
Şerbet-de-Migdale, sora ta, va avea de azi înainte, ca iatac 
al ei, chioşcul cel mai frumos din sarai. Şi de vreme ce eşti 
slobodă, poţi să rămâi aici ori să pleci! 

Şi, ridicându-se, ieşi din odaia cadânei, spre a se duce 
la tânăra Benga, pe care o avea dragă atunci. Or, de cum 
plecă el, iubita mea îl trimise pe hadâmbuţ să cheme nişte 
hamali şi nişte oameni pricepuţi la mutarea lucrurilor din 
casă, şi îi puse să ridice tot ce se afla în iatac, şi haine şi lăzi 
şi pături. Iar lada în care mă aflam eu închis porni cea 
dintâi, în spinarea unui hamal, şi ajunse fără de niciun 
necaz — mulțumită grijii lui Allah — în casa mea. Şi chiar 
în ziua aceea, o, emire al drept-credincioşilor, mă însurai 
cu Chită-de-Mărgărinte, dinaintea cadiului şi a marto- 
rilor. lar ce-a mai fost este taina credinţei musulmane! Şi 
aceasta-i, o, doamne al meu, povestea lucrurilor pe care le 
vezi aici şi a acestor chilimuri şi haine însemnate cu nu- 
mele slăvitului tău bunic, califul Al-Motavakkil Ala'llah! 
Şi — mă jur pe capul meu! — nu am înflorit povestea cu o 
vorbă, şi nici nu am sărăcit-o cu o vorbă. Şi emirul drept- 
credincioşilor este izvorul tuturor dărniciilor şi comoara 
tuturor facerilor de bine! 

Şi după ce rosti acestea, Abu'l Hassan tăcu. Iar califul 
Al-Motazid Billah strigă: 

— Limba ta a rodit miere, o, gazdă a noastră, iar povestea 
ta-i o poveste de-a mirările! Încât, spre a-ţi dovedi bucuria 
pe care o trăiesc, te rog să-mi aduci un calam şi o foaie de 
hârtie! 

Şi după ce Abu'l Hassan aduse calamul şi hârtia, cali- 
ful le dete povestaşului Ibn-Hamdun şi îi zise: 

— Scrie ce am să-ţi spun! 

Şi îi spuse: 

— „În numele lui Allah cel Atoateiertător şi Atoate- 
dătător! Cu firmanul acesta, semnat de mâna noastră şi 
pecetluit cu pecetea noastră, îl iertăm de toate dăjdiile, 
cât va trăi, pe preasupusul nostru credincios Abu'l Hassan 
Ali ben-Ahmad Al-Khorassani. Şi îl căftănim căpetenie 
peste cămăraşii noştri!“ 

Şi după ce pecetlui firmanul, i-l înmână şi adăugă: 

— Şi-aş dori să te văd în saraiul meu, ca mesean de 
credinţă şi ca prieten al meu! 

Şi de-atunci Abu'l Hassan rămase tovarăș nedespărţit al 
califului al-Motazid Billah. Şi trăiră cu toţii în huzururi, 
până la despărțirea cea fără de izbavă care îi face să se mute 
în morminte până şi pe cei care au trăit în saraiurile cele 
mai frumoase. Slavă Celui Preaînalt, carele şade într-un 
sarai mai presus de toate înălțimile! 


lar Şeherezada, după ce istorisi aşa, nu vroi să lase a trece 
noaptea aceea fără să înceapă Povestea cu cele două vieți ale 
sultanului Mahmud. 

